Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_9796.txt	ប្រទេសនូវែលសេឡង់ ផ្តល់ជំនួយ៣,១លានដុល្លារអាម៉េរិកបន្ថែមដល់កម្ពុជា ដើម្បីអនុវត្តគម្រោងបោសសម្អាតមីនក្នុងដំណាក់កាលទី៤។ ជំនួយនេះ ត្រូវបានចុះហត្ថលេខា រវាងលោកស្រី Alissar Chaker ប្រធានUNDP ជាមួយលោក Jonathan Kings ឯកអគ្គរាជទូតនូវែលសេឡង់ប្រចាំកម្ពុជា ក្រោមវត្តមាន លោកលី ធុជ ប្រធានអាជ្ញាធរមីន នាថ្ងៃទី៦ធ្នូ។	គម្រោងបោសសម្អាតមីន ដើម្បីលទ្ធផលដំណាក់កាលទី៤នេះ ទទួលបានការសម្របសម្រួលពីកម្មវិធីអភិវឌ្ឍន៍របស់អង្គការសហប្រជាជាតិ (UNDP)។ លោក លី ធុជ បានបន្តរៀបរាប់នៅលើទំព័រហ្វេសប៊ុករបស់ខ្លួនថា បច្ចុប្បន្ន អាជ្ញាធរមីន កំពុងរៀបចំផែនការបោសសម្អាតមីននេះ នៅក្នុងខេត្តបន្ទាយមានជ័យ និងខេត្តព្រះវិហារ។ សកម្មភាពបោសសម្អាតមីនរបស់កម្ពុជា ទទួលបានកោតសរសើរពីលោក Jonathan Kings ឯកអគ្គរាជទូតនូវែលសេឡង់ប្រចាំកម្ពុជា ក្នុងការបំពេញការងារយ៉ាងល្អលើកិច្ចសង្គ្រោះជនរងគ្រោះ និងការបញ្ជ្រាបយេនឌ័រចូលក្នុងសកម្មភាពមីន។ លោក Jonathan Kings បន្តសរសេរដូច្នេះ៖ «ដើម្បីសម្រេចបានគោលដៅរួម ការងារនេះទាមទារឱ្យមានកិច្ចសហប្រតិបត្តិការខ្ពស់ ហើយទោះបីជាកម្ពុជាសម្រេចបានសមិទ្ធផលគួជាទីកត់សម្គាល់ក្តី ក៏កម្ពុជានៅមានកិច្ចការច្រើនទៀត ដែលត្រូវសម្រេចឱ្យបាននូវគោលដៅកម្ពុជាគ្មានមីន ឆ្នាំ២០២៥»។ គូរំឭកថា កម្ពុជាទទួលបានហិរញ្ញប្បទាន លើកដំបូងចំនួន ៣,៨លានដុល្លារ ពីប្រទេសនូវែលសេឡង់ ដើម្បីអនុវត្តគម្រោងបោសសម្អាតមីនដើម្បីលទ្ធផលដំណាក់កាលទី៤ តាំងពីឆ្នាំ២០២១មក៕ សកម្មភាពមន្ត្រីជំនាញរបស់CMAC កំពុងរុករកគ្រាប់មីន។ រូវបថត៖ CMAC សកម្មភាពមន្ត្រីជំនាញរបស់CMAC កំពុងរុករកគ្រាប់មីន។ រូវបថត៖ CMAC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9797.txt	វិស័យធនាគារ និងមីក្រូហិរញ្ញវត្ថុ នឹងរួមចំណែកខ្លាំងដល់ការរីកចម្រើនសេដ្ឋកិច្ចជាតិ ប្រសិនបើប្រជាពលរដ្ឋខ្ចីលុយពីស្ថាប័នទាំងនោះ ដើម្បីផលិត និងវិនិយោគឱ្យបានត្រឹមត្រូវ។ លោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ចនៃរាជបណ្ឌិត្យសភាកម្ពុជា បានបញ្ជាក់ថា គ្រឹះស្ថានធនាគារ គឺជាប្រភពទុនសម្រាប់ធ្វើអាជីវកម្ម និងការវិនិយោគនានារបស់ប្រជាពលរដ្ឋ។	ដើម្បីជ្រាប់កាន់តែលម្អិត សូមលោកអ្នកទស្សនាកិច្ចសម្ភាស ដែលលោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ចនៃរាជបណ្ឌិត្យសភាកម្ពុជា ពន្យល់ពីសារៈប្រយោជន៍របស់វិស័យធនាគារ និងមីក្រូហិរញ្ញវត្ថុ ក្នុងការចូលរួមអភិវឌ្ឍសេដ្ឋកិច្ចរបស់ពលរដ្ឋ និងប្រទេសជាតិ ដូចតទៅ៖ បើតាមលោកបណ្ឌិត គី សេរីវឌ្ឍន៍ កាលណាពលរដ្ឋខ្ចីលុយធនាគារ ឬមីក្រូហិរញ្ញវត្ថុសម្រាប់ទិញឡាន ម៉ូតូ គ្រឿងអលង្ការ ឬសម្ភារៈនិយមនានា ដើម្បីភាពហឺហានោះ គឺជាការចំណាយ មិនមែនខ្ចីលុយពីធនាគារដើម្បីវិនិយោគទេ។ « រីឯ ការខ្ចីលុយធនាគារដើម្បីវិនិយោគ ជាការវិនិយោគលើវិស័យណា ដែលផ្តល់ផលចំណេញឱ្យយើង។ តែយើងអត់មានដើមទុនជាក់ស្តែងទៅវិនិយោគ! គឺយើងខ្ចីលុយធនាគារទៅវិនិយោគ ហើយនឹងសងទៅធនាគារវិញដោយជោគជ័យ»។ នេះជាការពន្យល់របស់លោកបណ្ឌិត គី សេរីវឌ្ឍន៍ ដោយបន្ថែមថា៖ «កាលណាយើងពិចារណា និងប្រើប្រាស់កម្ចីមិនបានត្រឹមត្រូវ គឺយើងនឹងគ្រោះថ្នាក់ដល់អាជីវកម្មខ្លួនឯងហើយ»៕ ដើម្បីជ្រាប់កាន់តែលម្អិត សូមលោកអ្នកទស្សនាកិច្ចសម្ភាស ដែលលោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ចនៃរាជបណ្ឌិត្យសភាកម្ពុជា ពន្យល់ពីសារៈប្រយោជន៍របស់វិស័យធនាគារ និងមីក្រូហិរញ្ញវត្ថុ ក្នុងការចូលរួមអភិវឌ្ឍសេដ្ឋកិច្ចរបស់ពលរដ្ឋ និងប្រទេសជាតិ ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9798.txt	សៀមរាប៖ គ្រឹះស្ថានអង្គរ ដែលគ្រប់គ្រងចំណូលពីការលក់បណ្ណ ឬសំបុត្រចូលទស្សនារមណីយដ្ឋានអង្គរ បានរាយការណ៍ថា រយៈពេល១២ខែ ឆ្នាំ២០២៣ ស្ថាប័នរកចំណូលបានសរុបជិត៣៨លាន ដុល្លារអាមេរិក។	របាយការណ៍គ្រឹះស្ថានអង្គរ ដែលចេញផ្សាយនៅថ្ងៃទី១ មករា ឆ្នាំ២០២៤ បានបញ្ជាក់ថា ក្នុងឆ្នាំ២០២៣ មានទេសចរបរទេសសរុប ៧៩៨ ០៦៩នាក់ បានចូលទិញសំបុត្រទស្សនារមណីយដ្ឋានអង្គរ ដែលចំនួននេះ កើនឡើង១៧៧,៧៣ភាគរយធៀបនឹងឆ្នាំ២០២២។ ចំនួននេះគិតជាថវិកា ស្មើនឹង ៣៧ ១៩៨ ៩៨៨ដុល្លារអាមេរិក ស្មើនឹងជាង២០០ភាគរយធៀបនឹងឆ្នាំ២០២២។ គ្រឹះស្ថានអង្គរក៏បានរាយការណ៍ពីការលក់សំបុត្រនៅប្រាសាទកោះកែរផងដែរ ដែលសរុបទាំង១២ខែ ឆ្នាំ២០២៣ បានចំនួន២២២ ០៩០ដុល្លារ លើអ្នកទេសចរបរទេស ១៤ ៨០៦នាក់។ ចំណែកនៅតំបន់ចុងឃ្នៀស ភ្នំក្រោម រកចំណូលពីការលក់សំបុត្រទូកបានចំនួន ៥៦៤ ៦៧១ដុល្លារ។ ជាមួយគ្នានេះដែរ ថវិកាដែលបានឧបត្ថម្ភចូលនិធិគន្ធបុប្ផារយៈពេល១២ខែ ឆ្នាំ២០២៣ សរុបមានចំនួន ១ ៥៩៦ ១៣៨ដុល្លារអាមេរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9799.txt	គិតត្រឹមដំណាច់ឆ្នាំ២០២៣ គឺមានរយៈពេល៣ឆ្នាំហើយ ដែលវិស័យអចលនទ្រព្យនៅកម្ពុជា បានជាប់គាំងដោយសារឥទ្ធិពលនៃជំងឺកូវីដ-១៩ រួមទាំងវិបត្តិសេដ្ឋកិច្ច និងសង្គ្រាមពិភពលោក។ ត្បិតយ៉ាងនេះក្តី សម្រាប់លោក សន សៀប អ្នកជំនាញអចលនទ្រព្យ និង ជាប្រធានសមាគមអ្នកវាយតម្លៃ និងភ្នាក់ងារអចលនវត្ថុកម្ពុជា (CVEA) យល់ឃើញថា ឆ្នាំ២០២៤ ជាឆ្នាំដែលវិស័យអចលនទ្រព្យរបស់កម្ពុជា ចាប់ផ្តើមរើបឡើងវិញដោយមានស្ថិរភាព។	បើតាមលោក សន សៀប ការរើបឡើងវិញនៃវិស័យអចលនទ្រព្យរបស់កម្ពុជានេះ នឹងបន្តដល់ឆ្នាំ២០២៥ និង២០២៦ ទៅតាមផ្នែកសំខាន់ៗមួយចំនួន ដូចជា ផ្នែកទិញលក់ផ្ទះ ខុនដូ ការជួលឃ្លាំង និងជួលរោងចក្រជាដើម។ អ្វីដែលអ្នកជំនាញអចលនទ្រព្យលើកឡើងនេះ គឺផ្អែកលើស្ថានភាពសេដ្ឋកិច្ចកម្ពុជានឹងភាពរីកចម្រើនជាងឆ្នាំ២០២៣ តាមការព្យាកររបស់មូលនិធិរូបិយវត្ថុអន្តរជាតិ(IMF) ធនាគារអភិវឌ្ឍន៍អាស៊ី(ADB) និងការវាយតម្លៃរបស់ស្ថាប័នហិរញ្ញវត្ថុអន្តរជាតិនានា។ ដើម្បីជ្រាបកាន់លម្អិតសូមស្តាប់សំឡេងលោក លោក សន សៀប ប្រធានសមាគមអ្នកវាយតម្លៃ និងភ្នាក់ងារអចលនវត្ថុកម្ពុជា ដែលផ្តល់បទសម្ភាសឱ្យសារព័ត៌មានថ្មីៗ៖ audio1 លោក សន សៀប និយាយប្រាប់សារព័ត៌មានថ្មីៗ(ThmeyThmey) យ៉ាងដូច្នេះ៖ «នៅពេលដែលសេដ្ឋកិច្ចរីកចម្រើននោះ ប្រជាជននឹងមានចំណូលកើនឡើងដែរ។ ការណ៍នេះ ធ្វើឱ្យដំណើរការនៃការទិញលក់នៅក្នុងទីផ្សារអចលនទ្រព្យ នឹងមានជាហូរហែមកវិញដែរ។ ក៏ប៉ុន្តែឱ្យមានចរន្តខ្លាំងដូចមុនវិបត្តិ[កូវីដ-១៩] គឺមិនទាន់នៅឡើយទេ»។ ទន្ទឹមនឹងការរើបឡើងវិញនៃវិស័យអចលនទ្រព្យ ប្រធានសមាគមអ្នកវាយតម្លៃ និងភ្នាក់ងារអចលនវត្ថុកម្ពុជា រូបនេះ ក៏សម្លឹងឃើញឱកាសសម្រាប់អ្នកវិនិយោគក្នុងការទិញអចលនទ្រព្យនានា ស្ថិតនៅទីតាំងល្អ ក្នុងតម្លៃទាបដែរ។ សម្រាប់ លោក សន សៀប វិស័យអចលនទ្រព្យរបស់កម្ពុជា នៅមានសក្កានុពលធំទៀត ក្រោយឆ្លងផុតពីវិបត្តិសាកល។ «បើយើងមើលពីការអភិវឌ្ឍទីក្រុងរបស់យើង គឺនៅសល់ឱកាសធំ!។ ព្រោះយើងជាទីក្រុងមួយដែលតូចមានប្រជាជនត្រឹមជាង២លាននាក់ ធៀបនឹងទីក្រុងប្រទេសជិតខាងយើង គឺគេមានប្រជាជនឡើងដល់៦-៧លាននាក់អស់ហើយ។ ដូច្នេះ! ខ្ញុំគិតថា ពី២លានឡើងទៅដល់៤លាននាក់ វានៅសល់ការអភិវឌ្ឍច្រើនឆ្នាំទៀត»។ លោក សន សៀម បានបញ្ជាក់ថា កម្ពុជានៅសល់ឱកាសយ៉ាងតិចក៏២០ ទៅ៣០ឆ្នាំទៀត ក្នុងការវិនិយោគលើការអភិវឌ្ឍវិស័យអចលនទ្រព្យ៕ ដើម្បីជ្រាបកាន់លម្អិតសូមស្តាប់សំឡេងលោក លោក សន សៀប ប្រធានសមាគមអ្នកវាយតម្លៃ និងភ្នាក់ងារអចលនវត្ថុកម្ពុជា ដែលផ្តល់បទសម្ភាសឱ្យសារព័ត៌មានថ្មីៗ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_98.txt	បើតាមលោក Tawee Sodsong សេចក្តីព្រាងច្បាប់ទាំងនេះជាចំណុចរបត់គួរឱ្យកត់សម្គាល់ថ្មីដែលនឹងចេញដោយក្រសួងយុត្តិធម៌ថៃនៅដើមឆ្នាំ ២០២៥។ បទប្បញ្ញត្តិនេះនឹងជួយកាត់បន្ថយភាពចង្អៀតណែននៅក្នុងពន្ធនាគាររបស់ថៃ។	រដ្ឋមន្ត្រីក្រសួងយុត្តិធម៌ថៃរូបនេះបានសង្កត់ធ្ងន់ថា ស្ថានភាពសុខភាពរបស់អ្នកទោសគឺជាកត្តាចម្បងដែលត្រូវយកមកពិចារណា ជាពិសេសអ្នកទោសដែលមានជំងឺតម្រងនោម ឬមហារីក។ បន្ថែមពីនេះ កត្តានៃរយៈពេលនៃទោសជាប់ពន្ធនាគារក៏នឹងត្រូវបានពិចារណាផងដែរ។ យ៉ាងណាមិញ សេចក្តីព្រាងច្បាប់ថ្មីនេះ ត្រូវបានគេចោទជាសំណួរអំពីអតីតនាយករដ្ឋមន្រ្តីថៃ លោកស្រី យីងឡាក់ ស៊ីណាវ៉ាត់ ដែលកំពុងនិរទេសខ្លួននៅក្រៅប្រទេសផងដែរ។ ចំពោះរឿងនេះ លោក Tawee បានបញ្ជាក់ថា អតីតនាយករដ្ឋមន្ត្រីយីងឡាក់ ស៊ីណាវ៉ាត់ មិនទទួលបានអត្ថប្រយោជន៍ពីបទប្បញ្ញត្តិថ្មីនេះទេ ដោយសារការកាត់ទោសលោកស្រី យីងឡាក់ ជាប់ពន្ធនាគាររយៈពេល ៥ឆ្នាំ គឺលើសពីក្របខ័ណ្ឌបទប្បញ្ញត្តិ។ ទោះជាយ៉ាងនេះក្តី ប្រធានអគ្គនាយកដ្ឋានមណ្ឌលកែប្រែ លោក Sahakarn Phetnarin លើកឡើងថា លោកស្រី យីងឡាក់ អាចមានសិទ្ធិទទួលទោសជាប់ពន្ធនាគារក្រោមការឃុំខ្លួនក្នុងផ្ទះ ប្រសិនបើការផ្តន្ទាទោសដាក់ពន្ធនាគាររបស់លោកស្រីមានរយៈពេលតិចជាង ៤ឆ្នាំ។ បន្ថែមពីនេះ លោក Sahakarn បានអះអាងថា នៅពេលលោកស្រី យីងឡាក់ ត្រឡប់ចូលប្រទេសថៃវិញនឹងត្រូវចាប់ខ្លួនដើម្បីដាក់ពន្ធនាគាររយៈពេល ៥ឆ្នាំ។ អំឡុងពេលនោះ លោកស្រីអាចស្នើសុំការលើកលែងទោសពីព្រះមហាក្សត្រ ដើម្បីកាត់បន្ថយការជាប់ពន្ធនាគារឱ្យតិចជាង ៤ឆ្នាំ ដោយហេតុនេះ លោកស្រីមានសិទ្ធិត្រូវបានពិចារណាសម្រាប់ការកាត់ទោសក្នុងទម្រង់នៃការឃុំខ្លួនក្នុងផ្ទះ។ ប្រធានអគ្គនាយកដ្ឋានកែប្រែរបស់ថៃរូបនេះក៏បានបញ្ជាក់ថា នៅពេលដែលទណ្ឌិតត្រូវបានអនុញ្ញាតឱ្យដាក់នៅក្រៅពន្ធនាគារ កន្លែងនោះត្រូវតែបំពាក់ប្រព័ន្ធកាមេរ៉ាឃ្លាំមើល។ ទន្ទឹមនេះ អគ្គនាយកដ្ឋានកែប្រែមានសិទ្ធិអំណាចក្នុងការសម្រេចចិត្តថាតើអ្នកទោសត្រូវពាក់ឧបករណ៍អេឡិចត្រូនិកសម្រាប់ត្រួតពិនិត្យអ្នកទោសដែរឬទេ។ អតីតនាយករដ្ឋមន្ត្រី យីងឡាក់ អាយុ ៥៧ឆ្នាំ ជាប្អូនស្រីរបស់អតីតនាយករដ្ឋមន្ត្រី ថាក់ស៊ីន និងជានាយករដ្ឋមន្ត្រីស្ត្រីទីមួយរបស់ថៃ។ លោកស្រី យីងឡាក់ បានចាកចេញពីប្រទេសថៃ និងរស់នៅនិរទេសខ្លួនតាំងពីខែសីហា ឆ្នាំ ២០១៧ មុនពេលដែលតុលាការឧក្រិដ្ឋកម្មកំពូលរបស់ប្រទេសនេះ កាត់ទោសឱ្យជាប់ពន្ធនាគាររយៈពេល ៥ឆ្នាំ ក្រោមការចោទប្រកាន់ពីបទបង្អាក់កាតព្វកិច្ចក្នុងកម្មវិធីឧបត្ថម្ភធនស្រូវ ដែលបណ្តាលឱ្យមានការខាតបង់ចំនួន ៥០០ពាន់លានបាត (១៤,៧៥ពាន់លានដុល្លារ) នៃថវិការដ្ឋ។ ការដាក់ទោសនេះ នៅតែមានប្រសិទ្ធភាព។ ចាប់តាំងពីការវិលត្រឡប់ចូលទឹកដីថៃក្នុងខែសីហាឆ្នាំ ២០២២ អតីតនាយករដ្ឋមន្ត្រី ថាក់ស៊ីន តែងទទូចចង់ឃើញប្អូនស្រីរបស់ខ្លួនគឺ លោកស្រីយីងឡាក់នឹងត្រឡប់ទៅថៃវិញក្នុងឱកាសបុណ្យចូលឆ្នាំថ្មីប្រពៃណីជាតិថៃឆ្នាំ២០២៥ (នៅខែមេសា ឆ្នាំ២០២៥)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_980.txt	ចិន និងកូរ៉េខាងត្បូង នឹងស្វែងរកនីតិវិធីមួយសម្រាប់សេចក្តីសម្រេចនយោបាយលើបញ្ហាឧបទ្វីបកូរ៉េ។ នេះបើតាមការលើកឡើងរបស់ប្រមុខការទូតចិន លោកវ៉ាង យី នៅថ្ងៃទី៣ ខែមេសា។ ជំនួបរវាងប្រមុខការទូតទាំងពីរ ធ្វើឡើងបន្ទាប់ពីកូរ៉េខាងជើងបានបាញ់មីស៊ីលចម្ងាយខ្លី ដែលទើបអភិវឌ្ឍថ្មីទៅក្នុងសមុទ្រជប៉ុន។	Relate ជាលើកដំបូងក្នុងដំណើរទស្សនកិច្ចទៅចិនចាប់ពីកាន់តំណែងក្នុងខែកុម្ភៈ រដ្ឋមន្រ្តីការបរទេសកូរ៉េខាងត្បូង លោក Chung Eui-yong និងសមភាគីចិន លោកវ៉ាង យី បានជជែកលើបញ្ហាជាច្រើន ក្នុងនោះមានដូចជា ទំនាក់ទំនងទ្វេភាគី ពាណិជ្ជកម្ម ជាពិសេសបញ្ហាឧបទ្វីបកូរ៉េ។ មួយរយៈចុងក្រោយនេះ បញ្ហាកូរ៉េខាងជើង បានក្លាយជាប្រធានបទមួយដ៏ក្តៅ បន្ទាប់ពីក្រុងព្យុងយ៉ាង បានបាញ់សាកល្បងមីស៊ីល ដែលទើបអភិវឌ្ឍថ្មីចំនួនពីរគ្រាប់។ ក្នុងជំនួបនាទីក្រុង Xiamen ប្រទេសចិន ប្រមុខការទូតចិន លោកវ៉ាង ចាត់ទុកប្រទេសទាំងពីរ ជាតួអង្គដ៏សំខាន់ ដែលមានតួនាទីក្នុងការថែរក្សាសន្តិភាព ស្ថិរភាព ស្វែងរកការអភិវឌ្ឍរួមនៅក្នុងតំបន់ និងសន្តិសុខលើអភិបាលកិច្ចសកល។ «ចិន ជាមួយនឹងកូរ៉េខាងត្បូង នឹងស្វែងរកនីតិវិធីមួយសម្រាប់សេចក្តីសម្រេចនយោបាយលើបញ្ហាឧបទ្វីបកូរ៉េតាមរយៈកិច្ចចរចា»។ លោកវ៉ាង បានលើកឡើងបែបនេះ ដោយសង្កត់ធ្ងន់បន្ថែមថា ជំនួបរវាងប្រមុខការទូតប្រទេសទាំងពីរ គឺជាពេលវេលាដ៏ត្រឹមត្រូវ។ ជាការឆ្លើយតប លោក Chung បានលើកឡើងថា ក្រុងសេអ៊ូល និងក្រុងប៉េកាំង មានគោលដៅរួមគ្នា ក្នុងការរំសាយកម្មវិធីនុយក្លេអ៊ែរលើឧបទ្វីបកូរ៉េ។ ក្នុងន័យនេះ កូរ៉េខាងត្បូង បានចាត់ទុកចិន គឺជាតួអង្គដ៏សំខាន់ ក្នុងការគ្រប់គ្រងស្ថានភាពលើឧបទ្វីប, រក្សាស្ថិរភាព និងសន្តិភាព។ នេះបើតាមការចុះផ្សាយរបស់ទីភ្នាក់ងារព័ត៌មាន Yonhap។ សូមបញ្ជាក់ថា មួយរយៈចុងក្រោយនេះ ប្រមុខការទូតចិន បានទៅទស្សនកិច្ចទៅប្រទេសជាច្រើន និងអញ្ជើញប្រមុខការទូតបណ្តាប្រទេសមួយចំនួនមកចិន ដើម្បីពង្រឹងកិច្ចសហប្រតិបត្តិ និងទំនាក់ទំនង ស្របពេលកំពុងមានភាពតានតឹងជាមួយអាមេរិក។ គួររំលឹកថា ទស្សនកិច្ចរបស់ប្រមុខការទូតកូរ៉េខាងត្បូង ទៅចិនលើកចុងក្រោយ គឺនៅខែវិច្ឆិកា ឆ្នាំ២០១៧ ដែលកាលនោះក៏ជជែកពីបញ្ហាកូរ៉េខាងជើងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9800.txt	តាមការព្យាករសេដ្ឋកិច្ចកម្ពុជានៅឆ្នាំ២០២៤ នឹងងើបឡើងវិញក្នុងកំណើន៦,៦ភាគរយ។ ការណ៍នេះ ធ្វើឱ្យប្រាក់ចំណូលជាមធ្យមរបស់ពលរដ្ឋខ្មែរម្នាក់ៗរំពឹងឡើងដល់ ២ ០៧១ដុល្លារ កើនជាង៨ភាគរយ បើធៀបទៅនឹងឆ្នាំ២០២៣ មាន១ ៩១៧ដុល្លារ។ នេះបើតាមរបាយការណ៍ថវិកាសង្ខេបឆ្នាំ២០២៤ (Budget in Brief, Fiscal Year 2024)។	ឯកសារថវិកាសង្ខេបប្រចាំឆ្នាំ២០២៤ចេញផ្សាយដោយក្រសួងសេដ្ឋកិច្ច និងហិរញ្ញវត្ថុ បានបង្ហាញថា សេដ្ឋកិច្ចកម្ពុជាក្នុងឆ្នាំ២០២៤ នឹងសម្រេចបានកំណើនក្នុងរង្វង់៦,៦ភាគរយ ដែលនឹងធ្វើឱ្យផលិតផលក្នុងស្រុកសរុប (ផ.ស.ស) បច្ចុប្បន្ន ស្ថិតនៅក្នុងរង្វង់ ១៤២ ៩៥៧ពាន់លានរៀល (ប្រមាណ ៣៥ ១៦៨លានដុល្លារអាម៉េរិក)។ ជាមួយគ្នានេះ ផ.ស.ស សម្រាប់មនុស្សម្នាក់ៗរំពឹងកើនដល់ ២ ០៧១ ដុល្លារ។ បើតាមលោកបណ្ឌិត ឆេង គីមឡុង អ្នកជំនាញសេដ្ឋកិច្ច និងជានាយកនៃមជ្ឈមណ្ឌលនវានុវត្តន៍ផ្នែកអភិបាលកិច្ច និងប្រជាធិបតេយ្យនៃវិទ្យាស្ថានចក្ខុវិស័យអាស៊ី (AVI) ការព្យាករកំណើនប្រាក់ចំណូលរបស់ប្រជាជនខ្មែរនេះ គឺមានការអង្កេត និងសិក្សាច្បាស់លាស់ដោយផ្អែកលើស្ថានភាពសេដ្ឋកិច្ច និងប្រាក់ចំណូលប្រជាជន។ លោកបានបញ្ជាក់ថា ការព្យាកររបស់រដ្ឋាភិបាលលើប្រាក់ចំណូលពលរដ្ឋជាមធ្យម២ ០៧១ដុល្លារសម្រាប់ឆ្នាំ២០២៤នេះ បានឆ្លុះបញ្ចាំងពីភាពក្លាវក្លាឡើងវិញនៃសេដ្ឋកិច្ចកម្ពុជា តាមរយៈប្រភពចំណូលក្នុងស្រុក ដែលបានពីការប្រមូលពន្ធដារ និងពន្ធគយ។ ក្រៅពីនេះ លោកបណ្ឌិតឆេង គីមឡុង សង្កេតឃើញសកម្មភាពវិនិយោគមួយចំនួនក្នុងស្រុក ក៏មានការកើនឡើង លើផ្នែកផលិតកម្មក្នុងវិស័យកសិកម្ម ឧស្សាហកម្ម និងសេវាកម្ម ផងដែរ។ « ជាពិសេស គឺយើងឃើញថា វិស័យឧស្សាហកម្មទេសចរណ៍បានងើបឡើងវិញ។ ចំនួនទេសចរដែលមកកម្ពុជា ក៏កើនឡើង។ ដូច្នេះហើយ! យើងឃើញថាស្ថានភាពជាក់ស្តែងនៃសេដ្ឋកិច្ចយើងនេះ ហាក់មានសន្ទុះកើនឡើងវិញដែលធ្វើឱ្យចំណូលពលរដ្ឋម្នាក់ៗជាមធ្យមក្នុងឆ្នាំ២០២៤នេះ មានការកើនឡើងរហូតដល់ជាង២០០០ដុល្លារ ដែលជាការព្យាកររបស់រដ្ឋាភិបាល»។ អ្នកជំនាញសេដ្ឋកិច្ចរូបនេះបានរៀបរាប់បែបនេះមកកាន់ប្រាប់សារព័ត៌មានថ្មីៗ(ThmeyThmey) នារសៀលថ្ងៃទី៩មករា។ ជាមួយគ្នានេះ លោកបណ្ឌិតឆេង គីមឡុង មានសុទិដ្ឋិនិយមខ្ពស់ចំពោះការបោះជំហានទៅមុខនៃកំណើនសេដ្ឋកិច្ចកម្ពុជា ដែលធ្វើឱ្យប្រាក់ចំណូលសម្រាប់ប្រជាពលរដ្ឋកម្ពុជាកើនឡើងជាបន្តបន្ទាប់ ស្របទៅតាមចក្ខុវិស័យរបស់រដ្ឋាភិបាល ក្នុងការអភិវឌ្ឍខ្លួនឱ្យក្លាយជាប្រទេសមានចំណូលមធ្យមកម្រិតខ្ពស់ នៅឆ្នាំ២០៣០ និងជាប្រទេសមានប្រាក់ចំណូលខ្ពស់នៅឆ្នាំ២០៥០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9801.txt	ប្រទេសអ្នកមានកំពុងប្រមូលពន្ធច្រើន បើធៀបទសវត្សរ៍មុន ដើម្បីមានថវិកាគ្រប់គ្រាន់ សម្រាប់បំពេញតម្រូវការចំណាយសាធារណៈ ដែលកំពុងកើនឡើងក្នុងបរិបទនៃអត្រាការប្រាក់ខ្ពស់ ដែលធ្វើឱ្យការខ្ចីប្រាក់កាន់តែពិបាក។	យោងតាមទិន្នន័យពីអង្គការសម្រាប់កិច្ចសហប្រតិបត្តិការសេដ្ឋកិច្ច និងអភិវឌ្ឍន៍ (OECD) សមាមាត្រនៃប្រាក់ចំណូលពន្ធចំពោះផលិតផលក្នុងស្រុកសរុប (GDP) បានកើនឡើងដល់កម្រិតខ្ពស់បំផុតនៅប្រទេសអភិវឌ្ឍន៍ធំៗមួយចំនួនរួមមាន បារាំង ជប៉ុន និងកូរ៉េខាងត្បូង។ ចំណូលពន្ធកើនបានរួមចំណែកដល់រដ្ឋាភិបាល ដែលប្រឈមមុខនឹងតម្រូវការចំណាយថ្មីៗ រាប់ចាប់ពីគោលនយោបាយយោធា រហូតដល់វិស័យឧស្សាហកម្ម។ នៅអាម៉េរិក ការប្រមូលពន្ធសរុបនៅគ្រប់កម្រិតបានកើនជិត ២៨ភាគរយនៃផលិតផលក្នុងស្រុកសរុប កាលពីឆ្នាំមុន ដែលនេះជាអត្រាខ្ពស់បំផុតចាប់តាំងពីឆ្នាំ ១៩៦៥ ។ ចាប់ពីចុងទសវត្សរ៍ឆ្នាំ១៩៩០ អាម៉េរិកបានផ្លាស់ប្តូរពីឱនភាពថវិកា ទៅជាអតិរេកថវិកា ដោយសារការកើនឡើងចំណូលពន្ធ ការរឹតបន្តឹងការចំណាយ និងកំណើនសេដ្ឋកិច្ចដ៏រឹងមាំ។ ទន្ទឹមនេះ បារាំង និងអាឡឺម៉ង់ចំណូលពន្ធបានកើនឡើងប្រហែល ៤៦ភាគរយនិង ៣៩ភាគរយនៃផលិតផលក្នុងស្រុកសរុបរៀងគ្នា។ ថ្មីៗនេះ រដ្ឋាភិបាលអាល្លឺម៉ង់បានប្រកាសអំពីវិធានការជាបន្តបន្ទាប់ដើម្បីបង្កើនពន្ធលើថាមពល និងកាត់បន្ថយការចំណាយដើម្បីធ្វើឲ្យមានតុល្យភាពថវិកានៅឆ្នាំក្រោយ។ ចំណែកទ្វីបអាស៊ី ជាកន្លែងមានចំណូលពន្ធ និងការចំណាយសង្គមកម្រិតទាបជាងបើធៀបនិងអឺរ៉ុប។ យ៉ាងណាមិញ ថ្មីៗនេះចំណូលពន្ធដែលសមាមាត្រទៅផលិតផលក្នុងស្រុកសរុប បានឃើញការកើនឡើងដល់កម្រិតខ្ពស់នៅជប៉ុន និងកូរ៉េខាងត្បូង ដែលខិតជិតដល់កម្រិតនៅអឺរ៉ុបដែរ។ ការកើនឡើងនៃសមាមាត្រចំណូលពន្ធទៅនឹង GDP មានន័យថា ពន្ធកំពុងកើនឡើងលឿនជាងកំណើន GDP ដែលឆ្លុះបញ្ចាំងពីតួនាទីរបស់រដ្ឋាភិបាលក្នុងសេដ្ឋកិច្ចកាន់តែប្រសើរឡើង។ សេដ្ឋវិទូយល់ថា និន្នាការនេះមានទំនោរដាក់សម្ពាធលើការចំណាយប្រជាជន និងសកម្មភាពផលិតកម្ម ដោយសារចំណែកដ៏ធំនៃប្រាក់ចំណូលត្រូវបានប្រើប្រាស់ គឺសម្រាប់តែបង់ពន្ធ ដែលបង្ករឧបសគ្គដល់កំណើនសេដ្ឋកិច្ច។ យ៉ាងណា រដ្ឋាភិបាលមួយចំនួនបានបង្កើនចំណូលពន្ធដោយមិនចាំបាច់ដំឡើងអត្រាពន្ធ។ ត្រង់ចំណុចនេះ ចំណូលពន្ធបានកើនឡើងដោយសារអតិផរណាខ្ពស់ ដែលជំរុញឱ្យតម្លៃ និងប្រាក់ឈ្នួលកើនឡើង។ យ៉ាងណាអ្នកជំនាញលើកឡើងថា ការដំឡើងពន្ធពិតប្រាកដ អាចនឹងកើតមាននៅក្នុងសេដ្ឋកិច្ចអភិវឌ្ឍន៍មួយចំនួនរួមទាំងអាល្លឺម៉ង់ និងអង់គ្លេស។ និន្នាការកើនឡើងនៃប្រាក់ចំណូលពន្ធទំនងជានឹងបន្ត ដោយសារការកើនឡើងនៃថ្លៃដើមបំណុល ជាមួយតម្រូវការចំណាយសាធារណៈកើនរាប់ពីថវិកាយោធា ការទទួលបន្ទុកមនុស្សចាស់ និងការប្រយុទ្ធប្រឆាំងនឹងការប្រែប្រួលអាកាសធាតុ។ បើតាមលោក Kurt van Dender មន្ត្រីស្ថិតិពន្ធនៅ OECD បានប្រាប់ Wall Street Journal ថា៖ «ការបង្កើនតួនាទីរបស់រដ្ឋាភិបាលក្នុងសេដ្ឋកិច្ច គឺជៀសមិនរួចនៅចំណុចនេះឡើយ»។ បន្ថែមពីការបង្កើនប្រាក់ចំណូលពន្ធ រដ្ឋាភិបាលក៏កំពុងលើកកម្ពស់ការខ្ចីប្រាក់ពីទីផ្សារមូលបត្របំណុល។ នៅក្នុងប្រទេសដែលមានសេដ្ឋកិច្ចអភិវឌ្ឍន៍ បំណុលរបស់រដ្ឋាភិបាលកំពុងប្រែប្រួលប្រហែល ១១២ភាគរយនៃផលិតផលក្នុងស្រុកសរុបពី ១០៤ភាគរយនៃផលិតផលក្នុងស្រុកសរុបក្នុងឆ្នាំ២០១៩ ហើយអាចបន្តកើនឡើងទៀត។ នេះបើយោងតាមទិន្នន័យពីមូលនិធិរូបិយវត្ថុអន្តរជាតិ (IMF) ។ បើតាមការវិភាគរបស់ IMF ដោយផ្អែកលើទិន្នន័យពីក្រុមហ៊ុនប្រឹក្សាស្រាវជ្រាវ Teal Insights រដ្ឋាភិបាលទូទាំងពិភពលោកនឹងចំណាយប្រាក់សុទ្ធចំនួន ២ទ្រីលានដុល្លារលើការទូទាត់ការប្រាក់បំណុលសាធារណៈនៅឆ្នាំនេះ ដែលកើនឡើងជាង ១០ភាគរយពីឆ្នាំ ២០២២។ នេះមានន័យថា ប្រទេសអ្នកមានដែលមានបំណុលសាធារណៈច្រើន ជាមួយឱនភាពថវិកាគ្មានជម្រើសអ្វីផ្សេង ក្រៅពីការបង្កើនចំណូលពន្ធឡើយ។ នៅតំបន់ចាយប្រាក់អឺរ៉ូប្រទេសចំនួន២០ មានការចំណាយរបស់រដ្ឋាភិបាលអាចដល់ ១,៥នៃ GDP ដែលទទួលបាននៅឆ្នាំនេះ។ ចំណែកនៅអាម៉េរិក ការចំណាយរបស់រដ្ឋាភិបាលគឺស្មើរ ៣៨ភាគរយនៃផលិតផលក្នុងស្រុកសរុប ដែលនេះជាអត្រាខ្ពស់ជាងមុនជំងឺកូវីដ-១៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9802.txt	ស្ថានីយប្រព្រឹត្តិកម្មទឹកកខ្វក់ក្រុងកំពតនៃគម្រោងអភិវឌ្ឍទីក្រុងរបៀង២ ដែលមានតម្លៃ២០លានដុល្លារ ត្រូវបានសម្ពោធដាក់ឱ្យប្រើប្រាស់ជាផ្លូវការ ពីថ្ងៃទី១៥ធ្នូ នេះតទៅ។ ស្ថានីយនេះមានចម្រោះទឹកកខ្វក់តាមបែបធម្មជាតិបាន៣ ៣៦០ម៉ែត្រគូបក្នុងមួយថ្ងៃ។	បើតាមការចុះផ្សាយរបស់ក្រសួងសាធារណការ និងដឹកជញ្ជូន ប្រព័ន្ធលូ និង ស្ថានីយប្រព្រឹត្តិកម្មទឹកកខ្វក់ក្រុងកំពតនេះបានគ្របដណ្តប់លើផ្ទៃដីសរុប ៣៩៥,៧២ហិកតា ស្ថិតក្នុងសង្កាត់កំពង់បាយ សង្កាត់ក្រាំងអំពិល សង្កាត់កំពង់កណ្តាល និងសង្កាត់កំពង់សំរោង ក្នុងក្រុងកំពត។ ក្នុងនោះ ផ្ទៃដីសម្រាប់សាងសង់ស្ថានីយប្រព្រឹត្តកម្មទឹកកខ្វក់មានទំហំ ៩,៨៤ ហិកតា។ ជាមួយនឹងការសម្ពោធដាក់ឱ្យប្រើប្រាស់ជាផ្លូវការនូវ ប្រព័ន្ធលូ និងស្ថានីយប្រព្រឹត្តកម្មទឹកកខ្វក់ក្រុងកំពតនេះ ក្រសួងក៏កំពុងពន្លឿនហេដ្ឋារចនាសម្ព័ន្ធផ្នែកទន់ តាមរយៈការរៀបចំច្បាប់ស្តីពីប្រព័ន្ធទឹកខ្វក់ ផងដែរ។ នេះជាការលើកឡើងរបស់ លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន ដោយបាននៅទំព័រហ្វេសប៊ុករបស់ក្រសួងសាធារណការ ថា ច្បាប់នេះ នឹងកំណត់អំពីក្របខណ្ឌគតិយុត្តក្នុងការគ្រប់គ្រង ការអភិវឌ្ឍ ការសាងសង់ ការជួសជុលថែទាំ ការធ្វើប្រតិបត្តិការ និងការប្រើប្រាស់ប្រព័ន្ធទឹកកខ្វក់នៅកម្ពុជា សំដៅធានាបាននូវប្រសិទ្ធភាព គុណភាព សុវត្ថិភាព និរន្តរភាព នៃប្រព័ន្ធទឹកកខ្វក់ និងរួមចំណែកធ្វើឱ្យប្រសើរឡើងនូវសុខុមាលភាពសាធារណៈ និងកិច្ចការពារបរិស្ថាន។ លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន។ រូបថត៖ ក្រសួងសាធារណការ គួរជម្រាបថា គម្រោងនេះចាប់ផ្តើមការសាងសង់ នៅថ្ងៃទី២៥ តុលា ២០១៩ និងបញ្ចប់ការសាងសង់ នៅថ្ងៃទី៣០ កញ្ញា ២០២៣ ដោយចំណាយថវិកាសរុបប្រមាណ ២០ លានដុល្លារ កម្រោមកម្ចីឥណទានរបស់ធនាគារអភិវឌ្ឍន៍អាស៊ី (ADB)។ ប្រព័ន្ធលូ និងស្ថានីយប្រព្រឹត្តកម្មទឹកកខ្វក់ក្រុងកំពត ដែលដំណើរការពីពេលនេះតទៅ ត្រូវចែកចេញជាពីរផ្នែកធំៗ។ ក្នុងនោះ មានផ្នែកប្រព័ន្ធប្រព្រឹត្តកម្មទឹកកខ្វក់ និង ផ្នែកប្រព័ន្ធលូរំដោះទឹកភ្លៀងក្នុងក្រុង ដែលមានសមត្ថភាពបូមទឹកកខ្វក់ចំនួន១៨០ម៉ែត្រគូបក្នុងមួយម៉ោង និងសមត្ថភាពចម្រោះទឹកកខ្វក់តាមបែបធម្មជាតិបាន ៣៣៦០ម៉ែត្រគូបក្នុងមួយថ្ងៃ៕ លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន។ រូបថត៖ ក្រសួងសាធារណការ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9803.txt	បច្ចុប្បន្ន ក្រុមហ៊ុនសាជីវកម្មស្ពាននិងថ្នល់ចិន CRBC កំពុងសិក្សាលទ្ធភាពលើគម្រោងអភិវឌ្ឍផ្លូវល្បឿនលឿន ពីភ្នំពេញទៅខេត្តសៀមរាប។ ការសិក្សានេះ នឹងបញ្ចប់នាអំឡុងខែកុម្ភៈ ឆ្នាំ២០២៤។ នេះបើយោងតាមការប្រកាសព័ត៌មានរបស់ក្រុមប្រឹក្សាអភិវឌ្ឍន៍កម្ពុជា(CDC)។	លោក ស៊ុន ចាន់ថុល អនុប្រធានទី១ក្រុមប្រឹក្សាអភិវឌ្ឍន៍កម្ពុជា បានដឹកនាំកិច្ចប្រជុំលើកដំបូង នៃគម្រោងអភិវឌ្ឍន៍ផ្លូវល្បឿនលឿនតភ្ជាប់ពីរាជធានីភ្នំពេញ-ខេត្តសៀមរាប-ក្រុងប៉ោយប៉ែត នាថ្ងៃទី១៣ធ្នូ បន្ទាប់ពី ចុះកិច្ចព្រមព្រៀងក្របខ័ណ្ឌ (Framework Agreement – FA) ជាមួយក្រុមហ៊ុនចិន CRBC បានរយៈពេលជាង៥ខែមក។ កិច្ចប្រជុំនេះ ត្រូវបានធ្វើឡើងក្នុងគោលដៅជំរុញការអនុវត្តគម្រោង ខណៈក្រុមហ៊ុន CRBC កំពុងសិក្សាបឋមសមិទ្ធិលទ្ធភាព (Preliminary Feasibility Study – PSF)។ បើតាមCDC ការបញ្ចប់លើការសិក្សានៃការអភិវឌ្ឍផ្លូវល្បឿនលឿននេះ គឺមាន២ដំណាក់កាល។ ក្នុងនោះ ការសិក្សាលើកំណាត់ផ្លូវល្បឿនលឿនពីភ្នំពេញ-សៀមរាប នឹងបញ្ចប់ក្នុងខែកុម្ភៈ និងការសិក្សាលើកំណាត់ផ្លូវល្បឿនលឿនពីសៀមរាប-ក្រុងប៉ោយប៉ែត គ្រោងបញ្ចប់ក្នុងខែឧសភា ឆ្នាំ២០២៤។ គម្រោងអភិវឌ្ឍផ្លូវល្បឿនលឿនភ្នំពេញ-សៀមរាប-ប៉ោយប៉ែត គឺជាគម្រោងទី៣ហើយរបស់កម្ពុជា បន្ទាប់ពីផ្លូវល្បឿនលឿនភ្នំពេញ-ក្រុងព្រះសីហនុ បើកឱ្យដំណើរការបានជាង១ឆ្នាំមកហើយ ។ ចំណែកផ្លូវល្បឿនលឿនភ្នំពេញ-ក្រុងបាវិត កំពុងបើកដ្ឋានសាងសង់។ គម្រោងផ្លូវល្បឿនលឿនភ្នំពេញ-សៀមរាប-ប៉ោយប៉ែត មានប្រវែងជាង៤០០គីឡូម៉ែត្រ ដោយឆ្លងកាត់រាជធានី-ខេត្តចំនួន៦ រួមមាន រាជធានីភ្នំពេញ ខេត្ដកណ្ដាល កំពង់ចាម កំពង់ធំ សៀមរាប និងខេត្តបន្ទាយមានជ័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9804.txt	កម្ពុជាមានអង្គភាពសេដ្ឋកិច្ចមានជាង៧៥ម៉ឺនអង្គភាព ដែលគ្រប់គ្រងដោយជនជាតិខ្មែរស្ទើរតែទាំងស្រុង។ នេះបើតាមរបាយការណ៍អំពីលទ្ធផលចុងក្រោយនៃជំរឿនសេដ្ឋកិច្ច នៅព្រះរាជាណាចក្រកម្ពុជាឆ្នាំ២០២២ ដែលផ្សព្វផ្សាយផ្លូវការដោយវិទ្យាស្ថានជាតិស្ថិតិនៃក្រសួងផែនការ កាលពីថ្ងៃទី២៦ ខែធ្នូ។	របាយការណ៍ដែលកំណត់យកថ្ងៃទី១ ខែមីនា ឆ្នាំ២០២២ ជាកាលបរិច្ឆេទយោង បានបង្ហាញថា អង្គភាពសេដ្ឋកិច្ចដែលមានទីតាំងជាក់លាក់អចិន្ត្រៃយ៍ទាំងអស់នៅកម្ពុជា មាន ៧៥៣ ៦៧០អង្គភាព ដោយចំនួនអ្នកចូលរួមការងារនៅក្នុងអង្គភាពសេដ្ឋកិច្ចមានចំនួន ២.៩៨០.៥៦៩នាក់ ក្នុងនោះ បុរសមាន ១.១៣៩.២០៧ នាក់ ស្មើនឹង ៣៨,២% និងស្ត្រីមាន ១.៨៤១.៣៦២នាក់ ស្មើនឹង ៦១,៨% ។ ប្រសិនបើករណីមិនរាប់បញ្ចូលអង្គភាព សេដ្ឋកិច្ចតាមចិញ្ចើមផ្លូវទេនោះ ចំនួនអង្គភាពសេដ្ឋកិច្ចទាំងអស់មានចំនួន ៦៧៦.៥៩៧ សហគ្រាស និងមានអ្នកចូលរួមការងារសរុបនៅក្នុងអង្គភាពសេដ្ឋកិច្ចចំនួន ២.៨៦៤.២៥៦ នាក់។ ក្នុងចំណោមអង្គភាពសេដ្ឋកិច្ចជាង៧៥ម៉ឺនក្នុងឆ្នាំ២០២២ ម្ចាស់ជនជាតិកម្ពុជា មានដល់ទៅ៩៩,១ភាគរយ ពោលគឺគ្រប់គ្រងប្រមាណ ៧៤៧.០១០ សហគ្រាស ហើយនិងអង្គភាពសេដ្ឋកិច្ចដែលមាន ម្ចាស់ជាជនជាតិចិនមាន ២.៦០៨ សហគ្រាស (០,៣%) ម្ចាស់ជាជនជាតិវៀតណាមមាន ១.៥៨១ សហគ្រាស (០,២%) ម្ចាស់ជាជនជាតិអាស៊ីផ្សេងៗទៀតមាន ១.១៩៨ សហគ្រាស (០,២%) និងជនជាតិកូរ៉េខាងត្បូងមាន ៤៣៩ សហគ្រាស (០,១%)។ តាមរបាយការណ៍ដដែល អង្គភាពសេដ្ឋកិច្ចដែលម្ចាស់បរទេសមានភាគហ៊ុនជាមួយកម្ពុជា គឺមានតិចជាង ១% នៅឆ្នាំ២០២២ រីឯចំនួនអង្គភាពសេដ្ឋកិច្ចដែលមានអ្នកចូលរួមការងារ១ ឬ២នាក់ មានចំនួនច្រើនជាង ៨០%, អង្គភាពសេដ្ឋកិច្ចដែលមានអ្នកចូលរួមការងារពី៥នាក់ ឬច្រើនជាង មាន៧,២%, អង្គភាពសេដ្ឋកិច្ចដែលមានអ្នកចូលរួម ការងារ១០នាក់ ឬច្រើនជាង មាន២,៨%, អង្គភាពសេដ្ឋកិច្ចដែលមាន អ្នកចូលរួមការងារ១០០នាក់ ឬច្រើនជាង មាន០,២% និងចំនួនអង្គភាពសេដ្ឋកិច្ចដែល មានអ្នកចូលរួមការងារ១០០០នាក់ ឬច្រើនជាង មានប្រមាណ ២៩៥ សហគ្រាស តែប៉ុណ្ណោះ។ មានន័យថានៅ ប្រទេសកម្ពុជា ចំនួនអង្គភាពសេដ្ឋកិច្ចខ្នាតធំ គឺមានអត្រាសមាមាត្រទាបបំផុតនៃចំនួនអង្គភាពសេដ្ឋកិច្ចសរុប។ ការពន្យល់ពាក្យគន្លឹះបច្ចេកទេសក្នុងរបាយការណ៍ជំរឿនសេដ្ឋកិច្ចឆ្នាំ២០២២ អង្គភាពសេដ្ឋកិច្ច គឺសំដៅលើអង្គភាពអាជីវកម្ម ឬសហគ្រាស ដែលកាន់កាប់អគារ បរិវេណ ឬកន្លែងជាក់លាក់ណា មួយសម្រាប់អនុវត្តសកម្មភាពសេដ្ឋកិច្ចរបស់ខ្លួន និងបំពេញតាមលក្ខខណ្ឌតាមគោលការណ៍នានា។ ជាទូទៅ អង្គភាពសេដ្ឋកិច្ចមានបីប្រភេទ គឺអង្គភាពសេដ្ឋកិច្ចដែលមានទីតាំងជាក់លាក់ អង្គភាពសេដ្ឋកិច្ចដែល អាចផ្លាស់ប្តូរទីកន្លែងបាន និងអង្គភាពសេដ្ឋកិច្ចចល័ត។ អង្គភាពសេដ្ឋកិច្ចដែលមានទីតាំងជាក់លាក់ គឺសំដៅលើអង្គ ភាពសេដ្ឋកិច្ចដែលមានសកម្មភាពអាជីវកម្មស្ថិតនៅទីតាំងជាក់លាក់ និងមានអគារ។ អង្គភាពសេដ្ឋកិច្ចដែលផ្លាស់ប្តូរទី កន្លែង សំដៅលើអង្គភាពសេដ្ឋកិច្ចដែលមានដំណើរការសកម្មភាពអាជីវកម្មជាប្រចាំ និងស្ថិតនៅទីតាំងជាក់លាក់មួយ ប៉ុន្តែអង្គភាពសេដ្ឋកិច្ចនោះ អាចធ្វើការផ្លាស់ប្តូរទៅទីកន្លែងផ្សេងបានយ៉ាងស្រួល។ អង្គភាពសេដ្ឋកិច្ចចល័ត គឺសំដៅលើ អង្គភាពសេដ្ឋកិច្ចដែលមានដំណើរការធ្វើសកម្មភាពអាជីវកម្មគ្មានទីតាំងជាក់លាក់(អាជីវកម្មចល័ត)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9805.txt	រដ្ឋាភិបាល មានឆន្ទៈកាត់បន្ថយការធ្វើចំណាកស្រុករបស់ពលរដ្ឋខ្មែរដោយខុសច្បាប់ ព្រមទាំងការពារសិទ្ធិពលករដែលធ្វើការនៅបរទេស។ លោក ហេង សួរ បានអះអាងបែបនេះ ក្នុងពិធីបើកទិវាអន្តរជាតិសម្រាប់ទេសន្តរប្រវេសករឆ្នាំ២០២៣ នាថ្ងៃទី២២ធ្នូ។	បើតាមលោក ហេង សួរ ការតាំងចិត្តក្នុងការកាត់បន្ថយការធ្វើចំណាកស្រុកដោយខុសច្បាប់ គឺធ្វើឡើងតាមរយៈយន្តការផ្តល់ភាពងាយស្រួល មិនស្មុគស្មាញចំពោះពលករ និងការផ្តល់អត្ថប្រយោជន៍ខ្ពស់តាមរយៈការធ្វើចំណាកស្រុកដោយស្របច្បាប់។ ជាមួយគ្នានេះ ក្រសួងការងារ និងបណ្តុះបណ្តាលជំនាញវិជ្ជាជីវៈ បានពង្រីកជាបន្តបន្ទាប់នូវអនុព័ន្ធការងារនៅតាមបណ្តាប្រទេសគោលដៅ ដែលពលករកម្ពុជាដើម្បីដោះស្រាយបញ្ហា និងការពារសិទ្ធិជូនពលករក្នុងករណីមានការរំលោភបំពាន។ « ទាំងនេះ គឺសុទ្ធសឹងតែជាការបង្ហាញពីការតាំងចិត្ត និងការប្តេជ្ញាចិត្តរបស់រាជរដ្ឋាភិបាល ដែលមិនព្រងើយកន្តើយចំពោះពលករកម្ពុជានៅបរទេសឡើយ »។ នេះជាការលើកឡើងរបស់លោកលោករដ្ឋមន្ត្រីក្រសួងការងារ ដោយបានបន្ថែមថា លើសពីនេះ ក្រសួងការងារ ក៏បានរៀបចំពិធីសាសនាផ្សេងៗដូចជាបុណ្យភ្ជុំបិណ្ឌ ចូលឆ្នាំថ្មី និងពិធីបុណ្យប្រពៃណីផ្សេងទៀត នៅតាមបណ្តាប្រទេសគោលដៅ ដើម្បីផ្តល់ភាពកក់ក្តៅដល់ពលករដែលនៅឆ្ងាយពីស្រុកកំណើត។ លោក ហេង សួរ បានបញ្ជាក់ថា ផ្នែកទេសន្តរប្រវេសន៍ បានក្លាយជាកម្មវិធីដ៏សំខាន់ និងជាអាទិភាពសម្រាប់ក្រសួងការងារក្នុងការយកចិត្តទុកដាក់ ដើម្បីលើកកម្ពស់ និងគាំពារសិទ្ធិពលករខ្មែរនៅក្រៅប្រទេស ក៏ដូចជាជនបរទេសដែលធ្វើការនៅកម្ពុជា។ ជាមួយគ្នានេះ លោកបានអំពាវនាវដល់គ្រប់ភាគីពាក់ព័ន្ធឱ្យបន្តចូលរួមសហការយ៉ាងជិតស្និទ្ធជាមួយរដ្ឋាភិបាល ក៏ដូចជាមួយក្រសួងការងារ ក្នុងស្មារតីទទួលខុសត្រូវខ្ពស់ មានក្រមសីលធម៌ និងមនសិកាវិជ្ជាជីវ: ដើម្បីរួមគ្នាសម្រេចបាននូវគោលដៅរួម ដែលចង់បានការលើកកម្ពស់ការការពារសិទ្ធិ និងអត្ថប្រយោជន៍ស្របច្បាប់នានាជូនពលករទេសន្តរប្រវេសន៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9806.txt	លោក អាណាតូលី បូរ៉ូវីក ឯកអគ្គរដ្ឋទូតរុស្ស៊ីប្រចាំកម្ពុជាបាននិយាយថា ទីក្រុងមូស្គូមានបំណងរៀបចំការផ្លាស់ប្តូរដំណើរទស្សនកិច្ចកម្រិតខ្ពស់ជាមួយកម្ពុជា និងជំរុញទំនាក់ទំនងសេដ្ឋកិច្ចពាណិជ្ជកម្ម។	រុស្ស៊ីប្តេជ្ញាលើកកម្ពស់ទំនាក់ទំនងកម្ពុជា ជាពិសេសលើវិស័យសេដ្ឋកិច្ចជាមួយការថ្នាក់ដឹកនាំអណត្តិថ្មីនៃរាជរដ្ឋាភិបាលកម្ពុជា។ នេះជាការបញ្ជាក់របស់លោក អាណាតូលី បូរ៉ូវីក នៅសន្និសីទសារព័ត៌មានថ្ងៃទី២៦ ខែធ្នូ មុនបន្តថា រុស្ស៊ីមានបំណងរៀបការផ្លាស់ប្តូរដំណើរទស្សនកិច្ចថ្នាក់ដឹកនាំជាន់ខ្ពស់ និងខ្ពស់បំផុតជាមួយកម្ពុជា។ លោក បូរ៉ូវីក និយាយថា ស្ថានទូតរុស្ស៊ីកំពុងពិនិត្យលទ្ធភាព រៀបចំរបៀបវារៈមួយចំនួនដូចជា ឯកសារ ឬកិច្ចព្រមព្រៀមដើម្បីចុះហត្ថលេខាជាមួយគ្នាអំឡុងទស្សនកិច្ចខាងមុខដែរ។ ចំពោះមុខអ្នកកាសែតកម្ពុជា អ្នកការទូតរូបនេះបញ្ជាក់ថា បើទោះបីរងទណ្ឌកម្មពីលោកខាងលិច ក៏រុស្ស៊ីអាចរក្សារនូវកំណើនសេដ្ឋកិច្ចរុស្ស៊ីនៅរង្វង់ ៥ភាគរយ។ ការណ៍នេះបង្ហាញថា រុស្ស៊ីនៅតែដើរតួនាទីយ៉ាងសកម្មក្នុងដោះដូរពាណិជ្ជកម្មជាមួយប្រទេសជាច្រើនរួមទាំងកម្ពុជា។ ជុំវិញការប្តូររូបិយប័ណ្ណសម្រាប់ការទូទាត់រវាងភាគីទាំងពីរ លោក អាណាតូលី បូរ៉ូវី បានឲ្យដឹងថា ធនាគារជាតិនៃកម្ពុជា (NBC) និងក្រសួងហិរញ្ញវត្ថុរុស្ស៊ីកំពុងបន្តពិភាក្សាដើម្បីសម្រេចបាននាពេលឆាប់ៗ។ ត្រង់ចំណុចនេះ លោកបានរិះគន់លោកខាងលិចដែលបានចាត់ទណ្ឌកម្មប្រឆាំងរុស្ស៊ី ព្យាយាមរារាំងប្រទេសផ្សេងៗជុំវិញការទូទាត់ជាមួយប្រទេសខ្លួន។ បើតាមលោក អាណាតូលី បូរ៉ូវី ប្រាក់ដុលា្លរដែលកំពុងចរាចរសព្វថ្ងៃកំពុងទទួលការមិនពេញចិត្តជាច្រើនពីសំណាក់ប្រទេសនានា។ រុស្ស៊ី និងមហាអំណាចផ្សេងទៀតដូចជាចិន ឥណ្ឌាជាដើម កំពុងតែអនុវត្តនូវការទូទាត់រវាងគ្នាជារូបិយប័ណ្ណជាតិខ្លួនដើម្បីបញ្ចៀសការប្រើប្រាស់ប្រាក់ដុល្លារ។ ទន្ទឹមនេះ អាហារូបករណ៍រុស្ស៊ីបន្តផ្តល់ឲ្យសិស្សនិស្សិតកម្ពុជានាពេលបច្ចុប្បន្ន មានចំនួន ៤០កន្លែងរាល់ឆ្នាំ។ រុស្ស៊ីនឹងពិចារណាលើការផ្តល់កូតាអាហារូបករណ៍បន្ថែម ប្រសិនបើកម្ពុជាមានបំណងចង់បង្កើនការផ្លាស់ប្តូរ ឬបញ្ជូននិស្សិតទៅសិក្សានៅរុស្សី។ ចំណែកបញ្ហាជម្លោះរវាងរុស្ស៊ី និងអ៊ុយក្រែន កម្ពុជាមិនបានបោះឆ្នោតគាំទ្រទីក្រុងមូស្គូជុំវិញប្រតិបត្តិការយោធាលើទីក្រុងកៀវឡើយ។ ត្រង់ចំណុចនេះ លោកឯកអគ្គរដ្ឋទូតបានបញ្ជក់ថា៖« រុស្ស៊ីគោរពការសម្រេចចិត្តរបស់កម្ពុជា ព្រោះកម្ពុជាជារដ្ឋឯករាជ្យ ប្រជាធិបតេយ្យ និងអាចអនុវត្តគោលនយោបាយពេញលេញ ដូច្នេះរុស្ស៊ីមិនដែលជ្រៀជ្រែករដ្ឋឯករាជ្យ និងអធិបតេយ្យប្រទេសណាមួយឡើយ។ យ៉ាងណាមិញ ជំហររុស្ស៊ីព្យាយាមពន្យល់ដល់សមភាគីកម្ពុជា អំពីការប៉ុនប៉ងរបស់បណ្តាប្រទេសខាងលិចដែលទាញអ៊ុយក្រែនឲ្យចូលស្ថានភាពវឹកវរនេះ» ។ តំណាងរុស្ស៊ី ក៏ឆ្លៀតនិយាយការពារប្រតិបត្តិការនៅអ៊ុយក្រែន និងបកស្រាយមូលហេតុដែលនាំឱ្យរុស្ស៊ីលើកទ័ពចូលអ៊ុយក្រែនថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9807.txt	CDC បានបញ្ជាក់ថា គម្រោងវិនិយោគទាំង២៦៨គម្រោង ដែលមានទុនជិត៥០០០លានដុល្លារនេះ អាចបង្កើតការងារឱ្យពលរដ្ឋបានរហូតដល់ ៣០៧ ០០០កន្លែង។ បើតាមCDC គម្រោងវិនិយោគក្នុងវិស័យឧស្សាហកម្មរួមចំណែកដល់ទៅ៩២ភាគរយ នៃចំនួនគម្រោងវិនិយោគសរុប ខណៈទុនវិនិយោគប្រមាណ ៤៦ភាគរយបានមកពីវិស័យនេះ។ រីឯ វិស័យហេដ្ឋារចនាសម្ព័ន្ធនិងផ្សេងៗមាន ២,៦ភាគរយនៃចំនួនគម្រោងវិនិយោគសរុប បានចូលរួមចំណែកប្រមាណ ៤៤ភាគរយ នៃទុនវិនិយោគសរុប។	« ជារួម រំហូរទុនវិនិយោគឯកជននៅឆ្នាំ២០២៣ មានការកើនឡើងគួរឱ្យកត់សម្គាល់ ក្នុងរង្វង់២២ភាគរយ ធៀបនឹងឆ្នាំ២០២២»។ នេះបើតាមCDC ដោយបានបង្ហាញថា វិស័យកសិកម្ម និងកសិឧស្សាហកម្ម ទទួលបានទុនវិនិយោគ១០៩លានដុល្លារ, វិស័យឧស្សាហកម្ម ទទួលបានទុនវិនិយោគ ១៦៦,៨លានដុល្លារ។ រីឯ វិស័យទេសចរណ៍ គឺកម្ពុជាទទួលបានគម្រោងវិនិយោគលើការអភិវឌ្ឍរមណីយដ្ឋានទេសចរណ៍លើកោះទទឹង ស្ថិតនៅស្រុកគិរីសាគរ ខេត្តកោះកុង ក្នុងទំហំទុន ៣៧លានដុល្លារ។ ចំពោះវិស័យហេដ្ឋារចនាសម្ព័ន្ធ និងផ្សេងៗ កម្ពុជាទទួលបានទុនវិនិយោគចំនួន ២ ៣៨២លានដុល្លារ។ រំហូរទុនវិនិយោគក្នុងឆ្នាំ២០២៣ភាគច្រើន មានប្រភពមកពីប្រទេសចិន និង ក្នុងស្រុក ដោយបានរួមចំណែកជិត ៩០ភាគរយនៃទុនវិនិយោគសរុប។ គម្រោងវិនិយោគភាគច្រើន មានទីតាំងស្ថិតនៅខេត្តកំពង់ស្ពឺ រាជធានីភ្នំពេញ កណ្តាល តាកែវ និងនៅតាមបណ្តាខេត្តដែលមានការអភិវឌ្ឍតំបន់សេដ្ឋកិច្ចពិសេស គឺខេត្តស្វាយរៀង និងខេត្តព្រះសីហនុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9808.txt	រដ្ឋមន្រ្តីសហករណ៍ និងកសិកម្មថៃ នៅថ្ងៃទី៨ ខែធ្នូ បានព្រមានកសិករកុំឱ្យលួចនាំយកពូជស្រូវ ឬដាំស្រូវ មានប្រភពពីវៀតណាម ដោយសារមិនទាន់ទទួលបានការអនុញ្ញាត ឬអាចរងបណ្តឹងពីវៀតណាម។	ពូជស្រូវមកពីវៀតណាម អាចបង្កើនទិន្នផលបានច្រើន ជាងពូជស្រូវរបស់ថៃក្នុងមួយរ៉ៃ ហើយថែមទាំងបង្កើនចំណូលបានច្រើនថែមទៀត។ នេះបើតាមការបញ្ជាក់របស់លោក Thamanat Prompow រដ្ឋមន្រ្តីសហករណ៍ និងកសិកម្មថៃ។ ដោយទទួលស្គាល់ពូជស្រូវមកពីវៀតណាមអាចបង្កើនទិន្នផលច្រើនជាង រដ្ឋមន្រ្តីកសិកម្ម បានព្រមានកសិករកុំឱ្យលួចនាំចូល ឬដាំស្រូវមានប្រភពមកពីប្រទេសជិតខាងរបស់ខ្លួន។ តាមការព្រមានរបស់លោក Thamanat នៅថ្ងៃទី៨ ខែធ្នូ កសិករ អាចប្រឈមមុខនឹងបញ្ហា ប្រសិនបើវៀតណាម ដាក់ពាក្យបណ្តឹងលើពួកគេ ដោយសារពូជស្រូវទាំងនោះ មិនទាន់ទទួលបានការអនុញ្ញាតឱ្យដាំនៅក្នុងប្រទេសខ្លួនឡើយ។ យ៉ាងណាមិញ រដ្ឋមន្រ្តីកសិកម្មថៃរូបនេះ មិនបានបញ្ជាក់ពីប្រភេទពូជស្រូវ ដែលកសិករថៃ អាចលួចដាំ ឬលួចនាំយកពូជនោះមកឡើយ។ ត្រង់ចំណុចនេះ លោក Thamanat បានលើកឡើងថា ប្រសិនបើប្រជាជនរងបណ្តឹងពីប្រទេសជិតខាង វាអាចប៉ះពាល់ដល់មុខមាត់របស់ប្រទេស និងទំនាក់ទំនងទ្វេភាគី។ នេះបើតាមការចុះផ្សាយរបស់កាសែតបាងកកប៉ុស្តិ៍។ មិនតែប៉ុណ្ណោះ រដ្ឋមន្រ្តីកសិកម្មថៃ បានអះអាងថា នាយកដ្ឋានអង្ករ មិនអាចផ្តល់ការទទួលស្គាល់លើពូជស្រូវដែលលួចនាំចូលពីប្រទេសជិតខាងនោះទេ។ កន្លងមក អង្គរវៀតណាមប្រភេទST25 បានទទួលពានរង្វាន់លេខ១ សម្រាប់ពាន World's Best Rice 2023 នៅសន្និសីទអង្ករពិភពលោក នៅហ្វីលីពីន ខណៈអង្ករកម្ពុជាទទួលបានលេង២ និងឥណ្ឌាលេខ ៣។ ចំណែកថៃ អវត្តមានក្នុងកម្មវិធីមួយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9809.txt	ធនាគារជាតិនៃកម្ពុជា សហការជាមួយសាជីវកម្មហិរញ្ញវត្ថុអន្តរជាតិ (IFC) ដែលជាសមាជិករបស់ធនាគារពិភពលោក ដើម្បីជំរុញហិរញ្ញប្បទានបៃតង សម្រាប់គាំទ្រដល់ការវិនិយោគដែលមិនប៉ះពាល់ដល់បរិស្ថាន និងឆ្លើយតបនឹងការប្រែប្រួលអាកាសធាតុនៅកម្ពុជា។ កិច្ចសហការត្រូវបានចុះហត្ថលេខាដោយលោក យឹម លាត ទេសាភិបាលរងនៃធនាគារជាតិ ជាមួយលោក ASAD YAQUB ប្រធានសាជីវកម្មហិរញ្ញវត្ថុអន្តរជាតិប្រចាំនៅកម្ពុជា នាថ្ងៃទី១៩ធ្នូ។	កិច្ចសហការនេះ នឹងបង្កើតបរិយាកាសអំណោយផលសម្រាប់ទាក់ទាញហិរញ្ញប្បទានបៃតង ដែលជួយគាំទ្រការផ្លាស់ប្តូរសេដ្ឋកិច្ចកម្ពុជាទៅជាសេដ្ឋកិច្ចបៃតង។ លើសពីនេះ កិច្ចសហប្រតិបត្តិការនេះ ក៏នឹងជួយបង្កើនសមត្ថភាពស្ថាប័នហិរញ្ញវត្ថុ ព្រមទាំងរៀបចំគោលការណ៍ណែនាំពាក់ព័ន្ធ។ ដូចជា៖ ការរាយការណ៍និងស្តង់ដារនៃការបង្ហាញព័ត៌មានទាក់ទងនឹងការផ្តល់ឥណទានបៃតង និងគម្រោងហិរញ្ញប្បទាននានាពាក់ព័ន្ធនឹងហានិភ័យបរិស្ថាន សង្គម និង អភិបាលកិច្ច (ESG)។ នេះបើយោងតាមសេចក្តីប្រកាសព័ត៌មានរួមរបស់ធនាគារជាតិ និង IFC ដោយបានបង្ហាញថា កម្ពុជាត្រូវការការវិនិយោគបន្ថែមប្រមាណ៣៦ពាន់លានដុល្លារអាម៉េរិក ពីវិស័យសាធារណៈ និងវិស័យឯកជន សម្រាប់រយៈពេល៣០ឆ្នាំខាងមុខ ដើម្បីសម្រេចបានតាមគោលដៅអាកាសធាតុអព្យាក្រឹតកាបូននៅមុនឆ្នាំ២០៥០។ លោក យឹម លាត ទេសាភិបាលរងនៃធនាគារជាតិនៃកម្ពុជា បានលើកឡើងថា វិស័យហិរញ្ញវត្ថុ ដើរតួនាទីស្នូលយ៉ាងសំខាន់ ក្នុងការជំរុញការបញ្ចេញដើមទុនសម្រាប់គម្រោងដែលមិនមានផលប៉ះពាល់អាកាសធាតុ។ ក៏ប៉ុន្តែការណ៍នេះ គឺតម្រូវឱ្យមានគោលនយោបាយសមស្រប និងការបង្កើតបរិយាកាសអំណោយផល។ លោកបន្តនិយាយយ៉ាងដូច្នេះ៖ «ធនាគារជាតិនៃកម្ពុជា ប្តេជ្ញារៀបចំអភិវឌ្ឍក្របខ័ណ្ឌគោលនយោបាយហិរញ្ញវត្ថុបៃតងមួយដ៏រឹងមាំ ដើម្បីបង្កើតប្រព័ន្ធអេកូឡូស៊ីហិរញ្ញវត្ថុ ដែលគាំទ្រការបញ្ជូន និងជំរុញការវិនិយោគលើគម្រោងបៃតងនៅកម្ពុជា ដើម្បីគាំទ្រដល់មហិច្ឆតាពាក់ពន្ធ័នឹងអាកាសធាតុរបស់រដ្ឋាភិបាល ដូចមានចែងនៅក្នុងរបាយការណ៍ការចូលរួមចំណែករបស់ជាតិ ដើម្បីអនុវត្តអនុសញ្ញាក្របខ័ណ្ឌសហប្រជាជាតិស្តីពីការប្រែប្រួលអាកាសធាតុ ក្រោមកិច្ចព្រមព្រៀងទីក្រុងប៉ារីស»។ ជាមួយគ្នានេះ លោក ASAD YAQUB ប្រធានសាជីវកម្មហិរញ្ញវត្ថុអន្តរជាតិប្រចាំនៅកម្ពុជា បានបញ្ជាក់ថា កិច្ចព្រមព្រៀងជាមួយធនាគារជាតិនៃកម្ពុជានេះ នឹងចូលរួមគាំទ្រដល់មហិច្ឆតាពាក់ពន្ធ័នឹងអាកាសធាតុរបស់រដ្ឋាភិបាលកម្ពុជា ក្នុងការដោះស្រាយហានិភ័យនៃការប្រែប្រួលអាកាសធាតុ និងជំរុញទីផ្សារហិរញ្ញប្បទានបៃតងមួយដ៏រឹងមាំ។ « ក្នុងនាមជាអ្នកនាំមុខផ្នែកហិរញ្ញប្បទានបៃតងសកល សាជីវកម្មហិរញ្ញវត្ថុអន្តរជាតិមានជំហរពិសេស ប្រជាជាតិកម្ពុជា ក្នុងការកៀរគរហិរញ្ញប្បទានសម្រាប់សកម្មភាពទប់ទល់នឹងការប្រែប្រួកអាកាសធាតុ ដើម្បីរួមចំណែកក្នុងផែនការពង្រីកកំណើនបរិយាប័ន្នបៃតង សម្រាប់ពង្រីកភាពធន់សេដ្ឋកិច្ចកម្ពុជានាពេលអនាគត »។ លោក ASAD YAQUB បានអះអាងបែបនេះនៅក្នុងសេចក្តីប្រកាសព័ត៌មានដដែល។ ដោយមានការគាំទ្រពីគម្រោងសម្រាប់សេវាប្រឹក្សាការវិនិយោគបម្រែបម្រួលបរិយាកាស (FIAS) គម្រោងនេះ មានរយៈពេល៣ឆ្នាំ ហើយប្រព័ន្ធវត្តិករសាស្ត្រហិរញ្ញវត្ថុជាតិ ត្រូវរំពឹងនឹងដាក់ឱ្យដំណើរការនៅឆ្នាំ ២០២៥។ នេះបើយោងតាម IFC។ កាលពីថ្ងៃទី ៨ ខែធ្នូ ឆ្នាំ២០២៣ ធនាគារជាតិនៃកម្ពុជា និងគណៈកម្មការសេដ្ឋកិច្ច និងសង្គមរបស់អង្គការសហប្រជាជាតិទទួលបន្ទុកអាស៊ី និងប៉ាស៊ីហ្វិក (UNESCAP) ក៏បានចុះអនុស្សរណៈយោគយល់គ្នាដើម្បីលើកកម្ពស់ហិរញ្ញវត្ថុប្រកបដោយនិរន្តរភាពនៅកម្ពុជា ផងដែរ។ គំនិតផ្តួចផ្តើមនេះ គឺស្របទៅនឹងយុទ្ធសាស្ត្របញ្ចកោណដំណាក់កាលទីមួយ របស់រដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_981.txt	បាតុកម្មនៅថៃដែលស្ងប់ស្ងាត់មួយរយៈពេលធំ បានត្រឡប់មកជាថ្មី។ បាតុកររាប់ពាន់នាក់នៅថ្ងៃទី១០ កុម្ភៈ បានជួបជុំគ្នា ដោយបន្តទាមទារឱ្យលុបចោលច្បាប់ការពារមហាក្សត្រ ខណៈសកម្មជនបួននាក់កំពុងជាប់ឃុំបណ្ដោះអាសន្នដើម្បីរង់ចាំការកាត់ទោសចំពោះការបំពានច្បាប់នេះ។ ជាមួយគ្នានោះ បាតុករថៃដែលជាយុវជន ក៏បង្ហាញសាមគ្គីភាពជាមួយបាតុករមីយ៉ាន់ម៉ាដែលកំពុងតស៊ូប្រឆាំងរដ្ឋប្រហារយោធាផងដែរ។	ដំបូងឡើយ បាតុកម្មនៅទីក្រុងបាងកក រៀបចំឡើងដើម្បីបង្ហាញសាមគ្គីភាពជាមួយបាតុកនៅមីយ៉ាន់ម៉ា ហើយក៏បានរាលដាលទាមទារឱ្យផ្លាស់ប្តូរ ឬលុបច្បាប់ការពារព្រះមហាក្សត្រ បន្ទាប់ពីសកម្មជនបួននាក់ត្រូវបានចាប់ខ្លួននៅថ្ងៃទី៩ ខែកុម្ភៈ។ បុគ្គលរូបណាដែលត្រូវបានរកឃើញថាមានទោសប្រមាថព្រះមហាក្សត្រថៃ អាចនឹងត្រូវជាប់ទោសពន្ធនាគាររហូតដល់១៥ឆ្នាំ។ អត្ថបទទាក់ទង បាតុករថៃផ្អាកបាតុកម្ម តែសន្យាត្រឡប់មកវិញជាទ្រង់ទ្រាយធំក្នុងឆ្នាំ២០២១ «បើយើងចេញមកបាតុកម្មរាប់សែននាក់ នោះយើងនឹងអាចធ្វើកំណែទម្រង់របបរាជានិយមបាន»។ នេះជាការលើកឡើងរបស់មេដឹកនាំបាតុកម្ម កញ្ញា Panusaya Rung Sithijirawattanakul។ យុវជនជាង១ពាន់នាក់ ដែលធ្វើបាតុកម្មដល់យប់បានស្រែកទាមទារ«ដោះលែងមិត្តរបស់យើង»និង «លុបចោល១១២»។ មាត្រា១១២ នៃក្រមព្រហ្មទណ្ឌថៃដាក់ទោសអ្នកប្រមាថព្រះមហាក្សត្រ។ កាលពីថ្ងៃទី១០ ខែកុម្ភៈ តំណាងរាស្ត្របក្សប្រឆាំងចំនួន៤០រូប បានដាក់សំណើរវិសោធនកម្មមាត្រាច្បាប់មួយនេះ។ ក្រុមយុវជន សង្កត់ធ្ងន់ថាអាជ្ញាធរបង្ហាញជំហរប្រឆាំងពលរដ្ឋ បើសិនសកម្មជនទាំង៤រូបនោះមិនត្រូវបានដោះលែង។ បាតុកម្មនៅថ្ងៃទី១០ ខែកុម្ភៈនេះ ជាការចាប់ផ្ដើមជាថ្មីបាតុកម្មដែលធ្វើឱ្យរង្គើសង្គមកាលពីឆ្នាំមុន។ មេដឹកនាំបាតុកម្មអះអាងថានៅឆ្នាំ២០២១ បាតុកម្មនឹងដាក់អាទិភាពលើកំណែទម្រង់របបរាជានិយម។ បាតុកម្មទាំងនោះ ត្រូវបានពន្យារពេលទៅវិញដោយការផ្ទុះជំងឺកូវីដ-១៩ កាលពីពាក់កណ្តាលខែធ្នូ ឆ្នាំ២០២០។ លោកPanupong Jadnok មេដឹកនាំបាតុកម្មមួយរូបនិយាយថា ថ្ងៃទី១០ ខែកុម្ភៈ ជាការជួបជុំដំបូង និងជាសមរភូមិបើកចំហរដំបូងបន្ទាប់ពីការចាប់បាតុក។ ការទាមទារបីនៅតែដដែល គឺការចុះចេញពីតំណែងរបស់លោកនាយករដ្ឋមន្ត្រីបាយុទ្ធ ចន្ទអូចា ការកែប្រែរដ្ឋធម្មនុញ្ញដែលតាក់តែងដោយយោធា និងកំណែទម្រង់របបរាជានិយម។ លោក Panupong និយាយថាព្រឹត្តិកាណ៍រដ្ឋប្រហារយោធានៅមីយ៉ាន់ម៉ា គួរតែជំរុញឱ្យពលរដ្ឋថៃបាតុកម្មប្រឆាំងលោកប្រាយុទ្ធ ដែលធ្វើរដ្ឋប្រហារយោធានៅឆ្នាំ២០១៤។ នេះយោងតាមទីភ្នាក់ងារព័ត៌មាន Reuters។ អ្នករៀបចំបានប្តេជ្ញាប្រមូលមនុស្សឱ្យបាន២លាននាក់មកធ្វើបាតុកម្ម។ អ្វីដែលគួរឱ្យកត់សម្គាល់ក្នុងបាតុកម្មនេះ យុវជនថៃបានគោះឆ្នាំង និងខ្ទះ ដូចទៅនឹងអ្វីដែលបាតុករមីយ៉ាន់ម៉ាបានធ្វើ។ ក្នុងប្រពៃណីមីយ៉ាន់ម៉ា ការគោះឆ្នាំង និងខ្ទះ គឺជាការបណ្តេញឧបទ្រពចង្រៃ។ ចំណែកបាតុករមីយ៉ាន់ម៉ា ក៏យកគំរូពីបាតុករថៃដែរ ដោយលើកម្រាមដៃ៣ ជាសញ្ញានៃការប្រឆាំងនឹងរដ្ឋអំណាចជិះជាន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9810.txt	«ប្រាក់រៀល» ត្រូវបានប្រជាពលរដ្ឋរស់នៅរាជធានីភ្នំពេញ ក៏ដូចនៅតាមបណ្តាលខេត្តប្រើប្រាស់កាន់តែទូលំទូលាយនៅក្នុងជីវភាពរស់នៅប្រចាំថ្ងៃ ដូចជា៖ ការចំណាយលើថ្លៃម្ហូបអាហារ ភេសជ្ជៈ សម្លៀកបំពាក់ និងការធ្វើដំណើរ។ សកម្មភាពនៃការចាយប្រាក់រៀលរបស់ពលរដ្ឋលើថ្លៃទំនិញ និងសេវាកម្មទាំងនេះ ពីមួយឆ្នាំទៅមួយឆ្នាំ មានការកើនឡើងគួរឱ្យកត់សម្គាល់ ជាពិសេសបន្ទាប់ ធនាគារជាតិនៃកម្ពុជា បន្តប្រើប្រាស់ឧបករណ៍នយោបាយរូបិយវត្ថុចាំបាច់នានា ក្នុងការរក្សាតម្លៃប្រាក់រៀលឱ្យមានស្ថិរភាព ដើម្បីការពារអំណាចទិញរបស់រូបិយវត្ថុជាតិ ក៏ដូចជាប្រាក់ចំណូលរបស់ប្រជាពលរដ្ឋងាយរងគ្រោះ។ ក្នុងទិសដៅនេះ ការបន្តជំរុញការប្រើប្រាស់ប្រាក់រៀល ពីគ្រប់មជ្ឈដ្ឋានទាំងអស់ ទាំងវិស័យសាធារណៈ វិស័យឯកជន និងប្រជាពលរដ្ឋទូទៅ ពិតជាមានសារៈសំខាន់ណាស់ ក្នុងការលើកកម្ពស់តម្លៃប្រាក់រៀលដោយផ្ទាល់ និងពង្រឹងប្រសិទ្ធភាពឧបករណ៍នយោបាយរូបិយវត្ថុជារួម។	« អាចនិយាយបានថា ៩០ទៅ៩៥ភាគរយនៃការចំណាយប្រចាំថ្ងៃរបស់ខ្ញុំ គឺជាប្រាក់រៀល។ រាប់តាំងពីការទិញកាហ្វេ ទិញបាយញាំ ទិញម្ហូបអាហារ និងសម្លៀកបំពាក់ ភាគច្រើនខ្ញុំប្រើជាលុយរៀល»។ នេះជាការលើកឡើងរបស់ លោក សូ ភត្រា អ្នកគ្រប់គ្រងICT នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា ដែលឱ្យតម្លៃ និងលើកស្ទួយប្រាក់រៀល។ សូមទស្សនាវីដេអូបទយកការណ៍ពីការចរាចរប្រាក់រៀលនៅរាជធានីភ្នំពេញ ពាក់ព័ន្ធនឹងការចរាចរប្រាក់រៀលនេះ ភត្រា ក៏សង្កេតឃើញប្រជាពលរដ្ឋខ្មែរនាពេលសព្វថ្ងៃ ចូលរួមប្រើប្រាស់ច្រើន ផងដែរ។ យុវជនរូបនេះនិយាយប្រាប់ក្រុមការងារយើងយ៉ាងដូច្នេះ ៖ «តាំងពីពេលធនាគារជាតិប្រកាសឱ្យមានការចរាចរលុយរៀលឱ្យបានច្រើនមក ខ្ញុំឃើញមានសន្ទុះខ្លាំងនៃការចាយលុយរៀល។ គឺខ្ញុំឃើញថាវាអ៊ីចឹង! សម្រាប់ខ្ញុំផ្ទាល់ ពេលទៅធនាគារដកប្រាក់ បើក្រោម១០០ដុល្លារ គឺដកជាលុយខ្មែរ ២០ម៉ឺនរៀល ៣០ម៉ឺន ១៥ម៉ឺន ១២ម៉ឺន គឺលែងជាលុយដុល្លារទៀតហើយ។ ខ្ញុំសង្កេតឃើញមនុស្សនៅជុំវិញខ្លួនខ្ញុំ គឺព្យាយាមបន្ស៊ាំខ្លួនក្នុងការប្រើប្រាស់ប្រាក់រៀលច្រើន»។ លោក សូ ភត្រា អ្នកគ្រប់គ្រងICT នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា មិនខុសនឹងការមើលឃើញរបស់ ភក្ត្រា ប៉ុន្មានឡើយ។ ប្រាក់រៀល ទទួលបានពេញនិយមច្រើនពីសំណាក់ប្រជាពលរដ្ឋលើការទូទាត់ថ្លៃទំនិញ និងសេវាកម្មនានានៅក្នុងជីវិតរស់នៅប្រចាំថ្ងៃ ។ សូម្បីតែទំនិញបោះដុំមួយចំនួននៅតាមផ្សារ ក៏មានការទូទាត់ច្រើនជាប្រាក់រៀលច្រើន ដែរ។ អ្នកស្រី ជាវ ពឺន ដែលជាអាជីវករនៅផ្សារធំថ្មី តែងតែប្រើប្រាស់ប្រាក់រៀលនៅក្នុងសកម្មភាពអាជីវកម្មរបស់ខ្លួន ទាំងការទទួលយកថ្លៃទូទាត់ពីអតិថិជន និងទាំងការទូទាត់ថ្លៃទំនិញឱ្យគេ វិញ។ «និយាយទៅ២-៣ឆ្នាំចុងក្រោយនេះ គឺខ្ញុំប្រើលុយខ្មែរសុទ្ធ អត់ដែលប្រើដុល្លារទេ លើការទូទាត់ទំនិញលក់ដូររបស់ខ្ញុំ ទាំងការលក់រាយ និងបោះដុំ។ ព្រោះខ្ញុំចង់លើកកម្ពស់តម្លៃប្រាក់រៀល និងចង់ឱ្យពលរដ្ឋខ្មែរចូលរួមប្រើប្រាស់ប្រាក់រៀល កុំឱ្យគិតតែពីដុល្លារច្រើនពេក»។ អ្នកស្រី ជាវ ពឺន អាជីវករនៅផ្សារធំថ្មី នេះជាស្មារតីរបស់ស្រ្តីវ័យ៣៣ឆ្នាំរូបនេះ ក្នុងការចូលរួមលើកតម្កើងជាតិកម្ពុជា តាមរយៈការប្រើប្រាស់ប្រាក់រៀលនៅក្នុងអាជីវកម្មរបស់ខ្លួនប្រចាំថ្ងៃ។ អាជីវករម្នាក់ទៀតដែលលក់គ្រឿងសមុទ្រ ក៏មានការប្រើប្រាស់ប្រាក់រៀលច្រើន ផងដែរ។ អ្នកស្រី រ៉ឹម តេង ជាអ្នកលក់គ្រឿងសមុទ្រស្រស់។ ចំណូលដែលអ្នកស្រីទទួលបានប្រចាំថ្ងៃពីលក់គ្រឿងសមុទ្រទាំងនេះ ភាគច្រើនជាប្រាក់រៀល។ អាជីវករលក់គ្រឿងសមុទ្ររូបនេះ អះអាងថា ប្រាក់រៀល គឺពិតជាមានភាពស្រួលចាយ និងទូទាត់ មែនទែន។ «លុយខ្មែរយើង ទោះប្រលាក់ប៉ុនណា ក៏ចាយបានដែរ។ បើដុល្លារក្រដាស១០០ តែប្រលាក់បន្តិច ឬសឹកបន្តិច! គេអត់យកទេ ហើយបើដូចយកលុយរៀល គឺខាតហើយ។ លុយខ្មែរយើងស្រួលចាយ ហើយខ្ញុំអត់ខ្លាចជួបក្លែងក្លាយទេ ព្រោះអ្នកមកទិញទំនិញខ្ញុំមិនដែលយកលុយខ្មែរក្លែងក្លាយមកទិញផង។ តែបើលុយដុល្លារក្លែងក្លាយ គឺដែលជួប ដូចជា ក្រដាស២០ដុល្លារ ក្រដាស១០០ដុល្លារ»។ មិនមែនតែចំណូលទេ! រាល់ការចំណាយរបស់ស្រ្តីរូបនេះ ក៏ជាប្រាក់រៀល ដែរ។ លោកស្រី តេង បាននិយាយថា៖ «សូម្បីតែខ្ញុំទៅទិញមាសពាក់ ក៏ខ្ញុំយកលុយខ្មែរទៅទិញដែរ ឱ្យគេគិតតាមហ្នឹងទៅ»។ អ្នកស្រី រ៉ឹម តេង ជាអ្នកលក់គ្រឿងសមុទ្រស្រស់ ដ្បិតថា បច្ចុប្បន្នការប្រើប្រាស់ប្រាក់រៀលពីសំណាក់ប្រជាពលរដ្ឋមានការកើនឡើងខ្ពស់គួរឱ្យកត់សម្គាល់ ក៏ប៉ុន្តែកំណើននេះ នៅមានកម្រិតនៅឡើយ បើធៀបនឹងទំហំប្រាក់ដុល្លារនៅក្នុងចរន្តសេដ្ឋកិច្ចជាតិ។ ការណ៍នេះ អ្នកទាំងស្រី រ៉ឹម តេង ក៏ដូចជាប្រជាពលរដ្ឋឯទៀត ជាពិសេសយុជន ចង់ឱ្យមានការជំរុញបន្ថែមនូវការទទួលយកការទូទាត់ថ្លៃទំនិញ និងសេវាកម្ម តែជាប្រាក់រៀល។ បើតាមលោក ប៉ាត សុវណ្ណ អ្នកសម្របសម្រួលបណ្តាញ ALISEA នៃអង្គការ GRET ប្រសិនបើម្ចាស់អាជីវកម្មនីមួយៗនៅក្នុងស្រុកគិតថ្លៃទំនិញ និងទទួលយកការទូទាត់តែជាប្រាក់រៀល នោះជាការជំរុញមួយកាន់តែប្រសើរដល់ពលរដ្ឋក្នុងការប្រើប្រាស់ប្រាក់រៀល។ «ភាគច្រើនការចំណាយរបស់ខ្ញុំធ្វើឡើងតាមរយៈQR Code។ អ៊ីចឹង បើម្ចាស់ហាងនៅស្រុកខ្មែរទាំងអស់ រាប់ទាំងហាងបាយតូចតាច ហាងទំនិញ និងផ្សារទំនើប... គិតតែជាលុយខ្មែរលើថ្លៃទំនិញ ហើយQR Code របស់គាត់ជាលុយខ្មែរដែរទៅ នោះយើងប្រាកដជានាំគ្នលុយខ្មែរច្រើនជាងដុល្លារហើយ។ ប៉ុន្តែក្នុងករណីដែលអាជីវករចេញវិក្កយបត្រតម្លៃ២ប្រភេទ ជាដុល្លារផង ជាខ្មែរផង នោះ ចង់ ឬមិនចង់យើងដែលជាចាយប្រាក់នឹងប្រៀបធៀបហើយ ថា ចាយប្រាក់មួយណាចំណេញជាង។ ប្រសិនបើអាជីវករដាក់តម្លៃអត្រាប្រាក់ដុល្លារខ្ពស់ ធ្វើឱ្យអ្នកចាយលុយរៀលខាតច្រើន នោះច្បាស់ណាស់អ្នកចាយនឹងទូទាត់ជាដុល្លារហើយ»។ លោក ប៉ាត សុវណ្ណ អ្នកសម្របសម្រួលបណ្តាញ ALISEA នៃអង្គការ GRET សម្រាប់លោក សុវណ្ណ ដើម្បីឱ្យការចរាចរប្រាក់រៀលមានទំហំកាន់តែធំនៅលើទីផ្សារ គឺគួរតែមានការកំណត់ក្នុងការទទួលយកការទូទាត់តែជាប្រាក់។ លោកបន្តរៀបរាប់ថា ៖ «បើសិនចង់ឱ្យមានការផ្លាស់ប្តូរប្រើប្រាស់ប្រាក់រៀលកាន់តែច្រើន គឺចាប់ផ្តើមពីការចំណាយដែលទាក់ទងនឹងការលក់ដូរ។ ឧទាហរណ៍៖ ម្ចាស់ហាងដែលលក់ដូរទំនិញមានតម្លៃក្រោម១លានរៀល គឺត្រូវចេញវិក្កយបត្រតែជាលុយខ្មែរ។ ធ្វើដូច្នេះ អ្នកទិញទំនិញនឹងត្រូវចាយតែលុយខ្មែរហើយ។ ចំពោះថ្លៃទំនិញចាប់ពី១លានរៀលឡើងទៅ យើងអាចដាក់ជម្រើសឱ្យសម្រាប់អ្នកប្រើប្រាស់ប្រាក់ ដោយពួកគាត់ចង់ប្រើលុយខ្មែរក៏បាន លុយដុល្លារក៏បាន។ ជាមួយគ្នានេះ កញ្ញា សែស ស្រីភន អ្នករៀបចំផែនគម្រោងទំនាក់ទំនងសាធារណ នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា បានបង្ហាញឆន្ទៈខ្ពស់ក្នុងការចូលរួមប្រើប្រាស់ប្រាក់រៀលឱ្យបានកាន់តែទូលំទូលាយ ដើម្បីលើកស្ទួយអត្តសញ្ញាណជាតិ។ កញ្ញា សែស ស្រីភន អ្នករៀបចំផែនគម្រោងទំនាក់ទំនងសាធារណ នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា «រូបខ្ញុំផ្ទាល់ គឺចាយប្រាក់រៀល ហើយបើហាងទំនិញ ឬនៅកន្លែងណាដែលទទួលការទូទាត់ជាប្រាក់រៀល គឺខ្ញុំចាយប្រាក់រៀលហើយ។ ប៉ុន្តែ មានកន្លែងខ្លះបង្ខំឱ្យចាយប្រាក់ដុល្លារ ដោយសារហាងមួយចំនួន ទូទាត់ជាប្រាក់ដុល្លារ។ ដូច្នេះ! ចង់ ឬ មិនចង់ ក៏យើងត្រូវចាយជាដុល្លារ ដែរ។ អ៊ីចឹង! បើសិនជាមានការទទួលការទូទាត់ជាប្រាក់រៀលកាន់តែច្រើន គឺកាន់តែល្អ ហើយខ្ញុំចង់ឱ្យមានការចរាចរលុយខ្មែរយើងឱ្យបានកាន់តែទូលំទូលាយ ព្រោះប្រាក់រៀលជាអត្តសញ្ញាណជាតិយើង។ ដើម្បីធ្វើឱ្យប្រទេសយើងមាន មោទកភាពលើការប្រើរូបិយវត្ថុជាតិដូចប្រទេសគេបាន គឺ ខ្ញុំពេញចិត្តនឹងចូលរួម»។ នេះជាការលើកឡើងរបស់ ស្រីភន។ សូមទស្សនាវីដេអូបទយកការណ៍ពីការចរាចរប្រាក់រៀលនៅរាជធានីភ្នំពេញ លោក សូ ភត្រា អ្នកគ្រប់គ្រងICT នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា លោក សូ ភត្រា អ្នកគ្រប់គ្រងICT នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា អ្នកស្រី ជាវ ពឺន អាជីវករនៅផ្សារធំថ្មី អ្នកស្រី ជាវ ពឺន អាជីវករនៅផ្សារធំថ្មី អ្នកស្រី រ៉ឹម តេង ជាអ្នកលក់គ្រឿងសមុទ្រស្រស់ អ្នកស្រី រ៉ឹម តេង ជាអ្នកលក់គ្រឿងសមុទ្រស្រស់ លោក ប៉ាត សុវណ្ណ អ្នកសម្របសម្រួលបណ្តាញ ALISEA នៃអង្គការ GRET លោក ប៉ាត សុវណ្ណ អ្នកសម្របសម្រួលបណ្តាញ ALISEA នៃអង្គការ GRET កញ្ញា សែស ស្រីភន អ្នករៀបចំផែនគម្រោងទំនាក់ទំនងសាធារណ នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា កញ្ញា សែស ស្រីភន អ្នករៀបចំផែនគម្រោងទំនាក់ទំនងសាធារណ នៅមជ្ឈមណ្ឌលជាតិបណ្តុះធុរកិច្ចថ្មីនៃកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9811.txt	ក្នុងរយៈពេល២សប្តាហ៍នៃខែធ្នូ ក្រុមប្រឹក្សាអភិវឌ្ឍន៍កម្ពុជា(CDC) បានចេញវិញ្ញាបនបត្រចុះបញ្ជីគម្រោងវិនិយោគចំនួន១៥ ដែលមានទំហំទុនជាង ២៤៧លានដុល្លារអាម៉េរិក។ បើតាមCDC គម្រោងវិនិយោគទាំងនេះ អាចបង្កើតការងារឱ្យពលរដ្ឋកម្ពុជាបានប្រមាណ១៦,០០០កន្លែង។	ក្រុមប្រឹក្សាអភិវឌ្ឍន៍កម្ពុជា បានបញ្ជាក់នៅក្នុងសេចក្តីប្រកាសព័ត៌មានរបស់ខ្លួន នាថ្ងៃទី២០ធ្នូ ថា គម្រោងដែលមានអនុម័តនោះ គឺមាន៤គម្រោងនៅខេត្តស្វាយរៀង ដោយមានគម្រោងបង្កើតរោងចក្រផលិសម្ភារតុបតែងគេហដ្ឋាន សម្ភារតុបតែងដើមណូអែល, គម្រោងបង្កើតរោងចក្រផលិតអំពូលភ្លើង សម្ភារប្រើប្រាស់ក្នុងផ្ទះ ក្នុងបន្ទាប់ទឹក អំពូលលំអរ និងគម្រោងបង្កើតរោងចក្រកាត់ដេរសម្លៀកបំពាក់ និងស្រោមដៃ នានា។ ជាមួយគ្នានេះ ខេត្តកំពង់ស្ពឺទទួលបាន៤គម្រោងលើការបង្កើតរោងចក្រកាត់ដេរសម្លៀកបំពាក់ ស្បែកជើង កាបូប និងរោងចក្រផលិតសម្ភារសត្វចិញ្ចឹម, ខេត្តកណ្តាលទទួលបាន២គម្រោងលើការបង្កើតរោងចក្រកាត់ដេរសម្លៀកបំពាក់ និងរោងចក្រផលិតសម្ភារវេចខ្ចប់កាតុង និងថង់ប្លាស្ទិក។ ដោយឡែក ខេត្តតាកែវ ក៏បានគម្រោង១ផងដែរ។ នោះគឺជាការបង្កើតរោងចក្រកាត់ដេរសម្លៀកបំពាក់ នៅស្រុកត្រាំកក់។ រីឯ ខេត្តពោធិ៍សាត់ ទទួលបានគម្រោងអភិវឌ្ឍន៍ស្ថានីយ៍ផលិតអគ្គិសនីដើរដោយថាមពលពន្លឺព្រះអាទិត្យ កម្លាំង ១៥០មេហ្កាវ៉ាត់ ជាមួយប្រព័ន្ធផ្ទូកថាមពលអគ្គិសនីនៅក្នុងស្រុកក្រគរ ខណៈខេត្តកំពង់ចាម ទទួលបានគម្រោងបង្កើតរោងចក្រកាត់ដេរសម្លៀកបំពាក់ហាលទឹក កន្លែង ម៉ាស និងគ្រឿងបន្សំនានា នៅក្នុងតំបន់សេដ្ឋកិច្ចពិសេសជាំងស៊ូ ស្ថិតនៅតាមបណ្តោយផ្លូវជាតិលេខ៦។ សម្រាប់ខេត្តព្រះសីហនុក៏ ទទួលបានគម្រោងវិនិយោគលើការបង្កើតរោងចក្រផលិតសម្ភារប្រើប្រាស់ក្នុងផ្ទះបាយ បន្ទប់ទឹក និងសម្ភារប្រើប្រាស់ក្នុងសួន នៅក្នុងតំបន់សេដ្ឋកិច្ចពិសេសក្រុងព្រះសីហនុ ផងដែរ។ នេះបើតាម CDC៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9812.txt	កម្ពុជា-វៀតណាម ឯកភាពឱ្យមានការហោះហើរត្រង់ពីទីក្រុងហាណូយមកកាន់ខេត្តសៀមរាប។ ជើងហោះត្រង់រវាងរដ្ឋធានីហាណូយ និងខេត្តសៀមរាបនេះ ត្រូវបានចុះហត្ថលេខាលើកិច្ចព្រមពៀង ក្រោមវត្តមានសម្តេច ហ៊ុន ម៉ាណែត និង លោកផាម មិញជិញ នាយករដ្ឋមន្ត្រីវៀតណាម ក្នុងវេទិកាជំរុញពាណិជ្ជកម្ម និងវិនិយោគកម្ពុជា-វៀតណាម ឆ្នាំ២០២៣ នាថ្ងៃទី១១ធ្នូ។	ក្រសួងទេសចរណ៍បានបញ្ជាក់ថា ការបើកឱ្យមានជើងហោះហើរត្រង់នេះ នឹងផ្តល់អត្ថប្រយោជន៍ជាច្រើនដល់កម្ពុជា តាមរយៈការទាក់ទាញភ្ញៀវទេសចរ ពីប្រទេសវៀតណាម លំហូរធុរជន និងវិនិយោគិន ក៏ដូចជាការសម្រួលដល់មធ្យោយបាយធ្វើដំណើរ និងការដឹកជញ្ជូន ជាដើម។ ជនជាតិវៀតណាម ជាទេសចរធំលំដាប់ទី២បន្ទាប់ថៃ ដែលបានមកលេងកម្សាន្ត នៅទឹកដីកម្ពុជាច្រើនជាងគេ ក្នុងរយៈពេល១០ខែនៃឆ្នាំ២០២៣។ របាយការណ៍ពីក្រសួងទេសចរណ៍បានបង្ហាញថា ១០ខែមកនេះ កម្ពុជាទទួលបានទេសចរជនជាតិវៀតណាមចំនួន ៩៥ ៨៩៥នាក់ កើនបាន៦៨,៩ភាគរយ ធៀបនឹងរយៈពេលដូចគ្នា កាលឆ្នាំ២០២២។ ដោយឡែក សម្រាប់ឆ្នាំ២០២៣នេះ គឺជាខួបទី៥៦ឆ្នាំនៃទំនងការទូតផ្លូវការ រវាងកម្ពុជា និងវៀតណាម។ ទំនាក់ទំនង និងកិច្ចសហប្រតិបត្តិការរវាងទាំងពីរនេះ ត្រូវបានលើកកម្ពស់ជាបន្តបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9813.txt	ភ្នំពេញ៖ ស្ករត្នោតកំពង់ស្ពឺ មានតែមួយរដូវប៉ុណ្ណោះក្នុងមួយឆ្នាំ ដែលគិតចាប់ពីខែធ្នូ ដល់ឧសភា។ អំឡុង៦ខែទាំងនេះ ជាពេលដ៏មមាញឹកសម្រាប់កសិករឡើងត្នោត និងកែច្នៃស្ករត្នោត បន្ទាប់ពីពួកគេបញ្ចប់រដូវច្រូតកាត់។ ក្នុងរដូវកាលនេះ ក៏ជាពេលដែលត្នោតចេញផ្កាច្រើន រីឯភ្លៀងវិញ មិនសូវធ្លាក់រំខានដល់ដំណើរឡើងត្នោត និងគុណភាពទឹកត្នោត។	លោក វី វាសនា ជំនួយការសហគមន៍ស្ករត្នោតកំពង់ស្ពឺ បានឱ្យដឹងថា ជាទូទៅការប្រមូលផលស្ករត្នោតកំពង់ស្ពឺ គឺចាប់ផ្ដើមពីខែធ្នូ ដល់ដំណាច់ខែឧសភា។ ការកំណត់ដូច្នេះ ដោយសារតែរដូវកាលនេះ ជាពេលដែលកសិករសម្រាកពីការងារធ្វើស្រែចម្ការ ហើយត្រឡប់មកឡើងត្នោតវិញ។ ក្នុងពេលជាមួយគ្នានេះ ត្នោតចេញផ្កាច្រើន រីឯភ្លៀងក៏មិនសូវធ្លាក់រំខានដល់អ្នកឡើងត្នោត និងគុណភាពទឹកត្នោតផងដែរ។ រយៈពេល៦ខែ នៃរដូវស្ករត្នោតកំពង់ស្ពឺនេះ មានតែខែធ្នូ ដល់ខែមីនាប៉ុណ្ណោះ ដែលកសិករអាចប្រមូលផល និងផលិតស្ករត្នោតបានច្រើន និងគុណភាពល្អ ព្រោះថា អាកាសធាតុអំណាយផល។ ចាប់ពីពាក់កណ្ដាលខែមីនាតទៅ បរិមាណ និងគុណភាពស្ករ ចាប់ផ្ដើមថមថយវិញ ដោយសារមេឃភ្លៀងច្រើន។ នេះបើតាមលោក វាសនា។ ជំនួយការសហគមន៍ស្ករត្នោតកំពង់ស្ពឺរូបនេះ បានប្រាប់ដូច្នេះថា៖«ស្ករដែលរាប់ថា ជាស្ករត្នោតកំពង់ស្ពឺ គឺចាប់ពីខែធ្នូ ដល់ចុងខែឧសភា។ ផុតពីខែឧសភាទៅ ដល់រដូវកសិករធ្វើស្រែវិញ ហើយក្នុងពេលនោះដែរមាន ភ្លៀង ផ្គរ រន្ទះច្រើន ដូច្នេះ ពួកគាត់ (កសិករ) មិនអាចឡើងត្នោតបានទេ។ ភ្លៀងនេះដែរ ក៏អាចប៉ះពាល់ដល់គុណភាពស្ករដែរ ដូច្នេះ ទើបយើងកំណត់រដូវឱ្យបានច្បាស់លាស់»។ ចំណែក លោក វិត សុគា និងលោក ឈិន ឆន ជាអ្នកឡើងត្នោត និងកែច្នៃស្ករត្នោត នៃសមាគមស្ករត្នោតកំពង់ស្ពឺ បានបង្ហាញក្ដីរីករាយចំពោះការឈានចូលរដូវស្ករត្នោត។ រដូវកាលនេះ បានផ្ដល់លទ្ធភាពខ្ពស់ឱ្យពួកគាត់រកចំណូលបន្ថែម តាមរយៈការប្រមូលផលទឹកត្នោតបានពេញលេញ។ កសិករទាំងពីររូបនេះ ចាត់ទុកការឡើងត្នោត និងកែច្នៃស្ករត្នោត ជារបរទីពីរ និងមិនអាចខ្វះបាន បន្ទាប់ពីស្រែចម្ការ។ ក្នុងមួយរដូវកាល ពួកគាត់ម្នាក់ៗ អាចផលិតស្ករត្នោតប្រភេទម្សៅប្រមាណ១ទៅ២តោន។ សមាគមស្ករត្នោតកំពង់ស្ពឺ មានសមាជិកប្រមាណ១៥០ គ្រួសារ កំពុងផលិតស្ករត្នោត ដោយក្នុងមួយគ្រួសារផលិតស្ករ ពីដើមត្នោតប្រហែល២០ទៅ៣០ដើម។ សមាគមមួយនេះ មានដើមត្នោតចំនួន៣៦០០ដើម បានកំពុងធ្វើជាជីវកម្មដើម្បីផលិតស្ករត្នោតម៉ាកសម្គាល់ភូមិសាស្រ្ត (GI)។ ជាទូទៅ គ្រួសារមួយអាចផលិតស្ករចន្លោះពី១ទៅ២,៥តោន ក្នុងមួយឆ្នាំ ដោយអាចរកចំណូលបានចន្លោះពី១៧០០ដុល្លារទៅ៣៨០០ដុល្លារ ក្នុងមួយរដូវកាល។ សូមជម្រាបថា រដូវស្ករត្នោតកំពង់ស្ពឺ ឆ្នាំ ២០២៣នេះ សមាគមស្ករត្នោតកំពង់ស្ពឺ ផលិតស្ករត្នោតប្រភេទម្យៅបានជាង១០០តោន សម្រាប់នាំចេញទៅអន្តរជាតិ និងស្ករសាច់ប្រមាណ៣០តោន សម្រាប់ចែកចាយលក់ក្នុងស្រុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9814.txt	ក្រៅពីចិន អាម៉េរិក សាធារណរដ្ឋឆែក និងកាណាដាបានចំណាយប្រាក់ចន្លោះពី២ទៅ ២៨ដងដើម្បីទិញទុរេនវៀតណាមនៅរយៈពេល ១១ខែឆ្នាំនេះ។	បើតាមស្ថិតិពីអគ្គនាយកដ្ឋានគយវៀតណាម រយៈពេល ១១ខែឆ្នាំនេះ ការនាំចេញទុរេន វៀតណាមទៅកាន់ទីផ្សារអន្តរជាតិបានដល់ជិត ២,២ ពាន់លានដុល្លារ ដែលកើនឡើងជិត ៥ ដងបើធៀបនឹងរយៈពេលដូចគ្នាកាលពីឆ្នាំមុន។ ក្នុងនោះទុរេនស្រស់សម្រេចបាន ២ពាន់លានដុល្លារ ដែលកើនឡើងជិត៨ដង បើធៀបនឹងរយៈពេលដូចគ្នាក្នុងឆ្នាំ២០២២។ ក្នុងនោះ ប្រទេសដែលនាំមុខគេក្នុងការនាំចូលទុរេនវៀតណាមគឺចិន ដែលមានចំណូល ១,៩៧ពាន់លានដុល្លារ កើនឡើង ១៥ដងធៀបនឹងរយៈពេលដូចគ្នាកាលពីឆ្នាំមុន។ បន្ទាប់មក សាធារណរដ្ឋឆែកបានចំណាយប្រាក់ ៩,៧ លានដុល្លារ ទិញទុរេនវៀតណាម កើនឡើង ២៨ដង ដែលជាកំណើនខ្លាំងបំផុតក្នុងចំណោមប្រទេសដែលទិញផ្លែឈើនេះ។ បន្ថែមពីលើទីផ្សារទាំងពីរខាងលើ ការនាំចេញទុរេនទៅកាន់បារាំង កាណាដា អាម៉េរិក និងប៉ាពូអាស៊ីនូវែលហ្គីណេបានកើនឡើង ៣២ភាគរយដល់ដែលកើនឡើង ៨ដងធៀបគ្រាដូចគ្នាឆ្នាំមុន។ សារព័ត៌មាន VnExpress បានដកស្រង់សម្តីលោក Dang Phuc Nguyen ប្រធានសមាគមបន្លែ និងផ្លែឈើវៀតណាមថា តម្លៃទុរេនស្រស់វៀតណាម មានភាពល្អជាងប្រទេសមួយចំនួនដូចជាថៃ ម៉ាឡេស៊ី និងហ្វីលីពីន ខណៈដែលគុណភាពប្រហាក់ប្រហែលគ្នា។ ជាមួយនឹងទីផ្សារចិន ទុរេនវៀតណាមកាន់តែមានអត្ថប្រយោជន៍ក្នុងការនាំចេញជាផ្លូវការ។ ក្នុងដំណើរទស្សនកិច្ចផ្លូវរដ្ឋនាពេលថ្មីៗនេះរបស់ប្រធានាធិបតីចិន ស៊ី ជិនភីង បានបន្តលើកទឹកចិត្តវៀតណាមនាំចេញទុរេនទឹកកកទៅកាន់ទីផ្សារនេះ។ លោក Dang Phuc Nguyen បន្តថាប្រសិនបើទុរេនវៀតណាមត្រូវបានយកចិត្តទុកដាក់តាមបច្ចេកទេស ផលិតផលដែលមានគុណភាពខ្ពស់នឹងមិនបារម្ភពីការបាត់បង់ចំណែកទីផ្សារនៅចិនឡើយ។ ទុរេនវៀតណាមមានគុណសម្បត្តិច្រើនលើសដៃគូប្រកួតប្រជែង ដោយវាអាចមានលក់ពេញមួយឆ្នាំ ដោយសារអាកាសធាតុ និងដីអំណោយផល ខណៈថៃមានតាមរដូវប៉ុណ្ណោះ។ ក្រៅពីនេះ តម្លៃដឹកជញ្ជូននៃការនាំចេញទៅកាន់ទីផ្សារចិនមានតម្លៃទាបជាងថៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9815.txt	ប្រមុខរដ្ឋាភិបាល សម្តេច ហ៊ុន ម៉ាណែត ប្រាប់ក្រសួងពាណិជ្ជកម្មឱ្យត្រៀមខ្លួនចរចាសុំភាពអនុគ្រោះថ្មី តាមរយៈប្រព័ន្ធអនុគ្រោះពន្ធបន្ថែម Generalized Scheme of Preferences Plus (GSP Plus)។ ការចរចាសុំប្រព័ន្ធអនុគ្រោះនេះ គឺដើម្បីរក្សាលំនឹងទីផ្សារ ផលិតកម្មក្នុងស្រុក និងដើម្បីទាក់ទាញវិនិយោគិន ក្រោយកម្ពុជាចាកចេញពីប្រទេសអភិវឌ្ឍន៍តិចតួច។	ក្នុងពិធីបិទសន្និបាតបូកសរុបការងារប្រចាំឆ្នាំ២០២៣ និងលើកទិសដៅការងារសម្រាប់ឆ្នាំ២០២៤ របស់ក្រសួងពាណិជ្ជកម្ម នាថ្ងៃទី២២ធ្នូ សម្តេច ហ៊ុន ម៉ាណែត ប្រាប់ឱ្យរដ្ឋមន្ត្រីក្រសួងពាណិជ្ជកម្ម លោកស្រី ចម នម្មិល ត្រូវពិនិត្យ និងសិក្សាស្រាវជ្រាវឱ្យបានល្អិតល្អន់ អំពីផលប៉ះពាល់នៃការចាកចេញរបស់កម្ពុជាពីឋានៈប្រទេសអភិវឌ្ឍន៍តិចតួច ជាពិសេសនៅក្រោមក្របខ័ណ្ឌរបស់អង្គការពាណិជ្ជកម្មពិភពលោក និងក្របខ័ណ្ឌតំបន់មកលើសេដ្ឋកិច្ចកម្ពុជា។ សម្តេច បានបញ្ជាក់ថា កម្ពុជា គឺអាចចាកចេញពីចំណាត់ថ្នាក់ប្រទេសអភិវឌ្ឍន៍តិចតួចនៅក្នុងឆ្នាំ២០២៧។ ជាមួយគ្នានេះ សម្តេចនាយករដ្ឋមន្ត្រី ក៏បានប្រាប់ឱ្យក្រសួងពាណិជ្ជកម្ម ត្រូវតៀមខ្លួនចរចាសុំភាពអនុគ្រោះថ្មី តាមរយៈប្រព័ន្ធអនុគ្រោះពន្ធបន្ថែម GSP Plus ដើម្បីរក្សាលំនឹងទីផ្សារ ផលិតកម្មក្នុងស្រុក និងដើម្បីទាក់ទាញវិនិយោគិន និងត្រូវសិក្សាពីផលប៉ះពាល់ពីការបាត់បង់ភាពអនុគ្រោះ (Preference Erosion) រួមទាំងការបាត់បង់ព្រឹត្តិកម្មពិសេស និងអនុគ្រោះដោយឡែក (Special and Differential Treatment) បន្ទាប់ពីកម្ពុជាចាកចេញពីប្រទេសអភិវឌ្ឍន៍តិចតួច។ «ការអភិវឌ្ឍន៍ប្រទេសរបស់យើង គឺមុខពីរ។ កាលយើងនៅក្រគេជួយយើងឱ្យរឹងដៃរឹងជើង។ ដល់ពេលយើងរឹងដៃរឹងជើង គេត្រូវឱ្យយើងរៀនរស់ដោយខ្លួនឯង ជាការចាំបាច់ដែលយើងត្រូវធ្វើ។ ព្រោះយើងមិនអាចដេកដួលលើគេរហូតបានទេ យើងមិនអាចដោយសារគេឱ្យយើងនូវលក្ខខណ្ឌល្អ យើងមិនខំអភិវឌ្ឍខ្លួនឯងទេ។ បើមិនចឹង យើងមិនអាចក្លាយជាប្រទេសមានជីវភាពកម្រិតខ្ពស់បានទេ បើសិនយើងនៅតែផ្តេកផ្តួល»។ នេះជាការលើកឡើងរបស់ សម្តេច ហ៊ុន ម៉ាណែត ដោយបានបន្ថែម ៖ « ភាពរឹងមាំ ទាល់តែយើងប្រឹងខ្លួនឯង។ ប៉ុន្តែការត្រៀមលក្ខណៈ គឺយើងត្រូវធ្វើ ដើម្បីធ្វើយ៉ាងណាឱ្យអន្តរការណ៍នៃការចាកចេញពីប្រទេសអភិវឌ្ឍន៍តិចតួចបានល្អ និងពង្រឹងសមត្ថភាពខ្លួនឯង»។ សម្តេចបានបញ្ជាក់ថា ការត្រៀមលក្ខណៈនេះ គឺជាកិច្ចការសំខាន់ ដែលក្រសួងពាណិជ្ជកម្មត្រូវអនុវត្ត។ ប្រព័ន្ធអនុគ្រោះ GSP Plus ជាប្រព័ន្ធដែលសហភាពអឺរ៉ុប ឬសហរដ្ឋអាម៉េរិក ផ្តល់ឱ្យប្រទេសកំពុងអភិវឌ្ឍន៍នូវការលើកទឹកចិត្តពិសេស ដើម្បីបន្តការអភិវឌ្ឍន៍ប្រកបដោយចីរភាព និងអភិបាលកិច្ចល្អ។ មកទល់ឆ្នាំ២០២៣នេះ សហភាពអឺរ៉ុបបានផ្តល់នូវប្រព័ន្ធអនុគ្រោះ GSP Plus ដល់ប្រទេសម៉ុងហ្គោលី ហ្វីលីពីន ស្រីលង្កា ប៉ាគីស្ថាន ម៉ុងហ្គោលី កៀហ្ស៊ីស៊ីនស្ថាន បូលីវី និងប្រទេសកាប់វែ (Cape Verde)។ បើតាមរបាយការណ៍ពីក្រសួងពាណិជ្ជកម្ម ក្នុងរយៈពេល១១ខែមកនេះ ទំហំពាណិជ្ជកម្មរវាងកម្ពុជាជាមួយប្រទេសដៃគូនានាក្នុងពិភពលោក គឺសម្រេចបាន៤៣,៥២ពាន់លានដុល្លារ។ ក្នុងនោះ ការនាំចេញសម្រេចបាន ២១ពាន់លានដុល្លារ កើនជាង៤ភាគរយ ខណៈនាំចូលធ្លាក់ចុះ២០ភាគរយ ដែលមានទំហំទឹកប្រាក់២២ពាន់លានដុល្លារ បើធៀបនឹងរយៈពេលដូចគ្នា្កកាលឆ្នាំ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9816.txt	សម្រាប់ឆ្នាំ២០២៤រដ្ឋាភិបាលបានត្រៀមកញ្ចប់ចំណាយចំនួន ៣៧ ១១០ ៤០៤លានរៀល( ប្រមាណ៩០០០លានដុល្លារ) ដែលទំហំចំណាយនេះលើសពីចំណូលដល់ជាង១០០០លានដុល្លារ។ ថវិកាសង្ខេប ឆ្នាំ២០២៤របស់ក្រសួងសេដ្ឋកិច្ច និងហិរញ្ញវត្ថុបានបង្ហាញថា ក្នុងឆ្នាំ២០២៤ រដ្ឋរំពឹងរកចំណូលបានជិត៨០០០លានដុល្លារប៉ុណ្ណោះ។	ចំណាយប្រចាំឆ្នាំ២០២៤ ចំនួន៩០០០លានដុល្លារនេះ គឺស្មើនឹង២៥,៩៦ភាគរយនៃផលិតផលក្នុងស្រុកសរុប (ផ.ស.ស) ។ ក្នុងនោះមានប្រមាណ ៦៣០០លានដុល្លារ ជាចំណាយចរន្តថវិការដ្ឋ ស្មើនឹង១៨,១១ភាគរយនៃ ផ.ស.ស។ រីឯ ប្រមាណ២៧០០លានដុល្លារទៀត ជាចំណាយមូលធន ស្មើនឹង៧,៨៥ភាគរយនៃ ផ.ស.ស។ សម្រាប់ឆ្នាំ២០២៤ រដ្ឋមានបន្ទុកចំណាយច្រើន ជាពិសេសផ្តោតលើការដំឡើងប្រាក់ដល់មន្តី្ររាជការគ្រប់កម្រិត ចាប់ពីមន្ត្រីជាប់កិច្ចសន្យា ដល់មន្រ្តីរាជការស៊ីវិល។ លើសពីនេះ រដ្ឋាភិបាលគ្រោងចំណាយថវិកាប្រមាណ១២០លានដុល្លារទៀត សម្រាប់ពង្រឹងសមត្ថភាពរដ្ឋបាលសាធារណៈ ដោយផ្តោតសំខាន់លើការពង្រឹងគុណភាព ប្រសិទ្ធភាព និងសមិទ្ធកម្មរបស់មន្ត្រី និងស្ថាប័ន តាមរយៈការលើកទឹកចិត្តចំពោះមន្ត្រីមានគុណវុឌ្ឍិ ដែលកិច្ចការនេះស្ថិតក្រោមការដឹកនាំផ្ទាល់ពីសំណាក់សម្តេច ហ៊ុន ម៉ាណែត ប្រមុខរាជរដ្ឋាភិបាល។ ជាមួយគ្នានេះ រដ្ឋាភិបាលក៏គ្រោងកញ្ចប់ថវិកាជាង១៣លានដុល្លារ សម្រាប់ថែទាំសុខភាពមន្ត្រីរាជការស៊ីវិល កងម្លាំងប្រដាប់អាវុធ និងនិវត្តជន ព្រមទាំងត្រៀមថវិកាជិត១,៥លានដុល្លារ សម្រាប់របបសន្តិសុខសង្គមផ្នែកហានិភ័យការងារជូនមន្ត្រីរាជការសាធារណៈ ផងដែរ។ បើតាមក្រសួងសេដ្ឋកិច្ច និងហិរញ្ញវត្ថុ ថវិកាឆ្នាំ២០២៤ ក៏ត្រូវបានរៀបចំឡើង ដើម្បីគាំទ្រដល់កម្មវិធីគោលនយោបាយអាទិភាពចំនួន៦ និងការអនុវត្តវិធានការគន្លឹះចំនួនសម្រាប់ដោះស្រាយអាទិភាពរបស់រដ្ឋាភិបាល នីតិកាលទី៧នៃរដ្ឋសភា។ ក្នុងកម្មវិធីគោលនយោបាយអាទិភាពទាំង៦ នោះ រដ្ឋបានត្រៀមកញ្ចប់ចំណាយ៨៣លានដុល្លារលើការពង្រីកសេវាថែទាំសុខភាព, ៣៦លានដុល្លារលើការបណ្តុះបណ្តាលជំនាញវិជ្ជាជីវៈ និងបច្ចេកទេសដល់យុវជនក្រីក្រនិងគ្រួសារងាយរងហានិភ័យនៅទូទាំងប្រទេស, ១៦៥លានដុល្លារលើការធ្វើស្ថាបនូបនីយកម្មកម្មវិធីជាតិជំនួសសង្គមសម្រាប់គ្រួសារក្រីក្រ ក្រុមជនងាយរងគ្រោះ។ រដ្ឋត្រៀម១០០លានដុល្លារសម្រាប់ការអនុវត្តយុទ្ធសាស្ត្រពីការអភិវឌ្ឍសេដ្ឋកិច្ចក្រៅប្រព័ន្ធ និង១០០លានដុល្លារទៀតសម្រាប់យន្តការសម្របសម្រួល និងកម្មវិធីហិរញ្ញប្បទាន។ រីឯ ថវិកា៤លានដុល្លារទៀត រដ្ឋត្រៀមសម្រាប់ការពង្រាយមន្ត្រីបច្ចេកទេសកសិកម្មទៅគ្រប់ឃុំ-សង្កាត់។ ជាមួយគ្នានេះ រដ្ឋាភិបាលត្រៀមថវិកា ១២០លានដុល្លារសម្រាប់ការពង្រីកសមត្ថភាពរដ្ឋបាលសាធារណៈ, ១០២លានដុល្លារ សម្រាប់លើកកម្ពស់គុណភាពអប់រំ, ៥៩លានដុល្លារ សម្រាប់លើកកម្ពស់គុណភាពសេវាសុខាភិបាល, ៩លានដុល្លារ សម្រាប់ពង្រឹងការអនុវត្តគោលនយោបាយ ភូមិ ឃុំ សង្កាត់ មានសុវត្ថិភាព និង២,៥លានដុល្លារទៀត រដ្ឋត្រៀមបន្តការពង្រឹង និងលើកម្ពស់គុណភាព រួមទាំងប្រសិទ្ធភាពនៃប្រព័ន្ធយុត្តិធម៌កម្ពុជា។ ដើម្បីបំពេញកញ្ចប់ចំណាយប្រចាំឆ្នាំ២០២៤ រដ្ឋាភិបាលគ្រោងខ្ចីលុយពីវិនិយោគិនក្នុងស្រុកចំនួន១០៨លានដុល្លារ តាមរយៈការបោះផ្សាយមូលបត្ររដ្ឋ និងខ្ចីលុយពីបរទេសក្នុងកម្រិត ១ ៧០០លាន SDR (ជាង២០០០លានដុល្លារ)។ ក្រសួងសេដ្ឋកិច្ច និងហិរញ្ញវត្ថុ បានអះអាងក្នុងសៀវភៅសង្ខេបថវិកាជាតិ ឆ្នាំ២០២៤ យ៉ាងដូច្នេះ៖ « ការបោះលក់មូលបត្ររដ្ឋ និងការខ្ចីលុយពីបរទេសនេះ នឹងមិនបង្កើតជាបន្ទុកបំណុលវ័ណ្ឌករដល់កម្ពុជាទេ។ ពោល គឺជាទិដ្ឋភាពបច្ចេកទេសស្ថានភាពបំណុលសាធារណៈកម្ពុជានៅតែត្រូវបានវាយតម្លៃថាមាន ចីរភាព និងហានិភ័យកម្រិតទាប ដដែល ដោយរាល់សូចនាករបំណុលគន្លឹះៗរបស់កម្ពុជា សុទ្ធតែស្ថិតក្រោមអនុបាតគោលទាំងអស់»។ ក្រសួងសេដ្ឋកិច្ចបានបន្ថែមថា រីឯចំណាយលើការទូទាត់ប្រាក់ខ្ចីក្នុងឆ្នាំ២០២៤ ត្រូវបានគ្រោងជាហិរញ្ញប្បទានចំនួន ២ ១១៥ពាន់លានរៀល ត្រូវជា១,៤៨ភាគរយ នៃផ.ស.ស គឺមានកំណើន១៣,៧ភាគរយ ធៀបនឹងច្បាប់ឆ្នាំ២០២៣ សម្រាប់រំលស់បំណុលសាធារណៈក្នុងប្រទេសនិងក្រៅប្រទេស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9817.txt	រកទីផ្សារនាំចេញទំនិញបានហើយបាត់ទៅវិញ! ជាពិសេសបាត់ដោយសារអ្នកលក់ នោះ គឺមានផលបច្ច័យអាក្រក់ណាស់ដល់ប្រទេសជាតិ។ នេះជាការលើកឡើងរបស់ប្រមុខរដ្ឋាភិបាលសម្តេច ហ៊ុន ម៉ាណែត ដោយទាមទារឱ្យអ្នកផ្គត់ផ្គង់ទាំងអស់ត្រូវចេះថែរក្សាទីផ្សារដែលមានហើយ កុំឱ្យបាត់ទៅវិញ។	«បាត់[ទីផ្សារ]ដោយសារកត្តាអ្នកទិញ ជារឿងមួយ តែកុំឱ្យបាត់ដោយសារកត្តាអ្នកលក់»។ សម្តេច ហ៊ុន ម៉ាណែត ថ្លែងយ៉ាងដូច្នេះនៅក្នុងពិធីបិទសន្និបាតបូកសរុបការងារក្រសួងពាណិជ្ជកម្ម ប្រចាំឆ្នាំ២០២៣ និងលើកទិសដៅការងារសម្រាប់ឆ្នាំ២០២៤ នារសៀលថ្ងៃទី២២ធ្នូ។ សម្តេចនាយករដ្ឋមន្ត្រី បានរំឭកថា ការបាត់ទីផ្សារនាំចេញរបស់កម្ពុជានៅតំបន់អឺរ៉ុបកន្លងមក គឺដោយសារកត្តាអ្នកបញ្ជាទិញបានរៀបចំបច្ចេកទេសនានា និងដំឡើងស្តង់ដារនូវផលិតផល។ សម្តចបន្តនិយាយដូច្នេះ៖ « តែយ៉ាងណាកត្តាសំខាន់បំផុត គឺត្រូវរក្សានូវគុណភាពផលិតផលយើង ដើម្បីធានាភាពជឿជាក់[របស់អ្នកទិញ]។ នេះជាចំណុចធំណាស់។ ឧទាហរណ៍ ៖ យើងនាំអង្ករចេញទៅទីផ្សារអន្តរជាតិ បើសិនជាមានក្រុមហ៊ុនមួយធ្វើឱ្យខូចស្តង់ដារនៅកម្ពុជា គឺយើងអាចខូចទីផ្សារហ្នឹងតែម្តង សម្រាប់គ្រប់[ក្រុមហ៊ុននាំចេញអង្ករ]ទាំងអស់»។ ដូច្នេះ វាទាមទារឱ្យគ្រប់គ្នាត្រូវចូលរួមថែរក្សាទីផ្សារ។ បើតាមសម្តេច បើថែរក្សាទីផ្សារបាន នោះទើបវាជួយដល់ការពង្រឹងទីផ្សារដោយបង្កើនបរិមាណនៃការនាំចេញនូវផលិតផលនីមួយៗទៅកាន់ទីផ្សារ និងបង្កើនមុខទំនិញនាំចេញបានកាន់តែប្រសើរ។ ១១ខែមកនេះ ទំហំពាណិជ្ជកម្មរវាងកម្ពុជា ជាមួយប្រទេសដៃគូក្នុងពិភពលោក សម្រេចបាន ៤៣,៥២ពាន់លានដុល្លារ។ ក្នុងនោះ ការនាំចេញ មានតម្លៃ២១ពាន់លានដុល្លារ កើន ជាង៤ភាគរយ ខណៈការចំណូលវិញធ្លាក់ចុះ២០ភាគរយ ដែលមានទំហំទឹកប្រាក់ ២២ពាន់លានដុល្លារ ធៀបនឹងរយៈពេលដូចគ្នា កាលឆ្នាំ២០២២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9818.txt	រដ្ឋាភិបាលជប៉ុន សម្រេចផ្តល់ជំនួយឥតសំណងចំនួន ១ ៣៩០ ១១៧ដុល្លារ ដល់អង្គការដៃគូ ដើម្បីបោសសម្អាតគ្រាប់បែកចង្កោម គ្រាប់មីន និងយុទ្ធភណ្ឌមិនទាន់ផ្ទុះ នៅខេត្តស្ទឹងត្រែង និងបន្ទាយមានជ័យ ។ កិច្ចសន្យាផ្តល់ជំនួយនេះ ត្រូវបានចុះហត្ថលេខា ដោយ លោក អ៊ូអិណុ អាត់ស៊ូស៊ី ឯកអគ្គរាជទូតជប៉ុនប្រចាំកម្ពុជា ជាមួយ លោក ការឹបិ ម៉ាសាកាហ៊្សូ ប្រធានតំណាងអង្គការ JMAS ប្រចាំប្រទេសកម្ពុជានៅឯស្ថានទូតជប៉ុននៅកម្ពុជា នាថ្ងៃទី១៩ ខែធ្នូ។	បើតាមសេចក្តីប្រកាសព័ត៌មានរបស់ស្ថានទូតជប៉ុននៅកម្ពុជា ក្នុងចំណោមកញ្ចប់ជំនួយទាំងជិត១,៤លានដុល្លារនេះ គឺមាន ៦៩៦ ៣៩៧ដុល្លារ សម្រាប់គម្រោងគាំទ្រដល់ការស្ថាបនាឡើងវិញជាមួយការបោសសម្អាតគ្រាប់បែកចង្កោមនៅខេត្តស្ទឹងត្រែង។ រីឯ ថវិកា ៦៩៣ ៧២០ដុល្លារទៀត សម្រាប់ការបោសសម្អាតមីននៅខេត្តបន្ទាយមានជ័យ។ ទាំងនេះ ជាគម្រោងដែលត្រូវអនុវត្តនៅក្នុងឆ្នាំទី៣ ( RSCS ឆ្នាំទី៣)។ តាមផែនការ គម្រោងខាងលើដែលត្រូវអនុវត្តដោយ អង្គការ JMAS នឹងបោសសម្អាតតំបន់ដែលមានគ្រាប់បែកចង្កោមចំនួន៦៥០ហិកតា និងបង្រៀនមជ្ឈមណ្ឌលសកម្មភាពកំចាត់មីនកម្ពុជា (CMAC) អំពីវិធីសាស្ត្រដែលមានសក្តិសិទ្ធភាព និងសុវត្ថិភាព ក្នុងការបោសសម្អាតគ្រាប់បែកចង្កោម។ មិនតែប៉ុណ្ណោះ គម្រោងនេះនឹងផ្តល់ការអប់រំអំពីការចៀសវាងពីហានិភ័យនៃគ្រាប់មីនដល់ប្រជាជនមូលដ្ឋាន និងបណ្តុះបណ្តាលកសិករអំពីការគ្រប់គ្រង និងបច្ចេកវិទ្យាកសិកម្ម ជាពិសេសអំពីបច្ចេកទេសដាំដុះស្រូវ និងបង្កើតកសិដ្ឋានគំរូនៅលើទីតាំងដីដែលបោសសម្អាតមីនរួចរាល់។ នេះជាការបញ្ជាក់របស់ស្ថានទូតជប៉ុននៅកម្ពុជា។ លោក អ៊ូអិណុ អាត់ស៊ូស៊ី ឯកអគ្គរាជទូតជប៉ុនប្រចាំកម្ពុជា ជាមួយអ្នកតំណាងអង្គការសកម្មភាពកំចាត់មីនជប៉ុន (JMAS) នៅឯស្ថានទូតជប៉ុននៅកម្ពុជា នាថ្ងៃទី១៩ធ្នូ។ រូបថត៖ ស្ថានទូតជប៉ុនប្រចាំកម្ពុជា លោក អ៊ូអិណុ អាត់ស៊ូស៊ី បានវាយតម្លៃពីការរីកចម្រើនឆាប់រហ័សរបស់កម្ពុជា ប៉ុន្តែលោកទទួលស្គាល់ថា នៅតែមានបញ្ហាប្រឈមមួយចំនួនដែលត្រូវដោះស្រាយ ដើម្បីកែលម្អគុណភាពជីវិតរបស់ប្រជាជន។ «រដ្ឋាភិបាលជប៉ុន នឹងបន្តសហការជាមួយអង្គការក្រៅរដ្ឋាភិបាលអន្តរជាតិរបស់ជប៉ុននានា និងគាំទ្រការងាររបស់ពួកគេក្នុងការដោះស្រាយបញ្ហានានា»។ លោកឯកអគ្គរាជទូតបានសន្យាយ៉ាងដូច្នេះ។ សូមរំឭកថា រដ្ឋាភិបាលប្រទេសជប៉ុន ចាប់ផ្តើមជំនួយឥតសំណងសម្រាប់គម្រោងអង្គការក្រៅរដ្ឋាភិបាលជប៉ុននៅកម្ពុជាតាំងពីឆ្នាំ២០០២មក ដើម្បីជួយដល់ការអភិវឌ្ឍ និងស្ថាបនាប្រទេសកម្ពុជាឡើងវិញ នៅកម្រិតមូលដ្ឋាន។ មកទលល់បច្ចុប្បន្ន ជំនួយរបស់រដ្ឋាភិបាលជប៉ុនបានផ្តល់ឱ្យកម្ពុជានូវទំហំទឹកប្រាក់៥២លានដុល្លារ លើគម្រោងចំនួន១៥៤ ដែលផ្ដោតសំខាន់ទៅលើវិស័យអប់រំនៅកម្រិតបឋមសិក្សា វិស័យសុខាភិបាល វិស័យកសិកម្ម និងសកម្មភាពបោសសម្អាតមីន៕ លោក អ៊ូអិណុ អាត់ស៊ូស៊ី ឯកអគ្គរាជទូតជប៉ុនប្រចាំកម្ពុជា ជាមួយអ្នកតំណាងអង្គការសកម្មភាពកំចាត់មីនជប៉ុន (JMAS) នៅឯស្ថានទូតជប៉ុននៅកម្ពុជា នាថ្ងៃទី១៩ធ្នូ។ រូបថត៖ ស្ថានទូតជប៉ុនប្រចាំកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9819.txt	សម្រាប់ឆ្នាំ២០២៣ ធនាគារជាតិនៃកម្ពុជា(NBC) បានធ្វើអន្តរាគមន៍លើទីផ្សារអត្រាប្តូរប្រាក់ ដោយបញ្ចេញប្រាក់ដុល្លារអាម៉េរិកអស់១៤០លានដុល្លារ ដើម្បីរក្សាស្ថិរភាពតម្លៃប្រាក់រៀលក្នុងទីផ្សារ។ ប្រាក់ដុល្លារទាំងនេះ ត្រូវបានធនាគារជាតិបញ្ចេញជាដំណាក់កាលតាមរយៈការដាក់ឱ្យដេញថ្លៃជាមួយ គ្រឹះស្ថានធនាគារ មីក្រូហិរញ្ញវត្ថុ និងអាជីករប្តូរប្រាក់ទាំងអស់នៅកម្ពុជា។	ប្រាក់ដុល្លារអាម៉េរិក ដែលធនាគារជាតិនៃកម្ពុជាដាក់ឱ្យដេញថ្លៃប្រចាំឆ្នាំ២០២៣ គឺមានចំនួន១២លើក។ ក្នុងនោះមាន៖ ១. នៅថ្ងៃទី៦កញ្ញា ធនាគារជាតិបានបញ្ចេញប្រាក់១០លានដុល្លារ ដោយមានគ្រឹះស្ថាន និងអាជីវករប្តូរប្រាក់ចំនួន ៦ ចូលរួមដេញថ្លៃ។ អត្រាទាបដែលដេញថ្លៃឈ្នះ ៤ ១៥០រៀលក្នុងមួយដុល្លារ។ ២. ថ្ងៃទី៨កញ្ញា ធនាគារជាតិបញ្ចេញប្រាក់៤,១លានដុល្លារ ដែលមានគ្រឹះស្ថាន និងអាជីវករប្តូរប្រាក់ចំនួន ៥ ចូលរួមដែញថ្លៃ ក្នុងអត្រាអប្បបរិមាដេញថ្លៃឈ្នះ ៤ ១៣៥រៀលក្នុងមួយដុល្លារ។ ៣. ថ្ងៃទី១៣ កញ្ញា ធនាគារជាតិ បានបញ្ចេញប្រាក់១០លានដុល្លារ ដែលមានគ្រឹះស្ថាន និងអាជីវករប្តូរប្រាក់ចំនួន ៨ ចូលរួមដេញថ្លៃ ក្នុងអត្រាអប្បបរិមាដេញថ្លៃឈ្នះ ៤ ១០០រៀលក្នុងមួយដុល្លារ។ ៤. ថ្ងៃទី១៥កញ្ញា ធនាគារជាតិ បញ្ចេញប្រាក់ ២៥លានដុល្លារ មានគ្រឹះស្ថាន និងអាជីវករប្តូរប្រាក់ ចំនួន១៣ ចូលរួមដេញថ្លៃ។ ដេញថ្លៃឈ្នះទាបបំផុតក្នុងអត្រា ៤ ១១៣រៀលក្នុងមួយដុល្លារ។ ៥. ថ្ងៃទី២០កញ្ញា ធនាគារជាតិ បញ្ចេញប្រាក់ ១០លានដុល្លារ ដែលមានគ្រឹះស្ថាន និងអាជីវករប្តូរប្រាក់ ចំនួន១៤ ចូលរួមដេញថ្លៃ។ ដេញថ្លៃឈ្នះទាបបំផុតក្នុងអត្រា ៤ ១១៣រៀលក្នុងមួយដុល្លារ។ ៦. ថ្ងៃទី២២កញ្ញា ធនាគារជាតិ បញ្ចេញប្រាក់ ១០លានដុល្លារ មានគ្រឹះស្ថាន និងអាជីវករប្តូរប្រាក់ ចំនួន១៥ ចូលរួមដេញថ្លៃ។ ដេញថ្លៃឈ្នះទាបបំផុតក្នុងអត្រា ៤ ១១៦រៀលក្នុងមួយដុល្លារ។ ៧. ថ្ងៃទី២៧កញ្ញា ធនាគារជាតិ បញ្ចេញប្រាក់ ១៥លានដុល្លារ មានគ្រឹះស្ថាន និងអាជីវករប្តូរប្រាក់ ចំនួន១៤ ចូលរួមដេញថ្លៃ។ អត្រាដេញថ្លៃឈ្នះទាបបំផុត គឺ ៤ ១១៨រៀលក្នុងមួយដុល្លារ។ ៨. ថ្ងៃទី២៩កញ្ញា ធនាគារជាតិ បញ្ចេញប្រាក់ ១៥លានដុល្លារ មានគ្រឹះស្ថាន និងអាជីវករប្តូរប្រាក់ ចំនួន១២ ចូលរួមដេញថ្លៃ។ អត្រាដែលដេញថ្លៃឈ្នះទាបបំផុត គឺ ៤ ១២៣រៀលក្នុងមួយដុល្លារ។ ៩. ថ្ងៃទី៤តុលា ធនាគារជាតិ បញ្ចេញប្រាក់ ១០លានដុល្លារ ដែលមានគ្រឹះស្ថាន និងអាជីវករប្តូរប្រាក់ ចំនួន១១ ចូលរួមដេញថ្លៃ។ អត្រាដេញថ្លៃឈ្នះទាបបំផុត គឺ ៤ ១២៧រៀលក្នុងមួយដុល្លារ។ ១០. ថ្ងៃទី៦តុលា ធនាគារជាតិ បញ្ចេញប្រាក់ ១០លានដុល្លារ។ មានគ្រឹះស្ថាន និងអាជីវករប្តូរប្រាក់ ចំនួន១២ ចូលរួមដេញថ្លៃ ហើយអត្រាដែលដេញថ្លៃឈ្នះទាបបំផុត នោះគឺ ៤ ១៣០រៀលក្នុងមួយដុល្លារ។ ១១. ថ្ងៃទី១០តុលា ធនាគារជាតិ បញ្ចេញប្រាក់ ១០លានដុល្លារ។ មានគ្រឹះស្ថាន និងអាជីវករប្តូរប្រាក់ ចំនួន១៣ ចូលរួមដេញថ្លៃ ហើយអត្រាដែលដេញថ្លៃឈ្នះទាបបំផុត នោះគឺ ៤ ១៣១រៀលក្នុងមួយដុល្លារ។ ១២. ថ្ងៃទី១២តុលា ធនាគារជាតិ បញ្ចេញប្រាក់ ១០លានដុល្លារ។ មាន ៩គ្រឹះស្ថាន និងអាជីវករប្តូរប្រាក់ចូលរួមដេញថ្លៃ ហើយអត្រាដែលដេញថ្លៃឈ្នះទាបបំផុត នោះគឺ ៤ ១៣១រៀលក្នុងមួយដុល្លារ។ ការបញ្ចេញសាច់ប្រាក់ទាំងនេះ ជាវិធានការមួយក្នុងចំណោមវិធានការឯទៀត របស់ធនាគារជាតិ ក្នុងការអនុវត្តនូវគោលនយោបាយរូបិយវត្ថុ តាមរយៈការស្រូបយកប្រាក់រៀលពីទីផ្សារ ដើម្បីរក្សាតុល្យភាពអត្រាប្តូរប្រាក់នៅកម្ពុជា។ គ្រានោះ ធនាគារជាតិសម្រេចអនុវត្តវិធាននេះ ក៏ព្រោះតែប្រាក់រៀលបានធ្លាក់ថ្លៃ ជាបន្តបន្ទាប់ ដោយសារកត្តារដូវកាល និងសម្ពាធនៃការកើនឡើងថ្លៃនៃប្រាក់ដុល្លារអាម៉េរិក នៅលើទីផ្សារអន្តរជាតិ។ ដូច្នេះហើយ បានជាធនាគារជាតិ សម្រេចធ្វើអន្តរាគមន៍លើទីផ្សារអត្រាប្រាក់ ដោយធ្វើយ៉ាងណារក្សាអំណាចទិញនៃចំណូលប្រជាជនកម្ពុជាឱ្យមានស្ថិរភាព។ ធនាគារជាតិ តែងតែអនុវត្តជាប្រចាំនូវវិធានខាងលើ នៅពេលដែលពិនិត្យឃើញស្ថានភាពទីផ្សារអត្រាប្តូរប្រាក់បញ្ហា(ប្រាក់រៀលធ្លាក់ថ្លៃ ធៀបនឹងរូបិយប័ណ្ណបរទេស ជាពិសេសគឺប្រាក់ដុល្លារអាម៉េរិក)។ តួយ៉ាង កាលឆ្នាំ២០២១ ធនាគារជាតិ បានបញ្ចេញសាច់ប្រាក់ចំនួន ៥៥៤,២លានដុល្លារ ដើម្បីប្រមូលទិញប្រាក់រៀលពីទីផ្សារអត្រាប្តូរប្រាក់ ដើម្បីរក្សាតម្លៃប្រាក់រៀលនៅលើទីផ្សារ។ ដោយឡែក ក្នុងឆ្នាំ២០២២ ធនាគារជាតិ មិនបានបញ្ចេញប្រាក់ដុល្លារ ឬធ្វើអន្តាគមន៍ក្នុងទីផ្សារប្តូរប្រាក់ឡើយ។ រហូតដល់ដើមខែកញ្ញា ឆ្នាំ២០២៣ ទើបធនាគារជាតិ ធ្វើអន្តាគមន៍ក្នុងទីផ្សារនេះ ព្រោះតែប្រាក់ដុល្លារអាម៉េរិក បន្តឡើងថ្លៃធៀបនឹងរូបិយប័ណ្ណផ្សេងៗទៀតលើពិភពលោក ក្រោយពីធនាគារកណ្តាលអាម៉េរិក បន្តដំឡើងអត្រាការប្រាក់គោល។ ការដំឡើងអត្រាការប្រាក់របស់ធនាគារកណ្តាលអាម៉េរិកនេះ បានទាក់ទាញមូលធនឱ្យហូរចូលទៅសហរដ្ឋអាម៉េរិក និងបង្កើនតម្រូវការប្រាក់ដុល្លារអាម៉េរិក លើទីផ្សារអន្តរជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_982.txt	ពលរដ្ឋមីយ៉ាន់ម៉ារាប់ពាន់នាក់នៅទីក្រុងយ៉ាំងហ្គោន បានធ្វើបាតុកម្មតវ៉ាប្រឆាំងនឹងរដ្ឋប្រហាររបស់ក្រុមយោធា និងទាមទារឲ្យដោះលែងលោកស្រី អ៊ុងសាន ស៊ូជី។ ពលរដ្ឋមីយ៉ាន់ម៉ាចាប់ផ្តើមប្រឆាំងទៅនឹងការគ្រប់គ្រងប្រទេសដោយយោធា ដោយមន្ត្រីមួយចំនួនមិនទៅធ្វើការ ខណៈក្រុមយោធាតម្រូវឲ្យក្រុមហ៊ុនទូរសព្ទ និងក្រុមហ៊ុនផ្គត់ផ្គង់អ៊ីនធឺណិតបិទមិនឱ្យប្រើប្រាស់បណ្តាញសង្គមដូចជាFacebook Twitter និងInstagram ជាដើម។	ពីការតវ៉ាប្រឆាំងលើបណ្តាញសង្គម រហូតដល់ពហិការមិនទៅធ្វើការ ពលរដ្ឋមីយ៉ាន់ម៉ារាប់ពាន់នាក់ បានធ្វើបាតុកម្មប្រឆាំងនឹងការដណ្តើមអំណាចគ្រប់គ្រងប្រទេសដោយក្រុមយោធា។ អ្នករស់នៅទីក្រុងរ៉ង់ហ្គូនបាននាំគ្នាដើរជាហ្វូង ដោយពាក់អាវបក្សសម្ពន្ធជាតិដើម្បីប្រជាធិបតេយ្យ (NLD) ពណ៌ក្រហម និងដង្ហែរទង់បក្សនេះផងដែរ។ «យោធាផ្តាច់ការបរាជ័យ ប្រជាធិបតេយ្យឈ្នះ»។ នេះជាសម្រែករបស់ពលរដ្ឋមីយ៉ានម៉ារាប់ពាន់នាក់នៅថ្ងៃទី៦ កុម្ភៈ។ បន្ថែមពីនេះ ក៏មានផងដែរបដារមួយចំនួនដែលសសេរប្រឆាំងក្រុមយោធាផ្តាច់ការ។ ចំណែកនៅបរទេសវិញ សហគមន៍មីយ៉ាន់ម៉ានៅអូស្រ្តាលី និងតៃវ៉ាន់ ក៏ធ្វើបាតុកម្មផងដែរ។ នេះយោងតាមទីភ្នាក់ងារព័ត៌មាន Reuters។ ការប្រឆាំងអហិង្សារបស់ពលរដ្ឋមីយ៉ាន់ម៉ា ចាប់ផ្តើមចេញរូបរាងនៅចុងសប្តាហ៍នេះ។ បន្ទាប់ពីគ្រូបង្រៀន ពេលនេះគ្រូពេទ្យពហិការមិនទៅធ្វើការ ចំណែកពលរដ្ឋសមញ្ញគោះឆ្នាំង និងខ្ទះរៀងរាល់យប់ដើម្បីបញ្ចេញកំហឹង។ បន្ថែមពីចំនួនមនុស្ស១៥០នាក់ដែលត្រូវយោធាចាប់ខ្លួនក្រោយរដ្ឋប្រហារ សារព័ត៌មានក្នុងស្រុកចុះផ្សាយថាមនុស្ស៣០នាក់ផ្សេងទៀតត្រូវបានចាប់ខ្លួនដោយសារតែការតវ៉ាទាំងនេះ។ ចំពោះការចាប់ខ្លួនថ្នាក់ដឹកនាំស៊ីវិលនេះផងដែរ លោកមេធាវី Khin Maung Zaw អះអាងថាលោកស្រីអ៊ុងសាន ស៊ូជី និងលោកប្រធានាធិបតីWin Myintកំពុងជាប់ឃុំក្នុងផ្ទះ ហើយលោកមិនអាចជួបកូនក្តីទាំងពីរនៅឡើយទេ។ លោកបន្ថែមថាកូនក្តីរបស់លោកកំពុងត្រូវបានសួរចម្លើយដោយអាជ្ញាធរ។ មេធាវីជើងចាស់រូបនេះ ទាមទារឲ្យដោះលែងកូនក្តីរបស់លោកដោយគ្មានលក្ខខណ្ឌ ដោយសារតែមេដឹកនាំស៊ីវិលទាំងពីរពុំបានល្មើសច្បាប់អ្វីឡើយ។ លោកស្រីអង់សាន ស៊ូជី ត្រូវបានយោធាអះអាងថាល្មើសច្បាប់ដោយប្រើប្រាស់វិទ្យុទាក់ទងដោយគ្មានអាជ្ញាបណ្ណ។ ចំពោះរឿងនេះដែរ រដ្ឋមន្ត្រីការបរទេសអាមេរិក អាន់តូនី ប្ល៊ីខិន ជំរុញឲ្យលោក Yang Jiechi នាយកការិយាល័យគណៈកម្មការកិច្ចការបរទេសមជ្ឈិមបក្សកុម្មុយនីស្តចិន ថ្កោលទោសរដ្ឋប្រហារនេះ ក្នុងកិច្ចសន្ទនាតាមទូរសព្ទនៅថ្ងៃទី៥ ខែកុម្ភៈ។ ចិន ជាសមាជិកក្រុមប្រឹក្សាសន្តិសុខ ពុំបានវ៉េតូសេចក្តីថ្លែងការណ៍របស់ក្រុមប្រឹក្សាសន្តិសុខឡើយ តែពុំបានថ្កោលទោសរដ្ឋប្រហារទេ ដោយចាត់ទុកជាការរុះរើគណៈរដ្ឋមន្ត្រីទៅវិញ។ ក្នុងន័យបំបិទសំឡេងអ្នកប្រឆាំង យោធាមីយ៉ាន់ម៉ាបានបញ្ជាឲ្យក្រុមហ៊ុនផ្គត់ផ្គងអ៊ីនធើណែតបិទមិនឲ្យចូលប្រើប្រាស់បណ្តាញសង្គម
article_9820.txt	សម្រាប់ឆ្នាំ២០២៤ កញ្ចប់ថវិកាដែលរដ្ឋាភិបាលត្រៀមចំណាយលើក្រសួងកសិកម្ម រុក្ខាប្រមាញ់ និងនេសាទ មានចំនួន ៣១៦ ៣៥៣លានរៀល(ប្រមាណ៧៧លានដុល្លារអាម៉េរិក)។ នេះជាចំណាយចរន្ត ដោយក្នុងនោះ មាន៥៥,៥លានដុល្លារ ជាចំណាយផ្តោតលើការគ្រប់គ្រងស្ថាប័ន និងការអភិវឌ្ឍធនធានមនុស្ស។ នេះបើតាមរបាយការណ៍ថវិកាសង្ខេបឆ្នាំ២០២៤ (Budget in Brief, Fiscal Year 2024)។	របាយការណ៍ថវិកាសង្ខេបឆ្នាំ២០២៤ ពីក្រសួងសេដ្ឋកិច្ច និងហិរញ្ញវត្ថុ បានបង្ហាញថា កម្មវិធីគ្រប់គ្រងស្ថាប័ន និងការអភិវឌ្ឍធនធានមនុស្សរបស់ក្រសួងកសិកម្មដែលមានទំហំចំណាយដល់ជាង៥៥លានដុល្លារនោះ គឺសម្រាប់កសាងផែនការ គោលនយោបាយ និងប្រព័ន្ធស្ថិតិកសិកម្ម, ការគ្រប់គ្រងហិរញ្ញវត្ថុសាធារណៈប្រកបដោយប្រសិទ្ធភាព, ពង្រឹងការគ្រប់គ្រងស្ថាប័ន និងអភិវឌ្ឍន៍ធនធានមនុស្ស និងជំរុញសវនកម្មផ្ទៃក្នុង។ ទំហំថវិកានេះ ក៏ប្រើសម្រាប់បង្កើនសមត្ថភាព និងប្រសិទ្ធភាពការងារសហប្រតិបតិ្តការអន្តរជាតិ, ពង្រឹងការអនុវត្តច្បាប់ក្នុងវិស័យកសិកម្ម, ពង្រឹងគាំទ្រសេវារដ្ឋបាល, ការបង្កើនប្រសិទ្ធភាពការងារអធិការកិច្ច, ការរៀបចំបង្កើត គ្រប់គ្រង និងជំរុញការប្រើប្រាស់ប្រព័ន្ធបច្ចេកវិទ្យាព័ត៌មានឌីជីថល។ ប្រើសម្រាប់កែទម្រង់គុណភាពអប់រំ និងស្រាវជ្រាវកសិកម្មនៅសាកលវិទ្យាល័យភូមិន្ទកសិកម្ម, លើកកម្ពស់គុណភាពអប់រំ និងបណ្តុះបណ្តាលបច្ចេកទេសកសិកម្មនៅវិទ្យាស្ថានជាតិកសិកម្មព្រែកលៀប, ពង្រឹងគុណភាពប្រព័ន្ធអប់រំ និងបណ្តុះបណ្តាលធនធានមនុស្សក្នុងវិស័យកសិកម្មរបស់វិទ្យាស្ថានជាតិកសិកម្មកំពង់ចាម, ការលើកកម្ពស់ការងារផ្សព្វផ្សាយ កសិកម្ម និងការបង្កើនប្រសិទ្ធភាពសេវាគាំទ្រ និងអភិវឌ្ឍន៍ធនធានមនុស្សនៅរាជធានី-ខេត្ត។ ចំពោះថវិកាជាង១១លានទៀតនៃកញ្ចប់ថវិកាសរុប៧៧លានដុល្លារ ដែលរដ្ឋាភិបាលចំណាយលើក្រសួង កសិកម្ម គឺផ្តោតលើការបង្កើនផលិតភាព ពិពិធកម្មដំណាំកសិកម្ម និងកសិ-ធុរកិច្ច។ ក្នុងនោះ មានការបង្កើនផលិតភាពដំណាំមានសក្តានុពល និងការនាំចេញ, ការសិក្សា និងវាយតម្លៃប្រភេទពូជដំណាំ និងបច្ចេកទេសផលិតកម្មដំណាំ, ការពង្រឹងសមត្ថភាពស្ថាប័ន និងការផ្តល់សេវាគាំទ្រ, ការលើកកម្ពស់ និងពង្រីកខ្សែច្រវាក់តម្លៃកៅស៊ូ, លើកកម្ពស់គុណភាពពិសោធន៍ និងស្រាវជ្រាវកៅស៊ូ, ការអភិវឌ្ឍកសិ-ឧស្សាហកម្ម, ការស្រាវជ្រាវដើម្បីលើកកម្ពស់ប្រសិទ្ធភាពសេដ្ឋកិច្ចនៃដំណាំស្បៀង និងការជំរុញផលិតកម្មដំណាំកសិកម្ម និងកសិ-ធុរកិច្ច នៅគ្រប់រាជធានី-ខេត្ត។ ជាមួយគ្នានេះ រដ្ឋាភិបាលបានចំណាយលើកម្មវិធីលើកកម្ពស់ផលិតកម្មសត្វ និងសុខភាពសត្វចំនួន៣,៥លានដុល្លារ, កម្មវិធីគ្រប់គ្រងធនធានជលផល និងការអភិវឌ្ឍវារីវប្បកម្មជិត៤លានដុល្លារ រួមទាំងកម្មវិធីគ្រប់គ្រង និងអភិវឌ្ឍន៍ធនធានព្រៃឈើ និងសត្វព្រៃ ប្រមាណ៣,៣លានដុល្លារ។ សម្រាប់ឆ្នាំ២០២៤នេះ រដ្ឋាភិបាលបានចំណាយបន្ថែមលើវិស័យកសិកម្មចំនួន៤លានដុល្លារទៀត ក្នុងការដាក់ពង្រាយមន្ត្រីបច្ចេកទេសកសិកម្មទៅតាមឃុំ-សង្កាត់ ដែលមានសកម្មភាពកសិកម្មនៅទូទាំងប្រទេស។ រដ្ឋាភិបាលធ្វើបែបនេះ គឺដើម្បីជំរុញការលើកកម្ពស់ផលិតភាពកសិកម្ម និងជួយដល់គ្រួសារកសិករ ក្នុងការលើកស្ទួយផលិតកម្មរបស់ខ្លួន និងការរៀបចំឱ្យមានសមាគមកសិកម្មនៅតាមទីជនបទ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9821.txt	ចាប់ពីឆ្នាំ២០២០មក គយមិនអាចរកចំណូលឱ្យគ្រប់តាមផែនការប្រចាំឆ្នាំបានឡើយ ព្រោះតែរងឥទ្ធិពលនៃជំងឺឆ្លងកូវីដ-១៩ និងវិបត្តិសេដ្ឋកិច្ចសាកល។ សម្រាប់ការកចំណូលឱ្យជាតិក្នុងឆ្នាំ២០២៣ គឺគយសម្រេចបានទាបជាងផែនការដល់ជិត២០ភាគរយ។ នេះជាការលើកឡើងរបស់លោក គុណ ញឹម ដោយបានអះអាងថា ការធ្លាក់ចុះនៃចំណូលនេះ ដោយសារការធ្វើកំណែទម្រង់បន្ធូរបន្ថយកម្រិតអត្រាបន្ទាត់ពន្ធ ទៅលើមុខទំនិញសំខាន់ៗ ការថយចុះលំហូរនាំចូលទំនិញពីក្រៅប្រទេស រួមនឹងការអនុវត្តលើកិច្ចព្រមព្រៀងពាណិជ្ជកម្មសេរីជាមួយប្រទេសដៃគូ ទាំងទ្វេភាគី និងពហុភាគី។	ក្នុងវេទិកាផ្សព្វផ្សាយវិធានការសម្រួលពាណិជ្ជកម្មក្រោមដែនសមត្ថកិច្ចគយ នៅព្រឹកថ្ងៃទី២៥ ខែធ្នូ លោក គុណ ញឹម អគ្គនាយកគយ និងរដ្ឋាករកម្ពុជា បានបញ្ជាក់ថា ការធ្វើពាណិជ្ជកម្មសេរីជាមួយប្រទេសជាដៃគូ បានធ្វើឱ្យកម្ពុជាបាត់បង់ចំណូលពន្ធប្រមាណ ៤០០លានដុល្លារក្នុងមួយឆ្នាំ។ ការបាត់ចំណូលនេះ ក៏ព្រោះតែកម្ពុជាបានលើកលែង និងបន្ថយអត្រាពន្ធលើប្រភេទមុខទំនិញនាំចូលខ្លះពីប្រទេសជាដៃគូ ខណៈកម្ពុជាវិញ ក៏ទទួលបានការលើកលែងពន្ធនាំចូលទៅប្រទេសទាំងនោះដូចគ្នា។ អត្ថបទទាក់ទង រដ្ឋ ជួបបញ្ហា និងហានិភ័យច្រើន លើការប្រមូលចំណូលជាតិ ក្នុងឆ្នាំនេះ ទោះជាយ៉ាងនេះក្តី លោក គុណ ញឹម បានអះអាងថា ការថយចុះនៃចំណូលពន្ធគយឆ្នាំ២០២៣នេះ គឺមិនបានបង្កផលប៉ះពាល់ដល់ភាពរីកលូតលាស់នៃសេដ្ឋកិច្ចកម្ពុជា ឬផ្តល់ផលប្រឈមណាមួយ ចំពោះអគ្គនាយកដ្ឋានគយឡើយ។ ផ្ទុយទៅវិញមេគយរូបនេះ វាយតម្លៃថា ការថយចំណូលពន្ធគយនេះ បង្ហាញឱ្យឃើញពីកម្ពុជា បានកាត់បន្ថយការនាំចូលទំនិញពីក្រៅប្រទេសច្រើន តាមរយៈពង្រីកសមត្ថភាពផលិតនៅក្នុងស្រុក ដើម្បីឆ្លើយតបតម្រូវការទីផ្សារក្នុង និងក្រៅប្រទេសទៅវិញ។ សូមរំឭកថា កាលឆ្នាំ២០២២ អគ្គនាយកដ្ឋានគយនិងរដ្ឋាករកម្ពុជា រកចំណូលចូលជាតិ បានជាង ២ ៦០០លានដុល្លារ ដែលកើន ១៨,៣ ភាគរយ បើធៀបនឹងចំណូលប្រចាំឆ្នាំ២០២១។ បើតាមអគ្គនាយកដ្ឋានគយ ក្នុងនោះចំណូលដែលរដ្ឋទទួលបានពីអាករលើតម្លៃ មាន ៣៧,៩ ភាគរយនៃចំណូលសរុប, អាករពិសេស ៣៧.៧ ភាគរយ, ពន្ធគយមានចំនួន ១៩ ភាគរយ, អាករបន្ថែមលើផលិតផលប្រេងឥន្ធនៈមានចំនួន ៣,៣ ភាគរយ និងអាករនាំចេញនិងកម្រៃផ្សេង មានចំនួន ២,១ ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9822.txt	រយៈពេល១១ខែមកនេះ អគ្គនាយកពន្ធដារប្រមូលចំណូលឱ្យបាន ១៣ ៥៥៦,០៦ ពាន់លានរៀល (ប្រមាណ៣ ៣៤៧លានដុល្លារអាម៉េរិក)។ ចំណូលដែលសម្រេចបាននេះ គឺស្មើនឹង៩៣,៧១ភាគរយ នៃផែនការច្បាប់ស្តីពីហិរញ្ញវត្ថុសម្រាប់គ្រប់គ្រងប្រចាំឆ្នាំ២០២៣។	ចំណូលជាតិនេះ ត្រូវបានបង្ហាញនៅក្នុងកិច្ចប្រជុំបូកសរុបលទ្ធផលប្រមូលចំណូលពន្ធប្រចាំខែវិច្ឆិកា និងសម្រាប់រយៈពេល១១ខែ ឆ្នាំ២០២៣ ក្រោមវត្តមានលោក គង់ វិបុល អគ្គនាយកនៃអគ្គនាយកដ្ឋានពន្ធដារ នាថ្ងៃទី១៩ធ្នូ។ បើតាមសេចក្តីប្រកាសព័ត៌មានរបស់អគ្គនាយកដ្ឋានពន្ធដារ ក្នុងចំណោមចំណូលទាំងជាង ៣ ៣០០លានដុល្លារនេះ គឺមាន៦៨,២៨លានដុល្លារ ជាចំណូលដែលបានពីការធ្វើប្រតិបត្តិការពាណិជ្ជកម្មតាមប្រព័ន្ធអេឡិតត្រូនិក (e-Commerce) របស់សហគ្រាសជាប់ពន្ធអនិវាសនជនចំនួន៨៣សហគ្រាស។ ដើម្បីសម្រេចឱ្យបាននូវចំណូលពន្ធដារតាមច្បាប់ហិរញ្ញវត្ថុសម្រាប់គ្រប់គ្រងប្រចាំឆ្នាំ២០២៣ អគ្គនាយកដ្ឋានពន្ធដារ នឹងបន្តពង្រឹងការគ្រប់គ្រងចំណូលពន្ធ តម្លាភាព និងការប្រកួតប្រជែងដោយស្មើភាពក្នុងវិស័យភេសជ្ជៈ ផលិតផលថ្នាំជក់ និងបារី ដោយធានាឱ្យបាននូវនិរន្តភាពចំណូលពន្ធ ដែលជាគុណប្រយោជន៍នៃថវិកាជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9823.txt	កំពង់ធំ៖ ក្រោយវៀតណាមបន្ទាបតម្លៃ អ្នកស្រី ឡៃហួត ខិតខំប្រឹងប្រែងកែច្នៃចន្ទីខ្មែរនាំចេញទៅជប៉ុនវិញ។ បច្ចុប្បន្នគ្រាប់ស្វាយចន្ទីរបស់អ្នកស្រី ឡៃហួត ត្រូវបានផ្គត់ផ្គង់ក្នុងទីផ្សារក្នុងស្រុក និងនាំចេញទៅប្រទេសជប៉ុន។	អ្នកស្រី អ៊ិន ឡៃហួត ជាម្ចាស់សិប្បកម្មកែច្នៃគ្រាប់ចន្ទីស្វាយជ័យសំបូរដែលមានទីតាំងនៅភូមិត្រពាំងអារក្ស ឃុំជ័យ ស្រុកកំពង់ស្វាយ ខេត្តកំពង់ធំ។ សិប្បកម្មរបស់សហគ្រិនស្រ្តី អ៊ិន ឡៃហួត បានបង្កើតនៅឆ្នាំ២០១៩ ដែលបុគ្គលិកភាគច្រើនជាស្រ្តី។ សូមអញ្ជើញទស្សនាវីដេអូខាងក្រោម៖ ដោយសារតម្រូវការទីផ្សារក្នុង និងទីផ្សារជប៉ុនច្រើន សហគ្រិនស្រ្តីវ័យ ៤៧ឆ្នាំរូបនេះ មានគម្រោងពង្រីកសហគ្រាសកែច្នៃ និងមានមហិច្ឆតានាំចេញឱ្យបាន១៥០០តោននៅឆ្នាំ២០២៤។ ក្រៅពីនាំចេញទៅជប៉ុន គ្រាប់ស្វាយចន្ទីរបស់សិប្បកម្មកែច្នៃគ្រាប់ចន្ទីស្វាយជ័យសំបូរ ក៏បាននាំចេញទៅប្រទេសអាល្លឺម៉ង់តាមរយៈក្រុមហ៊ុនចំនួនផងដែរ។ គ្រាប់ស្វាយចន្ទីមានសារធាតុចិញ្ចឹមដែលផ្ដល់អត្ថប្រយោជន៍ដល់សុខភាពអ្នកទទួលទាន។ ដើម្បីឱ្យស្វាយចន្ទីខ្មែរលេចរូបរាងនៅតាមបណ្ដាប្រទេសជាច្រើន អ្នកស្រី ឡៃហួត កំពុងធ្វើការជាមួយក្រុមហ៊ុននានា ដើម្បីជំរុញការនាំចេញផងដែរ។ ក្រោយធ្វើការងារលើដំណាំស្វាយចន្ទីអស់រយៈពេលជាច្រើនឆ្នាំ អ្នកស្រី ឡៃហួត ពិតជាមានមោទកភាពចំពោះខ្លួនឯង ដែលអាចនាំផលិតផលខ្មែរទៅទីផ្សារអន្តរជាតិ។ សូមបញ្ជាក់ថា គ្រាប់ស្វាយចន្ទីដែលយកមកកែច្នៃ មួយចំនួន មកពីចម្ការរបស់អ្នកស្រីផ្ទាល់ និងមួយចំនួនទៀត មកពីសមាជិកក្នុងសហគមន៍ដែលមានមកពីខេត្តព្រះវិហារ និងកំពង់ធំ។ សូមអញ្ជើញទស្សនាវីដេអូខាងក្រោម៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9824.txt	សម្តេចនាយករដ្ឋមន្ត្រី ហ៊ុន ម៉ាណែត និងលោក Ishibashi Rintaro អនុរដ្ឋមន្ត្រីក្រសួងដែនដី ហេដ្ឋារចនាសម្ព័ន្ធ ដឹកជញ្ជូន និងទេសចរណ៍ជប៉ុន នាព្រឹកថ្ងៃទី២២ ខែធ្នូ នេះ អញ្ជើញជាអធិបតីភាពបើកការដ្ឋានសាងសង់ចំណតផែកុងតឺន័រទឹកជ្រៅថ្មី-ជំហានទី១ និងសម្ពោធបើកឱ្យប្រើប្រាស់ជាផ្លូវការគ្រឿងចក្រលើកដាក់ចល័តនៅគែមផែចំនួន២គ្រឿងស្ថិតនៅកំពង់ផែស្វយ័តក្រុងព្រះសីហនុ ខេត្តព្រះសីហនុ។	ក្រោមឥណទានសម្បទាន និងជំនួយឥតសំណងពីរដ្ឋាភិបាលជប៉ុន ចំណតផែកុងតឺន័រទឹកជ្រៅថ្មី-ជំហានទី១ មានប្រវែង៣៥០ម៉ែត្រ ជម្រៅទឹកសាងសង់១៤,៥ម៉ែត្រ។ តាមការបញ្ជាក់របស់លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន ផែកុងតឺន័រនេះ អាចអនុញ្ញាតឱ្យនាវាកុងតឺន័រមានចំណុះផ្ទុក ៦ម៉ឺនតោន ឬស្មើនឹង ៤ពាន់ TEUs ដែលមានផ្លូវដឹកជញ្ចូននៅក្នុងតំបន់អាស៊ីប៉ាស៊ីហ្វិកទៅ-មក កំពង់ផែស្វយ័តក្រុងព្រះសីហនុ ហើយនឹងបង្កើនសមត្ថភាពកំពង់ផែសរុបកើនដល់ប្រមាណ ១,២៥លាន TEUs ក្នុងមួយឆ្នាំ។ អនុវត្តការសាងសង់ដោយក្រុមហ៊ុនជប៉ុន តូអា ខបផើរសិន (TOA Corporation) និងត្រួតពិនិត្យបច្ចេកទេសដោយសម្ព័ន្ធក្រុមហ៊ុន នីបផន ខូអេ (Nippon Koei) និងក្រុមហ៊ុន Oriental Consultants Global ដោយប្រើប្រាស់រយៈពេលសាងសង់ចំនួន៣៦ខែ ជាមួយនឹងគម្រោងថវិកាសាងសង់ប្រមាណ២៤៣លានដុល្លារអាម៉េរិក រួមបញ្ចូលទាំងថវិកាបដិភាគរបស់រាជរដ្ឋាភិបាលកម្ពុជា សម្រាប់ពន្ធអាករផ្សេងៗ។ ពេលដំណើរការ ចំណតផែកុងតឺន័រទឹកជ្រៅជំហានទី១នេះ នឹងអនុញ្ញាតឱ្យនាវាប្រមាណ៩៣ភាគរយ ក្នុងតំបន់ចូលចតនៅកំពង់ផែស្វយ័តក្រុងព្រះសីហនុ ដែលបច្ចុប្បន្ន មានត្រឹមតែ ១៨ភាគរយប៉ុណ្ណោះ អាចចូលចតបាន ហើយតម្លៃដឹកជញ្ជូនតាមសមុទ្រនឹងអាចកាត់បន្ថយបានប្រមាណ២០០ដុល្លារក្នុងមួយTEU។ តម្លៃនេះប្រហាក់ប្រហែលជាមួយបណ្ដាប្រទេសក្នុងតំបន់។ បើតាមរដ្ឋមន្ត្រីក្រសួងសាធារណការ ក្រោយជំហានទី១ រដ្ឋាភិបាលគ្រោងពង្រីកដល់ការសាងសង់ជំហានទី២ និងទី៣បន្ថែមទៀត។ ជំហានទី២ អាចអនុញ្ញាតឱ្យនាវាកុងតឺន័រមានចំណុះផ្ទុក ១២ម៉ឺនតោន ឬស្មើនឹង ១ម៉ឺន TEUs មានផ្លូវដឹកជញ្ចូននៅក្នុងតំបន់ឥណ្ឌូប៉ាស៊ីហ្វិក ទៅ-មក កំពង់ផែស្វយ័តក្រុងព្រះសីហនុ ហើយនឹងបង្កើនសមត្ថភាពកំពង់ផែសរុបរហូតដល់ប្រមាណជាង ១,៨លានTEUs ក្នុងមួយឆ្នាំ។ ជំហានទី៣ អនុញ្ញាតឱ្យនាវាកុងតឺន័រមានចំណុះផ្ទុក១៦ម៉ឺនតោន ឬស្មើនឹង ១៥ពាន់TEUs ដែលមានផ្លូវដឹកជញ្ជូនក្នុងតំបន់អឺរ៉ុប អាមេរិក និងទូទាំងពិភពលោក ទៅ-មក កំពង់ផែស្វយ័តក្រុងព្រះសីហនុ ដោយពុំចាំបាច់ឆ្លងកាត់បណ្តាកំពង់ផែផ្សេងៗនៅក្នុងតំបន់ទៀតទេ។ ចំណតផែកុងតឺន័រនេះ នឹងបង្កើនសមត្ថភាពកំពង់ផែសរុបរហូតដល់ប្រមាណ ២,៥លាន TEUs ក្នុងមួយឆ្នាំ។ ចំណតទី២ និងជំហានទី៣នេះ គ្រោងចំណាយថវិកាសាងសង់សរុបប្រមាណ ៦៩៨លានដុល្លារអាម៉េរិកបន្ថែមទៀត ដែលទឹកប្រាក់ជាង ៥០០លានដុល្លារអាម៉េរិក ជាឥណទានសម្បទានពីរដ្ឋាភិបាលជប៉ុន និងជាង១០០លានដុល្លារអាម៉េរិក ជាថវិកាបដិភាគរបស់រដ្ឋាភិបាលកម្ពុជា។ នៅថ្ងៃនេះផងដែរ ភាគីកម្ពុជា-ជប៉ុន សម្ពោធដាក់ឱ្យប្រើប្រាស់ជាផ្លូវការគ្រឿងចក្រលើកដាក់ចល័តនៅគែមផែចំនួន២គ្រឿង ដែលជាប្រភេទរថយន្តស្ទូច មានសមត្ថភាពលើកដាក់ទំនិញបានរហូតដល់១០០តោន។ គ្រឿងចក្រទាំងពីរគ្រឿងនេះ គឺជាជំនួយឥតសំណងពីរដ្ឋាភិបាលជប៉ុន ផ្តល់ជូនមករាជរដ្ឋាភិបាលកម្ពុជា ក្រោមកម្មវិធីអភិវឌ្ឍសេដ្ឋកិច្ច និងសង្គម ដោយបានចំណាយថវិកាសរុបប្រមាណ ១៣,៩លានដុល្លារអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9825.txt	មួយថ្ងៃៗ មជ្ឈមណ្ឌលជាតិផ្តល់ឈាម ត្រូវការឈាមប្រមាណ៣៥០ប្លោក ដើម្បីជួយសង្គ្រោះជនរងគ្រោះ និងអ្នកជំងឺនៅទូទាំងប្រទេស។ នេះបើតាមការលើកឡើងរបស់អ្នកស្រី វេជ្ជបណ្ឌិត មើក សាមាន អនុប្រធានមជ្ឈមណ្ឌលជាតិផ្តល់ឈាម។ លោកស្រីបានបញ្ជាក់ថា ក្នុងនោះ គ្រាន់តែនៅភ្នំពេញ គឺត្រូវការឈាមរហូត១៥០ប្លោកហើយ ខណៈបច្ចុប្បន្ន ប្រភពពីអ្នកស្ម័គ្រចិត្តផ្តល់ឈាមសម្រាប់ជួយសង្គ្រោះជីវិតមនុស្សដែលត្រូវការឈាមបន្ទាន់នោះ គឺមានចំនួនតិចតួចនៅឡើយ។	«យើងត្រូវការឈាមបន្ថែមទៀត ដើម្បីសង្គ្រោះជីវិតមនុស្សបន្ទាន់»។ លោកស្រីវេជ្ជបណ្ឌិត មើក សាមាន បាននិយាយប្រាប់ក្រុមសារព័ត៌មានយ៉ាងដូច្នេះ ដោយបន្តអំពាវនាវដល់ប្រជាពលរដ្ឋខ្មែរទូទាំងប្រទេស ជាពិសេសក្រុមយុវជនឱ្យចូលរួមបរិច្ចាគឈាម ដើម្បីជួយជនរងគ្រោះដែលត្រូវការឈាមជាចាំបាច់។ នាឱកាស ដែលបុគ្គលិកធនាគារអេស៊ីលីដា ភីអិលស៊ី គ្រប់លំដាប់ថ្នាក់ចូលរួមបរិច្ចាគឈាម នៅមជ្ឈមណ្ឌលជាតិផ្តល់ឈាម នាព្រឹកថ្ងៃទី២២ ខែធ្នូ ឆ្នាំ២០២៣ លោកស្រីវេជ្ជបណ្ឌិត មើក សាមាន បានបង្ហាញនូវការកោតសរសើរខ្ពស់ហើយបាន ចាត់ទុកថាសកម្មភាពនេះ គឺពិតជាចូលរួមចំណែកយ៉ាងខ្លាំង ដល់ការជួយសង្រ្គោះជីវិតមនុស្ស។ អនុមជ្ឈមណ្ឌលជាតិផ្តល់ឈាមរូបនេះបានបន្ថែមថា ៖ «បើសិនជាគ្មាន ការចូលរួមពីសប្បុរសជនស្ម័គ្រចិត្តទាំងឡាយនោះទេ មជ្ឈមណ្ឌលជាតិផ្តល់ឈាម និងមន្ទីរពេទ្យ ទាំងអស់ ព្រមទាំងគ្រួសារអ្នកជំងឺ ពិតជាមានការលំបាក ដោយសារឈាមមានប្រភពពីក្នុងចំណោមប្រជាជនយើង។ ដូច្នេះ ការចូលរួមរបស់បងប្អូនពិតជាមានសារៈសំខាន់យ៉ាងខ្លាំងណាស់»។ ជាមួយគ្នានេះ លោក លី ថៃ អនុប្រធាននាយកប្រតិបត្តិ និងជាគណៈប្រធាននាយកប្រតិបត្តិអភិបាលកិច្ច នៃធនាគារអេស៊ីលីដា ភីអិលស៊ី បានលើកឡើងថា ការបរិច្ចាគឈាមពិតជាមានសារៈសំខាន់ខ្លាំងណាស់ក្នុងការជួយសង្គ្រោះជនរងគ្រោះ និងអ្នកជំងឺដែលត្រូវការឈាម ដើម្បីព្យាបាលជំងឺ។ លោកបានបញ្ជាក់ថា ការចូលរួមចំណែកក្នុងកិច្ចការសង្គមដ៏មានសារៈសំខាន់មួយនេះ កម្មករនិយោជិតរបស់ ធនាគារ អេស៊ីលីដា ចូលរួមបរិច្ចាគឈាមដោយស្ម័គ្រចិត្តបាន ចំនួន៦ដង រួចមកហើយ។ ដោយឡែក សកម្មភាពចូលរួមបរិច្ចាគឈាម នាថ្ងៃនេះ គឺលើកទី៧ បន្ទាប់ពី ស្ថានភាពជំងឺកូវីដ-១៩ បានធូរស្រាល។ លោក លី ថៃ អនុប្រធាននាយកប្រតិបត្តិ និងជាគណៈប្រធាននាយកប្រតិបត្តិអភិបាលកិច្ច នៃធនាគារអេស៊ីលីដា ភីអិលស៊ី កំពុងផ្តល់ការសម្ភាសឱ្យក្រុមអ្នកសារព័ត៌មាន នៅមជ្ឈមណ្ឌជាតិផ្តល់ឈាម នាព្រឹកថ្ងៃទី២២ធ្នូ។ បើតាម លោក លី ថៃ ការចូលរួមបរិច្ចាកឈាមលើកទី៧នេះ គឺមានកម្មករនិយោជិតធនាគារ អេស៊ីលីដា គ្រប់លំដាប់ថ្នាក់ នៅការិយាល័យកណ្តាល និងសាខាជុំវិញរាជធានីភ្នំពេញចំនួន១៧៨នាក់។ ក្នុងនោះស្ត្រីមាន ៦៩នាក់ បានបន្តចូលរួមបរិច្ចាគឈាម ដើម្បីរួមចំណែកក្នុងសកម្មភាពសង្គម និងមនុស្សធម៌ សម្រាប់បំពេញតម្រូវការកង្វះឈាមក្នុងការជួយសង្គ្រោះអាយុជីវិត ជូនដល់មជ្ឈមណ្ឌលជាតិផ្តល់ឈាម ក្នុងការជួយសង្គ្រោះជនរងគ្រោះ និងអ្នកជំងឺដែលត្រូវការឈាមជាចាំបាច់ ជាពិសេសសម្រាប់ជួយជីវិតមនុស្ស ដែលត្រូវការសង្គ្រោះបន្ទាន់។ ដោយឡែក សម្រាប់កម្មករនិយោជិត ធនាគារ អេស៊ីលីដា នៅតាមបណ្តាសាខាខេត្តចំនួន ៤១០នាក់ ក្នុងនោះស្រ្តីមានចំនួន ៩៣នាក់ ក៏បានចូលរួមបរិច្ចាគឈាមនៅតាមមន្ទីរពេទ្យបង្អែកនៃខេត្តនីមួយៗ ផងដែរ។ គិតត្រឹមដំណាច់ ខែកញ្ញា ឆ្នាំ២០២៣ ធនាគារ អេស៊ីលីដា ភីអិលស៊ី មានទ្រព្យសកម្មសរុប ចំនួនជាង ៩,៤០ប៊ីលានដុល្លារអាម៉េរិក, សមតុល្យឥណទានសរុបចំនួន ៦,៥៧ប៊ីលាន ដុល្លារអាម៉េរិក និងប្រាក់បញ្ញើពីអតិថិជនមាន៦,៩២ប៊ីលានដុល្លារអាម៉េរិក និងមានអតិថិជនប្រមាណជាង ៤,៤៣ លាននាក់។ ធនាគារ អេស៊ីលីដា មានចំនួនអ្នកប្រើប្រាស់ អេស៊ីលីដាម៉ូបាល ៣,១៣លាននាក់ និងមានដៃគូអាជីវកម្ម ចំនួន ៣១១.១៦៦ គិតត្រឹមដំណាច់ខែកញ្ញា ឆ្នាំ២០២៣៕ លោក លី ថៃ អនុប្រធាននាយកប្រតិបត្តិ និងជាគណៈប្រធាននាយកប្រតិបត្តិអភិបាលកិច្ច នៃធនាគារអេស៊ីលីដា ភីអិលស៊ី កំពុងផ្តល់ការសម្ភាសឱ្យក្រុមអ្នកសារព័ត៌មាន នៅមជ្ឈមណ្ឌជាតិផ្តល់ឈាម នាព្រឹកថ្ងៃទី២២ធ្នូ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9826.txt	អគ្គនាយកពន្ធដារលោក គង់ វិបុល ប្រាប់អ្នកជាប់ពន្ធឱ្យរួសរាន់ដាក់ពាក្យស្នើសុំអត្ថប្រយោជន៍ ក្រោមកិច្ចព្រមព្រៀងស្តីពីការចៀសវាងការយកពន្ធត្រួតគ្នា (Double Taxation Agreement-DTA)។ បើតាមសេចក្តីណែនាំរបស់លោក គង់ វិបុល នាថ្ងៃទី៣មករា ដើម្បីទទួលបានអត្ថប្រយោជន៍ពីDTA អ្នកជាប់ពន្ធត្រូវអនុវត្តតាមច្បាប់និង បទប្បញ្ញត្តិនានា ស្តីពីពន្ធដារជាធរមាន មុនពេលទទួលបានការអនុញ្ញាតពីអគ្គនាយកដ្ឋានពន្ធដារ។	ការសម្រេចរបស់មេពន្ធដារនៅពេលនេះ គឺដើម្បីផ្តល់ការលើកទឹកចិត្តនិងភាពងាយស្រួលបន្ថែមទៀត ដល់អ្នកជាប់ពន្ធ ក្នុងការអនុវត្តនិងទទួលបានអត្ថប្រយោជន៍ក្រោមកិច្ចព្រមព្រៀងDTA។ ការផ្តល់នេះធ្វើឡើងបន្ទាប់ពីសង្កេតឃើញ និវាសនជន នៃយុត្តាធិការដៃគូកិច្ចព្រមព្រៀង DTA របស់កម្ពុជា លោក-លោកស្រីអភិបាល បណ្ណាធិការ ឬកម្មសិទ្ធិករសហគ្រាស ពាក់ព័ន្ធ (អ្នកជាប់ពន្ធ) បានផ្តល់កិច្ចសហការនិងមានអនុលោមភាពខ្ពស់។ អគ្គនាយកដ្ឋានពន្ធដារ បានបញ្ជាក់ថា អត្ថប្រយោជន៍ក្រោមកិច្ចព្រមព្រៀង DTA នឹងត្រូវអនុវត្តក្នុងរយៈពេលមួយឆ្នាំពេញ សម្រាប់គ្រប់ករណី ស្នើសុំដែលទទួលបានការអនុញ្ញាតពីអគ្គនាយកដ្ឋានពន្ធដារ ដោយគិតចាប់ពីថ្ងៃទី១ ខែមករា នៃឆ្នាំជាប់ពន្ធចរន្ត។ ហេតុដូច្នេះ អ្នកជាប់ពន្ធត្រូវរួសរាន់ក្នុងការដាក់ពាក្យស្នើសុំអត្ថប្រយោជន៍ ក្រោមកិច្ចព្រមព្រៀង DTA និងត្រូវអនុវត្តតាមច្បាប់និង បទប្បញ្ញត្តិនានាស្តីពីពន្ធដារជាធរមាន មុនពេលទទួលបានការអនុញ្ញាតពីអគ្គនាយកដ្ឋានពន្ធដារ។ ដើម្បីឈ្វេងយល់បន្ថែមអំពីការអនុវត្តនេះ អ្នកជាប់ពន្ធ ភ្នាក់ងារសេវាកម្មពន្ធដារ និងសាធារណជនទាំងអស់ អាចទូរស័ព្ទមក Call Center 1277 ឬចូលជជែកសួរក្នុង GDT Live Chat ដែលអាចទាញយកកម្មវិធីទូរសព្ទដៃចេញពី App Store សម្រាប់ iOS ឬ Play Store សម្រាប់ Android។ លោក គង់វិបុល សង្ឃឹមយ៉ាងមុតមាំថា អ្នកជាប់ពន្ធទាំងអស់ នឹងយកចិត្តទុកដាក់អនុវត្តតាមខ្លឹមសារខាងលើនេះឱ្យមានប្រសិទ្ធភាព និង ប្រកបដោយស្មារតី ទទួលខុសត្រូវខ្ពស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9827.txt	ខេត្តព្រះសីហនុ៖ សហព័ន្ធម្រេច និងគ្រឿងទេសកម្ពុជា (CPSF) និង Khmer Organic បានសម្ពោធដាក់ឱ្យដំណើរការនូវកម្មវិធីអភិវឌ្ឍន៍ការនាំចេញ ឆ្នាំ២០២៣( EDP 2023) ដើម្បីជំរុញការនាំចេញផលិតផលម្រេចកម្ពុជា ទៅកាន់ទីផ្សារអន្តរជាតិ។ ពិធីសម្ពោធនេះ ត្រូវបានធ្វើឡើងនៅសណ្ឋាគារឯករាជ្យ ក្រុងព្រះសីហនុ នាថ្ងៃទី១៨ធ្នូ។	EDP 2023 ជាកម្មវិធីដ៏ទូលំទូលាយមួយសម្រាប់គាំទ្រដល់សមាជិកសហព័ន្ធម្រេច និងគ្រឿងទេសកម្ពុជា ក៏ដូចជាសហគ្រិន និងដៃគូ ដើម្បីឱ្យទទួលបាននូវចំណេះដឹង និងជំនាញនានា រួមទាំងដំណើរការនាំចេញ និងកម្មវិធីហិរញ្ញប្បទានសម្រាប់នាំចេញ ជាដើម។ នេះជាការលើកឡើងរបស់ លោក ម៉ាក់ នី ប្រធានសហព័ន្ធម្រេច និងគ្រឿងទេសកម្ពុជា ដោយបន្តនិយាយដូច្នេះ៖ «បច្ចុប្បន្នទីផ្សារម្រេចពិភពលោក កំពុងមានការផ្លាស់ប្តូរយ៉ាងខ្លាំងនារយៈពេលប៉ុន្មានឆ្នាំចុងក្រោយមកនេះ ដែលទាមទារយើងត្រូវបង្កើនលទ្ធភាព ក្នុងស្វែងរក និងទាញយកឱកាស ដើម្បីអនុវត្តវិស័យម្រេចកម្ពុជា ឱ្យកាន់តែមានប្រសិទ្ធភាព»។ លោកបានបន្ថែមថា កម្មវិធីអភិវឌ្ឍន៍ការនាំចេញ ឆ្នាំ២០២៣ នឹងជួយដល់ក្រុមនាំចេញម្រេចរបស់កម្ពុជា ទាំងក្រុមដែលមានសមត្ថភាពនាំចេញរួចរាល់ និងក្រុមដែលឈានជើងចូលទីផ្សារពិភពលោក ជាពិសេសទីផ្សារសហរដ្ឋអាម៉េរិក។ តាមរយៈកម្មវិធីអភិវឌ្ឍន៍ការនាំចេញ ឆ្នាំ២០២៣ សហព័ន្ធម្រេច និងគ្រឿងទេសកម្ពុជា នឹងដើរតួនាទីចម្បងក្នុងការសម្រេបសម្រួលទាំងផ្នែកសាធារណៈ និងឯកជន រួមទាំងនិតីវិធីនានាដើម្បីនាំចេញ។ លោក ម៉ាក់ នី ប្រធានសហព័ន្ធម្រេច និងគ្រឿងទេសកម្ពុជា « គោលដៅធំរបស់យើង គឺនាំយកផលិតផលម្រេច និងផលិតផលកែច្នៃចេញពីម្រេចទៅកាន់ទីផ្សារសកលឱ្យបានទូលំទូលាយ និងច្រើនជាងពេលបច្ចុប្បន្ន»។ នេះជាការអះអាងរបស់លោក ម៉ាក់ នី។ ជាមួយគ្នានេះ លោក យិន ច័ន្ទសុធី អគ្គនាយករង នៃអគ្គនាយកដ្ឋានកសិកម្ម បានជំរុញឱ្យប្រជាកសិករក៏ដូចជាប្រជាសហគមន៍នានាឱ្យបន្តអនុវត្តការនូវដាំដុះបែបសុវត្ថិភាព និងសរីរាង្គ ដើម្បីបង្កើនលទ្ធភាពផ្គត់ផ្គង់តម្រូវការទីផ្សារក្នុង និងក្រៅស្រុក។ ការប្រែទៅជាអនុវត្តកសិកម្មល្អ និងការដាំដុះសរីរាង្គនេះ ជាកាលានុភាពដើម្បីឈានចាប់យកទីផ្សារ និងបង្កើននិរន្តរភាព នៃទីផ្សារម្រេច។ លោក ច័ន្ទសុធី បានលើកឡើងបែបនេះដោយមើលឃើញថា៖ «ចំណុចទាំងនេះ គឺសំដៅលើសហគមន៍ម្រេចដែលមានស្រាប់ ដោយយើងមានសហគមន៍ម្រេចសម្គាល់ភូមិសាស្ត្រ(IG)នៅកំពត ដែលយើងត្រូវពង្រឹងគុណភាពបន្ថែមទៀត ទាំងផលិតផល GI ទាំងម្រេចសរីរាង្គ និងម្រេចសុវត្ថិភាព ដើម្បីចាប់យកទីផ្សារឱ្យកាន់តែប្រសើរឡើង»។ ជុំវិញនៃការផលិតនិងនាំចេញម្រេចនេះ ក្រសួងពាណិជ្ជកម្ម ក៏កំពុងរៀបចំនូវសេចក្តីព្រាងគោលជាតិស្តីពី«ម្រេច» ដើម្បីបង្កើនប្រសិទ្ធិភាពនៃប្រកួតប្រជែងទីផ្សារអន្តរជាតិ និងបង្កើននូវតម្លៃបន្ថែមក្នុងខ្សែច្រវាក់ផលិតកម្មម្រេចកម្ពុជា ផងដែរ។ បើតាមលោក គឹម មាស សុខសីហា អនុរដ្ឋលេខាធិការក្រសួងពាណិជ្ជកម្ម គោលនយោបាយជាតិម្រេចនេះ គឺផ្តោតសំខាន់លើការអភិវឌ្ឍផ្ទៃដីដំាដុះម្រេចសរីរាង្គ។ ការធ្វើបែបនេះក៏ព្រោះតែដីកសិកម្មកម្ពុជានៅមានច្រើនដែលមិនទាន់ខូចខាត ដោយសារជីនិងថ្នាំគីមីកសិកម្ម ខណៈដីកសិកម្មរបស់វៀតណាម និង ប្រទេសផ្សេងទៀត មិនអាចដុះដំណាំសរីរាង្គនាំចេញទៅទីផ្សារអន្តរជាតិបាន។ លោក គឹម មាស សុខសីហា រំពឹងថា ការរៀបចំសេចក្តីព្រាងគោលនយោបាយជាតិស្តីពី«ម្រេច»នេះ នឹងត្រូវបញ្ចប់ចុងត្រីមាសទី១ ឆ្នាំ២០២៤។ លោក គឹម មាស សុខសីហា អនុរដ្ឋលេខាធិការក្រសួងពាណិជ្ជកម្ម អត្ថបទទាក់ទង រដ្ឋ នឹងបង្កើតគោលនយោបាយជាតិ«ម្រេច» ដោយជំរុញការដាំម្រេចសរីរាង្គដើម្បីនាំចេញ : បច្ចុប្បន្ន កម្ពុជាមានផ្ទៃដីដាំដុះម្រេចប្រមាណ ៧ ២០៥ហិកតា នៅក្នុងខេត្តចំនួន១០។ ខេត្តដែលមានផ្ទៃដាំម្រេចច្រើនជាងគេ គឺត្បូងឃ្មុំ កំពង់ធំ រតនគិរី មណ្ឌលគិរី និងពោធិ៍សាត់។ យោងតាម ទិន្នន័យពីអគ្គនាយកដ្ឋានកសិកម្ម នៃក្រសួងកសិកម្ម រុក្ខាប្រមាញ់ និងនេសាទ រយៈពេល១១ខែមកនេះ កម្ពុជានាំចេញម្រេចទៅកាន់ទីផ្សារអន្តរជាតិ សម្រេចបានត្រឹមជិត៦ពាន់តោន។ ចំនួននេះធ្លាក់ចុះជាង៣០ភាគរយ បើធៀបនឹងរយៈពេលដូចគ្នាកាលពីឆ្នាំ២០២២។ ប្រទេសដែលបញ្ជាទិញម្រេចពីកម្ពុជាច្រើនជាងគេ គឺវៀតណាម បន្ទាប់មក អាល្លឺម៉ង់ និងសហរដ្ឋអាម៉េរិក៕ លោក ម៉ាក់ នី ប្រធានសហព័ន្ធម្រេច និងគ្រឿងទេសកម្ពុជា លោក គឹម មាស សុខសីហា អនុរដ្ឋលេខាធិការក្រសួងពាណិជ្ជកម្ម អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9828.txt	កម្ពុជាមានអង្គភាពសេដ្ឋកិច្ចទូទាំងប្រទេសសរុប ៧៥៣ ៦៧០សហគ្រាស ដែលមានអ្នកចូលរួមការងារជិត៣លាននាក់។ នៅក្នុងនោះ អាជីវកម្មតាមចិញ្ចើមផ្លូវមាន ៧៧ ០៧៣ សហគ្រាស ស្មើនឹង១០,២ភាគរយនៃចំនួនអង្គភាពសេដ្ឋកិច្ចសរុប។ នេះជាលទ្ធចុងក្រោយនៃជំនឿសេដ្ឋកិច្ចក្នុងឆ្នាំ២០២២ ដែលត្រូវបានប្រមុខរដ្ឋាភិបាលសម្តេច ហ៊ុន ម៉ាណែត ប្រកាសឱ្យប្រើប្រាស់នាថ្ងៃទី២៦ធ្នូ ឆ្នាំ២០២៣។	អង្គភាពសេដ្ឋកិច្ចដែលធ្វើសកម្មភាពអាជីវកម្មតាមចិញ្ចើមផ្លូវ គឺជាអង្គភាពអាជីវកម្មដែលមានលក្ខណៈដូចជា តូប ឬស្តង់ ជាដើម ដោយមានទីតាំងអាជីវកម្មជាក់លាក់នៅលើចិញ្ចើមផ្លូវ។ របាយការណ៍ពីក្រសួងផែនការ បានបញ្ជាក់ថា ក្នុងចំណោមអង្គភាពអាជីវកម្មតាមចិញ្ចើមផ្លូវទាំង ៧៧ ០៧៣ សហគ្រាសនោះ គឺមាន៧៥ភាគរយ កាន់កាប់ដោយស្ត្រី។ រីឯ អ្នកចូលរួមការងារមានទំហំ១នាក់ ឬ២នាក់ មានប្រមាណ៨៩ភាគរយ នៃអ្នកចូលរួមធ្វើការងារដែលមានស្ត្រីជាម្ចាស់អង្គភាពអាជីវកម្ម។ Relate បើតាមក្រសួងផែនការ អាជីវកម្មតាមចិញ្ចើមផ្លូវមានអ្នកចូលរួមការងារចន្លោះពី១ទៅដល់៩នាក់។ ក្នុងនោះ អាជីវកម្មដែលមានចូលរួមការងារ១នាក់ មាន៤៨ ៣៣០សហគ្រាស ឬទីតាំង, អាជីវកម្មដែលមានចូលរួមការងារ៣នាក់ មាន២២ ៦៩០ទីតាំង, អាជីវកម្មដែលមានចូលរួមការងារ៣នាក់មាន ៣ ៦៥៩ទីតាំង, អាជីវកម្មដែលមានចូលរួមការងារ៤នាក់មាន ១ ៣៣១ទីតាំង, អាជីវកម្មដែលមានចូលរួមការងារ៥នាក់មាន ៥៣២ទីតាំង, អាជីវកម្មដែលមានចូលរួមការងារ៦នាក់មាន ២៥១ទីតាំង, អាជីវកម្មដែលមានចូលរួមការងារ៧នាក់មាន១៥០ទីតាំង, អាជីវកម្មដែលមានចូលរួមការងារ៨នាក់មាន៨៤ទីតាំង និងអាជីវកម្មដែលមានចូលរួមការងារ៩នាក់មាន ៤៦ទីតាំង។ ដោយឡែក អាជីវកម្មតាមចិញ្ចើមផ្លូវដែលមានអ្នកចូលរួមការងារ៥នាក់ និងច្រើនជាងនេះ គឺមាន ១ ០៦៣ទីតាំង។ របាយការណ៍ដដែលបានបង្ហាញថា ក្រៅពីមានអាជីវកម្មតាមដងផ្លូវហើយនោះ នៅកម្ពុជាមានអាជីវកម្មតាមផ្ទះរហូតដល់៥១១ ៤១២ទីតាំង ស្មើនឹង៦៧,៩ភាគរយនៃអង្គភាពសេដ្ឋកិច្ចទូទាំងប្រទេស។ អាជីវកម្មតាមផ្ទះល្វែងមាន៣៧ ៥៣១ទីតាំង(ស្មើនឹង៥ភាគរយ), អាជីវកម្មតាមផ្សារប្រពៃណីមាន៩៣ ៩៨២ទីតាំង(ស្មើនឹង១២,៥ភាគរយ), អាជីវកម្មតាមផ្សារទំនើបមាន២ ១៥៩ទីតាំង(ស្មើនឹង០,៣ភាគរយ) អាជីវកម្មតាមប្លុកឬអគារផ្តាច់មុខមាន ២៧ ៩៥៤ទីតាំង(ស្មើនឹង៣,៧ភាគរយ) និងអាជីវកម្មផ្សេងៗមាន ៣ ៥៥៩ទីតាំង(ស្មើនឹង០,៥ភាគរយ) ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9829.txt	ក្រសួងសេដ្ឋកិច្ច និងហិរញ្ញវត្ថុ នឹងបន្តកៀរគររកកម្ចីក្នុងស្រុកចំនួន ៤៤ម៉ឺនលានរៀល (ប្រមាណ១០០លានដុល្លារអាម៉េរិក) ពីការបោះលក់មូលបត្ររដ្ឋ(បណ្ណបំណុល) ក្នុងឆ្នាំ២០២៤។ នេះ ជាឆ្នាំទី៣ហើយ ដែលរដ្ឋាភិបាលសម្រេចបោះលក់មូលបត្ររដ្ឋ ក្នុងគោលដៅប្រមូលមូលនិធិកម្ចីបន្ថែម ពីទីផ្សារមូលធនសម្រាប់ការវិនិយោគសាធារណៈ។ ការបោះលក់មូលបត្ររដ្ឋនេះ នឹងធ្វើឡើងតាមរយៈផ្លេតហ្វមរបស់ធនាគារជាតិនៃកម្ពុជា។	ច្បាប់ស្តីពីការគ្រប់គ្រងហិរញ្ញវត្ថុ ឆ្នាំ២០២៤ ដែលព្រះមហាក្សត្របានឡាយព្រះហត្ថអនុម័តលើព្រះរាជក្រម កាលពីថ្ងៃទី៧ ធ្នូ បានបញ្ជាក់ថា ការអនុញ្ញាតឱ្យរដ្ឋាភិបាលបោះលក់មូលបត្ររដ្ឋក្នុងទំហំទឹកប្រាក់៤៤ម៉ឺនលានរៀលនេះ គឺដើម្បីសងប្រាក់ដើម និងការប្រាក់នៃមូលបត្ររដ្ឋ ដែលបានបោះផ្សាយលក់តាំងពីឆ្នាំ២០២២មក។ ជាពិសេស រដ្ឋបោះលក់មូលបត្រនេះ ក្នុងគោលដៅកៀរគរថវិកាពីផ្សារមូលបត្រ សម្រាប់ហិរញ្ញប្បទានលើគម្រោងដែលអាចផ្តល់ចំណូលត្រង់មករដ្ឋាភិបាល និងផ្តល់ផលរហ័ស ដើម្បីធានាបាននូវប្រសិទ្ធភាពនៃការវិនិយោគ ដែលមានចីរភាពក្នុងការគ្រប់គ្រងបំណុលសាធារណៈ និងថវិកាជាតិ។ ជាមួយនឹងការបន្តបោះលក់មូលបត្រនេះ រដ្ឋាភិបាលក៏កំពុងអនុវត្តនូវក្របខ័ណ្ឌគោលនយោបាយស្តីពីការអភិវឌ្ឍមូលបត្ររដ្ឋ ២០២៣-២០២៨ សម្រាប់ជួយកម្ពុជាក្នុងការទទួលបាននូវប្រភពហិរញ្ញប្បទានដែលមានចីរភាព ផងដែរ។ គោលដៅនៃការអភិវឌ្ឍមូលបត្ររដ្ឋនេះ គឺដើម្បីធ្វើពិពិធកម្មប្រភពហិរញ្ញប្បទាន តាមរយៈការកៀរគរទុនពីទីផ្សារ មកបំពេញតម្រូវការវិនិយោគសាធារណៈ និងរួមចំណែកអភិវឌ្ឍទីផ្សារហិរញ្ញវត្ថុ សំដៅពង្រឹងភាពប្រកួតប្រជែង និងជំរុញកំណើនសេដ្ឋកិច្ច ប្រកបដោយចីរភាព និងបរិយាប័ន្ន។ ដើម្បីសម្រេចនូវទិសដៅនេះឱ្យបាននៅត្រឹមឆ្នាំ២០២៨ ក្របខ័ណ្ឌគោលនយោបាយស្តីពី ការអភិវឌ្ឍមូលបត្ររដ្ឋនេះ បានដាក់ចេញវិធានការគោលនយោបាយក្នុងការកសាងនូវប្រព័ន្ធគ្រប់គ្រងមួយដ៏រឹងមាំ និងគ្រប់ជ្រុងជ្រោយ សម្រាប់ការបោះផ្សាយ និងជួយជួញមូលបត្ររដ្ឋក្នុងប្រទេស និងការត្រៀមលក្ខណៈក្នុងការបោះផ្សាយលក់មូលបត្ររដ្ឋនៅប្រទេស។ ការអនុវត្តនេះ មាន២ដំណាក់ផ្សេងគ្នា ដោយក្នុងនោះ ដំណាក់កាលទី១ ចាប់ពីឆ្នាំ២០២៣-២០២៦ រដ្ឋាភិបាលត្រូវបង្កើតឱ្យបាននូវប្រព័ន្ធគ្រប់គ្រងពេញលេញសម្រាប់ការបោះផ្សាយ និងជួញដូរមូលបត្ររដ្ឋក្នុងប្រទេស។ ក្របខ័ណ្ឌគោលនយោបាយ ស្តីពី ការអភិវឌ្ឍមូលបត្ររដ្ឋនេះ បន្តរៀបរាប់ថា ក្នុងដំណាក់កាលនេះ រដ្ឋាភិបាលត្រូវបន្តពិនិត្យ និងរៀបចំលិខិតបទដ្ឋានគតិយុត្ត, រៀបចំគោលការណ៍ណែនាំពីការប្រើប្រាស់ទុនក្នុងការបោះលក់មូលបត្ររដ្ឋ, បន្តអភិវឌ្ឍទីផ្សារមូលបត្ររដ្ឋ ដោយរៀបចំនិម្មាបនកម្មទីផ្សារ(Market Architecture) តាមប្រព័ន្ធធនាគារជាតិនៃកម្ពុជាទាំងស្រុង សម្រាប់រាល់ប្រតិបតិ្តការបោះផ្សាយក្នុងទីផ្សារដំបូង, ជួញដូរក្នុងទីផ្សារបន្ទាប់, ទូទាត់ និងរក្សាទុកមូលបត្ររដ្ឋ។ ជាមួយគ្នានេះ រដ្ឋាភិបាលត្រូវរៀបចំយន្តការសម្របសម្រួល ដើម្បីធ្វើឱ្យប្រសើរឡើងនូវចំណាត់ថ្នាក់ឥណទានរបស់ប្រទេស រួមទាំងសិក្សារៀបចំយន្តការបោះផ្សាយសញ្ញាបណ្ណបៃតងតាមវិស័យ និងការពង្រឹងសមត្ថភាពស្ថាប័ន និងធនធានមនុស្ស។ ដំណាក់កាលទី២នៃការអភិវឌ្ឍមូលបត្ររបស់កម្ពុជា គឺពីឆ្នាំ២០២៧-២០២៨ ដោយពិនិត្យឡើងវិញ និងកែលម្អប្រព័ន្ធគ្រប់គ្រងសម្រាប់ការបោះផ្សាយ និងជួញដូរមូលបត្ររដ្ឋនៅក្រៅប្រទេស។ គួររំឭកថា រដ្ឋាភិបាលសម្រេចបោះលក់មូលបត្ររដ្ឋលើកដំបូងនៅឆ្នាំ២០២២ ដែលមានទំហំទឹកប្រាក់៣០០លានដុល្លារ និងឆ្នាំ២០២៣ ក្នុងទំហំទឹកប្រាក់២០០លានដុល្លារ។ ដោយឡែក នៅឆ្នាំ២០២៤ រដ្ឋត្រៀមបោះលក់បណ្ណបំណុលនេះ ក្នុងទំហំទឹកប្រាក់១០០លានដុល្លារ។ គិតត្រឹមដំណាច់ត្រីមាសទី៣ ឆ្នាំ២០២៣ បំណុលសាធារណៈរបស់កម្ពុជាកើនដល់ ១០,៧២ពាន់លានដុល្លារ ក្នុងនោះ មាន ១០,៦៧ពាន់លានដុល្លារ ជាបំណុលក្រៅប្រទេស ដែលមានចិនជាម្ចាស់បំណុលកម្ពុជាធំជាងគេ។ រីឯបំណុលក្នុងប្រទេសវិញមានត្រឹម ៥១,៩៩លានដុល្លារ ប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_983.txt	ភ្នំពេញ៖ គិតត្រឹមថ្ងៃទី១០ មករានេះ អ្នកឆ្លងកូវីដ-១៩ ទូទាំងពិភពលោក ជាង៩០នាក់ហើយ ខណៈអាមេរិកឈរនៅលេខរៀងទី១ ដោយមានអ្នកជំងឺជាង២២លាននាក់។ ចំណែកចិន ដែលផ្ទុះកូវីដ-១៩ មុនគេ ស្ថិតនៅលេខរៀងទី៨២ ដែលមានអ្នកជំងឺជាង៨ម៉ឺននាក់។	កូវីដ-១៩ ត្រូវបានគេរកឃើញនៅចិន និងប្រកាសជាផ្លូវនៅថ្ងៃទី៣១ ធ្នូ ឆ្នាំ២០១៩។ អំឡុងពេលផ្ទុះឡើងភ្លាមៗដំបូងប្រទេសចិន មានអ្នកជំងឺរាប់ពាន់នាក់ និងស្លាប់រាប់រយនាក់ នៅក្នុងមួយថ្ងៃៗ ។ មិនតែប៉ុណ្ណោះជំងឺកូវីដ-១៩នេះ ក៏បានឆ្លងរីករាលទូទាំងពិភពលោកទៀតផង។ តែយ៉ាងណាចិន ដែលផ្ទុះកូវីដ-១៩ មុនគេនេះ បានគ្រប់គ្រង និងទប់ស្កាត់ជំងឺកាចសាហាវនេះ ទាន់ពេលវេលា។ បច្ចុប្បន្ននេះ ចិនមានជំងឺកូវីដ-១៩ ជាង៨,៧ម៉ឺននាក់ ក្នុងនោះស្លាប់ជាង៤ពាន់នាក់ និងជាសះស្បើយ ៨,២ ម៉ឺននាក់ ខណៈជាង៥០០នាក់ទៀត កំពុងសម្រាកព្យាបាល។ មូលហេតុដែលចិន អាចគ្រប់គ្រង និងទប់ស្កាត់ជំងឺកូវីដ-១៩ នេះ បានដោយសារចិនអនុវត្តវិធានតឹងរឹង តាមរយៈការបិទក្រុង សាលារៀន ទីប្រជុំជន និងកន្លែងជួបជុំ, ធ្វើតេស្តលើពលរដ្ឋជាលក្ខណៈទ្រង់ទ្រាយធំ, ដាក់ពិន័យលើអ្នកមិនអនុវត្តតាមការណែនាំ និងរៀបចំកន្លែងដាក់អ្នកជំងឺកូវីដ-១៩ ដោយឡែកតាមស្ថានការណ៍។ ជាពិសេសចុងក្រោយនេះ ចិនបានរកឃើញវ៉ាក់សាំង សម្រាប់ចាក់ការពារប្រជាជនខ្លួនផង។ ដោយឡែកអាមេរិក ដែលរកឃើញមានករណីកូវីដ-១៩ ជាលើកដំបូង នៅអំឡុងខែមីនា ឆ្នាំ២០២០នោះ បានស្ថិតនៅលេខរៀងទី១ ដែលមានប្រជាជនឆ្លងជំងឺនេះច្រើនជាងគេ។ ពេលនេះអាមេរិក មានអ្នកជំងឺជាង២២លាននាក់ ក្នុងនោះស្លាប់ជាង៣៨ម៉ឺននាក់ ជាសះស្បើយជាង១៣លាននាក់ និងកំពុងសម្រាកព្យាបាលជំងឺជាង៨លាននាក់។ កត្តាដែលនាំឱ្យអាមេរិក មានអ្នកជំងឺកូវីដ-១៩ ច្រើនជាងគេ ដោយសារប្រជាជនអាមេរិក ភាគច្រើនប្រើប្រាស់មធ្យោបាយធ្វើដំណើរសាធារណៈរួម, ការមើលស្រាលស្ថានការណ៍ និងមានចំណាត់ការយឺតយ៉ាវ ក្នុងការទប់ស្កាតការរាតត្បាតរបស់ COVID-19។ មិនតែប៉ុណ្ណោះបណ្ដារដ្ឋនីមួយៗ មានវិធានការ និងការអនុវត្តផ្សេងៗគ្នា ក្នុងការទប់ស្កាត់កូវីដ-១៩ ដែលធ្វើឱ្យការគ្រប់គ្រងស្ថានការណ៍ មិនសូវមានប្រសិទ្ធភាព បូករួមទាំងការធ្វេសប្រហែស និងមិនសូវយកចិត្តទុកដាក់ការពារសុវត្ថិភាពផ្ទាល់ខ្លួនរបស់ប្រជាជនអាមេរិកទៀតផង។ តែយ៉ាងណាអាមេរិក ក៏បានរកឃើញវ៉ាក់សាំងកូវីដ-១៩ តាមរយៈក្រុមហ៊ុន Pfizer ផងដែរ។ Relate បច្ចុប្បន្ននេះ អ្នកជំងឺកូវីដ-១៩ ទូទាំងពិភពលោក មានជាង៩០លាននាក់ ក្នុងនោះអាមេរិកឈរលេខ១ មានអ្នកជំងឺជាង២២លាននាក់ ខណៈឥណា្ឌ មានអ្នកជំងឺ ជាង១០លាននាក់ ស្ថិតនៅលំដាប់ទី២។ ចំណែកប្រេស៊ីល មានអ្នកជំងឺជាង៨លាននាក់ នៅទី៣ រីឯរុស្សី និងចក្រភពអង់គ្លេស មានអ្នកជំងឺជាង៣លាននាក់ដូចគ្នា។ នេះបើតាមរបាយការណ៍ Worldometers៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9830.txt	រយៈពេល១១ខែ ឆ្នាំ២០២៣នេះ កម្ពុជានាំអង្ករទៅកាន់ទីផ្សារអន្តរជាតិបានប្រមាណ៦០ម៉ឺនតោន ទៅកាន់៦០គោលដៅតាមរយៈ៦០ក្រុមហ៊ុននាំចេញ។ តាមរបាយការណ៍របស់សហព័ន្ធស្រូវអង្ករកម្ពុជាចេញនៅថ្ងៃទី៥ធ្នូ កម្ពុជាសម្រេចបានគោលដៅនាំចេញ៨៥ភាគរយនៃផែនការ៧០ម៉ឺនតោនដែលគិតជាទឹកប្រាក់មានជិត៤២១លានដុល្លារអាម៉េរិក។	តាមទិន្នន័យ ដែលបានពីអគ្គនាយកដ្ឋានកសិកម្មនៃក្រសួងកសិកម្ម រុក្ខាប្រមាញ់ និងនេសាទ, អគ្គនាយកដ្ឋានគយ និងរដ្ឋាការកម្ពុជានៃក្រសួងសេដ្ឋកិច្ច និងហិរញ្ញវត្ថុ រួមទាំងអគ្គនាយកដ្ឋានសេវាពាណិជ្ជកម្មនៃក្រសួងពាណិជ្ជ សហព័ន្ធស្រូវអង្ករកម្ពុជា បូកសរុបឃើញថា ពីខែមករា ដល់ ខែវិច្ឆិកា ឆ្នាំ២០២៣ កម្ពុជា នាំចេញអង្ករបាន ៥៩៥ ៦៣០ តោន។ ក្នុងចំណោមទីផ្សារគោលដៅចំនួន៦០ ការនាំចេញទៅចិន និងតំបន់រដ្ឋបាលស្វយ័ត មានចំនួន១៩៨ ៧៦១តោន ដែលមានតម្លៃ១២៨លានដុល្លារ, គោលដៅ២៦ប្រទេសក្នុងទ្វីបអឺរ៉ុប សម្រេចបាន ២៤០ ៧៥១តោន ដែលមានតម្លៃជិត១៧២លានដុល្លារ។ ៦ប្រទេសនៅតំបន់អាស៊ាន នាំអង្ករពីកម្ពុជានា១១ខែកន្លងមក ដោយមានបរិមាណ៧៦ ៥១៦តោន ស្មើនឹង៥០,៣៦លានដុល្លារអាម៉េរិក។ ក្រៅពីនេះ មានគោលដៅ២៦ប្រទេសផ្សេងទៀត ជាពិសេសនៅអាហ្វ្រិក និងមជ្ឈឹមបូព៌ា ដែលមាននាំចូលអង្ករកម្ពុជាក្នុងបរិមាណ ៧៩ ៦០៤តោន ក្នុងទំហំទឹកប្រាក់៧០,៥៤លានដុល្លារអាម៉េរិក។ របាយការណ៍បង្ហាញថា អង្ករដែលត្រូវបាននាំចេញច្រើនជាងគេ គឺជាប្រភេទអង្ករក្រអូប មានរហូតដល់៨២,២០ភាគរយនៃចំនួនអង្ករនាំចេញសរុប បន្ទាប់មកគឺអង្ករសគ្រាប់វែង (១៣,១៣ភាគរយ), អង្គរចំហ៊ុយ (៣,០៤ភាគរយ), អង្ករសរីរាង្គ (១,៦១ភាគរយ) និងអង្ករសគ្រាប់ខ្ចី (០,០២ភាគរយ)។ ជាមួយគ្នានេះ កម្ពុជាក៏នាំចេញស្រូវទៅប្រទេសជិតខាង បានជាង៣,៩លានតោន ផងដែរ។ បរិមាណនេះ បើគិតជាទឹកប្រាក់ស្មើនឹង ១ ១៥៦លានដុល្លារ ដោយចំនួន៦៤ភាគរយឆ្លងកាត់ការស្នើសុំការបញ្ជាក់ឯកសារនាំចេញពីអាជ្ញាធរមានសមត្ថកិច្ច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9831.txt	ដ្បិតថាចំណេះដឹងហិរញ្ញវត្ថុ មិនមែនជាចំណេះដឹងទូទៅក៏ពិតមែន។ ប៉ុន្តែ វាជាបំនិនជីវិតដ៏ល្អមួយក្នុងការរស់នៅប្រចាំថ្ងៃដែលនាំ លោក-អ្នក សម្រេចនូវគោលដៅហិរញ្ញវត្ថុសម្រាប់ខ្លួនឯង គ្រួសារ និងអាជីវកម្ម ប្រកបដោយសុវត្ថិភាព និងប្រសិទ្ធភាព។	ខ្ញុំសូមណែនាំនូវគន្លឹះសំខាន់ចំនួន៤ នៃចំណេះដឹងហិរញ្ញវត្ថុដែលធ្វើឱ្យលោក-អ្នក មានស្ថិរភាពផ្នែកហិរញ្ញវត្ថុកាន់តែប្រសើរនៅក្នុងជីវភាពរស់នៅប្រចាំថ្ងៃ។ ក្នុងនោះមាន៖ ១. ត្រូវរៀបចំគម្រោងចំណូល-ចំណាយ ត្រង់ចំណុចនេះ ខ្ញុំសុំលើកឧទាហរណ៍មកពន្យល់ថា បើអ្នកមានចំណូល ១លានរៀល ក្នុងខែ តើត្រូវចាត់ចែងចំណូលឱ្យបានត្រឹមត្រូវយ៉ាងដូចម្តេច? ដើម្បីកុំមានកុំបញ្ហាខ្វះលុយចាយនៅចុងខែ អ្នកត្រូវសម្រេចចិត្តលើការចំណាយណាដែលចាំបាច់ និងមិនចាំបាច់។ ចំណាយចាំបាច់ គឺជាចំណាយថ្លៃម្ហូបអាហារ ថ្លៃសិក្សា ជួលផ្ទះ បង់ទឹក បង់ភ្លើង ជាដើម។ រីឯចំណាយមិនចាំបាច់វិញ មានដូចជា ការមើលកុន ទិញខោវអាវ ឬសម្ភារៈនានាដែលមិនមែនជាតម្រូវការសម្រាប់ការរស់នៅប្រចាំថ្ងៃ។ ២. ត្រូវកំណត់ផែនការសន្សំប្រាក់ លោក-អ្នកត្រូវមានទម្លាប់សន្សំប្រាក់ ចាប់ពីពេលនេះតទៅ។ ទោះមិនបានច្រើន! តែយ៉ាងក៏យើងត្រូវសន្សំប្រាក់ពី៥ទៅ១០ភាគរយនៃចំណូលប្រចាំថ្ងៃ ឬប្រចាំខែ របស់យើង។ ការសន្សំនេះ អាចធ្វើឱ្យយើងសម្រេចគោលដៅជីវិតអ្វីមួយ ជាពិសេសធ្វើឱ្យយើងមានប្រាក់បម្រុងសម្រាប់បង្ការហានិភ័យនានា។ ដូចជា៖ ពេលយើងឈឺថ្កាត់ គ្រោះថ្នាក់ជាយថាហេតុ ដូច្នេះយើងមានប្រាក់សន្សំដើម្បីចំណាយបន្ទាន់។ ៣. ត្រូវចេះវិនិយោគ ការវិនិយោគនេះ មិនសំដៅទៅវិនិយោគលើភាគហ៊ុន ឬ វិនិយោគលើដីធ្លី ឬការវិនិយោគអ្វីធំដុំនោះទេ។ ប៉ុន្តែ ខ្ញុំចង់និយាយលើការវិនិយោគដែលទទួលបានផលចំណេញហើយមានស្ថិរភាពទៀត។ នោះ គឺការវិនិយោគជាមួយគ្រឹះស្ថានធនាគារ និងហិរញ្ញវត្ថុ។ ការសន្សំជាមួយគ្រឹះស្ថានហិរញ្ញវត្ថុផ្លូវការ មិនបានចំណេញច្រើនដូចជាការលេងតុងទីនក៏ពិតមែន ក៏ប៉ុន្តែវាគឺមានសុវត្ថិភាពខ្ពស់ ហើយនេះជាចាប់ផ្តើមដ៏ល្អរបស់យើងមុននឹងឈានទៅរកវិនិយោគធំៗនៅក្នុងជីវិត។ ៤. ត្រូវចេះគ្រប់គ្រង ឬដោះស្រាយបំណុល ការដែលយើងជាប់បំណុលគេ មិនមែនសុទ្ធតែអាក្រក់នោះទេ។ សំខាន់នៅពេលដែលយើងខ្ចីលុយគេ យើងត្រូវយកទៅធ្វើអ្វីឱ្យប្រាកដ និងមានគោលដៅ និងផែនការច្បាស់លាស់។ ឧទាហរណ៍យើងខ្ចីលុយគេ យកមករកស៊ី ដើម្បីចំណូលបន្ថែម ហើយសងគេវិញ នោះគឺការណ៍ល្អ តែបើយើងខ្ចីលុយគេប្រើខុសគោលដៅ ដូចជាទិញសម្ភារៈទំនើប ដូរឡាន ម៉ូតូ ឬដូរយក iPhone 15 គឺខុសហើយធ្វើឱ្យយើងធ្លាក់ក្នុងស្ថានភាពជាប់បំណុលច្រើនថែមទៀត។ ដូច្នេះ យើងត្រូវប្រើប្រាស់កម្ចីឱ្យចំគោលដៅ និងតម្រូវការជាក់ស្តែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9832.txt	គិតត្រឹមដំណាច់ឆ្នាំ២០២៣ ធនាគារជាតិនៃកម្ពុជា សម្រេចបាននូវកិច្ចសហប្រតិបត្តិការប្រព័ន្ធទូទាត់ប្រាក់ឆ្លងដែន ជាមួយប្រទេសចិន ឡាវ វៀតណាម និងថៃ តាមរយៈប្រព័ន្ធស្កេន QR Code។ លើសពីនេះ ធនាគារជាតិ ក៏បានសហការជាមួយក្រុមហ៊ុន AliPay ដែលមានអាជីវករប្រើប្រាស់រហូតដល់៨៣លាននាក់ នៅទូទាំងពិភពលោក ផងដែរ។ ធនាគារជាតិធ្វើបែបនេះ ក្នុងគោលដៅជំរុញនូវការប្រើប្រាស់ប្រាក់រៀលឱ្យបានកាន់តែទូលំទូលាយ។ អ្នកដែលអាចធ្វើប្រតិបត្តិការទូទាត់ថ្លៃទំនិញនិងសេវាឆ្លងដែនតាមប្រព័ន្ធឌីជីថលនេះបាន លុះត្រាតែមានគណនី ជាប្រាក់រៀល។	ក្នុងអត្ថបទនេះយើងខ្ញុំសូមសង្ខេបនូវប្រវត្តិនៃកិច្ចសហប្រតិបត្តិការនីមួយៗ រវាងធនាគារជាតិនៃកម្ពុជា ជាមួយបណ្តាប្រទេសនិងក្រុមហ៊ុននានា ក្នុងការអនុវត្តប្រព័ន្ធទូទាត់ប្រាក់ឆ្លងដែនតាមរយៈប្រព័ន្ធឌីជីថល៖ ១. ប្រតិបត្តិការជាមួយប្រទេសថៃ ថៃ ដៃគូដំបូងរបស់កម្ពុជាក្នុងការអនុវត្តនូវប្រព័ន្ធទូទាត់ប្រាក់ឆ្លងដែន។ កម្ពុជា និងថៃ បានដាក់ឱ្យដំណើរការប្រតិបត្តិការនេះ តាមរយៈការស្កេន QR Code ក្នុងដំណាក់ទីមួយ នាអំឡុងខែកុម្ភៈ ឆ្នាំ២០២០។ ក្នុងដំណាក់កាលនេះ អ្នកដែលគណនីជាប្រាក់រៀល គឺអាចទៅចាយនៅប្រទេសថៃតាមការស្កេន QR Code។ ក្រោយអនុវត្តដំណាក់កាលទីមួយបានជាង៣ឆ្នាំ ធនាគារជាតិនៃកម្ពុជា និងធនាគារជាតិថៃ ក៏សម្រេចដាក់ឱ្យអនុវត្តនូវដំណាក់ទីពីរ នៅថ្ងៃទី៦ ខែមិថុនា ឆ្នាំ២០២៣។ សម្រាប់ដំណាក់កាលទីពីរនេះ គឺពលរដ្ឋថៃអាចស្កេនឃ្យូអរកូត(QR Code)នៅកម្ពុជា បានផងដែរ។ មកទល់បច្ចុប្បន្ន ពលរដ្ឋនៃប្រទេសទាំងពីរអាចប្រើប្រាស់រូបិយប័ណ្ណឆ្លងដែនទ្វេភាគី បានយ៉ាងងាយស្រួល និងរហ័ស តាមរយៈពេលប្រព័ន្ធឌីជីថល គឺការស្កេន QR Code។ ២. ប្រតិបត្តិការជាមួយប្រទេសឡាវ នៅថ្ងៃទី១៨សីហា ឆ្នាំ២០២៣ ធនាគារជាតិនៃកម្ពុជា និងធនាគារកណ្តាលឡាវ សម្រេចប្រកាសដាក់ឱ្យដំណើរការកម្មវិធីទូទាត់ប្រាក់ឆ្លងដែនរវាងរូបិយវត្ថុនៃប្រទេសទាំងពីរជាផ្លូវការ តាមរយៈប្រព័ន្ធQR Code (KHQR-LAOQR)។ នេះ ជាការអនុវត្តនូវដំណាក់កាលទី១នៃការទូទាត់ឆ្លងដែន ដែលពលរដ្ឋខ្មែរអាចទិញទំនិញនៅប្រទេសឡាវ ដោយចាយជាប្រាក់រៀលបានតាមរយៈ QR Code។ ៣.ប្រតិបត្តិការជាមួយជាមួយក្រុមហ៊ុនAliPay ពលរដ្ឋដែលអ្នកមានគណនីធនាគារជា ប្រាក់រៀល គឺអាចទូទាត់សងប្រាក់ឆ្លងដែនលើថ្លៃទំនិញ-សេវាកម្ម ជាមួយ AliPay បាននៅជុំវិញពិភពលោក តាមរយៈការស្កេនឃ្យូអរកូត(QR Code)។ ធនាគារជាតិនៃកម្ពុជាបានចុះអនុស្សរណៈយោគយល់គ្នាលើ«កិច្ចសហប្រតិបត្តិការទូទាត់សងប្រាក់ឆ្លងដែនតាមឃ្យូអរកូត» ជាមួយក្រុមហ៊ុន AliPay Connect Pte. Ltd. នាក្នុងអំឡុងពេលចូលរួមព្រឹត្តិការណ៍បចេ្ចកវិទ្យាហិរញ្ញវត្ថុសិង្ហបុរី នៅថ្ងៃទី១៥វិច្ឆិកា។ លោកស្រី ជា សិរី ទេសាភិបាលធនាគារជាតិ បានបញ្ជាក់ថា កិច្ចសហប្រតិបត្តិការនេះ នឹងអនុញ្ញាតឱ្យអ្នកប្រើប្រាស់ប្រព័ន្ធបាគង អាចទូទាត់ប្រាក់លើថ្លៃទំនិញឬសេវា ជាមួយអាជីវករដែលមានប្រព័ន្ធ AliPay ចំនួន៨៣លានអាជីវករនៅទូទាំងពិភពលោក។ បើតាមលោកស្រីទេសាភិបាលធនាគារជាតិ កិច្ចសហប្រតិបត្តិការនេះ ក៏អនុញ្ញាតឱ្យភ្ញៀវទេសចរអន្តរជាតិ ដែលមកទស្សនានៅកម្ពុជា អាចទូទាត់តាមរយៈប្រព័ន្ធ KHQR បានដោយភាពងាយស្រួល និងរហ័ស ផងដែរ។ លោកស្រី ជា សិរី បានអះអាងយ៉ាងដូច្នេះ៖ «កិច្ចសហប្រតិបត្តិការនេះ នឹងពង្រឹងបន្ថែមទៀតនូវការតភ្ជាប់ការទូទាត់របស់កម្ពុជាទៅកាន់ពិភពលោក និងលើកកម្ពស់បទពិសោធន៍ក្នុងការទូទាត់ប្រាក់របស់អ្នកទេសចរឱ្យកាន់តែប្រសើរឡើងនៅកម្ពុជា សំដៅដល់ការជួយជំរុញកំណើនសេដ្ឋកិច្ចជាតិ»។ ៤. ប្រតិបត្តិការជាមួយប្រទេសចិន ថ្ងៃទី២១វិច្ឆិកា ឆ្នាំ២០២៣ លោកស្រី ជា សិរី ទេសាភិបាលធនាគារជាតិនៃកម្ពុជា បានចុះហត្ថលេខាលើកិច្ចសហប្រតិបត្តិការលើប្រព័ន្ធទូទាត់សងប្រាក់ឆ្លងដែនរវាងកម្ពុជា និងចិន ជាមួយលោក Pan Gongsheng ទេសាភិបាលធនាគារកណ្តាលចិន នៅរដ្ឋធានីប៉េកាំង។ កិច្ចសហប្រតិបត្តិការនេះ នឹងត្រូវធ្វើឡើងតាមរយៈ ប្រព័ន្ធស្កេន QR Code ដើម្បីទូទាត់លើថ្លៃទំនិញ និងសេវាកម្មណាមួយ។ កន្លងមក លោកស្រី ជា សិរី បានបញ្ជាក់ថា ដើម្បីទូទាត់ថ្លៃទំនិញ ឬសេវាណាមួយនៅប្រទេសចិនបាន លុះត្រាពលរដ្ឋមានគណនីធនាគារ ឬកាបូបលុយអេឡិចត្រូនិក(e-Wallet)ជាប្រាក់រៀល។ ដូច្នេះ នៅពលរដ្ឋកម្ពុជាធ្វើដំណើរទៅកាន់ប្រទេសចិន គឺអាចស្កេនទូទាត់តាមQR code នៅចិនបាន រួមទាំងQR របស់ UnionPay, Alipayនិង Wechat ជាដើម។ ៥. ប្រតិបត្តិការជាមួយប្រទេសវៀតណាម ថ្ងៃទី៣ធ្នូ ឆ្នាំ២០២៣ កម្ពុជា-វៀតណាម បានសម្ពោធដាក់ឱ្យដំណើរការប្រព័ន្ធទូទាត់ប្រាក់ឆ្លងដែនទ្វេភាគី តាមប្រព័ន្ធឌីជីថល QR Code។ ដំណើរការនូវប្រព័ន្ធទូទាត់ឆ្លងដែននេះ អនុញ្ញាតឱ្យពលរដ្ឋខ្មែរ ទូទាត់ប្រាក់លើថ្លៃទំនិញនិងសេវាកម្មជាប្រាក់រៀល នៅប្រទេសវៀតណាម បានយ៉ាងងាយស្រួល និងរហ័ស តាមរយៈការស្កេន QR Code។ រីឯ ពលរដ្ឋវៀតណាម ក៏អាចទូទាត់ប្រាក់លើថ្លៃទំនិញ និងសេវាកម្ម នៅកម្ពុជា ជាមួយនឹងប្រាក់ដុង តាមQR Code បានផងដែរ។ ៦. ប្រតិបត្តិការជាមួយក្រុមហ៊ុន UnionPay ធនាគារជាតិនៃកម្ពុជា និងក្រុមហ៊ុន UnionPay International (UPI) បានប្រកាសដាក់ឱ្យដំណើរការប្រតិបត្តិការទូទាត់ឆ្លងដែនតាមឃ្យូអរកូត (QR Code) ជាផ្លូវការរវាងប្រព័ន្ធទូទាត់បាគង និងបណ្តាញទូទាត់របស់ក្រុមហ៊ុន UPI នៅរាជធានីភ្នំពេញ កាលពីថ្ងៃទី២២ ខែធ្នូ ឆ្នាំ២០២៣។ ក្នុងកិច្ចសហការនេះ ពលរដ្ឋកម្ពុជាអាចប្រើប្រាស់ប្រាក់រៀលក្នុងប្រព័ន្ធទូទាត់បាគង ឬក៏កម្មវិធីធនាគារចល័តនានា ដើម្បីទូទាត់ថ្លៃទំនិញ-សេវាកម្មនៅប្រទេសចិន និងបណ្តាប្រទេសនានាក្នុងពិភពលោកដែលមានបណ្តាញទូទាត់ UnionPay បានចាប់ដើមឆ្នាំ២០២៤តទៅ។ ការអនុវត្តនូវកិច្ចសហប្រតិបត្តិលើប្រព័ន្ធទូទាត់សងប្រាក់ឆ្លងដែននេះ ក៏មានលក្ខណៈមិនខុសពីប្រទេស និងក្រុមហ៊ុនដៃគូ ខាងលើប៉ុន្មានដែរ។ ពោល រាល់ការទូទាត់លើថ្លៃទំនិញ ឬសេវាកម្មអ្វីមួយ គឺត្រូវធ្វើឡើងតាមរយៈការស្កេនឃ្យូអរកូត ដោយមិនមែនជាទូទាត់ជាក្រដាសប្រាក់ឡើយ ហើយពលរដ្ឋដែលប្រើប្រាស់ប្រព័ន្ធនេះ បានលុះត្រាតែមានគណនីជាប្រាក់រៀល។ ក្រៅពីប្រទេសខាងលើនេះ ធនាគារជាតិនៃកម្ពុជា ក៏មានផែនការពង្រីកការអភិវឌ្ឍប្រព័ន្ធទូទាត់ឆ្លងដែន ជាមួយប្រទេសមីយ៉ាន់ម៉ា និងឥណ្ឌា ដើម្បីជំរុញការប្រើប្រាស់ប្រាក់រៀល ជំនួសឱ្យប្រាក់ដុល្លារក្នុងការធ្វើពាណិជ្ជកម្ម និងការវិនិយោគរវាងបណ្តាប្រទេសដៃគូពាណិជ្ជកម្ម ផងដែរ។ ដើម្បីទទួលបានការទូទាត់ប្រាក់ឆ្លងដែនជាមួយប្រទេស និងក្រុមហ៊ុនខាងលើនេះ ពលរដ្ឋដែលជាអាជីវករក្តី ជាអ្នកទេសចរក្តី ឬជាអ្នកធុរកិច្ចក្តី គឺត្រូវតែមានគណនីធនាគារជាប្រាក់រៀល និងត្រូវទទួលយកការទូទាត់ជាប្រាក់រៀល។ នេះជាការរំឭករបស់លោកស្រី ជា សិរី ដោយស្នើដល់ធនាគារក្នុងស្រុក ត្រូវជូនដំណឹង និងលើកទឹកចិត្តឱ្យពាណិជ្ជករ ដែលជាអតិថិជនរបស់ខ្លួនបើកគណនីប្រាក់រៀល ហើយចាប់ផ្តើមទទួលយកការទូទាត់ជាប្រាក់រៀល។ លោកស្រីបានបញ្ជាក់ថា ៖ « ព្រោះយន្តការនេះ គឺធ្វើឡើងតែដើម្បីលើកទឹកចិត្តការប្រើប្រាស់ប្រាក់រៀល ប៉ុណ្ណោះ»។ សម្រាប់កម្ពុជា រាល់ប្រតិបត្តិឆ្លងដែននេះនឹងធ្វើឡើង តាមរយៈ KHR QR Code នៃប្រព័ន្ធបាគងរបស់ធនាគារជាតិនៃកម្ពុជា។ គិតត្រឹម ឆមាសទី១ ឆ្នាំ២០២៣ ប្រព័ន្ធបាគងមានសមាជិក ៧០ ដោយក្នុងនោះ មានគ្រឹះស្ថានចំនួន៤៨ ដាក់ឱ្យដំណើរជាផ្លូវការដែលមានអតិថិជនចុះឈ្មោះប្រើប្រាស់តាមរយៈកម្មវិធីបាគងចំនួន ៥៥០ពាន់គណនី ខណៈចំនួនគណនីអ៊ីវ៉ាឡេត (e-Wallet) បានកើនដល់ ៨៩,៧ពាន់លានដុល្លារអាម៉េរិក ស្មើនឹងជាង៣ដងនៃផលិតផលក្នុងស្រុកសរុប (GDP) ដែលមានចំនួនប្រតិបត្តិការប្រមាណ ៣០,៣លានប្រតិបត្តិការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9833.txt	ពីដើមឆ្នាំ២០២៤តទៅ ពលរដ្ឋកម្ពុជាអាចប្រើប្រាស់ប្រាក់រៀលក្នុងប្រព័ន្ធទូទាត់បាគង ឬក៏កម្មវិធីធនាគារចល័តនានា ដើម្បីទូទាត់ថ្លៃទំនិញ-សេវាកម្មនៅប្រទេសចិន និងបណ្តាប្រទេសនានាក្នុងពិភពលោកដែលមានបណ្តាញទូទាត់ UnionPay។ លោកស្រី ជា សិរី ទេសាភិបាលធនាគារជាតិនៃកម្ពុជា បានបញ្ជាក់ថា ក៏ប៉ុន្តែ ការទូទាត់លើថ្លៃទំនិញ ឬសេវាកម្មនេះ អាចធ្វើបានលុះត្រាតែ ពលរដ្ឋមានគណនីជាប្រាក់រៀលដែលធ្វើឡើងតាមរយៈការស្កេនឃ្យូអរកូត (UnionPay QR Code) របស់ក្រុមហ៊ុន UPI ដោយមិនមែនជាទូទាត់ជាក្រដាសប្រាក់ឡើយ ។	ធនាគារជាតិនៃកម្ពុជា និងក្រុមហ៊ុន UnionPay International (UPI) បានប្រកាសដាក់ឱ្យដំណើរការប្រតិបត្តិការទូទាត់ឆ្លងដែនតាមឃ្យូអរកូត (QR Code) ជាផ្លូវការរវាងប្រព័ន្ធទូទាត់បាគងរបស់ធនាគារជាតិនៃកម្ពុជា និងបណ្តាញទូទាត់របស់ក្រុមហ៊ុន UPI នៅរាជធានីភ្នំពេញ នាថ្ងៃទី២២ ខែធ្នូ ឆ្នាំ២០២៣។ បើតាមលោកស្រី ជា សិរី ទេសាភិបាល ធនាគារជាតិនៃកម្ពុជា ដំណើរការប្រតិបត្តិការទូទាត់ឆ្លងដែនតាមរយៈឃ្យូអរកូតនេះ គឺជាសមិទ្ធផលថ្មីមួយទៀត នៃចក្ខុវិស័យពង្រីកវិសាលភាពប្រតិបត្តិការទូទាត់ឆ្លងដែន តាមឃ្យូអរកូតរបស់ប្រព័ន្ធបាគង ឱ្យកាន់តែទូលំទូលាយ។ លោកស្រីបានបន្តរៀបរាប់ថា តាមរយៈក្របខណ្ឌកិច្ចសហប្រតិបត្តិការនេះ អតិថិជនរបស់ក្រុមហ៊ុន UPI អាចស្កេន KHQR Code ដើម្បីទូទាត់ថ្លៃទំនិញ-សេវាកម្ម ទៅឱ្យអាជីវករឬម្ចាស់ហាងលក់ទំនិញ-សេវាកម្មនៅកម្ពុជាជាប្រាក់រៀលបាន។ ដូចគ្នាដែរ ចាប់ពីដើមឆ្នាំ២០២៤ តទៅ ប្រជាជនកម្ពុជាក៏អាចប្រើប្រាស់ប្រាក់រៀលក្នុងប្រព័ន្ធទូទាត់បាគង ឬក៏កម្មវិធីធនាគារចល័តឯកជន ដើម្បីទូទាត់ថ្លៃទំនិញ-សេវាកម្មនៅក្នុងប្រទេសចិន និងបណ្តាប្រទេសផ្សេងៗដែលមានបណ្តាញទូទាត់ UnionPay ដោយគ្រាន់តែស្កេនឃ្យូអរកូត (UnionPay QR Code) របស់ក្រុមហ៊ុន UPI។ «ដើម្បីទទួលអត្ថប្រយោជន៏នៃកិច្ចសហការនេះ ទេសចរកម្ពុជាទៅប្រទេសចិន ត្រូវមានប្រាក់រៀលក្នុងគណនីទើបអាចចាយតាម QR របស់ UnionPay បាន។ អ្នកលក់នៅកម្ពុជា ក៏ត្រូវបើកគណនីជាប្រាក់រៀល និងទទួលការទូទាត់ជាប្រាក់រៀល ទើបទេសចរចិនអាចបង់លុយតាម KHQR បាន»។ លោកស្រី ជា សិរី បញ្ជាក់បែបនេះនៅលើគណនីហ្វេសប៊ុកផ្ទាល់ខ្លួន។ Relate ក្រៅពីប្រតិបត្តិទូទាត់សងប្រាក់ឆ្លងដែនតាមQR Code ជាមួយ UnionPay ហើយនោះ បច្ចុប្បន្ន កម្ពុជាក៏មានកិច្ចសហការលើការទូទាត់នេះជាមួយប្រទេសក្នុងតំបន់ និងបណ្តានានា រួមទាំងក្រុមហ៊ុនធំៗមួយចំនួនក្នុងពិភពលោក។ ដូចជា៖ ជាមួយប្រទេសថៃ ឡាវ វៀតណាម ជប៉ុន និងជាមួយក្រុមហ៊ុនAlipay របស់ចិន ជាដើម។ ក្រៅពីនេះ ធនាគារជាតិនៃកម្ពុជា ក៏មានផែនការពង្រីកការអភិវឌ្ឍប្រព័ន្ធទូទាត់ឆ្លងដែន ជាមួយប្រទេសមីយ៉ាន់ម៉ា និងឥណ្ឌា ផងដែរ។ ធនាគារជាតិ ប្រឹងប្រែងធ្វើបែបនេះ ក្នុងគោលដៅជំរុញការប្រើប្រាស់រៀល ជំនួសឱ្យការប្រើប្រាស់ប្រាក់ដុល្លារក្នុងការធ្វើពាណិជ្ជកម្ម ការវិនិយោគរវាងបណ្តាប្រទេសដៃគូពាណិជ្ជកម្ម និងលំហូរទេសចរ ជាដើម ផងដែរ។ សមិទ្ធផលដែលធនាគារជាតិនៃកម្ពុជា សម្រេចនាពេលនេះបានឆ្លុះបញ្ចាំងពីគោលបំណងនៃសហគមន៍អាស៊ាន ដែលប្តេជ្ញាលើកកម្ពស់ប្រតិបត្តិការទូទាត់ឆ្លងដែនជារូបិយវត្ថុជាតិ ប្រកបដោយប្រសិទ្ធភាព និងសុវត្ថិភាព ក៏ដូចជាបានរួមចំណែកយ៉ាងសកម្មក្នុងដំណើរការជំរុញបរិវត្តន៍កម្មឌីជីថល និងពង្រឹងទំនាក់ទំនងសេដ្ឋកិច្ចរវាងកម្ពុជា ជាមួយដៃគូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9834.txt	១១ខែមកនេះ កម្ពុជា ទទួលបានចំណូលប្រមាណ៤៤៦លានដុល្លារ ពីការនាំចេញជ័រកៅស៊ូ និងឈើកៅស៊ូ។ នេះបើតាមរបាយការណ៍របស់អគ្គនាយកដ្ឋានកៅស៊ូ នៃក្រសួងកសកម្មរុក្ខាប្រមាញ់ និងនេសាទ នាថ្ងៃទី១៥ធ្នូ។	ក្នុងចំណោមចំណូលខាងលើនេះ គឺមានចំនួន៤៤៥លានដុល្លារ បានពីការនាំចេញជ័រកៅស៊ូ ខណៈ១,៥លានដុល្លារទៀត បានពីការនាំចេញឈើកៅស៊ូ។ របាយការណ៍ពីអគ្គនាយកដ្ឋានកៅស៊ូ បានបង្ហាញថា គិតត្រឹមខែវិច្ឆិកា ឆ្នាំ២០២៣ ជ័រកៅស៊ូមានតម្លៃ ១ ៣៣៣ដុល្លារ ក្នុងមួយតោន។ តម្លៃថយចុះចំនួន ១១១ដុល្លារក្នុងមួយតោន ស្មើនឹង៧,៧ភាគរយ បើធៀបនឹងរយៈពេលដូចគ្នា ក្នុងឆ្នាំ២០២២។ ចំណែកតម្លៃ នៃការនាំចេញឈើកៅស៊ូ ក្នុងខែវិច្ឆិកា មានតម្លៃជាមធ្យម២៣១ដុល្លារ ក្នុងមួយម៉ែត្រគីប។ បច្ចុប្បន្ន កម្ពុជាមាន ផ្ទៃដីកៅស៊ូចំនួន ៤០៧ ១៧២ហិកតា ដោយក្នុងនោះ ផ្ទៃដីចៀរជ័រមានចំនួន៣២០ ១៨៤ហិកតា ស្មើនឹង៧៩ភាគរយ។ រីឯ ផ្ទៃដីថែទាំកៅស៊ូ មានចំនួន ៨៦ ៩៨៨ហិកតា ស្មើនឹង២១ភាគរយនៃផ្ទៃដីកៅស៊ូសរុប។ កាលឆ្នាំ២០២២ កម្ពុជារកចំណូលបានជាង ៥៣១លានដុល្លារ ពីការនាំចេញជ័រកៅស៊ូ និងឈើកៅស៊ូ។ ក្នុងនោះ មាន ៥២៧ ៧៧៤ ៥៦៩ដុល្លារ បានពីការនាំចេញជ័រកៅស៊ូ និង៤ ០៨៩ ២៧៣ដុល្លារ បានពី ការនាំចេញឈើកៅស៊ូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9835.txt	បច្ចុប្បន្ន រដ្ឋាភិបាលមិនទាន់មានលទ្ធភាពក្នុងការបញ្ចុះអត្រាពន្ធ និងអាករ លើការនាំចូលរថយន្តដឹកជញ្ជូនឡើយ។ សម្តេចនាយករដ្ឋមន្ត្រី ហ៊ុន ម៉ាណែត បានបដិសេដបែបនេះទៅកាន់សំណើររបស់លោក សូ ងួន ដែលជាប្រធានក្រុមការងារ«ច» លើផ្នែកដឹកជញ្ជូន និងហេដ្ឋារចនាសម្ព័ន្ធ របស់វិស័យឯកជន។ សម្តេច បានបញ្ជាក់ថា ចំណូលពន្ធ និងអាករលើរថយន្តនេះ គឺជាប្រភពចំណូលដ៏សំខាន់របស់រដ្ឋាភិបាល។	កន្លងមក រដ្ឋាភិបាលបានបញ្ចុះអាករពិសេសម្តងរួចហើយ លើការនាំចូលរថយន្តដឹកជញ្ជូន។ ក្នុងកម្មវិធីពេញអង្គនៃ « វេទិកា រាជរដ្ឋាភិបាល-ផ្នែកឯកជន លើកទី១៩ » នៅវិមានសន្តិភាព នាព្រឹកថ្ងៃ១៣ វិច្ឆិកានេះ សម្តេច ហ៊ុន ម៉ាណែត បានរំឭកថា ចាប់តាំងពីឆ្នាំ២០២១មក រដ្ឋាភិបាល បានកាត់បន្ថយអត្រាពន្ធពី៤០ភាគរយ មកនៅត្រឹម២៥ភាគរយ លើការនាំចូលរថយន្តសន្តោង និងរ៉ឺម៉កគ្រប់ប្រភេទ(រថយន្តដឹកកុងតឺន័រ) និងពី៤០ភាគរយ មកត្រឹម៣០ភាគរយ លើការនាំចូលរថយន្តដឹកទំនិញ ដែលមានទម្ងន់សរុបលើសពី៥តោន រួមទាំងលើមុខទំនិញរថយន្តបែន រថយន្តស្ទួច និងរថយន្តឯកទេសផ្សេងទៀត។ ទន្ទឹមនេះ អត្រាពន្ធនាំចូលលើរថយន្តលើដឹកជញ្ជូន ជាទូទៅមានតែ១៥ភាគរយប៉ុណ្ណោះ។ សម្តេចបន្តរៀបរាប់ដូច្នេះ ៖ « ប៉ុន្តែអត្រានេះ ក៏មានកម្រិតសូន្យភាគរយ ប្រសិនបើរថយន្តដឹកជញ្ជូនត្រូវបាននាំចូលពីប្រទេសដៃគូដែលមានកិច្ចព្រមព្រៀងពាណិជ្ជកម្មសេរីជាមួយយើងហើយ។ ដូច្នេះ! ចំពោះការស្នើសុំ[បញ្ចុះពន្ធនាំចូលរថយន្តដឹកជញ្ជូននេះ] ទោះបីជាលើកនេះមិនបានបន្ធូរបន្ថែម តែយើងក៏បានបន្ធូរពីរឆ្នាំមុន មមកហើយដែលកំពុងអនុវត្តមកដល់សព្វថ្ងៃ ដោយបានផលជាច្រើន»។ ក្នុងត្រីមាសទីមួយ ឆ្នាំ២០២៣ អគ្គនាយកដ្ឋានគយនិងរដ្ឋាករកម្ពុជានៃក្រសួងសេដ្ឋកិច្ច និងហិរញ្ញវត្ថុ ប្រមូលចំណូលបាន៥៦០លានដុល្លារអាម៉េរិក ធា្លក់ចុះ៥,២ភាគរយ ធៀបនឹងរយៈពេលដូចគ្នា កាលឆ្នាំ២០២២។ ក្នុងនោះ ចំណូលពីការនាំចូល យានយន្តនិងគ្រឿងចក្រគ្រប់ប្រភេទជាង២០,៥០លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9837.txt	សិង្ហបុរីបានរក្សាតំណែងជាទីក្រុងថ្លៃបំផុតក្នុងពិភពលោកជាលើកទី៩ ក្នុងរយៈពេល១១ឆ្នាំចុងក្រោយនេះ ដោយនាំមុខទីក្រុងហ្សូរីចរបស់ស្វីស និងញូវយ៉ករបស់អាម៉េរិក។	យោងតាមចំណាត់ថ្នាក់ដែលបានចេញផ្សាយដោយទស្សនាវដ្តី The Economist នៅថ្ងៃទី៣០ ខែវិច្ឆិកា សិង្ហបុរី និងហ្សូរីចជាទីក្រុងថ្លៃបំផុតពីរនៅលើពិភពលោកក្នុងបរិបទការចំណាយថ្លៃរស់នៅប្រចាំថ្ងៃខ្ពស់។ ទន្ទឹមនេះ ទីក្រុងញូវយ៉ករបស់អាម៉េរិកបានធ្លាក់មកលេខ៣វិញនៅឆ្នាំនេះ។ ឈរលេខរៀងបន្ទាប់នៃបញ្ជីទីក្រុងដែលថ្លៃជាងគេបំផុតនៅលើពិភពលោករួមមានទីក្រុងហ្សឺណែវ (ស្វីស) តំបន់រដ្ឋបាលពិសេសហុងកុង (ចិន) ឡូសអេនជឺលេស (អាម៉េរិក) ប៉ារីស (បារាំង) កូប៉ិនហាក (ស្វីស) និងទីក្រុងតែវអាវីវ (អ៊ីស្រាអែល)។ អាម៉េរិកក៏មានទីក្រុងមួយទៀតនៅក្នុងបញ្ជីកំពូលទាំង ១០ខាងលើគឺ សាន់ហ្វ្រាន់ស៊ីស្កូ។ បើតាមThe Economist's Economic Intelligence Unit (EIU) រយៈពេលមួយឆ្នាំកន្លងមកនេះ តម្លៃទំនិញប្រើប្រាស់បានកើនឡើងជាមធ្យម ៧,៤ភាគរយនៅក្នុងទីក្រុងធំៗចំនួន ១៧៣ ដែលទាបជាងបន្តិចពីឆ្នាំមុនចំនួន ៨,១ភាគរយ ។ ការគណនានេះគឺផ្អែកលើតម្លៃទំនិញ និងសេវាកម្មចំនួន២០០ប្រភេទ។ អ្នកទទួលបន្ទុកលើការស្ទង់មតិតម្លៃទំនិញ និងសេវាកម្មរបស់ The Economist លោកស្រី Upasana Duttare និយាយថា វិបត្តិការកើនតម្លៃនៃការរស់នៅអាចបន្តរយៈពេលយូរ។ បើតាមអ្នកជំនាញរូបនេះ អតិផរណាអាចនឹងថយចុះនៅឆ្នាំ ២០២៤ ដោយសារវិធានការរបស់ធនាគារកណ្តាលនៃបណ្តាប្រទេសនានាបង្កើនអត្រាការប្រាក់។ ចំណែកទីក្រុងដែលមានតម្លៃរស់នៅថោកបំផុតនៅលើពិភពលោកបានទៅលើរដ្ឋធានីដាម៉ាសរបស់ស៊ីរី បន្ទាប់មកគឺទីក្រុងតេហេរ៉ង់របស់អ៊ីរ៉ង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9838.txt	ភ្នំពេញ៖ កម្ពុជា ទទួលបានចំណូលប្រមាណ១.២ពាន់លានដុល្លារ ពីការនាំចេញស្រូវ និងអង្ករ ក្នុងរយៈពេល១០ខែ ឆ្នាំ២០២៣។ នេះបើតាមរបាយការណ៍របស់សហព័ន្ធស្រូវអង្ករកម្ពុជា នៅថ្ងៃទី៨ វិច្ឆិកា។	ក្នុងរបាយការណ៍ បានបញ្ជាក់ថា ចាប់ពីខែមករា ដល់តុលា កម្ពុជាបាននាំចេញស្រូវប្រមាណ ៣.៣ លានតោន ទៅកាន់ប្រទេសជិតខាង គិតជាទឹកប្រាក់សរុបជាង៨០០លានដុល្លារ។ ចំណែក អង្ករវិញ ត្រូវបាននាំទៅកាន់ ៤៩គោលដៅ ក្នុងបរិមាណ៥៣០ពាន់តោន ដែលគិតជាទឹកប្រាក់ ៣៧៧លានដុល្លារ។ បរិមាណ នៃការនាំចេញអង្ករចេញនៅពេលនេះគឺស្មើនឹង៧៦ភាគរយ នៃផែនការនាំចេញសរុប៧០ម៉ឺនតោន។ បើតាមសហព័ន្ធស្រូវអង្ករ អឺរ៉ុប និងចិន គឺជាទីផ្សារបញ្ជាទិញដ៏អង្ករធំរបស់កម្ពុជា។ ជាក់ស្ដែង១០ខែនេះ កម្ពុជា បាននាំអង្ករទៅចិន និងតំបន់រដ្ឋបាលស្វ័យត ចំនួន១៧៧ ២៨៥តោន ដែលគិតជា ទឹកប្រាក់ជិត១១៥លានដុល្លារ, ២៦ប្រទេស នៅអឺរ៉ុប មានចំនួន២១៧០៦៨តោន ស្មើនឹង ១៥៥លានដុល្លារ, ៦ ប្រទេសដែលជាសមាជិកអាស៊ាន ៦២ ៤៩២តោន ស្មើនឹង ៤២លានដុល្លារ និង ២៥ប្រទេសផ្សេងទៀតដូចជា តំបន់អាហ្រ្វិក និងមជ្ឈិមបូព៌ា មានចំនួន ៧៣ ០៧៩តោន ស្មើ ៦៤លានដុល្លារ។ អង្ករដែលពេញនិយម និងនាំចេញច្រើនជាងគេ គឺអង្ករក្រអូបគ្រប់ប្រភេទ ដែលមានរហូតដល់៨១ ភាគរយ។ ក្រៅពីនោះ អង្ករសគ្រាប់វែង ១៣ភាគរយ, អង្ករចំហ៊ុយ ៣ភាគរយ និងអង្ករសរីរាង្គ ១ ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9839.txt	មកទល់សព្វថ្ងៃ ចិនបានផ្តល់កម្ចី និងជំនួយឥតសំណងដល់កម្ពុជាអស់ ៣ ៣៤០លានដុល្លារ ដើម្បីកសាងហេដ្ឋារចនាសម្ព័ន្ធផ្លូវថ្នល់ និងស្ពាន។ ក្នុងនោះ មានផ្លូវធ្វើរួច៣១ខ្សែ ប្រវែង៣០៧៧គីឡូម៉ែត្រ ប្រើថវិកាអស់២១៨០លានដុល្លារ ខណៈផ្លូវ៦ខ្សែទៀត កំពុងសាងសង់ឡើង មានតម្លៃ៦៧៥លាន និងស្ពានធំៗចំនួន១១ រួមទាំងស្ពានឆ្លងកាត់ទន្លេមេគង្គខេត្តក្រចេះ មានតម្លៃជិត៥០០លានដុល្លារ។ នេះជាការលើកឡើងរបស់លោក ស៊ុន ចាន់ថុល ឧបនាយករដ្ឋមន្ត្រី និងជាអនុប្រធានទី១ក្រុមប្រឹក្សាអភិវឌ្ឍន៍កម្ពុជា(CDC)។	បើតាមលោក ស៊ុន ចាន់ថុល ក្រៅពីផ្លូវថ្នល់ និងស្ពាននេះ ក៏មានហេដ្ឋារចនាសម្ព័ន្ធផ្សេងៗទៀត ដែលបានពីរដ្ឋាភិបាលចិន តាមរយៈគម្រោងខ្សែក្រវ៉ាត់ និងផ្លូវ(BRI) នៃគំនិតផ្តួចផ្តើមលោកប្រធានាធិបតីចិន ស៊ី ជីនពីង។ ក្នុងពិធីអបអរសាទរខួប១ឆ្នាំនៃការបើកឱ្យប្រើប្រាស់ជាផ្លូវការផ្លូវល្បឿនលឿនភ្នំពេញ-ក្រុងព្រះសីហនុ នៅថ្ងៃទី៧វិច្ឆិកា លោកអនុប្រធានទី១ក្រុមប្រឹក្សាអភិវឌ្ឍន៍កម្ពុជា បានបញ្ជាក់ថា គម្រោង BRI បានជួយកម្ពុជាច្រើន ក៏ដូចប្រទេសនានា ដែលជាសមាជិក BRI ក្នុងការកសាងប្រទេសជាតិ។ « BRI មិនបានធ្វើបាបកម្ពុជាទេ!»។ នេះជាការអះអាងសារជាថ្មីរបស់លោក ស៊ុន ចាន់ថុល ដោយបន្តថ្លែងថា៖ « BRI មិនបានដាក់បន្ទុក ឬ ជាអន្ទាក់ឱ្យខ្មែរជាប់បំណុលវ័ណ្ឌ ក នោះទេ។ ផ្ទុយទៅវិញ BRI បានជួយយកថវិកាមកកសាងប្រព័ន្ធហេដ្ឋារចនាសម្ព័ន្ធនៅកម្ពុជាយើង ដើម្បីឱ្យសេដ្ឋកិច្ចជាតិយើងមានការរីកចម្រើន»។ អត្ថបទទាក់ទង សម្តេច ហ៊ុន ម៉ាណែត អះអាងថា កម្ពុជាមិនខ្ចីលុយគេរហូត«វ័ណ្ឌក»ឡើយ លោក ស៊ុន ចាន់ថុល បានបន្ថែម ថា មុនផ្ទុះជំងឺកូវីដ-១៩ សេដ្ឋកិច្ចកម្ពុជា ដែលមានកំណើន៧ភាគរយក្នុងមួយឆ្នាំនោះ មានមួយចំណែក គឺបានពី BRI។ ហេតុដូច្នេះហើយ បានជារដ្ឋាភិបាលកម្ពុជា គាំទ្រនូវគម្រោងរបស់ចិននេះ។ គិតត្រឹមឆមាសទី១ឆ្នាំ២០២៣ កម្ពុជាជំពាក់បំណុលបរទេសចំនួន ១០,៦៧ពាន់លានដុល្លារ។ រហូតដល់ដំណាច់ឆ្នាំនេះ បំណុលក្រៅបរទេសរបស់កម្ពុជាកើនដល់ ១១,១៩ពាន់លានដុល្លារ។ នេះបើយោងតាមសន្និធិបំណុលសាធារណៈ ដែលចេញដោយក្រសួងសេដ្ឋកិច្ច និងហិរញ្ញវត្ថុ។ ទន្និន័យដដែលបានបង្ហាញថា ប្រទេសដែលកម្ពុជាជាប់បំណុលច្រើនជាងនោះ គឺចិនមានជាង ៤ ០០០លានដុល្លារអាម៉េរិក។ ជុំវិញនៃស្ថានភាពបំណុលក្រៅបរទេសនេះ កាលពីព្រឹកថ្ងៃទី២វិច្ឆិកា ឆ្នាំ២០២៣ សម្តេច ហ៊ុន ម៉ាណែត បានថ្លែង នៅចំពោះមុខកម្មករ និយោជិតជាង១,៨ម៉ឺននាក់ នៅស្រុកកណ្តាលស្ទឹង ក្រុងតាខ្មៅ ថាលុយដែលកម្ពុជាខ្ចីពីបរទេស គឺយកមកដើម្បីវិនិយោគប្រកបដោយការទទួលខុសត្រូវលើអភិវឌ្ឍប្រទេសជាតិ មិនមែនយកលុយគេមក ដើម្បីទិញឡាន ទិញយន្តហោះនោះឡើយ។ ប្រមុខរដ្ឋាភិបាលរូបនេះ បានបញ្ជាក់ដូច្នេះ ៖ «យើងមិនខ្ចីបំណុល[លុយគេ]ដោយគ្មានហេតុផល រហូតជំពាក់គេវ័ណ្ឌកនោះទេ។ មានតិចបំផុតក្នុងពិភពលោកដែលប្រទេសអត់មានបំណុល ហើយប្រទេសដែលអត់មានបំណុល[ក្រៅបរទេស] ក៏ខ្ចីលុយពីពលរដ្ឋខ្លួនឯងដែរ»។ បើតាមសម្តេច ហ៊ុន ម៉ាណែត កុំថាឡើយកម្ពុជា សូម្បីតែជប៉ុន បារាំង អាម៉េរិក ក៏មានបំណុលសាធារណៈដែរ។ យោងតាមសេចក្តីព្រាងច្បាប់ស្តីពីច្បាប់ហិរញ្ញវត្ថុសម្រាប់ការគ្រប់គ្រងឆ្នាំ២០២៤ រដ្ឋាភិបាលកម្ពុជា មានតម្រូវការហិរញ្ញប្បទានជាង១ ៦៥០លានដុល្លារទៀត ស្មើនឹង៤,៧០ភាគរយ នៃផលិតផលក្នុងស្រុកសរុប(ផ.ស.ស/GDP) ដើម្បីការបំពេញការចំណាយប្រចាំឆ្នាំ ដែលមានជាង ៩ ០០០លានដុល្លារ។ ក្នុងនោះ រដ្ឋគ្រោងខ្ចីលុយពីពលរដ្ឋក្នុងស្រុក តាមរយៈការបោះលក់មូលបត្ររដ្ឋចំនួន១០៨លានដុល្លារ និងខ្ចីពីបរទេសប្រមាណ ១ ៥០០លានដុល្លារ ស្មើនឹង ៤,៣៩ភាគរយនៃ ផ.ស.ស។ បើយោងតាមក្រសួងសេដ្ឋកិច្ច ផ.ស.ស របស់កម្ពុជាក្នុងឆ្នាំ២០២៤ ស្ថិតក្នុងរង្វង់ ១៤២ ៩៥៧ពាន់លានរៀល សមមូលនឹង ៣៥ ១៦៨លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_984.txt	នាយករដ្ឋមន្ត្រីឡាវ ថងលួន ស៊ីសូលីត នៅថ្ងៃទី២២ ខែមីនា ត្រូវបានសភាឡាវបោះឆ្នោតក្លាយជាប្រធានាធិបតីថ្មី។ លោក ថងលួន ជំនួសលោក ប៊ុនញ៉ាង វរាជិត ដែលចូលនិវត្តន៍។	នាកិច្ចប្រជុំលើកដំបូង សភាឡាវអាណត្តិទី៩ បានបោះឆ្នោតដោយសំឡេងលើសលប់គាំទ្រលោក ថងលួន ស៊ីសូលីត ឱ្យធ្វើជាប្រធានាធិបតីថ្មី ជំនួសលោក ប៊ុនញ៉ាង វរាជិត ។ នេះជារឿងដែលត្រូវបានរំពឹងទុក ខណៈលោក ថងលួន វ័យ៧៥ឆ្នាំ កំពុងកាន់តំណែងអគ្គលេខាធិការបក្សកុម្មុយនីស្តឡាវ ដែលជាទម្លាប់ ក៏ត្រូវអង្គុយកៅអីប្រធានាធិបតីផងដែរ។ ចំណែកតំណែងនាយករដ្ឋមន្ត្រីវិញ បានទៅលើលោក ផាន់ខាំ វិផាវណ្ណ ដែលជាអនុប្រធានាធិបតី។ លោក ផាន់ខាំ វ័យ៧០ឆ្នាំ ជាឥស្សរជនជាន់ខ្ពស់ក្នុងជួរសមាជិកការិយាល័យនយោបាយបក្ស បន្ទាប់ពីលោក ថងលួន ទៀតផង។ អនុប្រធានាធិបតីមានពីរនាក់ គឺលោកស្រី ផានី យ៉ាធូទូ ដែលជាអតីតប្រធានសភា និងលោក ប៊ុនថង ជិតម៉ានី ដែលជាឧបនាយករដ្ឋមន្រ្តី។ ប្រធានសភាថ្មី គឺលោក សៃសំផន ភូមិវិហាន ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9840.txt	ធនាគារកណ្តាលចិន (PBoC) នឹងបោះទុនប្រមាណ១៣៧ពាន់លានដុល្លារ ជាមួយអត្រាការប្រាក់ទាប ដើម្បីឱ្យប្រជាជនចិនមានធនធានហិរញ្ញវត្ថុគ្រប់គ្រាន់ដើម្បីទិញផ្ទះឡើងវិញ ។	បើតាមសារព័ត៌មាន Bloomberg នៅថ្ងៃទី១៤ ខែវិច្ឆិកា ចិនគ្រោងនឹងផ្តល់ប្រាក់កម្ចីអត្រាការប្រាក់ទាបប្រមាណ១ទ្រីលានយ័ន (ជាង ១៣៧ពាន់លានដុល្លារ) សម្រាប់ការជួសជុលផ្ទះនៅក្នុងទីក្រុង និងសាងសង់លំនៅដ្ឋានតម្លៃសមរម្យ ដើម្បីធ្វើឱ្យទីផ្សារអចលនទ្រព្យរស់ឡើងវិញ។ ផែនការខាងលើនេះ ជាផ្នែកមួយនៃគំនិតផ្តួចផ្តើមថ្មីរបស់ឧបនាយករដ្ឋមន្ត្រី He Lifeng ដែលបង្ហាញពីកិច្ចខិតខំប្រឹងប្រែងរបស់អាជ្ញាធរក្នុងការទប់ស្កាត់វិបត្តិអចលនទ្រព្យកំពុងតែផុងជ្រៅ បណ្តាលឱ្យមានកំណើនសេដ្ឋកិច្ចទាប និងទំនុកចិត្តអ្នកប្រើប្រាស់ធ្លាក់ចុះ។ ក្តីបារម្ភទីផ្សារអំពីស្ថានភាពហិរញ្ញវត្ថុរបស់ក្រុមហ៊ុនអចលនទ្រព្យធំៗនៅចិនកំពុងកើនឡើង ខណៈដែលក្រុមហ៊ុនមួយចំនួនបានខកខានបំណុលរបស់ពួកគេ។ ធនាគារប្រជាជនចិន (PboC) នឹងបោះដើមទុនទាំងនេះជាដំណាក់កាលតាមរយៈគោលនយោបាយរបស់ខ្លួន ដើម្បីឱ្យបណ្តាគ្រួសារមានធនធានហិរញ្ញវត្ថុគ្រប់គ្រាន់ដើម្បីទិញផ្ទះ។ តាមរយៈប្រាក់កម្ចីបន្ថែមជាមួយអត្រាការប្រាក់ទាបនេះ នឹងអនុញ្ញាតឱ្យ PBoC បញ្ចេញទឹកប្រាក់ដល់ក្រុមហ៊ុនដែលចុះកិច្ចសន្យាគម្រោង ដើម្បីជួសជុលតំបន់លំនៅដ្ឋានដែលខូចខាត។ ក្រុមហ៊ុនអចលនទ្រព្យដូចជា China Resources Land Ltd. ជាក្រុមហ៊ុនដែលទទួលបានអត្ថប្រយោជន៍ច្រើនបំផុតពីការពង្រីកគម្រោងលំនៅដ្ឋានមានតម្លៃសមរម្យកាលពីមុន។ ក្រោយពីប្រើប្រាស់ទុនកម្ចីដើម្បីទិញដីពីរដ្ឋាភិបាលក្នុងតំបន់ និងការផ្តល់ជំនួយជាសាច់ប្រាក់ដល់គ្រួសារដែលផ្ទះចាស់ត្រូវបានរុះរើផងនោះ ដូច្នេះប្រជាជនចិនអាចទិញអចលនទ្រព្យថ្មីដែលមានស្រាប់ ឬអាផាតមិនទើបសាងសង់ថ្មី ដែលនឹងធ្វើឲ្យតម្រូវការអចលនទ្រព្យប្រសើរឡើងវិញ។ នេះជាផែនការចុងក្រោយបង្អស់ត្រូវបានចាប់ផ្តើម ចាប់តាំងពីចិនបានប្រកាសវិធានការជំរុញសេដ្ឋកិច្ចកាលពីខែមុន រួមទាំងការបង្កើនឱនភាពថវិកាដោយការចេញមូលបត្របំណុលរដ្ឋាភិបាលបន្ថែមចំនួន ១ទ្រីលានយ័ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9841.txt	សៀមរាប៖ ការចាប់ផ្តើមងើបឡើងវិញបន្ដិចម្ដងៗរបស់ភ្ញៀវទេសចរនៅខេត្តសៀមរាប ធ្វើឱ្យលេចឡើងនូវសញ្ញាកាន់តែល្អប្រសើរ។ គ្រឹះស្ថានអង្គរដែលជាស្ថាប័នលក់សំបុត្រចូលទស្សនារមណីយដ្ឋានអង្គរ បានប៉ាន់ប្រមាណថា ប្រសិនបើសន្ទុះនៃការចាប់ផ្តើមងើបឡើងវិញនៅតែល្អនោះ ខេត្តសៀមរាបនឹងទទួលបានទេសចរប្រមាណ៨០ម៉ឺននាក់ ក្នុងដំណាច់ឆ្នាំ២០២៣នេះ។	អគ្គនាយកគ្រឹះស្ថានអង្គរ លោក លី សែ បានបញ្ជាក់ថា ក្នុងរដូវសម្បូរភ្ញៀវដែលចាប់ផ្ដើមពីខែតុលា មកនេះ សន្ទុះភ្ញៀវទេសចរមានការកើនឡើងគួរឱ្យកត់សម្គាល់។ លោកបន្ថែម បរិមាណភ្ញៀវបានងើបឡើងវិញប្រមាណ៤០ភាគរយ បើធៀបនឹងឆ្នាំ២០១៩ មុនមានវិបត្តិជំងឺកូវីដ១៩។ ជាមួយគ្នានេះលោក លី សែ បានបញ្ជាក់ថា ក្នុងខែតុលា ជាមធ្យមមានទេសចរចូលទិញសំបុត្រទស្សនា រមណីយដ្ឋានអង្គរពី១ពាន់ទៅជាង២ពាន់នាក់ ហើយក្នុងខែវិច្ឆិកានេះ កើនជាង៣ពាន់នាក់ជាប្រចាំថ្ងៃ។ ក្នុងចំនួននោះ ទេសចរអឺរ៉ុបមានចំនួនច្រើនជាងគេ គឺក្នុងបរិមាណ៦៥ទៅ៧០ភាគរយ។ លោក លី សែ បន្តថា ប្រសិនបើសកម្មភាពដូចនេះនៅតែល្អប្រសើរ នោះខេត្តសៀមរាបនឹងទទួលបានទេសចរក្នុងរង្វង់ ៨០ម៉ឺននាក់នៅដំណាច់ឆ្នាំ២០២៣នេះ។ ក្នុងបទសម្ភាសជាមួយសារព័ត៌មានឌីជីថលថ្មីៗនៅបញ្ជរលក់សំបុត្រ លោក លី សែ បានបញ្ជាក់ថា ទេសចដែលឈរលំដាប់ទីមួយដែលមកកម្សាន្តខេត្តសៀមរាប ទី១អាមេរិក ទី២ អង់គ្លេស ទី៣បារាំង បន្ទាប់មកមានកូរ៉េ ជប៉ុន។ល។ ចំណែកទេសចរចិន ដែលធ្លាប់ឈរកំពូលតារាងមុនកូវីដ១៩ មានប្រមាណ៦ភាគរយប៉ុណ្ណោះ។ អគ្គនាយកគ្រឹះស្ថានអង្គរបានទាញសេចក្ដីសន្និដ្ឋានថា ដោយសារស្ថានភាពសេដ្ឋកិច្ចក្នុងប្រទេសចិនមិនទាន់ល្អប្រសើរ ទើបធ្វើឱ្យជនជាតិនេះមិនទាន់ចេញដើរច្រើន។ ក្រៅពីការទិញសំបុត្រដោយផ្ទាល់នៅគ្រឹះស្ថានអង្គរ ក្នុងនោះស្ថាប័ននេះក៏សម្រួលដល់ទេសចរដើម្បីអាចទិញតាមប្រព័ន្ធឌីជីថលផងដែរ។ លោក លី សែ បញ្ជាក់ថា បច្ចុប្បន្នមានទេសចរប្រមាណ ១៥ភាគរយបានទិញតាមប្រព័ន្ធឌីជីថល ហើយក្នុងនោះគ្រឹះស្ថានអង្គរកំពុងពង្រឹងប្រព័ន្ធនេះឱ្យកាន់តែល្អប្រសើរ ដើម្បីជំរុញឱ្យមានការទិញសំបុត្រឬបណ្ណពីចម្ងាយ ដែលកាត់បន្ថយពេលវេលាមួយផ្នែករបស់ភ្ញៀវទេសចរផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9842.txt	១០ខែមកនេះ កម្ពុជានាំចេញគ្រាប់ស្វាយចន្ទីឆៅទៅកាន់ទីផ្សារអន្តរជាតិបានត្រឹមជាង៦១ម៉ឺនតោន ដោយទទួលបានចំណូលប្រមាណ៨៣០លានដុល្លារ។ ទំហំនេះ បានធា្លក់ចុះដល់១៦,៧ភាគរយ បើធៀបនឹងរយៈពេលដូចគ្នាកាលឆ្នាំ២០២៣ ខណៈការនាំចេញគ្រាប់ចន្ទីកែច្នៃ មានការកើនឡើងឱ្យកត់សម្គាល់ទៅវិញ។	លោក អួន ស៊ីឡុត ប្រធានសមាគមស្វាយចន្ទីកម្ពុជា បានបញ្ជាក់សារព័ត៌មានថ្មីៗ(ThmeyThmey) ការធ្លាក់ចុះនៃការនាំចេញគ្រាប់ចន្ទីឆៅនេះ ក៏ព្រោះកសិករមួយចំនួន បានកាប់ដើមចន្ទីចោលកាលពីឆ្នាំ២០២១ និង ឆ្នាំ២០២២ ដោយសារជួបប្រទះនូវការប្រែប្រួលអាកាសធាតុ។ ជាពិសេស សហគ្រាសក្នុងស្រុកបានប្រមូលទិញចន្ទីឆៅ ពីកសិករច្រើនជាងសព្វដង ដើម្បីកែច្នៃសម្រាប់នាំចេញ។ «សហគ្រាសក្នុងស្រុកបានប្រជែងទិញចន្ទីពីកសិករ ដែលធ្វើការឱ្យនាំគ្រាប់ស្វាយចន្ទីឆៅមានការថយចុះ។ នេះជាសញ្ញាមួយវិជ្ជមាន ដែលបង្ហាញពីសកម្មភាពកែច្នៃគ្រាប់ចន្ទីក្នុងស្រុកកំពុងតែងើបឡើង»។ នេះជាអះអាងរបស់លោក អួន ស៊ីឡុត ដោយបន្តរៀបរាប់ថា ចាប់ពីខែមករាដល់តុលា ឆ្នាំ២០២៣ កម្ពុជានាំចេញគ្រាប់ស្វាយចន្ទីកែច្នៃបានប្រមាណ៨០០តោន ដោយទទួលបានចំណូល ៧លានដុល្លារ បើធៀបនឹងរយៈពេលដូចគ្នាក្នុងឆ្នាំ២០២២ មានត្រឹម៥០០តោនប៉ុណ្ណោះ។ គ្រាប់ស្វាយចន្ទី លោកប្រធានសមាគមស្វាយចន្ទីកម្ពុជាមើលឃើញពីលទ្ធភាពនៃការកែច្នៃគ្រាប់ស្វាយចន្ទីនៅក្នុងស្រុក នឹងកំណើនជាបន្តបន្ទាប់ ស្របពេលមានក្រុមហ៊ុនបរទេសមួយចំនួនបានសម្រេចវិនិយោគលើវិស័យកសិ-ឧស្សាហកម្ម មួយនេះ។ បើតាមលោក អួន ស៊ីឡុត នៅដើមខែធ្នូ មានក្រុមហ៊ុនមួយរបស់សិង្ហបុរី នឹងបើកដ្ឋានសាងសង់រោងចក្រកែច្នៃគ្រាប់ចន្ទីនៅខេត្តកំពង់ធំ និងក្រុមហ៊ុនចំនួន២ទៀតរបស់ឥណ្ឌា ក៏ត្រៀមបង្កើតរោងចក្រកែច្នៃគ្រាប់ស្វាយចន្ទីនៅដើមឆ្នាំ២០២៤ ផងដែរ។ លោកបានសង្ឃឹមយ៉ាងដូច្នេះ៖ « តាមរយៈក្រុមហ៊ុនទាំងនេះ នឹងជួយជំរុញកំណើននាំចេញគ្រាប់ស្វាយចន្ទីកែច្នៃរួចរបស់កម្ពុជា ឱ្យកាន់តែប្រសើរថែមទៀត»។ ស្វាយចន្ទី គឺដំណាំយុទ្ធសាស្រ្ត ដែលរដ្ឋាភិបាលកំពុងយកចិត្តទុកដាក់ និងជំរុញការនាំចេញ ជាពិសេសការនាំចេញនូវផលិតផលចន្ទីកែច្នៃឱ្យបានច្រើន ទៅកាន់ទីផ្សារអន្តរជាតិ។ រដ្ឋាភិបាល បានដាក់ឱ្យអនុវត្តនូវគោលនយោបាយជាតិ ស្តីពីស្វាយចន្ទី ២០២២-២០២៧ ដែលផ្តោតលើលើយុទ្ធសាស្ត្រធំៗចំនួន៣។ ក្នុងនោះ គឺសំដៅលើការផលិត ការកែច្នៃ និង ការនាំចេញ ប្រកបដោយនិរន្តភាព ភាពប្រកួតប្រជែង និងឈានមុខគេលើទីផ្សារ។ តាមរបាយការណ៍របស់សមាគមស្វាយចន្ទីកម្ពុជា ផ្ទៃដីដាំដុះស្វាយចន្ទីនាបច្ចុប្បន្ន មានប្រមាណ៧០ម៉ឺនហិកតា ដោយក្នុងចន្ទីដែលផ្តល់ទិន្នផលមាន៦៥ហិកតា។ ដោយឡែក ខេត្តដែលមានផ្ទៃដាំដុះចន្ទីច្រើនជាង គឺមាន កំពង់ធំ ខេត្តរតនគីរី ខេត្តកំពង់ចាម មណ្ឌលគិរី ត្បូងឃ្មុំ ស្ទឹងត្រែង សៀមរាប ក្រចេះ កំពង់ឆ្នាំង និងខេត្តព្រះវិហារ៕ គ្រាប់ស្វាយចន្ទី អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9843.txt	ពលរដ្ឋជាង៦,៥លាននាក់ បានដើរលេងកម្សន្តនៅទូទាំងប្រទេស ក្នុងឱកាសឈប់សម្រាកនៃព្រះរាជពិធីបុណ្យទូកអុំ បណ្តែតប្រទីប និងសំពះព្រះខែ អកអំបុក នារយៈពេល៣ថ្ងៃមកនេះ។ ក្នុងនោះ រាជធានីភ្នំពេញ ទទួលភ្ញៀវទេសចរជាតិ និងអន្តរជាតិបានប្រមាណ៥,៤២លាននាក់។ លោក តុប សុភ័ក្រ អ្នកនាំពាក្យក្រសួងទេសចរណ៍ បានប្រាប់សារព័ត៌មានថ្មីៗយ៉ាងដូច្នេះ នាល្ងាចថ្ងៃទី២៩វិច្ឆិកា។	លោក តុប សុភ័ក្រ បានបញ្ជាក់ថា បន្ទាប់ពីភ្នំពេញ គឺខេត្តសៀមរាប ទទួលបានភ្ញៀវទេសចរ ជាង៣០ម៉ឺននាក់ ដោយក្នុងនោះមានទេសចរបរទេស ១៤ ២៦១នាក់។ គោលដៅទេសចរណ៍លំដាប់ទី៣ គឺខេត្តព្រះសីហនុ ដែលមានទេសចរចំនួន២៦៧ ១៧៨នាក់ (បរទេសមាន៧ ១៧៨នាក់)។ គោលដៅទេសចរណ៍ទី៤ នៅខេត្តបាត់ដំបង ទទួលបានទេសចរជាង១០ម៉ឺននាក់ ក្នុងនោះមានទេសបរទេស ចំនួន៦១៧នាក់ ខណៈខេត្តកែប ទទួលបានភ្ញៀវទេសចរជាង៩ម៉ឺននាក់ ដោយក្នុងនោះមានទេសចរបរទេស៧៩៦នាក់ ផងដែរ។ លំហូរភ្ញៀវទេសចរដែលបានដើរលេងកម្សាន្តនៅក្នុងព្រះរាជពិធីបុណ្យពីថ្ងៃទី២៦-២៨វិច្ឆិកា ឆ្នាំ២០២៣មកនេះ បានរួមចំណែកយ៉ាងធំនៅក្នុងចរន្តសេដ្ឋកិច្ចជាតិមូលដ្ឋាន។ លោក តុប សុភ័ក្រ បន្តនិយាយដូច្នព៖ «ជាពិសេសប្រជាពលរដ្ឋដែលជាប្រតិបត្តិករ រកស៊ីក្នុងវិស័យទេសចរណ៍នៅតាមមូលដ្ឋានផ្ទាល់តែម្តង។ »៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9844.txt	ភ្នំពេញ៖ នៅក្នុងវេទិការាជរដ្ឋាភិបាល-ផ្នែកឯកជនលើកទី១៩ នាព្រឹកថ្ងៃទី១៣ វិច្ឆិកា សម្ដេច ហ៊ុន ម៉ាណែត នាយករដ្ឋមន្រ្តី បានណែនាំឱ្យក្រសួងស្ថាប័នពាក់ព័ន្ធទាំងអស់ ពង្រឹងច្បាប់ហាមឃាត់ការនាំសាច់បង្កក ខូចគុណភាព ចូលមកកម្ពុជា។ ការណែនាំនេះ ធ្វើឡើងបន្ទាប់ពី សម្ដេច ទទួលបានសំណើមួយចំនួនពីវិស័យឯកជន ដែលពួកគេទាមទារឱ្យពិនិត្យឡើងវិញ លើការគ្រប់គ្រងការនាំចូលសាច់ជ្រូកបង្កក មាន់ ស៊ុត និងត្រី គ្មានច្បាប់អនុញ្ញាត។	សម្ដេច លើកឡើងថា ការបើកទូលាយសម្រាប់ចំណីអាហារគ្មានច្បាប់ទាំងនេះ បានធ្វើឱ្យអ្នកចិញ្ចឹមក្នុងស្រុក ពិបាកប្រកួតប្រជែងទាំងផ្នែកទីផ្សារ និងតម្លៃ ព្រោះថាសាច់ជ្រូកបង្កក មាន់ ស៊ុត និងត្រីខុសច្បាប់ទាំងអស់ ដែលនាំចូលពីបរទេស សុទ្ធសឹងមានតម្លៃថោក និងគុណភាពទាប។ ក្រៅពីប៉ះពាល់ដល់អ្នកផលិតក្នុងស្រុក វាក៏ផ្ដល់ប៉ះពាល់ខ្លាំងដល់សុខភាពពលរដ្ឋ ដែលជាអ្នកប្រើប្រាស់ផងដែរ។ ដើម្បីលើកកម្ពស់ការប្រកួតប្រជែងដោយស្មើភាព និងការពារសុខុមាលភាពពលរដ្ឋ រដ្ឋាភិបាល បានណែនាំឱ្យក្រសួងស្ថានប័នពាក់ព័ន្ធ ពង្រឹងឱ្យបានម៉ត់ចត់នូវការហាមឃាត់ការនាំចូលម្ហូប ឬចំណីអាហារណាខូចគុណភាព និងគុណភាពទាប ដែលវាធ្វើឱ្យប៉ះពាល់ដល់សុខភាពពលរដ្ឋ មិនមែនតែ សាច់ជ្រូកបង្កក មាន់ ស៊ុត និងត្រីខុសច្បាប់ នោះទេ។ អាជ្ញាធរពាក់ព័ន្ធ ត្រូវកំណត់ច្រកទ្វារព្រំដែនឱ្យបានច្បាស់លាស់ ក្នុងការអនុញ្ញាតឱ្យមានការនាំចូលសាច់ជ្រូកបង្កក មាន់ ស៊ុត និងត្រី ដើម្បីបង្កភាពងាយស្រួលដល់ការគ្រប់គ្រង និងត្រួតពិនិត្យ ការនាំចូលខុសច្បាប់ក្រោមរូបភាពផ្សេងៗ។ ក្រៅពីនោះ ត្រូវធ្វើវិសោធនកម្មអនុក្រឹត្យលេខ១៧ អនក្រ.បក ស្ដីពីការដាក់ឱ្យប្រើប្រាស់បញ្ជីទំនិញហាមឃាត់ និងទំនិញជាប់កម្រិតកំណត់ ដើម្បីតម្រូវឱ្យមានការស្នើសុំលិខិតអនុញ្ញាតចេញពីក្រសួងកសិកម្ម រុក្ខាប្រមាញ់ និងនេសាទ ចំពោះការនាំចូលសាច់បង្កកទាំងនោះ ដើម្បីធានាគុណភាព និងសុខភាព ស្របតាមការកំណត់នៃបទដ្ឋានគតិយុត្ត ជាធរមាន។ នេះបើតាមសម្ដេច ហ៊ុន ម៉ាណែត។ ជាមួយគ្នានេះ ក្រសួងកសិកម្ម ត្រូវប្រើប្រាស់ប្រព័ន្ធ«បញ្ជារតែមួយជាតិ» សម្រាប់សម្រួលដល់ការស្នើសុំការលិខិតអនុញ្ញាតលឿនរហ័ស។ ការនាំចូលសាច់បង្កកពីបរទេស កំពុងធ្វើឱ្យប៉ះពាល់ដល់ទីផ្សារក្នុងស្រុក២០ទៅ៣០ភាគរយ។ មិនតែប៉ុណ្ណោះ វាក៏ធ្វើឱ្យប៉ះពាល់សុខភាពសារធារណៈផងដែរ ដោយសារតែសាច់ប្រភេទនេះថោក ទើបពលរដ្ឋងាកទៅបរិភោគច្រើន។ នេះបើតាម លោក ស្រ៊ុន ពៅ ប្រធានសមាគមអ្នកចិញ្ចឹមសត្វកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9845.txt	ថ្ងៃទី១៥វិច្ឆិកា។	លោកស្រី ជា សិរី ទេសាភិបាលធនាគារជាតិ បានបញ្ជាក់នៅលើគណនីហ្វេសប៊ុករបស់ខ្លួនថា កិច្ចសហប្រតិបត្តិការនេះ នឹងអនុញ្ញាតឱ្យអ្នកប្រើប្រាស់ប្រព័ន្ធបាគង អាចទូទាត់ប្រាក់លើថ្លៃទំនិញឬសេវា ជាមួយអាជីវករដែលមានប្រព័ន្ធ AliPay ចំនួន៨៣លានអាជីវករនៅទូទាំងពិភពលោក។ បើតាមលោកស្រីទេសាភិបាលធនាគារជាតិ កិច្ចសហប្រតិបត្តិការនេះ ក៏អនុញ្ញាតឱ្យភ្ញៀវទេសចរអន្តរជាតិ ដែលមកទស្សនានៅកម្ពុជា អាចទូទាត់តាមរយៈប្រព័ន្ធ KHQR បានដោយភាពងាយស្រួល និងរហ័ស ផងដែរ។ លោកស្រី ជា សិរី បានអះអាងយ៉ាងដូច្នេះ៖ «កិច្ចសហប្រតិបត្តិការនេះ នឹងពង្រឹងបន្ថែមទៀតនូវការតភ្ជាប់ការទូទាត់របស់កម្ពុជាទៅកាន់ពិភពលោក និងលើកកម្ពស់បទពិសោធន៍ក្នុងការទូទាត់ប្រាក់របស់អ្នកទេសចរឱ្យកាន់តែប្រសើរឡើងនៅកម្ពុជា សំដៅដល់ការជួយជំរុញកំណើនសេដ្ឋកិច្ចជាតិ»។ ដើម្បីទទួលបានការទូទាត់ឆ្លងដែនជាមួយ AliPay ពលរដ្ឋដែលជាអាជីវករក្តី ជាអ្នកទេសចរក្តី ឬជាអ្នកធុរកិច្ចក្តី គឺត្រូវតែមានគណនីធនាគារជាប្រាក់រៀល និងទទួលយកប្រាក់រៀល។ នេះជាការរំឭករបស់លោកស្រី ជា សិរី ដោយស្នើដល់ធនាគារក្នុងស្រុក ត្រូវជូនដំណឹង និងលើកទឹកចិត្តឱ្យពាណិជ្ជករ ដែលជាអតិថិជនរបស់ខ្លួនបើកគណនីប្រាក់រៀល ហើយចាប់ផ្តើមទទួលយកការទូទាត់ជាប្រាក់រៀល។ លោកស្រីបានបញ្ជាក់ថា ៖ « ព្រោះយន្តការនេះ គឺធ្វើឡើងតែដើម្បីលើកទឹកចិត្តការប្រើប្រាស់ប្រាក់រៀល ប៉ុណ្ណោះ»។ ក្រៅពីភ្ជាប់ហេដ្ឋារចនាសម្ព័ន្ធទូទាត់សង់ប្រាក់ជាមួយ AliPay នេះ ធនាគារជាតិកន្លងមក ក៏បានតភ្ជាប់ប្រព័ន្ធនេះជាមួយប្រទេសក្នុងតំបន់ ដូចជា ថៃ វៀតណាម ម៉ាឡេស៊ី ឡាវ ផងដែរ។ ធនាគារជាតិ ធ្វើបែបនេះ ដើម្បីសម្រួលដល់ការទូទាត់ឆ្លងដែនឱ្យមានតែមានប្រសិទ្ធភាព ព្រមទាំងបានពង្រឹងកិច្ចសហប្រតិបត្តិការផ្នែកនវានុវត្តន៍ហិរញ្ញវត្ថុ។ គិតត្រឹម ឆមាសទី១ ឆ្នាំ២០២៣ ប្រព័ន្ធបាគងមានសមាជិក ៧០ ដោយក្នុងនោះ មានគ្រឹះស្ថានចំនួន៤៨ ដាក់ឱ្យដំណើរជាផ្លូវការដែលមានអតិថិជនចុះឈ្មោះប្រើប្រាស់តាមរយៈកម្មវិធីបាគងចំនួន៥៥០ពាន់គណនី ខណៈចំនួនគណនីអ៊ីវ៉ាឡេត (e-Wallet) បានកើនដល់ ៨៩,៧ពាន់លានដុល្លារអាម៉េរិក ស្មើនឹងជាង៣ដងនៃផលិតផលក្នុងស្រុកសរុប (GDP) ដែលមានចំនួនប្រតិបត្តិការប្រមាណ ៣០,៣លានប្រតិបត្តិការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9846.txt	បច្ចុប្បន្ន ផ្លូវជាតិលេខ៣ ពីកំពតទៅវាលរេញប្រវែង២០គីឡូម៉ែត្រ កំពុងខូចខាតយ៉ាងធ្ងន់ធ្ងរ ដែលបង្កការលំបាកក្នុងការធ្វើដំណើរ ខណៈលោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន កំពុងរងការរិះគន់ពីពលរដ្ឋលើបញ្ហាផ្លូវនេះ។ ជុំវិញរឿងនេះ លោក ស៊ុន ចាន់ថុល អនុប្រធានទី១ក្រុមប្រឹក្សាអភិវឌ្ឍន៍កម្ពុជា(CDC) បានស្នើទៅកាន់ពលរដ្ឋកុំឱ្យទិតៀនរដ្ឋមន្ត្រីសាធារណការ។	«រាល់ការទិតៀនលើបញ្ហាផ្លូវជាតិលេខ៣ ពីកំពតទៅវាលរេញ ខ្ញុំសុំទទួលជំនួសលោក ប៉េង ពោធិ៍នា ដោយសារខ្ញុំធ្វើមិនបាននៅក្នុងអាណត្តិទី៦ ព្រោះតែអត់ទាន់មានថវិកា»។ លោក ស៊ុន ចាន់ថុល ថ្លែងបែបនេះ ក្នុងពិធីអបអរសាទរខួប១ឆ្នាំ នៃការបើកឱ្យប្រើប្រាស់ជាផ្លូវការផ្លូវល្បឿនលឿនភ្នំពេញ-ក្រុងព្រះសីហនុ នាថ្ងៃទី៧វិច្ឆិកា។ បើតាមលោក ស៊ុន ចាន់ថុល ការសិក្សាស្តារឡើងវិញនូវកំណត់ពីកំពតទៅវិលរេញនេះ គឺបានចប់សព្វគ្រប់តាំងពីលោកនៅកាន់តំណែងជារដ្ឋមន្ត្រីសាធារណការមកម្ល៉េះ ក៏ប៉ុន្តែរដ្ឋាភិបាលខ្វះហិរញ្ញវត្ថុក្នុងការសាងសង់។ ទោះជាយ៉ាងនេះក្តី លោក ស៊ុន ចាន់ថុល ដែលបច្ចុប្បន្នជាឧបនាយករដ្ឋមន្ត្រី និងជាអនុប្រធានទី១ក្រុមប្រឹក្សាអភិវឌ្ឍន៍កម្ពុជា(CDC) បានសន្យា ខិតខំស្វែងរកថវិកាពីប្រទេសចិន ដើម្បីកសាងកំណាត់ផ្លូវនេះជូនប្រជាពលរដ្ឋ។ ជាមួយគ្នានេះ លោកអនុប្រធានទី១ក្រុមប្រឹក្សាអភិវឌ្ឍន៍កម្ពុជា បានថ្លែងទៅកាន់លោក វ៉ាង វិនធាន អគ្គរដ្ឋទូតចិនប្រចាំនៅកម្ពុជា ឱ្យជួយជំរុញរដ្ឋាភិបាលប្រទេសចិនផ្តល់ថវិកាឱ្យបានលឿនបំផុត ដើម្បីយកមកអភិវឌ្ឍន៍ផ្លូវប្រវែង២០គីឡូម៉ែត្រ ពីកំពត ទៅវាលរេញនេះ។ កំណាត់ផ្លូវជាតិលេខ៣ កំពត-វាលរេញ មានប្រវែងសរុប ៥៤គីឡូម៉ែត្រ។ ក្នុងនោះ មានផ្លូវ២០គីឡូម៉ែត្រតែងតែខូចជាប្រចាំ(ធ្វើមុខ ខូចក្រោយ! ធ្វើក្រោយ ខូចមុខ)។ បើតាមក្រសួងសាធារណការ ផ្លូវដែលខូចនេះ ក៏ព្រោះតែមានដីស្អុយ រហូតដល់ជម្រៅ១៨ម៉ែត្រ និងបៀបទឹកខ្លាំង។ ដើម្បីឱ្យការសាងសង់កំណាត់ផ្លូវនេះរឹងមាំនោះ គឺត្រូវទាមទារឱ្យប្រើប្រាស់បច្ចេកទេសខ្ពស់ និងចំណាយច្រើន។ កន្លងមកលោក ស៊ុន ចាន់ថុល បានលើកឡើងពីទំហំចំណាយលើការសាងសង់កំណត់ផ្លូវប្រវែង២០គីឡូម៉ែត្រនេះ ក្នុងរង្វង់ទឹកប្រាក់៧០លានដុល្លារ ដែលក្រសួងសេដ្ឋកិច្ច និងហិរញ្ញវត្ថុ បានដាក់សំណើ ដើម្បីសុំកម្ចីពីរដ្ឋាភិបាលចិន តាំងពីពាក់កណ្តាលឆ្នាំ២០២២មក។ ប៉ុន្តែមកទល់បច្ចុប្បន្ន ការសុំកម្ចីនេះ មិនទាន់មានឆ្លើយតបពីចិនឡើយ៕ អត្ថបទទាក់ទង ចិន ចំណាយអស់ជាង ៣ ០០០លានដុល្លារ លើការអភិវឌ្ឍផ្លូវថ្នល់ និងស្ពាននៅកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9847.txt	រដ្ឋាភិបាល សម្រេចតែងតាំង លោក វង្សី វិស្សុត ឧបនាយករដ្ឋមន្ត្រីប្រចាំការ រដ្ឋមន្ត្រីទទួលបន្ទុកស្តីទីគណៈរដ្ឋមន្ត្រី ធ្វើជាប្រធានគណៈកម្មការអន្តរក្រសួងពិនិត្យ និង វាយតម្លៃលើសំណើសុំគោរមងារ និងបញ្ចប់គោរមងារឧកញ៉ា។ នេះបើយោងតាមសេចក្តីសម្រេចរបស់សម្តេចនាយករដ្ឋមន្ត្រី ហ៊ុន ម៉ាណែត នាថ្ងៃទី៧វិច្ឆិកា។	ក្នុងគណៈកម្មការនេះ មានអនុប្រធាននិងសមាជិកចំនួន៨រូប ដោយមានអគ្គនាយកដ្ឋានឥស្សិយយស និងគោរមងារ ជាលេខាធិការ។ ក្នុងនោះ ក៏មានលោក លី ហួរ អនុប្រធានសមាគមឧកញ៉ាកម្ពុជា និងលោក ហ៊ុន ឡាក់ អគ្គលេខាធិការសមាគមឧកញ៉ាកម្ពុជា ជាសមាជិក ផងដែរ។ បើតាមលោក ហ៊ុន ឡាក់ គណៈកម្មការអន្តរក្រសួងពិនិត្យ និង វាយតម្លៃលើសំណើសុំគោរមងារ និងបញ្ចប់គោរមងារឧកញ៉ា នឹងបើកកិច្ចប្រជុំមួយនាពេលឆាប់ៗនេះ ដើម្បីកំណត់ឡើងវិញឱ្យបានច្បាស់លាស់នូវគោរមងារឧកញ៉ា និងការធ្វើបច្ចុប្បន្នភាពគោរមងារឧកញ៉ានៅកម្ពុជា។ ជាពិសេស ពិនិត្យលើលក្ខខណ្ឌ និងច្បាប់កំណត់នានា ក្នុងការដាក់សំណើសុំគោរមងារជាឧកញ៉ា និងការបញ្ចប់គោរមងារទៅវិញ។ « គណៈកម្មការនេះ មានភារៈកិច្ចធ្វើយ៉ាងណាពង្រឹងគោរមងារឧកញ៉ាឱ្យមានតម្លៃ មានកេរ្តិ៍ឈ្មោះល្អ ជួយកិច្ចការងារសង្គម និងក្លាយជាចំណែកដ៏ប្រពៃមួយក្នុងការចូលរួមអភិវឌ្ឍប្រទេសជាតិឱ្យកាន់តែរីកចម្រើន»។ លោក ហ៊ុន ឡាក់ ថ្លែងបែបនេះប្រាប់សារព័ត៌មានឌីជីថលថ្មីៗ(ThmeyThmey) នាព្រឹកថ្ងៃទី៩វិច្ឆិកា ឆ្នាំ២០២៣។ កន្លងមក អតីតនាយករដ្ឋមន្រ្តី សម្តេច ហ៊ុន សែន បានអំពាវនាវដល់ឧកញ៉ាទាំងអស់ ត្រូវរក្សាកិត្តិយស័ព្ទ កិត្តិនាម និងសេចក្តីថ្លៃថ្នូរជាឧកញ៉ាឱ្យស័ក្តិសមនឹងការទុកព្រះទ័យរបស់ព្រះមហាក្សត្រ។ សម្តេច ថ្លែងបែបនេះនៅចំពោះមុខ លោក-លោកស្រីដែលទទួលបានគោរមងារ ជា «ឧកញ៉ា» ក្នុងពិធីប្រកាសជាផ្លូវការនូវសមាគមឧកញ៉ាកម្ពុជា កាលពីថ្ងៃទី១០មិថុនា យ៉ាងដូច្នេះ៖«ឧកញ៉ាត្រូវប្រកៀកស្មាជាមួយរាជរដ្ឋាភិបាល ត្រួសត្រាយកម្ពុជា ឆ្ពោះទៅកាន់ភាពរុងរឿង កាត់បន្ថយភាពក្រីក្រ និងជួយប្រជាពលរដ្ឋដូចពាក្យស្លោកថា «អ្នកមានរក្សាខ្សត់ ដូចសំពតព័ទ្ធពីក្រៅ អ្នកប្រាជ្ញរក្សាខ្លៅ ដូចសំពៅពឹងសំប៉ាន»។ បើតាមលោកអគ្គលេខាធិការ និងជាអ្នកនាំពាក្យសមាគមឧកញ៉ាកម្ពុជា គិតចាប់ឆ្នាំ១៩៩៤ ដល់ ខែមិថុនា ឆ្នាំ២០២៣ កម្ពុជា មានឧកញ៉ា ចំនួន ១ ២៩៩នាក់។ លក្ខខណ្ឌនៃការទទួលបានគោរមងារពីព្រះមហាក្សត្រ ក្រៅពីការចូលរួមបរិច្ចាគធនធានទ្រព្យសម្បត្តិ សម្ភារបរិក្ខានានាជូនរដ្ឋ ការកសាងសាលារៀន មន្ទីរពេទ្យ ប្រព័ន្ធធារាសាស្ត្រ វត្តអារាម និងអគារសាធារណៈហើយនោះ បុគ្គលជាពលរដ្ឋខ្មែរត្រូវផ្តល់គោរមងារជាឧកញ៉ា ត្រូវមានប្រវត្តិរូបច្បាស់លាស់ មានកិរិយាមាយាទល្អ, ពុំធ្លាប់ត្រូវបានផ្តន្ទាទោសពីបទឧក្រិដ្ឋ ឬបទមជ្ឈឹមណាមួយឡើយ រួមទាំងត្រូវប្រកបមុខរបរស្របច្បាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9848.txt	ត្រូវរួសរាន់បង់ពន្ធលើមធ្យាបាយដឹកជញ្ជូន ឱ្យបានមុនដំណាច់ខែនេះ។	សេចក្តីជូនដំណឹងរបស់អគ្គនាយកដ្ឋានពន្ធដារ នាថ្ងៃទី១៦វិច្ឆិកា បានបញ្ជាក់ថា ចំពោះម្ចាស់យានយន្ត ដែលមិនទាន់បំពេញកាតព្វកិច្ចបង់ពន្ធលើមធ្យាបាយដឹកជញ្ជូន សូមមកដាក់លិខិតប្រកាសពន្ធឱ្យបានទាន់ពេលវេលា ត្រឹមថ្ងៃទី៣០វិច្ឆិកា ដោយភ្ជាប់មកជាមួយអត្តសញ្ញាណប័ណ្ណ បណ្ណសម្គាល់យានយន្ត និងវិញ្ញាបនបត្រត្រួតពិនិត្យលក្ខណៈបច្ចេកទេសចេញ ដោយក្រសួងសាធារណការ និងដឹកជញ្ជូន នៅតាមសាខាពន្ធដារខេត្ត-ខណ្ឌ និងដៃគូធនាគាររបស់អគ្គនាយកដ្ឋានពន្ធដារ។ ក្នុងករណីខកខានមិនបានបង់ពន្ធទាន់ពេលវេលាតាមការកំណត់នេះ ម្ចាស់យានយន្តនឹងត្រូវទទួលរងនូវពន្ធបន្ថែម ចំពោះការយឺតយ៉ាវ តាមច្បាប់ស្តីពីពន្ធដារជាធរមាន។ អគ្គនាយកដ្ឋានពន្ធដារ នឹងសហការជាមួយអាជ្ញាធរមានសមត្ថភាព ជាពិសេសនគរបាលចរាចរណ៍ និងកងរាជអាវុធហត្ថ ដើម្បីចុះត្រួតពិនិត្យការអនុវត្តប្រមូលពន្ធនេះនៅតាមដងផ្លូវនានា។ រយៈពេល១០ខែមកនេះ អគ្គនាយកដ្ឋានពន្ធដារប្រមូលចំណូលចូលជាតិបាន ១២ ៤២១ពាន់លានរៀល (ប្រមាណ ៣ ០៦៧លានដុល្លារ)។ ចំនួននេះស្មើនឹង ៨៥,៨៧ភាគរយ នៃផែនការច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9849.txt	ម្ចាស់អាជីវកម្ម និងវិនិយោគិនជនជាតិជប៉ុនប្រមាណ៣០ក្រុមហ៊ុន បានជួបតំណាងក្រុមហ៊ុននានារបស់កម្ពុជា ដើម្បីពិភាក្សាគ្នា និងស្វែងរកឱកាសវិនិយោគលើវិស័យសក្កានុពលនៅទឹកដីកម្ពុជា។ ជំនួបធុរកិច្ចនេះ ត្រូវបានរៀបចំដោយធនាគារអេស៊ីលីដា និងសមាគមជប៉ុន-កម្ពុជា នាល្ងាចថ្ងៃទី២០វិច្ឆិកា ឆ្នាំ២០២៣។	ធុរជនដែលបានចូលរួមក្នុងជំនួបនេះភាគច្រើនជាធ្វើជំនួញក្នុងវិស័យសហគ្រាសខ្នាតតូច និងមធ្យម។ ក្នុងនោះមានផ្នែកជួសជុល និងថែទាំយានយន្ដ សាលារៀន បច្ចេកវិទ្យាព័ត៌មាន ក្រុមហ៊ុនទីផ្សារ និងសេវាផ្សព្វផ្សាយ រួមទាំងក្រុមហ៊ុនក្នុងវិស័យកសិកម្ម អចលនទ្រព្យ ហិរញ្ញវត្ថុ សុខាភិបាល និងទេសចរណ៍ ជាដើម។ បើតាមលោកបណ្ឌិត អ៊ិន ចាន់នី ប្រធាននាយកប្រតិបត្តិធនាគារ អេស៊ីលីដា ជំនួបធុរកិច្ចនេះធ្វើឡើង ដើម្បីបង្កើតឱកាសសម្រាប់វិនិយោគិនកម្ពុជាអាចស្វែងរក ឬចាប់ដៃគូវិនិយោគជាមួយក្រុមហ៊ុនជប៉ុន បានកាន់តែងាយស្រួល។ លោកបណ្ឌិតបានបញ្ជាក់ថា៖ «ជំនួបនេះជាឱកាសសម្រាប់យើងបើកបង្ហាញអំពីសក្ដានុពលវិនិយោគរបស់កម្ពុជាទៅកាន់វិនិយោគអន្តរជាតិ»។ ធនាគារអេស៊ីលីដា នឹងបន្ដរៀបចំកម្មវិធីនេះរាល់ឆ្នាំ ដើម្បីជំរុញការវិនិយោគនៅកម្ពុជា។ នេះជាលើកឡើងរបស់លោកបណ្ឌិត អ៊ិន ចាន់ ដោយបន្តនិយាយដូច្នេះ៖ «នៅប្រទេសជប៉ុនមានប្រមាណ៣លានក្រុមហ៊ុន ដែលក្នុងនោះមាន៩៩ភាគរយ ជាសហគ្រាសខ្នាតតូច-មធ្យម។ ដូច្នេះហើយ វាទីផ្សារវិនិយោគដ៏ធំ ប្រសិនបើកម្ពុជាអាចទាក់ទាញក្រុមហ៊ុនទាំងនោះឲ្យចូលមកវិនិយោគនៅកម្ពុជា»។ តាមការរៀបរាប់របស់ប្រធាននាយកប្រតិបត្តិធនាគារ អេស៊ីលីដា ក្នុងរយៈពេល៣ឆ្នាំមកនៃជំនួបផ្គូរផ្គងធុរកិច្ច មានក្រុមហ៊ុនជប៉ុនជាច្រើន បានសម្រេចបោះទុនបង្កើតអាជីវកម្មដោយផ្ទាល់នៅកម្ពុជា ខណៈក្រុមហ៊ុនចំនួនទៀតបានចាប់ដៃគូជាមួយក្រុមហ៊ុនវិនិយោគក្នុងស្រុក។ លើសពីនេះ សមាគមជប៉ុន-កម្ពុជា គ្រោងបង្កើតការិយាល័យរបស់ខ្លួននៅកម្ពុជានាបពេលឆាប់ៗនេះ ដើម្បីសម្រួលដល់ការងារវិនិយោគ និងពាណិជ្ជកម្មរវាងក្រុមហ៊ុននៃប្រទេសទាំងពីរ ផងដែរ។ យោងតាមទិន្នន័យពីអគ្គនាយកដ្ឋានគយ និងរដ្ឋាករកម្ពុជា ជប៉ុនគឺជាដៃគូពាណិជ្ជកម្មធំលំដាប់ទី៥របស់កម្ពុជា បន្ទាប់ពី ចិន អាមេរិក វៀតណាម និងថៃ។ ពោលក្នុងរយៈពេល១០ខែនៃ១ឆ្នាំ២០២៣ ទំហំពាណិជ្ជកម្មរវាងកម្ពុជា និងជប៉ុន សម្រេចបានជាង១៥០០លានដុល្លារអាម៉េរិក ដោយក្នុងនោះ កម្ពុជានាំទំនិញទៅទីផ្សារប្រទេសជប៉ុនសម្រេចបាន៩៧៥ លានដុល្លារ ខណៈនាំចូលវិញមានជិត ៥៣០លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_985.txt	ចារកម្មអាមេរិក នៅថ្ងៃទី២៦ ខែកុម្ភៈ បានចេញរបាយការណ៍ដែលត្រូវបានទន្ទឹងចាំមើលជាយូរទាក់ទងការស៊ើបអង្កេតករណីឃាតកម្មអ្នកកាសែត Jamal Kashoggi ក្នុងឆ្នាំ២០១៨ ។ របាយការណ៍នេះ បានចង្អុលចំៗរជ្ជទាយាទអារ៉ាប៊ីសាអូឌីត Mohammed bin Salman ជាអ្នកបើកផ្លូវដល់ប្រតិបត្តិការតាមចាប់ ឬសម្លាប់លោក Kashoggi ដែលរិះគន់ការដឹកនាំរបស់ទ្រង់ជារឿយៗ។ ទីក្រុងរីយ៉ាដ បដិសេធរបាយការណ៍នេះ។	លោក Jamal Kashoggi អ្នកកាសែតរបស់ Washington Post តែងរិះគន់គោលនយោបាយរបស់រជ្ជទាយាទ Mohammed bin Salman ដែលត្រូវគេជឿថា ក្ដាប់អំណាចពេញដៃក្នុងប្រទេសនាំចេញប្រេងដ៏ធំរបស់ពិភពលោក។ លោក ត្រូវបានស្លាប់ និងបំបែកសាកសពនៅឯកុងស៊ុលអារ៉ាប៊ីសាអូឌីតប្រចាំទីក្រុងអ៊ីស្តង់ប៊ុល ទឹកដីតួកគីនៅឆ្នាំ២០១៨ ដោយមនុស្សមួយក្រុមដែលមានទំនាក់ទំនងជាមួយរជ្ជទាយាទផ្ទាល់។ ក្នុងរបាយការណ៍បួនទំព័រចេញថ្ងៃទី២៦ ខែកុម្ភៈ ការិយាល័យនាយកចារកិច្ចអាមេរិក វាយតម្លៃថា រជ្ជទាយាទអារ៉ាប៊ីសាអូឌីត យល់ព្រមប្រតិបត្តិការនៅអ៊ីស្តង់ប៊ុលដើម្បីចាប់ ឬសម្លាប់លោក Khasoggi ។ របាយការណ៍បន្តថា ចារកិច្ចអាមេរិកពិនិត្យលើកត្តាពាក់ព័ន្ធដូចជាអំណាចរបស់រជ្ជទាយាក្នុងការសម្រេចចិត្ត ការពាក់ព័ន្ធដោយផ្ទាល់របស់មនុស្សជំនិតរបស់ទ្រង់ និងអង្គរក្ស និងជំហររបស់ទ្រង់លើការប្រើប្រាស់វិធីសាស្ត្រហិង្សាលើអ្នកប្រឆាំង។ «តាំងពីឆ្នាំ២០១៧ រជ្ជទាយាទ គ្រប់គ្រងទាំងស្រុងលើអង្គការសន្តិសុខ និងចារកិច្ចរាជាណាចក្រ ដែលការណ៍នេះធ្វើឱ្យមិនទំនងឡើយដែលមន្រ្តីសាអូឌីតអាចអនុវត្តប្រតិបត្តិការដោយគ្មានការយល់ព្រមពីទ្រង់នោះ។» របាយការណ៍អាមេរិកសរសេរបែបនេះ ដោយសំដៅឈ្មោះផ្លូវការរបស់អារ៉ាប៊ីសាអូឌីត គឺរាជាណាចក្រអារ៉ាប៊ីសាអូឌីត។ អារ៉ាប៊ីសាអូឌីត ក៏បានបដិសេធរបាយការណ៍នេះភ្លាមដែរ។ រដ្ឋាភិបាលក្រុងរីយ៉ាដ បន្តអះអាងថា ឃាតកម្មលើលោក Khasoggi ជាស្នាដៃក្រុមផ្សេង។ ទន្ទឹមនឹងការបញ្ចេញរបាយការណ៍ អាមេរិកក៏ប្រកាសដាក់ទណ្ឌកម្មមន្ត្រីអារ៉ាប៊ីសាអូឌីតដែលពាក់ព័ន្ធករណីនេះដែរ ប៉ុន្តែគ្មានឈ្មោះរជ្ជទាយាទឡើយ។ ជនជាតិអារ៉ាប៊ីសាអូឌីត៧៦នាក់ ត្រូវហាមឃាត់ចូលទឹកដីអាមេរិក។ ចំណែកក្រសួងរតនាគារអាមេរិកក៏ប្រកាសទណ្ឌកម្មលើលោក Ahmed Hassan Mohammed al-Asiri អតីតនាយករងចារកិច្ចអារ៉ាប៊ីសាអូឌីត និងអង្គភាពសន្តិសុខមួយទៀតដែលរាយការណ៍ផ្ទាល់ទៅកាន់រជ្ជទាយាទ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9850.txt	វិស័យឯកជនសុំឱ្យប្រព័ន្ធពន្ធដារមានភាពច្បាស់លាស់ និងមានការព្យាករជាក់លាក់។ លោក គិត ម៉េង ប្រធានក្រុមសម្របសម្រួលវិស័យឯកជនទាំង១៤ ថ្លែងបែបនេះនៅចំពោះមុខនាយករដ្ឋមន្ត្រី ហ៊ុន ម៉ាណែត ក្នុងកម្មវិធីពេញអង្គនៃ « វេទិកា រាជរដ្ឋាភិបាល-ផ្នែកឯកជន លើកទី១៩ » នៅវិមានសន្តិភាព នាព្រឹកថ្ងៃ១៣វិច្ឆិកានេះ។	លោក គិត ម៉េង បានបញ្ជាក់ថា ប្រព័ន្ធពន្ធដារដែលមានការបកស្រាយច្បាស់លាស់ វានឹងផ្តល់អត្ថប្រយោជន៍ជាអនេកដល់វិនិយោគិនទាំងក្នុង និងក្រៅបរទេស។ ក្រៅពីសំណើរនេះ លោកប្រធានក្រុមសម្របសម្រួលវិស័យឯកជនទាំង១៤ និងជាប្រធានសភាពាណិជ្ជកម្មកម្ពុជា ក៏បានស្នើរដ្ឋាភិបាលឱ្យផ្តោតលើបរិយាប័ន្នហិរញ្ញវត្ថុ បរិយាប័ន្នប្រព័ន្ធអេកូធុរកិច្ច និងសមាហរណកម្មទីផ្សារក្នុងស្រុក និងតំបន់ រួមទាំងការអភិវឌ្ឍគោលនយោបាយហិរញ្ញវត្ថុ ដែលនឹងទាក់ទាញទីផ្សារមូលធនបន្ថែមទៀតមកកម្ពុជា។ លើសពីនេះ លោក គិត ម៉េង បានសុំឱ្យរដ្ឋាភិបាលពិនិត្យឡើងវិញ នូវបទបញ្ញត្តិនានាដែលមានលក្ខណៈត្រួតគ្នា ព្រោះ បទបញ្ញាត្តិ និង នីតិវិធីទាំងនេះ ជាឧបសគ្គការងាររដ្ឋបាល ដែលរាំងស្ទះដល់ការវិនិយោគ។ លោកបានបន្ថែមថា ការវាយតម្លៃផលប៉ះពាល់នៃបទបញ្ញត្តិត្រួតគ្នានេះ វានឹងផ្តល់នូវជំហានដំបូង សម្រាប់ការដកចេញនូវរបាំងបទបញ្ញត្តិ ដែលត្រួតគ្នា ឬស្ទួនគ្នាសម្រាប់វិនិយោគិន។ «សំណើរទាំងបីចំណុចខាងលើនេះ គឺមានសារៈសំខាន់ណាស់ ដើម្បីធានាបានថា វិស័យឯកជនកំពុងជួយផ្តល់កំណើនធុរៈកិច្ចប្រកបដោយនិរន្តរភាព សម្រាប់ជាប្រយោជន៍ដល់ប្រជាជនកម្ពុជាទាំងអស់ ក្នុងការសម្រេចនូវគោលដៅរបស់យើង ជាប្រទេសចំណូលមធ្យមកម្រិតខ្ពស់នៅឆ្នាំ២០៣០»។ លោក គិត ម៉េង បានអះអាងយ៉ាងដូច្នេះ។ សូមជម្រាបថា វេទិកា រាជរដ្ឋាភិបាល-ផ្នែកឯកជនលើកទី១៩នេះ ត្រូវបានសម្តេច ហ៊ុន ម៉ាណែត ចាត់ទុកជាកិច្ចប្រជុំពេញអង្គគណៈរដ្ឋមន្ត្រីបើកទូលាយ ដែលជាការដឹកនាំជាលើកដំបូង របស់សម្តេចក្នុងតួនាទីជាប្រមុខរដ្ឋាភិបាលអាណត្តិទី៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9851.txt	ក្រោយខកខានអស់រយៈពេល៤ឆ្នាំ វេទិកា រាជរដ្ឋាភិបាល-ផ្នែកឯកជនលើកទី១៩ បានដំណើរការផ្លូវការ នាព្រឹកថ្ងៃចន្ទ ទី១៣ ខែវិច្ឆិកា នេះ នៅវិមានសន្តិភាព។ ដឹកនាំជាលើកដំបូងក្នុងតួនាទីជាប្រមុខរដ្ឋាភិបាលអាណត្តិទី៧ សម្តេច ហ៊ុន ម៉ាណែត ចាត់ទុកវេទិកានេះ ដូចជាកិច្ចប្រជុំពេញអង្គគណៈរដ្ឋមន្ត្រីបើកទូលាយមួយ។	សម្តេចនាយករដ្ឋមន្ត្រី បានលើកឡើងថា រាល់សេចក្តីសម្រេចក្នុងវេទិកានេះ ការដាក់ចេញគោលនយោបាយនានា មានអានុភាពដូចសេចក្តីសម្រេចរបស់គណៈរដ្ឋមន្ត្រី។ សម្តេចអះអាងថា៖ «វេទិកានាថ្ងៃនេះ ក៏ជាសក្ខីភាពនៃកិច្ចសហការស្អិតរមួត និងវប្បធម៌សន្ទនារវាងរដ្ឋាភិបាល-ផ្នែកឯកជន ក្នុងការរួមគ្នាដោះស្រាយបញ្ហាប្រឈម និងកង្វល់របស់ធុរជន វិនិយោគិននៅក្នុងគោលដៅជំរុញការអភិវឌ្ឍន៍វិស័យឯកជននៅកម្ពុជា»។ ការរៀបចំវេទិការាជរដ្ឋាភិបាល-ផ្នែកឯកជនលើកទី១៩ គឺជាវេទិកាដែលសម្តេច ហ៊ុន ម៉ាណែត បានសន្យានកិច្ចប្រជុំពេញអង្គគណៈរដ្ឋមន្ត្រីលើកដំបូង ក្នុងនាមជានាយករដ្ឋមន្ត្រីអាណត្តិទី៧ ហើយនេះក៏ជាកិច្ចប្រវត្តិសាស្ត្រលើកដំបូងផងដែរសម្រាប់សម្តេចដែលបានដឹកនាំវេទិកា។ សម្តេច ហ៊ុន សែន បានដឹកនាំវេទិកា ពីឆ្នាំ១៩៩៩ ដល់ឆ្នាំ២០១៩ ពោលគឺពីលើកទី១ ដល់ទី១៨។ វេទិកា បានខកខានដោយសារការវាយលុកកូវីដ-១៩។ ក្រោយខកខានអស់រយៈពេល៤ឆ្នាំ សម្តេច ហ៊ុន ម៉ាណែត ជឿជាក់ថា នឹងមានសំណើរជាច្រើនដែលត្រូវដោះស្រាយ។ កិច្ចប្រជុំពេញមួយព្រឹកនេះ ក្រៅពីមតិបើកកិច្ចប្រជុំរបស់សម្តេច ហ៊ុន ម៉ាណែត ក៏មានការបង្ហាញរបាយការណ៍របស់លោកឧបនាយករដ្ឋមន្ត្រី ស៊ុន ចាន់ថុល, បទអន្តរាគមន៍របស់លោក គិត ម៉េង ប្រធានសភាពាណិជ្ជកម្មកម្ពុជា, ការលើកឡើងផ្សេងៗពីតំណាងវិស័យឯកជន ការថ្លែងរបស់លោកឧបនាយករដ្ឋមន្ត្រី អូន ព័ន្ធមុនីរ័ត្ន និងការបិទកម្មវិធីរបស់សម្តេច ហ៊ុន ម៉ាណែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9852.txt	ចំពោះការស្នើសុំឱ្យគ្រឹះស្ថានធនាគារ និងហិរញ្ញវត្ថុផ្តល់ឥណទានដែលមានអត្រាការប្រាក់ទាប សម្តេចនាយករដ្ឋមន្ត្រី ហ៊ុន ម៉ាណែត បានឆ្លើយតបទៅលោក សូ ងួន ថា រដ្ឋាភិបាលមិនមានលទ្ធភាពឡើយ ដោយសារអត្រាការប្រាក់ គឺអាស្រ័យលើគ្រឹះស្ថានធនាគារ និងហិរញ្ញវត្ថុ ជាអ្នកកំណត់។	ក្នុងនាមជាសហប្រធានក្រុមការងារផ្នែកដឹកជញ្ជូន និងហេដ្ឋារចនាសម្ព័ន្ធ ផ្នែកឯកជន «ក្រុម ច» លោក សូ ងួន បានស្នើសុំគោលការណ៍ពីប្រមុខរដ្ឋាភិបាល ឱ្យជួយជំរុញគ្រឹះស្ថានធនាគារ និងហិរញ្ញវត្ថុ ផ្តល់ឥណទានដែលមានអត្រាការប្រាក់ឬទាបសម្រាប់លើកទឹកចិត្តក្រុមហ៊ុនដឹកជញ្ជូនស្របច្បាប់ឱ្យមានលទ្ធភាពអនុវត្តការងារប្រកបដោយប្រសិទ្ធភាព និងប្រសិទ្ធផល។ សម្តេច ហ៊ុន ម៉ាណែត បានតបវិញថា រាជរដ្ឋាភិបាលក៏អត់មានលទ្ធភាពដែរ ពោលគឺសម្តេចមិនអាចទៅប្រាប់វិស័យធនាគាររៀបចំយ៉ាងម៉េចនោះឡើយ ដោយសម្តេចលើកទឹកចិត្តឱ្យវិស័យឯកជន និងឯកជនចរចាគ្នា ហើយរដ្ឋាភិបាលនឹងគាំទ្រនូវកិច្ចព្រមព្រៀងណាមួយ។ សម្តេចស្នើវិស័យខាងដឹកជញ្ជូនចរចាជាមួយខាងវិស័យធនាគារឱ្យពិនិត្យតាមលទ្ធភាពជាក់ស្តែង។ សម្តេចគូសបញ្ជាក់ពីផលវិជ្ជមានសម្រាប់វិស័យឯកជនដែលនាំគ្នាចរចាក្នុងការស្វែងរកដំណោះស្រាយ ព្រោះជួនកាល មានករណីពាក់ព័ន្ធគ្នា ដោយអតិថិជនផ្នែកដឹកជញ្ជូន ក៏អាចជាអតិថិជនធនាគារផងដែរ។ «ខ្ញុំមិនមែនអ្នកជំនាញទេ តែលើកទឹកចិត្ត និងសុំការយោគយល់»។ នេះជាការបញ្ជាក់របស់សម្តេច ហ៊ុន ម៉ាណែត ដោយបានអះអាងបន្ថែមពីកិច្ចប្រឹងប្រែងរបស់រដ្ឋាភិបាល ក្នុងការកាត់បន្ថយសេវាកម្មផ្សេងៗ ដែលជាបន្ទុករបស់វិស័យឯកជន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9853.txt	សៀមរាប៖ យន្តហោះខ្នាតធំ ប្រភេទប៊ូអ៊ីង (Boeing) ហោះហើរត្រង់ពីទីក្រុងស៊ីដនី ប្រទេសអូស្រ្តាលី នឹងដឹកនាំអ្នកដំណើរជាង២០០នាក់ ចុះចតនៅព្រលាយន្តហោះអន្ដរជាតិសៀមរាបអង្គរនៅចុងសប្ដាហ៍នេះ។	អ្នកនាំពាក្យរដ្ឋបាលខេត្តសៀមរាប លោក លី វណ្ណៈ ប្រាប់សារព័ត៌មានឌីជីថលថ្មីៗថា តាមប្រភពពីមន្រ្តីអាកាសចរណ៍ស៊ីវិលប្រចាំព្រលានយន្តហោះ បានរាយការណ៍ថា នៅថ្ងៃទី២៤ ខែវិច្ឆិកា វេលាម៉ោង៦និង៤០នាទីល្ងាច យន្តហោះ Boeing 777 នឹងដឹកអ្នកដំណើរចំនួន ២៣០នាក់ ចុះចតនៅព្រលានថ្មីខេត្តសៀមរាប។ លោកបញ្ជាក់ថា នេះជាប្រភេទ Chartered flight គឺដឹកអ្នកដំណើរមកមិនអចិន្រ្តៃយ៍ឡើយ ទាល់តែមានអ្នកដំណើរច្រើន ទើបគេហោះមកត្រង់ម្ដង។ យ៉ាងណា អ្នកនាំពាក្យរដ្ឋបាលខេត្តបានបង្ហាញអារម្មណ៍រីករាយចំពោះដំណឹងនេះ ដែលនាំទេសចរមកក្នុងចំនួនមួយច្រើន ស្របពេលដែលខេត្តសៀមរាបរៀបចំពិធីបុណ្យអុំទូក និងកម្មវិធីកម្សាន្តផ្សេងៗទៀតនៅចុងខែ វិច្ឆិកានេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9854.txt	ថ្នាល«កម្ពុជាមាតុភូមិខ្ញុំ ឬ cmhl.gov.kh» ជាផែនទីជាតិឌីជីថល ត្រូវបានលោក សាយ សំអាល់ រដ្ឋមន្រី្តក្រសួងរៀបចំដែនដី នគរូបនីយកម្ម និងសំណង់ ដាក់ឱ្យដំណើរការជាផ្លូវការ ពីថ្ងៃទី១ធ្នូនេះតទៅ។ ថ្នាលនេះ នឹងអនុញ្ញាតឱ្យគ្រប់ក្រសួង-ស្ថាប័ន អាចយកទៅប្រើប្រាស់ និងដាក់បញ្ចូលព័ត៌មានសំខាន់ៗដែលពាក់ព័ន្ធនឹងភូមិសាស្ត្រ និងព័ត៌មាននានាទៅតាមវិស័យនីមួយៗបានយ៉ាងងាយស្រួល ក្រោមការគាំទ្រផ្នែកបច្ចេកទេសពីក្រសួងប្រៃសណីយ៍ និងទូរគមនាគមន៍។	សេចក្តីប្រកាសព័ត៌មានរួមរបស់ក្រសួងរៀបចំដែនដី និងក្រសួងប្រៃសណីយ៍ស្តីពី ការចុះហត្ថលេខាលើអនុស្សរណៈនៃការយោគយល់គ្នាលើកិច្ចសហប្រតិបត្តិការដាក់ឱ្យដំណើរការ ថ្នាលផ្ទៀងផ្ទាត់ឯកសារ Verify.gov.kh បានបញ្ជាក់ថា ព័ត៌មានទាំងអស់ដែលមាននៅក្នុង«កម្ពុជាមាតុភូមិខ្ញុំ» នឹងអាចយកមកប្រើប្រាស់ក្នុងការវិភាគ និងសិក្សារៀបចំផែនការអភិវឌ្ឍន៍សេដ្ឋកិច្ច-សង្គម ព្រមទាំងអាចប្រើប្រាស់ក្នុងការដោះស្រាយបញ្ហាពាក់ព័ន្ធនានាបានថែមទៀត។ សេចក្តីប្រកាសព័ត៌មានដដែលបន្តរៀបរាប់ ដោយលើកឧទាហរណ៍មកពន្យល់ដូច្នេះ៖ «ក្នុងវិស័យទូរគមនាគមន៍ គឺក្រសួងប្រៃសណីយ៍ អាចបញ្ចូលទិន្នន័យស្ថានីយអង់តែនទូរគមនាគមន៍ទៅក្នុងថ្នាលកម្ពុជាមាតុភូមិខ្ញុំ ហើយយើងអាចដឹងថា នៅក្នុងឃុំ ស្រុក ឬ ខេត្តនីមួយៗ មានស្ថានីយ៍អង់តែនទូរគមនាគមន៍ចំនួនប៉ុន្មាន និងមានទីតាំងនៅកន្លែងណាខ្លះ»។ លើសពីនេះ ក្រុមការងារបច្ចេកទេសនៃក្រសួងទាំងពីរ ក៏កំពុងរៀបចំដាក់បញ្ចូលនូវ QR Code ស្តងដា នៅលើវិញ្ញាបនបត្រសម្គាល់ម្ចាស់អចលនវត្ថុ ដែលអនុញ្ញាតឱ្យផ្ទៀតផ្ទាត់ភាពត្រឹមត្រូវនៃព័ត៌មានតាមរយៈ ថ្នាល«ផ្ទៀងផ្ទាត់ឯកសារ Verify.gov.kh» និងអាចមើលឃើញអំពីទីតាំងក្បាលដីនោះនៅលើថ្នាល «កម្ពុជាមាតុភូមិខ្ញុំ» បានផងដែរ។ ទាំងលោក សាយ សំអាល់ ឧបនាយករដ្ឋមន្ត្រី រដ្ឋមន្ត្រីក្រសួងរៀបចំដែនដី ទាំងលោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ ជឿជាក់យ៉ាងមុតមាំថា ថ្នាល «កម្ពុជាមាតុភូមិខ្ញុំ» នឹងជួយឱ្យប្រជាពលរដ្ឋ និងធុរជន ទទួលបានព័ត៌មានពាក់ព័ន្ធនឹងទីតាំងភូមិសាស្ត្រ និងព័ត៌មានតាមវិស័យនានា បានគ្រប់ជ្រុងជ្រាយប្រកបដោយភាពងាយស្រួល និងជឿទុកចិត្តបាន។ ជាមួយគ្នានេះ គ្រប់ក្រសួង-ស្ថាប័ន ក៏មានភាពងាយស្រួលក្នុងការគ្រប់គ្រងព័ត៌មាននានា ដែលពាក់ព័ន្ធ និងវិស័យរបស់ខ្លួនបានថែមទៀត។ គួរជម្រាបថា ថ្នាលផ្ទៀងផ្ទាត់ឯកសារ Verify.gov.kh គឺជាថ្នាលរបស់រដ្ឋាភិបាល ដែលអភិវឌ្ឍឡើងដោយក្រសួងប្រៃសណីយ៍ និងត្រូវបានដាក់ឱ្យប្រើប្រាស់ក្នុងគោលបំណងលុបបំបាត់ការក្លែងបន្លំឯកសារ ជាពិសេសផ្តល់ភាពងាយស្រួលក្នុងការប្រើប្រាស់ និងផ្ទៀងផ្ទាត់ភាពត្រឹមត្រូវនៃឯកសារ ផ្តល់ទំនុកចិត្ត ចំណេញពេលវេលា និងកាត់បន្ថយចំណាយនានា ព្រមទាំងជំរុញការធ្វើបរិវត្តកម្មឌីជីថល ស្របតាមឧត្តមានុវត្តជាអន្តរជាតិ។ គិតមកទល់ពេលនេះ មានក្រសួង ស្ថាប័នរដ្ឋ និងគ្រឹះស្ថានឧត្តមសិក្សាប្រមាណ៣០ស្ថាប័នហើយ ដែលបានប្រើប្រាស់ថ្នាលនេះនៅក្នុងដំណើរការកសាងរដ្ឋាភិបាលឌីជីថល និងពលរដ្ឋឌីជីថល។ កន្លងមក លោក ជា វ៉ាន់ដេត បានអះអាងថា ការផ្ទៀងផ្ទាត់ឯកសារតាមថ្នាល Verify.gov.kh ត្រូវធ្វើឡើងតាមរយៈការដាក់បញ្ជូល QR Code ស្តង់ដា ដោយប្រើបច្ចេកវិទ្យាប្លុកឆេន(Blockchain) ដែលមានសុវត្ថិភាពខ្ពស់នៅលើសន្លឹកឯកសារនីមួយៗ។ ទន្ទឹមនេះ ការប្រើប្រាស់ឯកសារដែលមានដាក់QR Code ស្តង់ដានេះ មិនតម្រូវឱ្យមានការធ្វើនីត្យានុកូលកម្ម លើឯកសារថតចម្លងក្នុងទម្រង់ជាក្រដាសឡើយ។ ទាំងអស់នេះ គឺជាសកម្មភាពការងារអាទិភាព ដើម្បីជំរុញល្បឿននៃការធ្វើបរិវត្តកម្មរដ្ឋាភិបាលឌីជីថល ស្របតាមគោលនយោបាយរដ្ឋាភិបាលឌីជីថលកម្ពុជា ២០២២-២០៣៥ និងបញ្ចកោណទី៥ នៃយុទ្ធសាស្ត្របញ្ចកោណ ដំណាក់កាលទី១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9855.txt	ភ្នំពេញ៖ សហភាពអឺរ៉ុបប្តេជ្ញាចិត្តជួយកម្ពុជា បង្កើនតម្លៃលើផលិតផលរបស់ខ្លួន ដើម្បីត្រៀមលក្ខណៈចំពោះការប្រឈមនឹងការព្យួរប្រព័ន្ធអនុគ្រោះពន្ធសព្វមុខទំនិញ (EBA)ទាំងស្រុងនៅពេលសម្រចគ្រប់លក្ខខណ្ឌចាកចេញ ពីតារាងប្រទេសមានការអភិវឌ្ឍតិចតួច។	ក្នុងបទសម្ភាសផ្តាច់មុខជាមួយសារព័ត៌មាន Cambodianess ឯកអគ្គរដ្ឋទូតអឺរ៉ុបប្រចាំកម្ពុជា លោក Igor Driesmans មើលឃើញថា កម្ពុជាអាចបង្កើនភាពជាដៃគូជាមួយអឺរ៉ុបមួយកម្រិតទៀត ដើម្បីទទួលបានអត្ថប្រយោជន៍ពាណិជ្ជកម្ម។ ជាមួយគ្នានេះ លោក ណែនាំឱ្យកម្ពុជាត្រូវពង្រឹងផលិតផលរបស់ខ្លួន ដើម្បីបន្ថែមតម្លៃក្នុងទីផ្សារអឺរ៉ុប។ «នៅពេលដែលកម្ពុជាក្លាយជាប្រទេសដែលមានចំណូលមធ្យម របបពាណិជ្ជកម្មនឹងផ្លាស់ប្តូរដោយស្វ័យប្រវត្តិ។ វាខុសគ្នាសម្រាប់អាម៉េរិក កាណាដា ឬដៃគូផ្សេងទៀតនៅក្នុងពិភពលោក។ សម្រាប់ពួកយើង កម្ពុជា បន្ទាប់ពីក្លាយជាប្រទេសមានចំណូលមធ្យមហើយនោះ នឹងស្ថិតនៅក្រោមអ្វីដែលយើងហៅថាប្រព័ន្ធអនុគ្រោះពន្ធ GSP ដោយស្វ័យប្រវត្តិ។» លោក Igor Driesmans ពន្យល់យ៉ាងដូច្នេះ ដោយបានបញ្ជាក់ថា នៅពេលកម្ពុជា ចាកចេញពីតារាងប្រទេសមានការអភិវឌ្ឍតិចតួច នោះប្រព័ន្ធអនុគ្រោះទាំងនោះ ក៏នឹងអាចបាត់បង់ ផងដែរ។ កម្ពុជា ជាប្រទេសមួយក្នុងចំណោមប្រទេសចំនួន ៤៦ ក្នុងតារាងប្រទេសមានការអភិវឌ្ឍតិចតួច ហើយបានបំពេញនូវលក្ខខណ្ឌ២ ក្នុងចំណោម៣ សម្រាប់ការចាកចេញពីតារាងមួយនេះ។ កម្ពុជាបានបំពេញតាមលក្ខណៈវិនិច្ឆ័យជាលើកដំបូងក្នុងឆ្នាំ២០២១ ហើយនៅឆ្នាំ២០២៤ កម្ពុជានឹងត្រូវបានវាយតម្លៃម្ដងទៀត ដើម្បីចាកចេញនៅឆ្នាំ២០២៧ និងដើម្បីសម្រេចបាននូវគោលដៅក្លាយជាប្រទេសដែលមានចំណូលមធ្យមកម្រិតខ្ពស់នៅឆ្នាំ២០៣០។ បន្ទាប់ពីកម្ពុជាចេញផុតពីប្រទេសអភិវឌ្ឍន៍តិចតួច នោះសហភាពអឺរ៉ុបនឹងបន្ថយ ឬតម្លើងពន្ធលើទំនិញនាំចូលពីរបស់កម្ពុជា។ លោក Driesmans បានបន្ថែមថា ក្នុងនោះច្បាប់ស្តីពីវិធានដើមកំណើតទំនិញក៏នឹងអាចផ្លាស់ប្ដូរ ផងដែរ។ ក្រោមច្បាប់នៃវិធានដើមកំណើតទំនិញ កម្ពុជាត្រូវតែផលិត និងកែច្នៃផលិតផលរបស់ខ្លួននៅក្នុងស្រុក ពោលគឺ កម្ពុជាមិនអាចនាំចូលផលិតផលរួចនាំចេញបន្តទៅសហភាពអឺរ៉ុប បានទេ។ «ជាផលិតផលកម្ពុជាពិតប្រាកដ អ្នកត្រូវកែច្នៃវាយ៉ាងពិតប្រាកដនៅទីនេះ(នៅកម្ពុជា)»។ លោកឯកអគ្គរដ្ឋទូតបាននិយាយសង្កត់ធ្ងន់បែបនេះ ដោយបានពន្យល់ថា កម្ពុជាមានសក្តានុពលលើផលិតផលស្វាយចន្ទី ហើយផលិតផលទាំងនោះនឹងបាត់បង់តម្លៃ ប្រសិនបើកម្ពុជាកែច្នៃគ្រាប់ស្វាយចន្ទីនៅក្រៅប្រទេស មុនពេលនាំចេញទៅកាន់សហភាពអឺរ៉ុប ឬទីផ្សារពិភពលោក។ «ដូច្នេះ យើងចង់ជួយដល់អ្នកផលិតគ្រាប់ស្វាយចន្ទី ដោយសហការជាមួយរដ្ឋាភិបាលដើម្បីធានាថាដំណើរការនៃការកៃច្នៃត្រូវបានធ្វើនៅទីនេះ នៅកម្ពុជា ប្រកបដោយគុណភាព។ កិច្ចការទាំងអស់នេះគឺ បន្ថែមតម្លៃលើទំនិញដែលពួកយើងហៅថា តម្លៃខ្សែសង្វាក់ក្នុងប្រទេសកម្ពុជា។» លោក Driesmans បានពន្យល់បន្ថែមយ៉ាងដូច្នេះ។ ដំឡើងភាពជាដៃគូជាមួយសហភាពអឺរ៉ុប លោក Driesmans មានប្រសាសន៍ថា ការចាកចេញពីតារាងប្រទេសអភិវឌ្ឍតិចតួចជាដំណើរឈានទៅកាន់ការអភិវឌ្ឍដ៏ល្អមួយ សម្រាប់កម្ពុជា ក្នុងការបង្កើនតម្លៃរបស់ខ្លួននៅលើឆាកអន្តរជាតិ និងក្នុងចំណោមដៃគូ បើទោះបីជាការអនុគ្រោះពន្ធមួយចំនួនអាចនឹងបាត់បង់ក៏ដោយ។ «ពួកគេនឹងបង្វែរការចាប់អារម្មណ៍មកកម្ពុជាលើភាពរស់រវើកនៃសេដ្ឋកិច្ច។ ជាធម្មតាទេដែលប្រទេសនៅលើពិភពលោកមិនសូវចាប់អារម្មណ៍មានភាពជាដៃគូជាមួយប្រទេសក្រីក្រ។ នេះជាជំហ៊ានដ៏សំខាន់មួយសម្រាប់កម្ពុជាក្នុងការឆ្ពោះទៅមុខ។» លោកឯកអគ្គរដ្ឋទូតបានលើកឡើងយ៉ាងដូច្នះ។ ដើម្បីជៀសវាងការលំបាកក្នុងអំឡុងពេលពេលអន្តរកាលទៅជាប្រទេសដែលមានចំណូលមធ្យមកម្រិតខ្ពស់ លោកបានណែនាំ វិស័យឯកជន និងរដ្ឋាភិបាលចាំបាច់ធ្វើការរួមគ្នា ក្នុងការធានាបាននូវការផ្លាស់ប្តូរមួយដែលប្រសើរ និងកំណើនសេដ្ឋកិច្ច។ កម្ពុជាអាចស្នើសុំធ្វើជាដៃគូ GSP Plus ដែលជាប្រព័ន្ធលើកទឹកចិត្តពិសេសមួយសម្រាប់គាំទ្រដល់ប្រទេសកំពុងអភិវឌ្ឍន៍ដែលងាយរងគ្រោះ។ ប្រទេសទាំងនេះត្រូវតែផ្តល់សច្ចាប័នលើអនុសញ្ញាអន្តរជាតិចំនួន ២៧ ស្តីពីសិទ្ធិមនុស្ស សិទ្ធិការងារ ការការពារបរិស្ថាន ការប្រែប្រួលអាកាសធាតុ និងអភិបាលកិច្ចល្អ ដើម្បីអាចក្លាយទៅជាដៃគូបាន។ លោកឯកអគ្គរដ្ឋទូតបាននិយាយថា៖ «GSP មានការអនុគ្រោះតិចជាង EBA។ ឥលូវនេះ យើងកំពុងឈានចូលទៅក្នុងប្រព័ន្ធមួយដែលស្ថិតនៅចន្លោះ GSP និងEBA។ កម្ពុជាគួរតែតម្លើងភាពជាដៃគូក្នុង GSP Plus នេះ បើទោះបីជាត្រូវអនុវត្តទៅតាមសច្ចាប័នលើអនុសញ្ញាអន្តរជាតិមួយចំនួនក៏ដោយ។» លោកបានបង្ហាញពីចំណាប់អារម្មណ៍យ៉ាងខ្លាំងលើកិច្ចពិភាក្សាពីការតម្លើងភាពជាដៃគូនេះ ដើម្បីប្រាកដថាវិស័យឯកជន ឧស្សាហកម្ម និងវិស័យនានាបានត្រៀមខ្លួនរួចរាល់ នៅពេលកម្ពុជាចាកចេញពីតារាងប្រទេសអភិវឌ្ឍតិចតួច។ នោះហើយជាមូលហេតុដែលសហភាពអឺរ៉ុបនឹងធ្វើការជាមួយកម្ពុជា ដើម្បីធ្វើឱ្យប្រាកដថាកម្ពុជាបានត្រៀមខ្លួនរួចរាល់ និងរងនូវផលប៉ះពាល់ពីការបាត់បង់ប្រព័ន្ធអនុគ្រោះពន្ធតិចតួចបំផុត។ តាមរយៈ EBA កម្ពុជាអាចនាំផលិតផលរបស់ខ្លួនទៅកាន់ទីផ្សារសហភាពអឺរ៉ុបដោយគ្មានពន្ធ និងគ្មានកូតា។ កម្ពុជានាំចេញផលិតផលវាយនភណ្ឌ ស្បែកជើង កង់ អាហារកែច្នៃ និងអង្ករ ដែលស្មើនឹង ៩៥ភាគរយ នៃការនាំចេញទៅកាន់សហភាពអឺរ៉ុបក្នុងឆ្នាំ ២០១៩។ ៩៨ភាគរយ នៃតួលេខនេះ ត្រូវបាននាំចេញតាមរយៈប្រព័ន្ធមួយនេះ។ នៅឆ្នាំ២០២០ គណៈកម្មការអឺរ៉ុបបានដក EBA ២០ភាគរយ ដែលប៉ះពាល់ដល់មួយភាគប្រាំនៃការនាំចេញទៅកាន់សហភាពអឺរ៉ុបរបស់កម្ពុជា៕ ដោយ៖ តេង យ៉ាលីរ៉ូហ្ស៊ី សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9856.txt	ធនាគារកណ្តាលរបស់ចិន បានឯកភាពជាមួយធនាគាជាតិនៃកម្ពុជា លើកិច្ចសហប្រតិបត្តិការនវានុវត្តន៍ហិរញ្ញវត្ថុ និងប្រព័ន្ធទូទាត់សងប្រាក់។ លើសពីនេះ ចិនក៏សម្រេចបង្កើតកិច្ចសម្របសម្រួលក្នុងការទូទាត់ និងផាត់ទាត់(បូកបោះទូទាត់ឲ្យឃើញដោយឡែក ឬឱ្យលែងមានទាក់ទិនតទៅទៀត ) នៅកម្ពុជាផងដែរ។ កិច្ចសហប្រតិបត្តិការទាំងពីរនេះ ត្រូវបានចុះហត្ថលេខាលើអនុស្សរណៈយោគយល់គ្នា(MoU) ដោយលោកស្រី ជា សិរី ទេសាភិបាលធនាគារជាតិ ជាមួយលោក Pan Gongsheng ទេសាភិបាល ធនាគារកណ្តាលចិន នៅទីក្រុងប៉េកាំង នាថ្ងៃទី២១ វិច្ឆិកា។	កិច្ចសហប្រតិបត្តិការទាំងពីរខាងលើនេះ មានគោលដៅជំរុញនវានុវត្តន៍ក្នុងវិស័យធនាគារនិងប្រព័ន្ធទូទាត់សងប្រាក់។ នេះបើយោងតាមសេចក្តីប្រកាសព័ត៌មានរបស់ធនាគារជាតិនៃកម្ពុជា ដោយបានបន្តរៀបរាប់យ៉ាងដូច្នេះ ៖ « ជាពិសេស គឺដើម្បីលើកកម្ពស់សុវត្ថិភាព និងប្រសិទ្ធភាពប្រតិបត្តិការទូទាត់ឆ្លងដែនរវាងកម្ពុជា-ចិន និងកសាងសមត្ថភាព វិស័យធនាគារនៅកម្ពុជា ដើម្បីឆ្លើយតបទៅនឹងកំណើននៃពាណិជ្ជកម្ម ការវិនិយោគ និងលំហូរហិរញ្ញវត្ថុទ្វេភាគីរវាងប្រទេសទាំងពីរ»។ អត្ថបទទាក់ទង ពលរដ្ឋខ្មែរ នឹងអាចចាយ«ប្រាក់រៀល»នៅប្រទេសចិនបានតាមរយៈ QR Code កិច្ចសហប្រតិបត្តិការលើប្រព័ន្ធទូទាត់សងប្រាក់ឆ្លងដែនរវាងកម្ពុជា និងចិន នឹងត្រូវធ្វើឡើងតាមរយៈ ប្រព័ន្ធស្កេន QR Code ដើម្បីទូទាត់លើថ្លៃទំនិញ និងសេវាកម្មសេវាកម្មណាមួយ។ កន្លងមក លោកស្រី ជា សិរី បានបញ្ជាក់ថា ដើម្បីទូទាត់ថ្លៃទំនិញ ឬសេវាណាមួយនៅប្រទេសចិនបាន លុះត្រាពលរដ្ឋមានគណនីធនាគារ ឬកាបូបលុយអេឡិចត្រូនិក(e-Wallet)ជាប្រាក់រៀល។ ដូច្នេះ នៅពលរដ្ឋកម្ពុជាធ្វើដំណើរទៅកាន់នប្រទេសចិន គឺអាចស្កេនទូទាត់តាមQR code នៅចិនបាន រួមទាំងQR របស់ UnionPay, Alipayនិង Wechat ជាដើម។ ដូចគ្នាដែរ នៅពេលពលរដ្ឋចិនមកកម្ពុជា ក៏អាចទូទាត់លើចំការណាយផ្សេងៗតាមរយៈការស្កេននូវប្រព័ន្ធKHQR របស់ប្រព័ន្ធបាគងបាន ផងដែរ។ កិច្ចសហប្រត្តិបត្តិការនេះ នឹងជួយជំរុញការប្រើប្រាស់ប្រាក់រៀលរបស់កម្ពុជា និងប្រាក់យ័នរបស់ចិន ឱ្យមានលក្ខណៈកាន់តែទូលំទូលាយ នៅក្នុងប្រទេសទាំងពីរ។ កាលពីថ្ងៃទី១៥វិច្ឆិកា ធនាគារជាតិនៃកម្ពុជាបានចុះអនុស្សរណៈយោគយល់គ្នា លើ«កិច្ចសហប្រតិបត្តិការទូទាត់សងប្រាក់ឆ្លងដែនតាមឃ្យូអរកូត» ជាមួយក្រុមហ៊ុន AliPay Connect Pte. Ltd. របស់ចិន នៅក្នុងព្រឹត្តិការណ៍បចេ្ចកវិទ្យាហិរញ្ញវត្ថុសិង្ហបុរី។ កិច្ចសហប្រតិបត្តិការនេះ អនុញ្ញាតឱ្យអ្នកប្រើប្រាស់ប្រព័ន្ធបាគង អាចទូទាត់ប្រាក់លើថ្លៃទំនិញឬសេវា ជាមួយអាជីវករដែលមានប្រព័ន្ធ AliPay ចំនួន៨៣លានអាជីវករនៅទូទាំងពិភពលោក។ ក្រៅពីភ្ជាប់ហេដ្ឋារចនាសម្ព័ន្ធទូទាត់សង់ប្រាក់ជាមួយ AliPay នេះ ធនាគារជាតិ ក៏មានតភ្ជាប់ប្រព័ន្ធនេះជាមួយប្រទេសក្នុងតំបន់ ដូចជា ថៃ វៀតណាម ម៉ាឡេស៊ី ឡាវ ផងដែរ។ ធនាគារជាតិ ធ្វើបែបនេះ ដើម្បីសម្រួលដល់ការទូទាត់ឆ្លងដែនឱ្យមានតែមានប្រសិទ្ធភាព ព្រមទាំងបានពង្រឹងកិច្ចសហប្រតិបត្តិការផ្នែកនវានុវត្តន៍ហិរញ្ញវត្ថុ។ គិតត្រឹម ឆមាសទី១ ឆ្នាំ២០២៣ ប្រព័ន្ធបាគងមានសមាជិក ៧០ ដោយក្នុងនោះ មានគ្រឹះស្ថានចំនួន៤៨ ដាក់ឱ្យដំណើរជាផ្លូវការដែលមានអតិថិជនចុះឈ្មោះប្រើប្រាស់តាមរយៈកម្មវិធីបាគងចំនួន៥៥០ពាន់គណនី ខណៈចំនួនគណនីអ៊ីវ៉ាឡេត (e-Wallet) បានកើនដល់ ៨៩,៧ពាន់លានដុល្លារអាម៉េរិក ស្មើនឹងជាង៣ដងនៃផលិតផលក្នុងស្រុកសរុប (GDP) ដែលមានចំនួនប្រតិបត្តិការប្រមាណ ៣០,៣លានប្រតិបត្តិការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9857.txt	សៀមរាប៖ អគ្គនាយកត្រួតពិនិត្យធនាគារជាតិនៃកម្ពុជា បានជំរុញឱ្យគ្រឹះស្ថានមីក្រូហិរញ្ញវត្ថុកម្ពុជា បញ្ជៀបចំណេះដឹងហិរញ្ញវត្ថុដល់អតិថិជនឱ្យបានទូលំទូលាយ មុននឹងផ្តល់ប្រាក់កម្ចីដល់ពួកគេ ដើម្បីឱ្យពួកគេក្លាយជាអតិថិជន ដែលមានទំនួលខុសត្រូវក្នុងការសងត្រឡប់។	ថ្លែងក្នុងសន្និសីទមីក្រូហិរញ្ញវត្ថុ ប្រចាំឆ្នាំ២០២៣ នៅខេត្តសៀមរាប នាថ្ងៃទី២៤ ខែវិច្ឆិកា លោក គិត សុវណ្ណារិទ្ធ អគ្គនាយកត្រួតពិនិត្យ ធនាគារជាតិនៃកម្ពុជា បានលើកឡើងពីភាពល្អប្រសើរនៃ វិស័យមីក្រូហិរញ្ញវត្ថុកម្ពុជា ដូចជាកំណើនឥណទាន និងទំហំឥណទានជាប្រចាំឆ្នាំជាដើម។ ក្រៅពីនេះ លោកក៏បានលើកពីបញ្ហាប្រឈមមួយចំនួនតូច ដែលគ្រឹះស្ថានមីក្រូហិរញ្ញវត្ថុគួរយកចិត្តទុកដាក់ និងរួមគ្នាដោះស្រាយ។ បញ្ហាប្រឈមដែលមន្រ្តីជាន់ខ្ពស់ធនាគារជាតិលើកឡើងនៅពេលនោះ រួមមាន គ្រឹះស្ថានមីក្រូហិរញ្ញវត្ថុខ្លះផ្តោតលើការជំរុញកំណើនឥណទាន ជាជាងការផ្តល់ឥណទានដែលមានការ ទទួលខុសត្រូវ និងសមធម៌។ លោក គិត សុវណ្ណារិទ្ធ ពន្យល់ថា ការផ្តល់ឥណទានសម្រាប់អតិថិជនម្នាក់ កើនឡើងពី៨ពាន់ដុល្លារនៅឆ្នាំ២០១៩ ដល់១ម៉ឺនដុល្លារនៅឆ្នាំ២០២៣ ស្របពេលដែលឥណប្រតិទាន ក៏មានកំណើនគួរឱ្យកត់សម្គាល់ផងដែរ។ លោកពន្យល់ថា ៥៧ភាគរយនៃអតិថិជនមីក្រូហិរញ្ញវត្ថុ មានគណនីឥណទានតែ១គណនី, ៣០ភាគរយមានឥណទាន២គណនី, ១១ភាគរយមានគណនីឥណទានចំនួន៣គណនី និងប្រមាណ៣ភាគរយមានលើសពី៣គណនី។ លោក គិត សុវណ្ណារិទ្ធ បន្ថែមថា៖« នេះបង្ហាញថា មីក្រូហិរញ្ញវត្ថុបានបង្កើនទំហំឥណទានដល់អតិថិជន ពន្យារពេលឥណប្រតិទានដល់អតិថិជន ដើម្បីជំរុញឱ្យអតិថិជនទទួលយកឥណទានដែលមានទំហំធំជាងមុន នៅពេលលទ្ធភាពសងរបស់គាត់ មិនមានការកើនឡើងប៉ុន្មានទេ ដែលជាកត្តាមួយជំរុញឱ្យគាត់ជាប់បំណុលច្រើនជាងមុន»។ ចំណេះដឹងផ្នែកហិរញ្ញវត្ថុអតិថិជនមានកម្រិតទាប កិច្ចគាំពារអតិថិជននៅមានកម្រិត ការឃោសនា ផ្សាយពាណិជ្ជកម្មរបស់គ្រឹះស្ថានមីក្រូហិរញ្ញវត្ថុមួយចំនួន មិនច្បាស់លាស់ និងលើសពីការពិតជាដើម សុទ្ធសឹងជាបញ្ហាប្រឈមដែលលោក គិត សុវណ្ណារិទ្ធ បានលើកទៅកាន់អ្នកចូលរួមប្រមាណ ៤០០នាក់។ បន្ថែមពីនេះ មន្រ្តីរូបនេះក៏លើកឡើងពីបុគ្គលិកឥណទានខ្លះដែលខ្វះខាតវិជ្ជាជីវៈ និងប្រើអប្បកិរិយាមិនសមរម្យ ពេលចុះទារប្រាក់អតិថិជន ក៏សុទ្ធសឹងប៉ះពាល់ដល់វិស័យមីក្រូហិរញ្ញវត្ថុផងដែរ។ ដើម្បីដោះស្រាយបញ្ហាប្រឈមខាងលើនេះ អគ្គនាយកត្រួតពិនិត្យធនាគារជាតិនៃកម្ពុជា ស្នើឱ្យគ្រឹះស្ថានមីក្រូហិរញ្ញវត្ថុទាំងអស់ត្រូវដោះស្រាយបញ្ហារួមគ្នា ដើម្បីការពារវិស័យមីក្រូហិរញ្ញវត្ថុកម្ពុជា ដែលធ្លាប់មានភាពលេចធ្លោ និងកេរ្តិ៍ឈ្មោះល្អនាពេលកន្លងមក។ គ្រឹះស្ថានទាំងអស់ត្រូវធ្វើជាគ្រឹះស្ថាន ដែលមានការទទួលខុសត្រូវ មានទំនួលខុសត្រូវ ផ្តល់ឥណទានប្រកបដោយទទួលខុសត្រូវ ហើយជំរុញកំណើនឥណទានដែលមានគុណភាព ប្រកួតប្រជែងដោយតម្លាភាព និងទទួលខុសត្រូវ។ បញ្ជៀបចំណេះដឹងហិរញ្ញវត្ថុទៅដល់អតិថិជន ពិសេសកាតព្វកិច្ចក្នុងកិច្ចសន្យាឥណទាន ដើម្បីជំរុញឱ្យអតិថិជនក្លាយជាអតិថិជនដែលមានការទទួលខុសត្រូវ។ នេះជាការលើកឡើងរបស់លោក គិត សុវណ្ណារិទ្ធ។ ជាមួយនឹងប្រធានបទនៃសន្និសីទ ស្ដីពី«បរិយាបន្នហិរញ្ញវត្ថុប្រកបដោយទំនួលខុសត្រូវ ភាពធន់ និងនិរន្តរភាពរបស់វិស័យហិរញ្ញវត្ថុនៅកម្ពុជា» លោក គិត សុវណ្ណារិទ្ធ រំពឹងថា សមាគមមីក្រូហិរញ្ញវត្ថុ នឹងពិភាក្សា ផ្លាស់ប្ដូរយោបល់ ចែករំលែក ដើម្បីស្វែងរកយុទ្ធសាស្រ្ត និងផែនការសកម្មភាពថ្មីៗ ដើម្បីចូលរួមដោះស្រាយបញ្ហាប្រឈមលើវិស័យមីក្រូហិរញ្ញវត្ថុកម្ពុជា សំដៅអភិវឌ្ឍន៍វិស័យនេះ ប្រកបដោយបរិយាបន្ន។ ក្នុងសន្និសីទខាងលើនេះដែរ លោក សុខ វឿន ប្រធានក្រុមប្រឹក្សាភិបាលសមាគមមីក្រូហិរញ្ញវត្ថុកម្ពុជា បានលើកឡើងថា សន្និសីទនៅឆ្នាំនេះនឹងរួមចំណែកសំខាន់ក្នុងការពាំនាំនូវយុទ្ធសាស្រ្តសំខាន់ៗ និន្នាការ និងបទបញ្ញតិច្បាប់នានា ក៏ដូចជាការចែករំលែកបទពិសោធន៍ថ្មីៗរបស់វាគ្មិន រួមនិងបញ្ហាប្រឈម ដំណោះស្រាយលើវិស័យមីក្រូហិរញ្ញវត្ថុនេះ។ សូមបញ្ជាក់ថា តាមរបាយការណ៍របស់សមាគមមីក្រូហិរញ្ញវត្ថុកម្ពុជា គិតត្រឹមត្រីមាសទី៣ឆ្នាំ២០២៣ វិស័យនេះសមតុល្យឥណទានសរុបជាង ៥ពាន់លានដុល្លារអាមេរិក និងមានអតិថិជនឥណទានជាង ១,៥លាននាក់។ សមតុល្យប្រាក់បញ្ញើនៅតាមគ្រឹះស្ថានមីក្រូហិរញ្ញវត្ថុទទួលប្រាក់បញ្ញើ មានជាង២ពាន់លានដុល្លារសហរដ្ឋអាមេរិក និងមានអតិថិជនដាក់ប្រាក់បញ្ញើសរុបជិត២លាននាក់។ ចំណែកការិយាល័យប្រតិបត្តិ មានសរុបជាង៩០០ការិយាល័យ និងមានបុគ្គលិកដែលកំពុងបម្រើការងារក្នុងវិស័យជាង២ម៉ឺននាក់។ ទិន្នន័យនេះមិនរាប់បញ្ចូលធនាគារដែលជាសមាជិករបស់សមាគមនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9858.txt	អគ្គនាយកដ្ឋានគយ និងរដ្ឋាករ រួមនឹងក្រសួងស្ថាប័នរដ្ឋ គ្រោងចេញវិធានការចាំបាច់នានា ជាមូលដ្ឋានសម្រាប់តួអង្គពាក់ព័ន្ធយកទៅអនុវត្ត ដើម្បីបន្តកែលម្អនីតិវិធីការងារ និងធ្វើឱ្យប្រសើរឡើងបន្ថែមទៀតនូវមុខងារស្ថាប័ន។ ការត្រៀមចេញវិធាននេះ គឺដើម្បីជំរុញឱ្យកាន់តែមានប្រសិទ្ធភាពថែមទៀតក្នុងកិច្ចសម្រួលពាណិជ្ជកម្ម និងការលើកកម្ពស់ភាពប្រកួតប្រជែងរបស់កម្ពុជា។	បើតាមលោក សែ សុឃន អគ្គនាយករងនៃអគ្គនាយកដ្ឋានគយនិងរដ្ឋាករកម្ពុជា ការអនុវត្តតាមវិធានការកំណែទម្រង់ស៊ីជម្រៅ និងមុតស្រួចពាក់ព័ន្ធនឹងកិច្ចសម្រួលពាណិជ្ជកម្មនេះ គឺដើម្បីលើកកម្ពស់ភាពប្រកួតប្រជែងកម្ពុជា ដែលក្រសួង-ស្ថាប័នពាក់ព័ន្ធបន្តកែសម្រួល និងធ្វើឱ្យប្រសើរឡើងនូវនីតិវិធីបំពេញបែបបទដែលមានលក្ខណៈសាមញ្ញ តាមរយៈការប្រើប្រាស់ប្រព័ន្ធបច្ចេកវិទ្យាព័ត៌មាន សំដៅកាត់បន្ថយទាំងពេលវេលានិងចំណាយរបស់ធុរកិច្ចពាណិជ្ជកម្មនៅកម្ពុជា។ នាសិក្ខាសាលាស្តីពីការសិក្សារយៈពេលបំពេញបែបបទបញ្ចេញទំនិញឆ្នាំ២០២៣ ដែលរៀបចំដោយអគ្គនាយកដ្ឋានគយនិងរដ្ឋាករកម្ពុជា(អគរ) សហការជាមួយរដ្ឋបាលគយជប៉ុន, ទីភ្នាក់ងារសហប្រតិបត្តិការអន្តរជាតិជប៉ុន (JICA) និងអង្គការគយពិភពលោក (WCO) កាលពីថ្ងៃទី២៤វិច្ឆិកា សែ សុឃន បានបញ្ជាក់ថា ការសិក្សារយៈពេលនៃការបំពេញបែបបទបញ្ចេញទំនិញឆ្នាំ២០២៣នេះ ជាឧបករណ៍មួយសម្រាប់វាស់វែងរយៈពេល និងស្វែងរកនូវបញ្ហាប្រឈមក្នុងការបំពេញបែបបទនៅគ្រប់ដំណាក់កាល»។ លោកបន្តនិយាយយ៉ាងដូច្នេះ ៖ « នេះគឺជាការចាប់ផ្តើមនៃដំណើរការសិក្សារយៈពេលបំពេញបែបបទបញ្ចេញទំនិញលើកទី៤ ទាំងមូល ដែលការងារបន្ទាប់ គឺការប្រមូលទិន្នន័យនៅ(អគ្គនាយកដ្ឋាន) និងតាមបណ្តាក្រសួង/ស្ថាប័នពាក់ព័ន្ធ ដែលគ្រោងនឹងចាប់ផ្តើមពីថ្ងៃទី១១ ដល់ថ្ងៃទី១៥ ខែធ្នូ ឆ្នាំ២០២៣ ដើម្បីរៀបចំរបាយការណ៍លទ្ធផលនៃការសិក្សាឆ្នាំ២០២៣ ដែលរំពឹងថានឹងផ្សព្វផ្សាយជាសាធារណៈនៅត្រីមាសទី១ ឆ្នាំ២០២៤»។ ជាមួយគ្នានេះ លោកអគ្គនាយករង ក៏បានស្នើដល់អង្គភាពគយនិងរដ្ឋាករ និងតំណាងក្រសួង-ស្ថាប័នពាក់ព័ន្ធរៀបចំនីតិវិធីផ្ទៃក្នុង និងចូលរួមសហការជាមួយក្រុមការងារ និងអ្នកជំនាញការ ដើម្បីឱ្យការសិក្សារយៈពេលបំពេញបែបបទបញ្ចេញទំនិញ ឆ្នាំ២០២៣ នេះ ប្រព្រឹត្តទៅដោយរលូន និងទទួលបានលទ្ធផលជាផ្លែផ្កា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9859.txt	តាមរយៈការព្យាករជាលើកទី២ មុនបំណាច់ឆ្នាំនេះ ធនាគារពិភពលោក បានប៉ាន់ប្រមាណថា កំណើនសេដ្ឋកិច្ច នៅកម្ពុជា នឹងស្ថិតនៅក្នុងរង្វង់៥,៤ភាគរយវិញ នៅឆ្នាំ២០២៣នេះ។ ធនាគារពិភពលោក បានទម្លាក់កំណើនសេដ្ឋកិច្ចកម្ពុជាបន្តិច។	របាយការណ៍ចុងក្រោយស្តីពីបច្ចុប្បន្នភាពសេដ្ឋកិច្ចរបស់កម្ពុជា ចេញផ្សាយដោយធនាគារពិភពលោក នៅថ្ងៃទី២២ វិច្ឆិកានេះ បានទម្លាក់កំណើនសេដ្ឋកិច្ចកម្ពុជា ពី៥,៥ ភាគរយ មកត្រឹម៥,៤ ភាគរយវិញ។ តាមរយៈការព្យាករនេះ ធនាគារពិភពលោក បានលើកពីកត្តារួមផ្សំរវាងសម្ពាធពីខាងក្រៅ និងបញ្ហាប្រឈមផ្នែករចនាសម្ព័ន្ធ ដែលបានដាក់សម្ពាធលើកំណើនសេដ្ឋកិច្ចកម្ពុជា ទោះបីជាមានការងើបឡើងវិញក្នុងវិស័យទេសចរណ៍ និងសេវាដទៃទៀត។ ធនាគារពិភពលោក បានបន្ថែមថា ប្រសិនបើការកែទម្រង់រចនាសម្ព័ន្ធដើរអមគ្នាជាមួយការវិនិយោគលើហេដ្ឋារចនាសម្ព័ន្ធ និងកាលានុវត្តភាពពាណិជ្ជកម្ម នោះវានឹងនាំឱ្យកំណើនបន្តបង្កើនល្បឿននៅក្នុងរយៈពេលមធ្យម និងវែង។ លោកស្រី ម៉ារីយ៉ាម សាលីម នាយកគ្រប់គ្រងនៃធនាគារពិភពលោកប្រចាំនៅកម្ពុជា មានបញ្ជាក់ថា«ដើម្បីរក្សាបាននូវកំណើនសេដ្ឋកិច្ច កម្ពុជាចាំបាច់ត្រូវជួយដល់វិស័យឯកជនឱ្យបំពេញមុខងារជាក្បាលម៉ាស៊ីនកំណើនមួយ ហើយកិច្ចការនេះអាចសម្រេចបាន ដោយធ្វើសកម្មភាពភ្លាមៗក្នុងការកែលម្អការបំពេញកិច្ចរបស់វិស័យសាធារណៈ»។ លោកស្រី ម៉ារីយ៉ាម បានសង្កត់ធ្ងន់ថា ការរក្សាស្ថេរភាពហិរញ្ញវត្ថុក៏ជាអាទិភាពមួយដែរ ហើយត្រូវតែខិតខំស្តារលំហសារពើពន្ធថែមទៀត។ ទោះមានការវិនិយោគច្រើនទៅលើហេដ្ឋារចនាសម្ព័ន្ធសាធារណៈកន្លងមកក្តី តែផ្នែកដឹកជញ្ជូននិងប្រព័ន្ធឡូហ្ស៊ីស្ទិក នៅមានកម្រិត និងការផ្គត់ផ្គង់ថាមពល ពិបាកទុកចិត្តបាន ហើយបន្តជាបន្ទុកខ្ពស់លើចំណាយថ្លៃដើមរបស់ធុរកិច្ច និងរបស់អ្នកប្រើប្រាស់ទូទៅ។ នៅក្នុងរយៈពេលមធ្យមវិញ វិបត្តិខាងក្រៅដែលកើតឡើងក្នុងពេលតែមួយ រួមបញ្ចូលទាំងការរាតត្បាតជំងឺជាសកល, សង្គ្រាមលុកលុយរបស់ប្រទេសរុស្ស៊ី ទៅលើប្រទេសអ៊ុយក្រែន, និងអត្រាខ្ពស់របស់ការប្រាក់លើទីផ្សារអន្តរជាតិ ត្រូវបានរំពឹងថានឹងបន្តធ្វើជាឧបសគ្គដល់កំណើនសេដ្ឋកិច្ចកម្ពុជា។ នេះបើតាមធនាគារពិភពលោក។ ធនាគារពិភពលោក បានបន្ថែមថា វិស័យទេសចរណ៍មានសារៈសំខាន់ណាស់ សម្រាប់សេដ្ឋកិច្ចកម្ពុជា ប៉ុន្តែប្រាក់ចំណូល នៅតាមគោលដៅទេសចរណ៍សំខាន់ៗមួយចំនួន នៅតែមានចំនួនទាបជាងពេលមុនផ្ទុះជំងឺរាតត្បាតនៅឡើយ។ របាយការណ៍ចុងក្រោយដដែល បានបន្ថែមថា ការវិនិយោគលើការផលិតទំនិញ រួមទាំងសម្លៀកបំពាក់ និងការនាំចេញទំនិញសម្រេច បានធ្លាក់ចុះ ដែលឆ្លុះបញ្ចាំងឱ្យឃើញអំពីតម្រូវការទាបនៅលើទីផ្សារពិភពលោក។ ជាលទ្ធផល ការងារនៅផ្នែកឧស្សាហកម្មផលិតកម្មបានធ្លាក់ចុះ ៥ភាគរយ ដែលញ៉ាំងឱ្យអាជ្ញាធរធ្វើអន្តរាគមន៍ផ្តល់ការគាំទ្រផ្នែកហិរញ្ញវត្ថុដល់កម្មករ ដែលត្រូវបានបញ្ឈប់ពីការងារ ។ «ឆ្ពោះទៅមុខ កំណើនសេដ្ឋកិច្ចអាចនៅតែរងផលប៉ះពាល់បន្ថែមទៀតពីការចុះខ្សោយនៃតម្រូវការពិភពលោក ឬពីការឡើងថ្លៃប្រេងឥន្ធនៈ និងថ្លៃស្បៀងអាហារឡើងវិញ។ នៅក្នុងស្រុក ការកើនឡើងនៃបំណុលគ្រួសារ និងឥណទានក្នុងស្រុកនៅក្នុងវិស័យអចលនទ្រព្យ នៅតែជាហានិភ័យដដែល»។ នេះបើតាមរបាយការណ៍ចុងក្រោយរបស់ធនាគារពិភពលោក។ របាយការណ៍នេះមានផ្នែកផ្តោតពិសេសមួយ ដែលគូសរំលេចអំពីកំណែទម្រង់រចនាសម្ព័ន្ធ ដែលអាចជួយកម្ពុជាជំរុញឱ្យមានកំណើនប្រកបដោយចីរភាព និងតាមលំនាំដែលមានផលិតភាពនាំមុខ។ កំណែទម្រង់នោះ រួមមាន ការកែលម្អបរិយាកាសធុរកិច្ចដើម្បីបង្កើនផលិតភាព និងការប្រកួតប្រជែង, ការធ្វើឱ្យប្រសើរឡើងនូវហេដ្ឋារចនាសម្ព័ន្ធ និងបណ្តាញតភ្ជាប់ផ្លូវ និងការធ្វើឱ្យប្រសើរឡើងនូវជំនាញរបស់កម្លាំងពលកម្ម ។ សេដ្ឋកិច្ចរបស់កម្ពុជាត្រូវបានព្យាករទុកថានឹងមានកំណើន៥,៤ភាគរយ នៅក្នុងឆ្នាំ២០២៣ ដែលជាកម្រិតទាបជាងបន្តិចពី ៥,៥ភាគរយ ដែលត្រូវបានព្យាករទុកកាលពីខែឧសភាកន្លងទៅ ។ តែកំណើនសេដ្ឋកិច្ចកម្ពុជា នឹងឡើងដល់ ៥,៨ភាគរយ ក្នុងឆ្នាំ២០២៤ និង ៦,១ភាគរយ ក្នុងឆ្នាំ២០២៥ ។ កំណើនសេដ្ឋកិច្ចនេះ ត្រូវបានរំពឹងទុកអំពីការកើនឡើងនូវការវិនិយោគហេដ្ឋារចនាសម្ព័ន្ធ និងអត្ថប្រយោជន៍ដែលនឹងកើតចេញពីកិច្ចព្រមព្រៀងពាណិជ្ចកម្មនានា រវាងកម្ពុជាជាមួយបណ្តាប្រទេសនៅក្នុងតំបន់។ គួរបញ្ជាក់ថា កាលពីឆ្នាំ២០២២ សេដ្ឋកិច្ចរបស់កម្ពុជាទទួលបានកំណើន ៥,២ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_986.txt	រដ្ឋមន្ត្រីក្រសួងដឹកជញ្ជូនឥណ្ឌូណេស៊ី លោកBudi Karya អះអាងថាយន្តហោះដឹកអ្នកដំណើរខាងលើធ្លាក់ក្បែរកោះLaki ចម្ងាយ២០គីឡូម៉ែត្រពីអាកាសយានដ្ឋាន។ នាវាឥណ្ឌូណេស៊ីចំនួន១០គ្រឿង ផ្ទុកទៅដោយឧបករណ៍ស្វែងរកយន្តហោះ និងអ្នកមុជទឹកក្រោមបាតសមុទ្របានចាប់ផ្តើមប្រតិបត្តិការស្វែងរកយន្តហោះដឹកអ្នកដំណើរដែលបាត់ខ្លួន ក្រោយពេលហោះចេញត្រឹមតែប៉ុន្មាននាទីប៉ុណ្ណោះ ពីអាកាសយានដ្ឋានអន្តរជាតិហ្សាការតា នៅថ្ងៃទី៩ មករា។	យន្តហោះBoeing 737-500 របស់ក្រុមហ៊ុនអាកាសចរណ៍Sriwijaya ជើងហោះហើរ SJ 182 ដែលផ្ទុកមនុស្សចំនួន៦២នាក់ ដែលក្នុងនោះមានក្រុមការងារ១២នាក់ និងកុមារចំនួន១០នាក់ បាត់ខ្លួនពីរាដា ក្រោយពេលហោះចេញពីអាកាសយានដ្ឋានហ្សាការតារយៈពេល៤នាទី។ នៅថ្ងៃទី៩ មករា យន្តហោះនេះចេញដំណើរពីក្រុងហ្សាការតាទៅតំបន់Pontianak ភាគខាងលិចកោះកាលីម៉ាន់តាន់។ យន្តហោះនេះហោះឡើងទៅដល់រយៈកម្ពស់៣៣២២ម៉ែត្រ(១០,៩០០ ហ្វីត) ក្នុងរយៈពេល៤នាទី បន្ទាប់មកចាប់ផ្តើមដាំក្បាលចុះ និងឈប់បញ្ជូនទិន្ន័យហោះហើរនៅរយៈពេល២១វិនាទីបន្ទាប់។ លោកSolihin អ្នកនេសាទឥណ្ឌូណេស៊ី អះអាងថាលោកកំពុងនេសាទនៅក្បែរកោះLancang និងបានឭសំឡេងផ្ទុះក៏ខ្លាំងមួយ នៅអំឡុងម៉ោង២ និង៣០នាទី (ម៉ោងឥណ្ឌូណេស៊ី)។ អ្នកនេសាទរូបនេះ បន្តថាលោកឃើញរបស់ធ្លាក់ពីលើមេឃ ដែលនៅមិនឆ្ងាយប៉ុន្មានពីទូកនេសាទរបស់លោក និងបន្ទាប់មកវត្ថុនោះផ្ទុះក្នុងទឹក។ លោកHendrik អ្នកនេសាទមួយរូបទៀត និយាយថា ក្រោយផ្ទុះនោះមិនយូរប៉ុន្មាន លោកឃើញមានប្រេង និងកម្ទេចអណ្តែតលើផ្ទៃទឹក។ អ្នកនេសាទទាំងពីររូបនោះ ក៏សម្រេចឡើងទៅឆ្នេរ និងរាយការណ៍ប្រាប់ប៉ូលិស។នេះយោងតាមទូរទស្សន៍សិង្ហបុរី Channel News Asia។ នាថ្ងៃទី៩ មករាកន្លងទៅ ក្រុមអ្នកស្វែងរក និងអ្នកនេសាទស្រង់បានបំណែកនៃកន្លែងចុះពីយន្តហោះក្នុងគ្រាអាសន្ន ដោយជឿថាបែកចេញពីយន្តហោះដែលបាត់ខ្លួននោះ ទោះជាយ៉ាងណាក្តីក្រុមស្វែងរកនៅមិនទាន់អាចរកឃើញតួខ្លួននៃយន្តហោះ ឬកំណត់ជោគវាសនារបស់មនុស្សទាំង៦២រូបនោះឡើយ។ ស្របពេលជាមួយគ្នានេះ ភ្នាក់ងារសង្គ្រោះឥណ្ឌូណេស៊ីBasarnas អះអាងថានឹងបញ្ជូនក្រុមការងារដើម្បីស្វែងរកអ្នកដែលរួសរានមានជីវិត។ ក្រោយហេតុការណ៍នេះ ភ្នាក់ងារសុវត្ថិភាពឥណ្ឌូណេស៊ីKNKT នឹងបើកការស៊ើបអង្កេតជាបន្ទាន់ ចំណែកក្រុមប្រឹក្សាសុវត្ថិភាពអាកាសចរណ៍អាមេរិកក៏ចូលរួមដែរ ដោយសារយន្តហោះនេះរចនា និងកសាងនៅអាមេរិក។ យន្តហោះដែលបាត់ខ្លួននោះ គឺយន្តហោះBoeing 737-500 ដែលចេញប្រតិបត្តិការជាង២៧ឆ្នាំ និងពុំដែលជួបបញ្ហាអ្វីឡើយ។ កាលពីឆ្នាំមុនឥណ្ឌូណេស៊ី ក៏ជួបគ្រោះធ្លាក់យន្តហោះនេះដែរ ក្រោយពេលយន្តហោះBoeing 737 MAX របស់ក្រុមហ៊ុនអាកាសចរណ៍Lio Air ធ្លាក់និងសម្លាប់មនុស្សទាំងអស់ចំនួន១៨៩នាក់។ ក្រុមហ៊ុនផលិតយន្តហោះBoeing អះអាងថាខ្លួនកំពុងទាក់ទងជាមួយក្រុមហ៊ុនអាកាសចរណ៍ និងត្រៀមជាស្រេចក្នុងការផ្តល់ជំនួយក្នុងស្ថានការណ៍ដ៏លំបាកនេះ។ ក្រុមហ៊ុនអាកាសចរណ៍Sriwijaya ត្រូវបានបង្កើតឡើងក្នុងឆ្នាំ២០០៣ ដោយមានប្រតិបត្តិការហោះហើរក្នុងប្រទេសឥណ្ឌូណេស៊ីមួយភាគធំ។ ក្រុមហ៊ុនអាកាសចរណ៍នេះ មានកំណត់ត្រាស្តីពីសុវត្ថិភាពអ្នកធ្វើដំណើរយ៉ាងល្អ ដោយពុំមានគ្រោះថ្នាក់ដល់ជីវិតឡើយ បើទោះបីជាមានបញ្ហាចំនួន៤ដងក្តី នេះយោងតាមបណ្តាញសុវត្ថិភាពអាកាសចរណ៍។ ជុំវិញវិស័យអាកាសចរណ៍ឥណ្ឌូណេស៊ីវិញ ប្រទេសនេះពុំសូវជាមានកំណត់ត្រាល្អប៉ុន្មានឡើយ ជាក់ស្តែងសហភាពអឺរ៉ុបហាមមិនឲ្យក្រុមហ៊ុនអាកាសចរណ៍របស់ប្រទេសនេះប្រតិបត្តិការក្នុងដែនអាកាសរបស់ខ្លួនពីឆ្នាំ២០០៧ ដល់២០១៨ ក្រោមហេតុផលថាការត្រួតពិនិត្យ និងថែទាំយន្តហោះមានសភាពអន់ថយ ក្រោយរដ្ឋាភិបាលឥណ្ឌូណេស៊ីកាត់បន្ថយការត្រួតពិនិត្យលើវិស័យនេះក្នុងឆ្នាំ១៩៩០។ ចំណែកអាមេរិកវិញ ទម្លាក់កម្រិតសុវត្ថិភាពអាកាសចរណ៍ឥណ្ឌូណេស៊ី ទៅកម្រិតទី២ ពីឆ្នាំ២០០៧ ដល់២០១៦ ដោយសារពុំមានគ្រប់គ្រាន់នូវប្រព័ន្ធច្បាប់គ្រប់គ្រងអាកាសចរណ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9860.txt	រយៈពេល១០ខែមកនេះ អគ្គនាយកដ្ឋានពន្ធដារប្រមូលចំណូលចូលជាតិបាន ១២ ៤២១ពាន់លានរៀល (ប្រមាណ ៣ ០៦៧លានដុល្លារ)។ ចំនួននេះស្មើនឹង ៨៥,៨៧ភាគរយ នៃផែនការច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២៣។	សេចក្តីប្រកាសព័ត៌មានរបស់អគ្គនាយកពន្ធដារ នាថ្ងៃទី១៥វិច្ឆិកា បានបញ្ជាក់ថា ក្នុងចំណោមចំណូលពន្ធដារទាំងជាង៣០០០លានដុល្លារនេះ គឺមាន៦២,៨២លានដុល្លារ ជាចំណូលដែលបានពីប្រតិបត្តិការពាណិជ្ជកម្មតាមប្រព័ន្ធអេឡិចត្រូនិក (E-Commerce) របស់សហគ្រាសជាអ្នកជាប់ពន្ធអនិវាសនជន(សហគ្រាសផ្គត់ផ្គង់ទំនិញ និង/ឬសេវាអេឡិចត្រូនិកពីបរទេសចូលមកកម្ពុជា) ចំនួន ៨២សហគ្រាស។ ក្រៅពីចំណូលជាតិដែលសម្រេចបានខាងលើនេះ អគ្គនាយកពន្ធដារនៃក្រសួងសេដ្ឋកិច្ច និងហិរញ្ញវត្ថុ ក៏បានចុះបញ្ជីសហគ្រាសជោគជ័យក្នុងចំនួន ១៣ ៤៣៣ ផងដែរ។ ក្នុងនោះ ការចុះបញ្ជីតាមថ្នាល Cam-Dx មាន ១២ ៣៤១សហគ្រាស។ ជាមួយគ្នានេះ អគ្គនាយកដ្ឋានពន្ធដារ បានដោះស្រាយឯកសារបណ្តឹងតវ៉ាលើករណីសវនកម្មពន្ធដារ៣៦៨ ករណី និង សម្រេចលើករណីស្នើសុំអត្ថប្រយោជន៍ពីការអនុវត្តកិច្ចព្រមព្រៀង ស្តីពីការចៀសវាងការយកពន្ធត្រួតគ្នា បាន៣៦៥ សហគ្រាស។ នេះបើតាមសេចក្តីប្រកាសព័ត៌មានរបស់អគ្គនាយកដ្ឋានពន្ធដារ។ គួររំឭកថា កាលឆ្នាំ២០២២ អគ្គនាយកដ្ឋានពន្ធដារប្រមូលចំណូលចូលជាតិបាន ៣ ៤៥៥,១១លានដុល្លារ។ ចំណូលដែលពន្ធដារសម្រេចបាននេះ គឺលើសផែនការប្រមាណ២២ភាគរយ នៃច្បាប់ប្រចាំឆ្នាំដែលកំណត់ដោយរដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9861.txt	សៀមរាប៖ ជាខេត្តទេសចរណ៍ សៀមរាបមានសេវាកម្មម្ហូបអាហារ និងភេសជ្ជៈច្រើន។ ប្លាស្ទិកជាបញ្ហាកំពុងបង្កភាពស្មុគស្មាញលើការគ្រប់គ្រងកាកសំណង់ និងអនាម័យដែលទាមទារឱ្យមានការគ្រប់គ្រង និងដោះស្រាយជាបន្ទាន់។	ការកើនឡើងនៃចំនួនប្រជាជន និងកំណើនសកម្មភាពទេសចរណ៍នៅក្រុងសៀមរាប ដែលតម្រូវឱ្យការគ្រប់គ្រងសំណល់ប្លាស្ទិក ក្លាយជាកត្តាសំខាន់ក្នុងការថែរក្សាអនាម័យទីក្រុង ការការពារបរិស្ថាន និងធានាបាននូវការរស់នៅរបស់ប្រជាពលរដ្ឋ និងទេសចរ។ វិស័យម្ហូបអាហារ និងភេសជ្ជៈបានដើរតួសំខាន់ ក្នុងឧស្សាហកម្មទេសចរណ៍សៀមរាប ក្នុងនោះបរិមាណការប្រើប្រាស់ប្លាស្ទិក ក៏មានសន្ទុះខ្លាំងក្លាដែរ។ កាកសំណល់ផ្លាស្ទិកដែលកើតចេញពីការវេចខ្ចប់ សេវាអតិថិជន និងប្រភពផ្សេងៗទៀត រួមចំណែកយ៉ាងសំខាន់ដល់បញ្ហាប្រឈមក្នុងការគ្រប់គ្រងកាកសំណល់របស់ខេត្តសៀមរាប។ លោក Frank Jattke ប្រធានក្រុមការងារប្រចាំតំបន់អាស៊ាននៃអង្គការ GIZ ស្នើឱ្យម្ចាស់អាជីវកម្មអាហារ និងភេសជ្ជៈ ពិចារណាឡើងវិញក្នុងការប្រើប្រាស់ប្លាស្ទិក ដែលកំពុងមានចំនួនច្រើន និងបង្កក្ដីកង្វល់សម្រាប់សង្គមជាតិ ក៏ដូចជាពិភពលោក។ អ្នកជំនាញរូបនេះបញ្ជាក់ថា ម្ចាស់អាជីវកម្មគួររិះរកវិធី ឬណែនាំអតិថិជន ឱ្យមានជម្រើសផ្សេង ដែលអាចជំនួសប្លាស្ទិក។ លោកបញ្ជាក់ថា អ្នកលក់អាចសួរភ្ញៀវថាតើគេអាចដាក់កាហ្វេក្នុងកែវថ្ម ឬសម្ភារជំនួសកែវប្លាស្ទិកបានទេ ឬគាត់មិនយកថង់ច្រកដែរឬទេជាដើម ទាំងនេះជាអ្វីដែលម្ចាស់អាជីវកម្មអាចចូលរួមកាត់បន្ថយប្លាស្ទិកដែលភាគច្រើនប្រើបានតែមួយដង។ អ្នកជំនាញដដែលបានបញ្ជាក់ថា ការគ្រប់គ្រងកាកសំណល់ប្លាស្ទិកជាបញ្ហាស្មុគស្មាញ និងត្រូវមានអ្នកចូលរួម ពិសេសអ្នកប្រើប្រាស់ និងអ្នកផលិត ក៏ដូចជាផ្សព្វផ្សាយឱ្យបានទូលំទូលាយ។ លោក Frank Jattke ក៏បានកោតសរសើរចំពោះម្ចាស់អាជីវកម្ម ឬសណ្ឋាគារខ្លះដែលបានចូលរួម ការងារកាត់បន្ថយប្លាស្ទិកនេះនាពេលកន្លងមក ទាំងការកែច្នៃរុក្ខជាតិផ្សេងៗជាបំពង់បឺត ប្រើប្រាស់សម្ភារដែលបង្កើតពីរុក្ខជាតិ ចានក្រដាស ដែលអាចរលាយនាពេលឆាប់ៗជាដើម។ អភិបាលរងខេត្តសៀមរាប លោក យុន លីនណេ លើកឡើងថា កាកសំណល់ប្លាស្ទិកច្រើនកើតឡើងដោយសារការវេចខ្ចប់អាហារទៅក្រៅ ការផ្ដល់សេវាកម្មដល់អតិថិជនដោយផ្តោតលើ គុណភាព និងអនាម័យ ដែលបណ្ដាលឱ្យមានបញ្ហាប្រឈមក្នុងការគ្រប់គ្រងសំរាមសំណល់រឹង។ ថ្លែងនៅក្នុងសិក្ខាសាលានាថ្ងៃទី៧ ខែវិច្ឆិកា លោក យុន លីនណេ បានលើកទឹកចិត្តដល់ពលរដ្ឋគ្រប់រូប ត្រូវចូលរួមដោះស្រាយបញ្ហានេះទាំងអស់គ្នា គឺចាប់ផ្តើមពីខ្លួនឯងទៅសមាជិកគ្រួសារ និងការផ្សព្វផ្សាយទៅអ្នកដទៃពីមួយទៅមួយ។ ជាមួយគ្នានោះលោកអភិបាលរង បានបញ្ជាក់ថា ខេត្តសៀមរាមជាខេត្តមួយដែលកំពុងសិក្សាសាកល្បងលើកកម្ពស់ការគ្រប់គ្រងសំរាមសំណល់រឹងនៅក្នុងទីក្រុងប្រកបដោយនិរន្តរភាព និងគិតគូរពីតួនាទីរបស់យេនឌ័រ ដើម្បីជាគំរូដល់ទីក្រុងដទៃទៀតយកទៅសិក្សា និងអនុវត្តន៍ ព្រមទាំងចែករំលែកទៅកាន់ប្រទេស ដទៃទៀតនៅក្នុងប្រទេសអាស៊ាន។ លោក យុន លីនណេ ក៏បានអរគុណទីភ្នាក់ងារសហប្រតិបត្តិការអាល្លឺម៉ង់ និងសមាគមក្លឹបទេសចរណ៍សៀមរាប (STC) ដែលរៀបចំសិក្ខាសាលាស្តីពី ការកាត់បន្ថយការប្រើប្រាស់ផលិតផលប្លាស្ទិកប្រើបានតែមួយដងតាមទម្លាប់ចាស់។ លោកយល់ថា សិក្ខាសាលានេះ ជាផ្នែកមួយនៃការពង្រឹងសមត្ថភាពអ្នកពាក់ព័ន្ធលើវិស័យសាធារណៈ ឯកជន ដើម្បីកែលម្អការគ្រប់គ្រងសំរាមសំណល់រឹងនៅក្នុងទីក្រុង និងលើកកម្ពស់ការកែច្នៃឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9862.txt	មិនមានការចេញអាជ្ញាបណ្ណធ្វើអាជីវកម្មលើថ្មភ្នំ(វ៉ៃថ្មភ្នំ)ដល់ក្រុមហ៊ុនណាមួយទៀតឡើយ លុះត្រាតែមានការពិនិត្យឡើងវិញ។ លោក កែវ រតនៈ រដ្ឋមន្រី្តក្រសួងរ៉ែ និងថាមពល បានអះអាងយ៉ាងដូច្នេះ នាពេលដែលលោកឆ្លើយតបទៅនឹងក្តីកង្វល់របស់តំណាងឯកជនមួយរូប នាកិច្ចប្រជុំក្រុមការងារផ្នែកថាមពល និងធនធានរ៉ែ (ក្រុម «ញ») នៃវេទិការាជរដ្ឋាភិបាល-ផ្នែកឯកជន កាលពីថ្ងៃទី១ ខែវិច្ឆិកា។	លោក ហាក់ ប៊ុនថន តំណាងសមាគមផ្នែកថ្មសំណង់ ចង់បានអន្តរាគមន៍ ក៏ដូចជាមតិយោបល់ពីរដ្ឋមន្ត្រីរ៉ែ ពាក់ព័ន្ធនឹងការកំណត់តម្លៃអប្បបរមានៃការលក់ចេញ។ លោកបានលើកឡើងថា តម្លៃវាទាបពេក រួមជាមួយនឹងការប្រកួតប្រជែងខុសរឿង បានធ្វើឱ្យក្រុមហ៊ុន ឬសហគ្រាស បិទទ្វារជាបន្តបន្ទាប់។ លោក កែវ រតនៈ បានបញ្ជាក់ថា ក្រសួងមិនមានការចេញអាជ្ញាបណ្ណដល់ក្រុមហ៊ុនអាជីវកម្មថ្មភ្នំ ណាមួយទៀតឡើយដែលនេះគឺដើម្បីឱ្យមានតុល្យភាពគ្នារវាងការអភិរក្ស និងការអភិវឌ្ឍ ខណៈបច្ចុប្បន្នវិស័យឯកជនមានលទ្ធភាពគ្រប់គ្រាន់ក្នុងការផ្គត់ផ្គង់ថ្មសំណង់នៅលើទីផ្សារកម្ពុជា ជាមួយតម្លៃល្អប្រសើរ។ លោក ហាក់ ប៊ុនថន តំណាងសមាគមផ្នែកថ្មសំណង់ ។ រូបថត៖ ក្រសួងធនធានរ៉ែ និងថាមពល ក្នុងន័យនេះ រដ្ឋមន្ត្រីរ៉ែ មិនហាមឃាត់អ្នកដែលចង់ធ្វើអាជីវកម្មថ្មទេ ប៉ុន្តែត្រូវគិតគូរសំខាន់ លើការងារអភិរក្ស។ លោកបញ្ជាក់ថា៖ «កម្ពុជាអនុវត្តសេដ្ឋកិច្ចទីផ្សារសេរី! អ្នកណាដាក់ពាក្យ[សុំធ្វើអាជីវកម្មថ្ម] យើងអាចឱ្យ ប្រសិនបើគោរពតាមលក្ខខណ្ឌបរិស្ថាន សួយសារ និងពន្ធដារត្រឹមត្រូវ គឺយើងអាចឱ្យ[ធ្វើអាជីវកម្ម]»។ ប៉ុន្តែលោកបន្តថា៖ « យើងក៏ថ្លឹងថ្លែង ជាមួយបញ្ហាអភិរក្ស! ខ្ញុំមិនចង់ឃើញភ្នំទាំងអស់កញ្ឆតទាំងអស់នោះទេ។ ពីព្រោះ ភ្នំខ្លះមានតម្លៃជាប្រវត្តិសាស្ត្រ ភ្នំខ្លះមានតម្លៃវប្បធម៌ ភ្នំខ្លះមានតម្លៃអេកូទេសចរណ៍ ឬមួយការលម្អ។ បើយើងជិះឡានពីភ្នំពេញទៅកំពង់សោម ភ្នំតូច-ធំ ឆែបទាំងអស់! ឆែបច្រមុះ ឆែបមាត់ ឆែបតិចៗទាំងអស់ ដោយមិនមានការចាំបាច់»។ ជុំវិញការអភិរក្សភ្នំនេះ លោក កែវ រតនៈ បានចាត់អគ្គនាយកដ្ឋានរ៉ែ ឱ្យធ្វើការងារជាមួយមន្ទីររ៉ែ និងថាមពលគ្រប់រាជធានី-ខេត្ត រួមទាំងឈានដល់ការពិគ្រោះយោបល់ ជាមួយមន្ទីរវប្បធម៌ និងវិចិត្រសិល្បៈ និងមន្ទីរទេសចរណ៍ លើការងារអភិរក្សភ្នំនានានៅកម្ពុជា។ លោក បានលើកឡើងឧទាហរណ៍មកនិយាយបញ្ជាក់ថា ៖ «យើងមិនចង់បាត់ភ្នំនាងកង្រីយើង ទៅជាវាលទំនាបទេ។ ថ្ម! យើងដោះស្រាយថ្ម ប៉ុន្តែមិនមែនភ្នំទាំងអស់ត្រូវឆែបទាំងអស់ឡើយ! ភ្នំណាក៏ឆែប ភ្នំណាក៏កញ្ឆតនោះ គឺមិនបានទេ»។ រដ្ឋមន្ត្រីរ៉ែ លើកឡើងថា ការពិនិត្យឡើងវិញយ៉ាងហោច៦ ទៅ៧ខែលើបញ្ហានេះ អាចកំណត់បានគោលការណ៍ផ្គត់ផ្គង់ ហើយក៏ជាការអភិរក្សមួយដែលត្រូវឈានដល់ការអនុវត្តផងដែរ។ លោក កែវ រតនៈ បញ្ជាក់ថា ក្នុងទីផ្សារសេរី ការកំណត់ថ្លៃមិនអាចធ្វើទៅបាន ប៉ុន្តែរដ្ឋ និងវិស័យឯកជន អាចរួមគ្នាជួយចាត់ការអ្នកដែលគេចពីសំណាញ់ច្បាប់ ជាពិសេសអ្នកដែលបង្កើតឱ្យមានការប្រកួតប្រជែងមិនស្មើភាព៕ លោក ហាក់ ប៊ុនថន តំណាងសមាគមផ្នែកថ្មសំណង់ ។ រូបថត៖ ក្រសួងធនធានរ៉ែ និងថាមពល លោក ហាក់ ប៊ុនថន តំណាងសមាគមផ្នែកថ្មសំណង់ ។ រូបថត៖ ក្រសួងធនធានរ៉ែ និងថាមពល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9863.txt	ទីភ្នាក់ងារផែនការរដ្ឋថៃនៅថ្ងៃទី ២៧ ខែវិច្ឆិកា បានប្រកាសថា អត្រាការងារថៃនៅក្នុងត្រីមាសទី៣ បានកើនឡើងត្រឹម ១,៣ភាគរយធៀបនឹងឆ្នាំមុន ដែលជាកំណើនយឺតបំផុតក្នុងរយៈពេល ៥ត្រីមាសកន្លងមកនេះ។	សេដ្ឋកិច្ចធំទីពីររបស់អាស៊ីអាគ្នេយ៍បានកើនឡើងត្រឹមតែ ១,៥ភាគរយក្នុងត្រីមាសទី៣ដែលជាកំណើនយឺតបំផុតនៅឆ្នាំនេះ ដោយសារការធ្លាក់ចុះនៃការនាំចេញ និងការចំណាយច្រើនរបស់រដ្ឋាភិបាល។ ក្រុមប្រឹក្សាអភិវឌ្ឍន៍សេដ្ឋកិច្ច និងសង្គមជាតិ (NESDC) បាននិយាយនៅក្នុងសេចក្តីថ្លែងការណ៍មួយថា កំណើនការងារនៅត្រីមាសទី៣ ភាគច្រើននៅក្នុងវិស័យទេសចរណ៍ មានការកើនឡើងតិចជាង ១,៧ភាគរយបើធៀបត្រីមាសមុន។ ទន្ទឹមនេះ ផលិតកម្មដែលផ្តោតលើការនាំចេញបានមើលឃើញពីការថយចុះនៃការងារនៅក្នុងត្រីមាសទី៣។ ចំណែកអត្រាគ្មានការងារធ្វើនៅថៃបានថយមកត្រឹម ០,៩៩ភាគរយក្នុងត្រីមាសទី៣ ធៀបនឹង១,០៦ភាគរយក្នុងត្រីមាសទី២ ។ យ៉ាងណាមិញ និយមន័យនៃភាពអត់ការងារធ្វើរបស់ថៃមានលក្ខណៈតូចចង្អៀត ដោយរាប់ថា អ្នកអត់ការងារធ្វើទាល់តែជាអ្នកដែលធ្វើការតិចជាងមួយម៉ោងក្នុងមួយសប្តាហ៍ដែលបានស្ទង់មតិ។ អ្នកវិភាគនិយាយថា តួលេខនេះមិនបានរាប់បញ្ចូលចំពោះអ្នកនៅក្នុងវិស័យសេដ្ឋកិច្ចក្រៅប្រព័ន្ធនោះទេ។ គួរបញ្ជាក់ថា នៅត្រីមាសទី៣ ឆ្នាំ២០២៣ កម្លាំងពលកម្មសរុបនៅថៃមានចំនួន ៤៩,១លាននាក់ កើនឡើងពី ៣៩,៧លាននាក់នៅក្នុងត្រីមាសទី២៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9864.txt	សាច់បង្កក គ្មានច្បាប់នាំចូលប្រមាណ៣៧ម៉ឺនគីឡូក្រាម ត្រូវបានក្រុមការងារអន្តរាគមន៍បង្ក្រាបបទល្មើសចលនាសត្វ នៃអគ្គនាយកដ្ឋានសុខភាពសត្វ និងផលិតកម្មសត្វ រកឃើញនៅក្នុងឃ្លាំងមួយកន្លែង ស្ថិតក្នុងសង្កាត់ក្រាំងធ្នង់ ខណ្ឌសែនសុខ។ សាច់បង្កកខុសច្បាប់ទាំងនោះ មានគ្រឿងមាន់ សាច់មាន់ សាច់ជ្រូក និងសាច់ក្របី ជាដើម។	ដោយមានការសម្របសម្រួលនីតិវិធី ពីលោក ម៉ុត ដារ៉ា ព្រះរាជអាជ្ញារង នៃអយ្យការអមសាលាដំបូងរាជធានីភ្នំពេញ ក្រុមការងារអន្តរាគមន៍បង្ក្រាបបទល្មើសចលនាសត្វ នៃអគ្គនាយកដ្ឋានសុខភាពសត្វ ចុះត្រួតពិនិត្យ និងរឹបអូសសាច់បង្កកខុសច្បាប់ទាំងនេះបាន នាថ្ងៃទី៤ធ្នូ ឆ្នាំ២០២៣។ បើតាមលោក ហ៊ុន សារ៉ាត់ អនុប្រធាននាយកដ្ឋានសុខភាពសត្វ និងសុខភាពសាធារណៈបសុព្យាបាល ក្នុងប្រតិបត្តិការនេះ ក្រុមការងារបានរកឃើញប្រភេទសាច់បង្កកនានា គ្មានឯកសារច្បាប់នាំចូល សរុប ២៤ ៤២៤ កេស។ លោក ហ៊ុន សារ៉ាត់ បានបញ្ជាក់ប្រាប់សារព័ត៌មានថ្មីៗ(ThmeyThmey) យ៉ាងដូច្នេះ៖ «ចំនួនសាច់បង្កកដែលយើងរកឃើញនេះ គឺមានប្រមាណ៣៧ម៉ឺនគីឡូក្រាម»។ លោកបន្តរៀបរាប់ថា នៅក្នុងនោះ មានចុងស្លាបមាន់១០,៥ម៉ឺនគីឡូក្រាម, គូទមាន់ ៥៥ ២០០គីឡូក្រាម, សាច់មាន់កិន ២ ២០០គីឡូក្រាម, កោះមាន់ ១ ៥៩៦គីឡូក្រាម, ជើងមាន់ មាន ៤១ ៧០០គីឡូក្រាម, សាច់ជ្រូក ប្រេស៊ីល ៥៦ ៦៧១គីឡូក្រាម, សាច់ជ្រូកអ៊ីតាលី ៩ ៨៩៥គីឡូក្រាម, សាច់ជ្រូកអាល្លឺម៉ង់ ៩ ៧៧៥គីឡូក្រាម , ត្រចៀកជ្រូក៦ ៦៨០គីឡូក្រាម, សាច់ក្របី ៧១ ៦០០គីឡូក្រាម, កន្សោមដោះក្របីមាន ២ ៧០០គីឡូក្រាម , ស្បូនជ្រូកមាន ៥ ៦៩០គីឡូក្រាម និងស្បែកជ្រូកបង្កកមាន១ ៦០០គីឡូក្រាម។ សាច់សត្វបង្កកខាងលើទាំងអស់នេះ ត្រូវបាននាំចូលពីបរទេស មកស្តុកទុកនៅក្នុងឃ្លាំង ដោយពុំទាន់មានឯកសារបញ្ជាក់ច្បាស់លាស់ឡើយ។ បច្ចុប្បន្ន ឃ្លាំងបង្កកសាច់សាច់សត្វនេះ ត្រូវបានបិទជាបណ្ដោះអាសន្ន ដោយតម្រូវឱ្យម្ចាស់ទីតាំងត្រូវរកឯកសារពាក់ព័ន្ធ ទៅបំភ្លឺនៅអគ្គនាយកដ្ឋានសុខភាពសត្វ និងផលិតកម្មសត្វ នៃក្រសួងកសិកម្ម រុក្ខាប្រមាញ់ និងនេសាទ។ នេះបើតាមលោក ហ៊ុន សារ៉ាត់។ លោក ស្រ៊ុន ពៅ ប្រធានសមាគមអ្នកចិញ្ចឹមសត្វកម្ពុជា បានសាទរចំពោះប្រតិបត្តិការនេះដែលបានឆ្លុះបញ្ចាំងពីការយកចិត្តទុកដាក់ពីរដ្ឋាភិបាល ដើម្បីសុខសុវត្ថិភាពរបស់ប្រជាពលរដ្ឋ និងអ្នកចិញ្ចឹមសត្វនៅក្នុងស្រុក។ គួរជម្រាបថា ការបង្ក្រាបបាននូវសាច់បង្កកនាំចូលខុសច្បាប់ជាបន្តបន្ទាប់មកនេះ កើតឡើងបន្ទាប់ពីប្រមុខរដ្ឋាភិបាល សម្តេច ហ៊ុន ម៉ាណែត បានបញ្ជាឱ្យក្រសួងស្ថាប័នពាក់ព័ន្ធទាំងអស់ ត្រូវពង្រឹងច្បាប់ហាមឃាត់ការនាំសាច់បង្កក ខូចគុណភាព ចូលមកទឹកដីកម្ពុជា។ ក្នុងវេទិការាជរដ្ឋាភិបាល-ផ្នែកឯកជនលើកទី១៩ នាព្រឹកថ្ងៃទី១៣ វិច្ឆិកា ឆ្នាំ២០២៣ បានលើកឡើងពីការបើកទូលាយសម្រាប់ចំណីអាហារគ្មានច្បាប់ បានធ្វើឱ្យអ្នកចិញ្ចឹមក្នុងស្រុក ពិបាកប្រកួតប្រជែងទាំងផ្នែកទីផ្សារ និងតម្លៃ។ ក្រៅពីប៉ះពាល់ដល់អ្នកផលិតក្នុងស្រុក វាក៏ផ្ដល់ប៉ះពាល់ខ្លាំងដល់សុខភាពពលរដ្ឋ ដែលជាអ្នកប្រើប្រាស់ ផងដែរ។ ដើម្បីលើកកម្ពស់ការប្រកួតប្រជែងដោយស្មើភាព និងការពារសុខុមាលភាពពលរដ្ឋ រដ្ឋាភិបាល បានណែនាំឱ្យក្រសួងស្ថានប័នពាក់ព័ន្ធ ពង្រឹងឱ្យបានម៉ត់ចត់នូវការហាមឃាត់ការនាំចូលម្ហូប ឬចំណីអាហារណាខូចគុណភាព និងគុណភាពទាប ដែលវាធ្វើឱ្យប៉ះពាល់ដល់សុខភាពពលរដ្ឋ មិនមែនតែ សាច់ជ្រូកបង្កក មាន់ ស៊ុត និងត្រីខុសច្បាប់ នោះទេ។ សម្តេច បានបញ្ជាឱ្យអាជ្ញាធរពាក់ព័ន្ធ ត្រូវកំណត់ច្រកទ្វារព្រំដែនឱ្យបានច្បាស់លាស់ ក្នុងការអនុញ្ញាតឱ្យមានការនាំចូលសាច់ជ្រូកបង្កក មាន់ ស៊ុត និងត្រី ដើម្បីបង្កភាពងាយស្រួលដល់ការគ្រប់គ្រង និងត្រួតពិនិត្យ ការនាំចូលខុសច្បាប់ក្រោមរូបភាពផ្សេងៗ។ ក្រៅពីនោះ ត្រូវធ្វើវិសោធនកម្មអនុក្រឹត្យលេខ១៧ អនក្រ.បក ស្ដីពីការដាក់ឱ្យប្រើប្រាស់បញ្ជីទំនិញហាមឃាត់ និងទំនិញជាប់កម្រិតកំណត់ ដើម្បីតម្រូវឱ្យមានការស្នើសុំលិខិតអនុញ្ញាតចេញពីក្រសួងកសិកម្ម រុក្ខាប្រមាញ់ និងនេសាទ ចំពោះការនាំចូលសាច់បង្កកទាំងនោះ ដើម្បីធានាគុណភាព និងសុខភាព ស្របតាមការកំណត់នៃបទដ្ឋានគតិយុត្ត ជាធរមាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9865.txt	ប្រទេសផលិតប្រេងសំខាន់ៗរបស់ពិភពលោក នឹងកាត់បន្ថយការផលិតប្រេងចំនួន ២,២លានបារ៉ែលក្នុងមួយថ្ងៃចាប់ពីឆ្នាំ ២០២៤ ។	អង្គការនៃប្រទេសនាំចេញប្រេង និងសម្ព័ន្ធមិត្ត (OPEC+) ដែលបញ្ចប់ការពិភាក្សាអំពីការផលិតប្រេងនៅឆ្នាំ២០២៤ សម្រេចកាត់បន្ថយការផលិតប្រេងចំនួន២,២លានបារ៉ែលជារៀងរាល់ថ្ងៃនៅឆ្នាំក្រោយ។ តួលេខនេះរួមបញ្ចូលទាំងការកាត់បន្ថយការផ្គត់ផ្គង់ដោយស្ម័គ្រចិត្តចំនួន ១,៣លានបារ៉ែលក្នុងមួយថ្ងៃដោយរុស្ស៊ី និងអារ៉ាប៊ីសាអូឌីត ដែលត្រូវបានបន្តរហូតដល់ត្រីមាសទី១ឆ្នាំក្រោយ។ បច្ចុប្បន្ន OPEC+ ផ្គត់ផ្គង់ច្រើនជាង៤០ភាគរយនៃផលិតកម្មប្រេងពិភពលោក ជាមួយបរិមាណ៤៣លានបារ៉ែលក្នុងមួយថ្ងៃ។ កិច្ចប្រជុំនៅថ្ងៃទី៣០ ខែវិច្ឆិកា បានធ្វើឡើងក្នុងបរិបទនៃទីផ្សារពិភពលោកកំពុងប្រឈមនឹងហានិភ័យនៃការផ្គត់ផ្គង់លើសតម្រូវការ។ ក្រោយពីការកាត់បន្ថយចាប់ពីចុងឆ្នាំ២០២២ អារ៉ាប៊ីសាអូឌីត រុស្ស៊ី និងសមាជិកដទៃទៀតនៃអង្គការ OPEC+ បានប្តេជ្ញាកាត់បន្ថយការផ្គត់ផ្គង់ប្រេង ៥,១៦លានបារ៉ែលក្នុងមួយថ្ងៃដែលស្មើនឹង៥ភាគរយនៃតម្រូវការប្រេងពិភពលោក។ ចំនួននេះរួមមាន៣,៦៦លានបារ៉ែលពីបណ្តាប្រទេស OPEC+ ផ្សេងទៀត ក្រៅពីការកាត់បន្ថយដោយស្ម័គ្រចិត្តពីអារ៉ាប៊ីសាអូឌីត និងរុស្ស៊ី។ អង្គការ OPEC+ បានយកចិត្តទុកដាក់លើការកាត់បន្ថយផលិតកម្មប្រេង ដោយសារតម្លៃប្រេងបានធ្លាក់ចុះជិត២០ភាគរយ ចាប់តាំងពីចុងខែកញ្ញា។ ក្រៅពីនេះ កំណើនសេដ្ឋកិច្ចនៅឆ្នាំក្រោយត្រូវបានព្យាករថានឹងធ្លាក់ចុះ ហើយការផ្គត់ផ្គង់ប្រេងអាចនឹងមានលើសតម្រូវការផងដែរ។ គួបញ្ជាក់ថា តម្លៃប្រេងឆៅពិភពលោកបានធ្លាក់ចុះម្តងទៀតបន្ទាប់ពីកិច្ចប្រជុំ OPEC+។ ប្រេង Brent បច្ចុប្បន្នធ្លាក់ថ្លៃ ០,៣ភាគរយមកនៅត្រឹម៨២ដុល្លារក្នុងមួយបារ៉ែល ខណៈប្រេង WTI ធ្លាក់ចុះ ០,២៥ភាគរយនៅតម្លៃ ៧៥,៧ដុល្លារ៕ អត្ថបទទាក់ទង តើការកាត់បន្ថយផលិតកម្មប្រេងរបស់ OPEC និងសម្ព័ន្ធមិត្តប៉ះពាល់ដល់សេដ្ឋកិច្ចពិភពលោកដូចម្តេច? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9866.txt	ចាប់ពីដើមឆ្នាំ២០២៥ ដីមិនប្រើប្រាស់ក្រោម៥ហិកតា នឹងត្រូវទទួលបានការលើកលែងពន្ធ។ នេះជាការបញ្ជាក់របស់សម្តេចនាយករដ្ឋមន្ត្រី ហ៊ុន ម៉ាណែត ក្នុងវេទិការាជរដ្ឋាភិបាល-ផ្នែកឯកជនលើកទី១៩ នាព្រឹកថ្ងៃទី១៣ ខែវិច្ឆិកា ដោយសម្រេចក៏បានលើកឡើងផងដែរពីលក្ខខណ្ឌមួយចំនួនសម្រាប់ដីមិនប្រើប្រាស់លើសពី៥ហិចតា។	បើតាមសម្តេច ហ៊ុន ម៉ាណែត ទីមួយ ដីដែលជាកម្មវត្ថុនៃពន្ធលើដីធ្លីមិនប្រើប្រាស់សំដៅដល់ដីដែលនៅក្រៅតំបន់ដែលជាប់ពន្ធអចលនទ្រព្យ។ ទីពីរ ដីដែលជាកម្មវត្ថុនៃពន្ធលើដីធ្លីមិនបានប្រើប្រាស់ ត្រូវបានអនុញ្ញាតឱ្យកាត់ចេញ៥ហិចតាក្នុងមួយកន្លែង។ សម្តេចគូសបញ្ជាក់ថា៖ «ពីដើមធ្លាប់កាត់១២០០ការ៉េ គិតថា ជាលំនៅដ្ឋាន ក្រោយមកលុប១២០០ការ៉េ យើងគិតដូច១០០លាន តែឥលូវយើងគិតកុំឱ្យពិបាក។ ៥ហិកតាចុះ លែងគិតដីមិនប្រើប្រាស់ទៀតទេ»។ សម្តេចពន្យល់ថា ការលើកលែង និងលក្ខខណ្ឌបន្ធបន្ថយពន្ធលើដីមិនប្រើប្រាស់ ជាការបញ្ច្រៀសការយកពន្ធត្រួតគ្នា និងមិនឱ្យប៉ះពាល់ដល់ប្រជាជនទូទៅ។ ប្រមុខរដ្ឋាភិបាល អះអាងថា គោលដៅនៃការដាក់ពន្ធ គឺធ្វើយ៉ាងម៉េចកុំឱ្យដីទុកចោលធំពេក ដោយសម្តេចណែនាំឱ្យម្ចាស់ដីយកដីទៅប្រើប្រាស់ដើម្បីបង្កើនសកម្មភាពសេដ្ឋកិច្ច ជាជាងការទុកចោលឱ្យនៅទំនេរ។ ចំពោះដីទំហំលើស៥ហិក អាចរួចពន្ធក្នុងលក្ខខណ្ឌមួយចំនួន រួមមាន ដីកសិកម្មកំពុងបង្កបង្កើនផល ដីបម្រើសកម្មភាពសេដ្ឋកិច្ច ដែលមានលិខិតស្នាមច្បាស់លាស់, ដីមានសំណង់ ឬគ្មានសំណង់ស្ថិតក្រោមកិច្ចសន្យាជួល, ទីបួន, ដីដែលជាកម្មសិទ្ធិរបស់រដ្ឋាភិបាល ឬស្ថាប័នរបស់រដ្ឋាភិបាល, ដីសម្បទានសេដ្ឋកិច្ចដែលជួលពីរដ្ឋ ឬដីធ្លីរបស់សហគមន៍, ដីដែលរដ្ឋជួលសម្រាប់សកម្មភាពសេដ្ឋកិច្ចផ្សេងៗតាមកិច្ចសន្យា ឬកិច្ចព្រម, ដីក្នុងតំបន់សេដ្ឋកិច្ចពិសេសដែលប្រើប្រាស់ផ្ទាល់ដល់សកម្មភាពកសិកម្ម, ឧស្សាហកម្ម និងសេវាកម្ម និងដីដែលចុះបញ្ជីទ្រព្យសម្បត្តិរបស់សហគ្រាសក្នុងវិស័យអប់រំ សិក្សាធិការ និងបណ្តុះបណ្តាលវិជ្ជាជីវៈ។ សម្តេច ហ៊ុន ម៉ាណែត បានក្រើនរំលឹកថា ក្នុងករណីដីដែលបានសុំរួចពន្ធហើយ ប៉ុន្តែមិនមានសកម្មភាព ដូចជាសុំធ្វើសាលា ប៉ុន្តែជាមិនធ្វើ ហើយលក់ចេញដោយសារត្រូវប៉ាន់ ម្ចាស់ដីត្រូវតែបំពេញកាតព្វកិច្ចបង់ពន្ធជាធរមាន។ សម្តេចបានបញ្ជាក់ថា៖ «ពន្ធលើដីធ្លីមិនប្រើប្រាស់ស្របតាមគោលការណ៍ខាងលើនឹងចាប់ផ្តើមអនុវត្តពីដើមឆ្នាំ២០២៥ គឺទុក១៣ខែជាអន្តរកាលជាពិសេសសម្រាប់អ្នកដែលមានដីធំ លើសពី៥ហិចតាដើម្បីប្រែ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9867.txt	យោងតាមក្រសួងការងារ យុទ្ធជនពិការ និងសង្គមកិច្ចវៀតណាម នៅឆមាសទី១ ឆ្នាំ២០២៣ ទីផ្សារការងារនៅតែបន្តជួបការលំបាកជាច្រើន ដែលប៉ះពាល់ដល់កម្មករជាងកន្លះលាននាក់។ បើទោះបីជាអត្រាកំណើននៃបាត់បង់ការងារធ្វើ ក៏រោងចក្រជាច្រើននៅតែត្អូញត្អែរជុំវិញការជ្រើសកម្មករមកធ្វើការ ជាពិសេសយុជន បន្ទាប់ពីរោងចក្រផ្តល់ប្រាក់កម្រៃគួរឱ្យទាក់ទាញក៏ដោយ។	តើវៀតណាមមានសក្តានុពល និងឧបសគ្គអ្វីខ្លះនៅក្នុងខ្សែច្រវាក់ផលិតកម្មពិភពលោក ? ប្រទេសជាច្រើនកំពុងទទួលបានអត្ថប្រយោជន៍ពីកិច្ចខិតខំប្រឹងប្រែងរបស់ធុរកិច្ចលោកខាងលិច ដើម្បីផ្លាស់ប្តូរខ្សែច្រវាក់ផ្គត់ផ្គង់ចេញពីចិន មិនត្រឹមតែនៅក្នុងតំបន់អាស៊ីប៉ុណ្ណោះទេ ថែមទាំងនៅទូទាំងពិភពលោកផងដែរ ដូចជាម៉ិកស៊ិក និងបណ្តាប្រទេសនៅអាម៉ែរិកឡាទីនជាដើម។ ប៉ុន្តែវៀតណាមត្រូវបានមើលឃើញថាជាប្រទេសមួយដែលទទួលបានអត្ថប្រយោជន៍ច្រើនបំផុត ដោយទាក់ទាញរលកនៃការវិនិយោគដែលដកខ្លួនចេញពីចិន ក្រោយវិបត្តិកូវីដ-១៩ និងដើម្បីបញ្ចៀសការប្រកួតពាណិជ្ជកម្មរវាងអាម៉េរិកនិងចិន។ ក្រៅពីទីតាំងភូមិសាស្រ្តរបស់ខ្លួននៅជិតចិនដែលមានឆ្នេរសមុទ្រវែង ងាយស្រួលក្នុងការនាំចូលវត្ថុធាតុដើម រដ្ឋាភិបាលវៀតណាមបានត្រៀមខ្លួនរួចជាស្រេចដើម្បីស្វាគមន៍រោងចក្រ និងសាជីវកម្មលោកខាងលិចដើម្បីបង្កើតបរិយាកាសធុរកិច្ចអំណោយផល។ យ៉ាងណាមិញ វិនិយោគិនជាច្រើនបានត្អូញត្អែរថា ពិបាករកកម្លាំងពលកម្ម ជាពិសេសយុវជនដែលទទួលបានការអប់រំល្អ។ ក្នុងចំណោមកម្លាំងពលកម្មវ័យក្មេងទាំងនេះ ភាគច្រើនគ្មានចំណាប់អារម្មណ៍ធ្វើការក្នុងរោងចក្រនោះទ។ ជំនួសឱ្យការចំណាយពេលនៅក្នុងរោងចក្រដែលធ្វើការចន្លោះពី ៨ ទៅ ១០ម៉ោងជារៀងរាល់ថ្ងៃ ពួកគេចាត់ទុកសកម្មភាពទាំងនេះថាគួរឱ្យធុញទ្រាំ នឿយហត់ និងទទួលបានប្រាក់ចំណូលទាប។ យុវជនវៀតណាមសព្វថ្ងៃនេះ ភាគច្រើនជ្រើសរើសទិសដៅថ្មី ដូចជាការលក់ដូរតាមអនឡាញ បង្កើតមាតិកានៅលើ TikTok ឬ YouTube ហើយក៏មានយុវជនមួយចំនួនជ្រើសរើសធ្វើជាអ្នករត់ម៉ូតូឌុបជាដើម ។ ហេតុអ្វីយុវជនវៀតណាមមិនចង់ធ្វើការនៅរោងចក្រ ? ជាកាពិត ការស្វែងរកយុវជនដែលមានជំនាញគ្រប់គ្រាន់ ហើយចាប់អារម្មណ៍លើវិសបច្ចេកវិទ្យាខ្ពស់ មិនពិបាកទេ ប៉ុន្តែអ្វីដែលសំខាន់គឺរោងចក្រកំពុងមានបញ្ហាក្នុងការស្វែងរកយុវជន ដែលចង់ធ្វើការក្នុងការងារដែលមានជំនាញទាប។ ទោះបីជាពួកគេចង់ធ្វើការងារទាំងនេះ ក៏ដោយ ក៏ពួកគេត្រូវការការបណ្តុះបណ្តាល។ ឧទាហរណ៍ ប្រសិនបើ រោងចក្រមួយបណ្តុះបណ្តាលកម្មករដែលមានអាយុ ១៨ឆ្នាំឱ្យរៀនដេរ បួនខែក្រោយមក ពួកគេសម្រេចចិត្តថា ការងារនេះមិនមែនសម្រាប់ពួកគេទេ ដែលនោះជាការខាតបង់ដ៏ធំធេងសម្រាប់ក្រុមហ៊ុន។ ប៉ុន្តែអ្វីដែលសំខាន់ជាងនេះទៅទៀត គឺការតម្លើងប្រាក់បៀវត្សរ៍ ។ ច្បាស់ណាស់កម្មករភាគច្រើនយកចិត្តទុកដាក់ច្រើនលើអ្វីដែលពួកគេរកបានប៉ុន្មាន ជាជាងអ្វីដែលពួកគេកំពុងធ្វើ។ ការពិតប្រាក់ឈ្នួលក្នុងវិស័យផលិតកម្ម កំពុងកើនឡើងយ៉ាងឆាប់រហ័ស មិនត្រឹមតែនៅវៀតណាមប៉ុណ្ណោះទេ ថែមទាំងនៅក្នុងប្រទេសជាច្រើនទៀតដូចជាចិន ដែលកំពុងជួបការលំបាកស្រដៀងគ្នាក្នុងការស្វែងរកកម្មករ។ ជាលទ្ធផល នៅវៀតណាមរោងចក្រត្រូវបន្តដំឡើងប្រាក់ឈ្នួលច្រើនជាង ១០ភាគរយនៅឆ្នាំនេះ ដើម្បីទាក់ទាញកម្មករឲ្យបំពេញតម្រូវការរបស់ពួកគេ។ ប៉ុន្តែយុវជនវៀតណាមក៏កំពុងព្យាយាមស្វែងរកជម្រើសផ្សេងទៀតដែរ ដោយសារការដំឡើងប្រាក់ខែជាប្រចាំមិនមាននិរន្តរភាព។ នោះហើយជាមូលហេតុដែលបណ្តាក្រុមហ៊ុននៅវៀតណាម បើកហាងកាហ្វេក្នុងបរិវេណរោងចក្រ ក៏ដូចជាកន្លែងហាត់ប្រាណជាដើម ដើម្បីផ្សារភ្ជាប់សកម្មភាពរីករាយបន្ថែម ក្នុងន័យទាក់ទាញកម្មករទាំងនេះ កុំឲ្យដាក់ពាក្យសុំឈប់ពីការងារ។ បញ្ហាស្វែងរកយុវជនមកធ្វើការក្នុងរោងចក្រ កើតមានតែចំពោះវៀតណាម ? នេះមិនមែនជារឿងដែលប្លែកទេសម្រាប់វៀតណាម ប៉ុន្តែជាបាតុភូតសកលមួយក៏បានកើតឡើងនៅបណ្តាប្រទេសមួយចំនួនដូចជា ចិន ឥណ្ឌា ឥណ្ឌូណេស៊ី ម៉ាឡេស៊ីជាដើម។ យុវជនសម័យនេះមានលក្ខខណ្ឌប្រសើរជាងមុន ដោយទទួលបានការអប់រំខ្ពស់ និងមានជម្រើសច្រើនជាងទៅធ្វើការក្នុងរោងចក្រ។ នៅក្នុងប្រទេសដែលប្រជាជនមានជម្រើសតិចជាងនេះ ដូចជាមីយ៉ាន់ម៉ាដែលមានរដ្ឋាភិបាលយោធាគ្រប់គ្រង មានអស្ថិរភាពច្រើន ហើយសេដ្ឋកិច្ចកំពុងដំណើរការយ៉ាងលំបាក ប្រជាជនគ្រាន់តែចង់ទទួលបានការងារសាធារណៈជាបុគ្គលិកក្នុងរផងចក្រតែប៉ុណ្ណោះ។ តើវៀតណាមអាចក្លាយជាមហាអំណាចផលិតដើម្បីជំនួសចិនបានទេ? ពិតណាស់ គ្មានប្រទេសណាអាចជំនួសចិនទេ រួមទាំងវៀតណាមផង។ ចិនមានប្រជាជន ១៣០០លាននាក់ ខណៈវៀតណាមមានត្រឹម ១០០លាននាក់ នោះគឺជាភាពខុសគ្នាដ៏ធំទីមួយ។ វៀតណាមអាចធ្វើលើកិច្ចការផលិតកម្មកម្រិតទាបបានច្រើន ដែលបណ្តាប្រទេសលោកខាងលិចធ្លាប់ពឹងផ្អែកលើចិន។ ឧទាហរណ៍ ស្បែកជើង ឬអាវយឺតដែលប្រើប្រាស់ក្នុងទីផ្សារអាម៉េរិកត្រូវបានផលិត ភាគច្រើននៅវៀតណាម។ ក្រុមហ៊ុន Nike និង Adidas បានជ្រើសរើសប្រទេសនេះ ជារោងចក្រសំខាន់សម្រាប់ផលិតស្បែកជើងនាំចេញ រហូតដល់ ពួកគេចង់បង្វែរខ្សែច្រវាក់ផលិតកម្មចេញ ដោយសារបានប្រមូលផ្តុំច្រើនពេកនៅទីនេះ ។ ជារួម រដ្ឋាភិបាលវៀតណាមមិនចង់ឲ្យប្រទេសដែលល្បីរន្ធឺផ្នែកផលិតស្បែកជើងកីឡារបស់ពិភពលោក បាត់បង់ក្រោយពីការប្រឹងប្រែងអស់រយៈពេល ១០ ឆ្នាំមកហើយ។ រដ្ឋាភិបាលទីក្រុងហាណូយពិតជាមានរំពឹងទុកខ្ពស់ជាងនេះ ដោយសារតែពួកគេដឹងថាប្រជាជនរំពឹងថានឹងមានការងារដែលមានប្រាក់ខែខ្ពស់។ តើអ្វីជាឧបសគ្គសម្រាប់វៀតណាម ដើម្បីក្លាយជាមជ្ឈមណ្ឌលផលិតកម្មក្នុងតំបន់ថ្មី ? វៀតណាមផ្តោតលើការផ្គុំផលិតផល ខណៈដែលចិនមានខ្សែច្រវាក់ផ្គត់ផ្គង់ពេញលេញពីវត្ថុធាតុដើមរហូតដល់ផលិតកម្ម។ រោងចក្រនៅចិនដែលមិនត្រឹមតែផលិតស្បែកជើងប៉ុណ្ណោះទេ ថែមទាំងបានការកែច្នៃកៅស៊ូដែលដំណើរការយ៉ាងមានប្រសិទ្ធភាព និងឆាប់រហ័ស។ នៅក្នុងយុគសម័យនៃការរីកដុះដាលនៃពាណិជ្ជកម្មតាមអេឡិចត្រូនិក (e-commerce) ចិនទទួលការបញ្ជាទិញ និងផលិត រូចដឹកជញ្ជូនបានយ៉ាងឆាប់រហ័ស។ ប្រសិនបើអ្នកមិនធ្វើតាមជំហានទាំងអស់នោះទេ វៀតណាមនៅតែត្រូវពឹងផ្អែកលើចិន និងប្រទេសផ្សេងទៀតសម្រាប់វត្ថុធាតុដើមភាគច្រើន។ មានន័យថាវាត្រូវការពេលវេលាច្រើនជាងក្នុងការផលិត ហើយផលប្រយោជន៍សេដ្ឋកិច្ចដែលវៀតណាមទទួលបានពីរោងចក្ររបស់ខ្លួននឹងមានតិចជាង។ ប៉ុន្តែវៀតណាមកំពុងព្យាយាមនូវអ្វីដែលគេហៅថាឧស្សាហកម្មគាំទ្រ យ៉ាងហោចណាស់ពួកគេកំពុងព្យាយាមកសាងមូលដ្ឋានឧស្សាហកម្មធំៗនៅក្នុងប្រទេស។ បញ្ហាប្រឈមដ៏សំខាន់មួយទៀតដែលវៀតណាមកំពុងប្រឈមមុខគឺកម្រិតអប់រំ និងសមត្ថភាពរបស់កម្លាំងពលកម្មវៀតណាមក្នុងវិស័យផលិតកម្មកម្រិតខ្ពស់។ ប្រាកដណាស់ វៀតណាមមិនមានកម្លាំងការងារធំ និងមានការអប់រំខ្ពស់ដូចចិនដែលជាប្រទេសជិតខាងនោះទេ ប៉ុន្តែក៏កំពុងមើលឃើញការរីកចម្រើនសន្សឹមៗផងដែរ៕ សូមទស្សនាវីដេអូ លំអិតដូចខាងក្រោម៖ សូមទស្សនាវីដេអូ លំអិតដូចខាងក្រោម៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9868.txt	កប៉ាល់កុងតឺន័រ ដើរតួនាទីយ៉ាងសំខាន់ក្នុងការចែកចាយទំនិញជុំវិញពិភពលោក។ ទំហំ និងតម្លៃនៃកប៉ាល់ធំបំផុតរបស់ពិភពលោក ធ្វើឲ្យមនុស្សជាច្រើនមានការភ្ញាក់ផ្អើលយ៉ាងខ្លាំង។	កប៉ាល់ខាងក្រោមនេះត្រូវបានប្រៀបធៀបទៅនឹងទំហំ និងសមត្ថភាពនៃការផ្ទុកចំណុះរបស់វាគិតជាខ្នាតទូកុងតឺន័រ (TEU) ៖ ១. Ever A Lot (២៤ ០០០TEU) វាជាកប៉ាល់កុងតឺន័រចុងក្រោយបង្អស់ដែលបង្កើតឡើង ជាមួយសមត្ថភាពផ្ទុកចំណុះបាន ២៤ ០០០កុងតឺន័រ។ Ever Alot មានប្រវែងជិត ៤០០ម៉ែត្រ ទទឹង ៦១,៥ម៉ែត្រ ផ្ទៃក្រលា ២៤ ០០០ម៉ែត្រការ៉េ ដែលមានទំហំប្រហែល ៣,៥នៃទីលានបាល់ទាត់ស្តង់ដារ។ កប៉ាល់នេះអាចផ្ទុកទំនិញបាន ២៤០ពាន់តោនស្មើនឹង២៤ពាន់កុងតឺន័រស្តង់ដារដែលមានប្រវែងលើសពី ៦ម៉ែត្រ។ ២. Ever Ace (២៣ ៩៩២TEU) កប៉ាល់កុងតឺន័រនេះ ជាកម្មសិទ្ធិរបស់ក្រុមហ៊ុនដឹកជញ្ជូនតៃវ៉ាន់ Evergreen Line ដំណើរការចាប់តាំងពីខែកក្កដា ឆ្នាំ២០២១។ Ever Ace មានប្រវែង ៣៩៩,៩ម៉ែត្រ ទទឹង ៦១,៥ម៉ែត្រ និងជម្រៅ ១៦,៤៨ម៉ែត្រ។ កប៉ាល់នេះអាចផ្ទុកបានប្រហែល ២៣៩៩២កុងតឺន័រ ស្មើនឹង ២៣៥៥៧៩ តោននៃទំនិញ។ ៣. HMM Algeciras (២៣ ៩៦៤TEU) កប៉ាល់ HMM Algeciras មានប្រវែង ៣៩៩,៩ម៉ែត្រ ទទឹង ៦១ម៉ែត្រ និងជម្រៅ ១២,៣ម៉ែត្រ។ វាមានសមត្ថភាពផ្ទុក ២៣៩៦៤កុងតឺន័រស្មើនឹង ២២៨២៨៣តោននៃទំនិញ។ HMM Algeciras ជាកម្មសិទ្ធិរបស់ក្រុមហ៊ុនដឹកជញ្ជូនកូរ៉េ HMM ហើយត្រូវបានផលិតដោយ Daewoo Shipbuilding and Marine Engineering Corporation (DSME) ។ កប៉ាល់នេះបានបញ្ចប់ការផលិតនៅខែមេសា ឆ្នាំ២០២២។ មួយខែក្រោយមក ជាមួយនឹងបន្ទុករហូតដល់ ១៩៦២១កុងតឺន័រ កប៉ាល់នេះបានចាប់ផ្តើមការធ្វើដំណើរដំបូងចេញពីចិនទៅកាន់អឺរ៉ុប ហើយបានឈប់នៅកំពង់ផែ Rotterdam ។ ៤. HMM Oslo (២៣ ៨២០TEU) កប៉ាល់នេះត្រូវបានផលិតដោយ SHI រួមជាមួយ HMM ក្នុងឆ្នាំ ២០២០។ វាមានរាងស្រដៀងគ្នា HMM Rotterdam, HMM Stockholm, HMM Southampton និង HMM St Petersburg ។ កប៉ាល់នេះ បានធ្វើដំណើរលើកដំបូងរបស់ខ្លួនពីកំពង់ផែ Yantian របស់ចិនក្នុងខែកញ្ញា ឆ្នាំ២០២០ ទៅកាន់ទ្វីបអឺរ៉ុបជាមួយការផ្ទុក ១៩ ៥២៩កុងតឺន័រ។ ៥. MSC Gulsun (២៣ ៧៥៦TEU) MSC Gulsun មានប្រវែងជិត ៤០០ម៉ែត្រ ជិតស្មើនឹងទីលានបាល់ទាត់ចំនួន៤ ។ កប៉ាល់នេះអាចផ្ទុកទំនិញក្នុងបរិមាណស្មើនឹង ២៣០០០ កុងតឺន័រស្តង់ដារ ដែលបរិមាណទំនិញនេះ គឺគ្រប់គ្រាន់ដើម្បីបំពេញអាងហែលទឹកស្តង់ដារអូឡាំពិកជាង៣០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9869.txt	សៀមរាប៖ មួយខែបន្ទាប់ពីទទួលជើងហោះហើរផ្លូវការ អាកាសយានដ្ឋានអន្តរជាតិសៀមរាបអង្គរ (SAI) តម្លៃប្រមាណ ១ ១០០លានដុល្លារអាម៉េរិក ត្រូវដាក់សម្ពោធឱ្យប្រើប្រាស់ផ្លូវការនាព្រឹកថ្ងៃព្រហស្បតិ៍ ទី១៦ ខែវិច្ឆិកា នេះ ក្រោមអធិបតីភាពសម្តេចនាយករដ្ឋមន្ត្រី ហ៊ុន ម៉ាណែត និងលោក វ៉ាង យូបូ (Wang Yubo) អភិបាលខេត្តយូណានរបស់ចិន។	ស្ថិតក្នុងភូមិសាស្ត្រ ឃុំតាយ៉ែក ស្រុកសូទ្រនិគម និងឃុំគោកធ្លកលើ ស្រុកជីក្រែង អាកាសយានអន្តរជាតិសៀមរាបអង្គរមានចម្ងាយជាង ៤០គីឡូម៉ែត្រពីរមណីយដ្ឋានអង្គរ និងជាង៥០ គីឡូម៉ែត្រពីទីប្រជុំជនក្រុងសៀមរាប។ នេះជាសមិទ្ធផលមួយកើតចេញពីគោលនយោបាយនៃចំណងមិត្តភាពដែកថែប និងកិច្ចសហប្រតិបត្តិការត្បូងពេជ្រកម្ពុជា-ចិន ក្រោមក្របខណ្ឌនៃគំនិតផ្តួចផ្តើមខ្សែក្រវ៉ាត់ និងផ្លូវ (BRI)។ កិច្ចព្រមព្រៀងនៃការសាងសង់ SAI ត្រូវបានចុះហត្ថលេខានៅរាជធានីភ្នំពេញ ដោយសម្តេច សុខ អាន អតីតឧបនាយករដ្ឋមន្ត្រី និងជារដ្ឋមន្ត្រីទីស្តីការគណៈរដ្ឋមន្ត្រី កាលពីថ្ងៃទី១៣ ខែតុលា ឆ្នាំ២០១៦ ជាមួយតំណាងក្រុមហ៊ុនវិនិយោគចិន ក្រោមអធិបតីភាពសម្តេច ហ៊ុន សែន និងលោកប្រធានាធិបតីចិន ស៊ី ជិនពីង។ ចាប់ផ្តើមកាលពីខែមីនា ឆ្នាំ២០២០ ការសាងសង់បានបញ្ចប់កាលពីចុងខែមីនា ឆ្នាំ២០២៣។ ក្រុមហ៊ុន Angkor International Airport Investment (AIAI) ជាអ្នកទទួលបន្ទុកសាងសង់ក្រោមទុនវិនិយោគប្រមាណ១ ១០០ លានដុល្លារអាមេរិក ដែលជាការវិនិយោគក្រោមទម្រង់ BOT (សាងសង់ ដំណើរការ និងផ្ទេរមកវិញ) ក្នុងរយៈពេល ៥៥ឆ្នាំ ពោលគឺពីឆ្នាំ២០១៦ ដល់ឆ្នាំ២០៧១។ ក្នុងរយៈពេល៣៦ខែស្មើនឹង៣ឆ្នាំ ការសាងសង់អាកាសយានដ្ឋានអន្តរជាតិនេះ ប្រើប្រាស់បុគ្គលិក-វិស្វករ-កម្មករចន្លោះពី ២,៥០០នាក់ ទៅ ៣,៧០០នាក់ ក្នុងនោះមានបុគ្គលិក-វិស្វករ-កម្មករខ្មែរចំនួន ៧០ភាគរយ និងចិនចំនួន ៣០ភាគរយ អាស្រ័យទៅលើតម្រូវការនៃទំហំការងារជាក់ស្តែង។ SAI ត្រូវកសាងឱ្យទៅជាលំដាប់ថ្នាក់ 4E សម្រាប់យន្តហោះធំៗគ្រប់ប្រភេទ ដែលអាចហោះឡើង និងចុះចតបាន។ SAI បានទទួលលេខកូដជាផ្លូវការ ពីសមាគមដឹកជញ្ជូនតាមផ្លូវអាកាសអន្តរជាតិ (IATA Code) ដែលមានបីតួអក្សរឡាតាំង SAI និងពីអង្គការអាកាសចរស៊ីវិលអន្តរជាតិ (ICAO Code) ដែលមានបួនតួអក្សរឡាតាំង VDSA។ អាកាសយានដ្ឋានថ្មីនេះ មានចំណតសម្រាប់ចតអាកាសយានចំនួន៣៨ចំណត និងអាចទទួលអ្នកដំណើរតាមផ្លូវអាកាសបាន ៧លាននាក់ក្នុងមួយឆ្នាំ សម្រាប់ឆ្នាំ២០២៣ និងឈានទៅទទួលអ្នកដំណើរបាន ១២លាននាក់ ក្នុងមួយឆ្នាំ ចាប់ពី២០៤០។ ភាគហ៊ុនិក AIAI មានក្រុមហ៊ុន Yunnan Investment Group មានភាគហ៊ុនចំនួន ៧៦,៦ភាគរយ, ក្រុមហ៊ុន Yunnan Construction Group ភាគហ៊ុនចំនួន ២០ភាគរយ និង ក្រុមហ៊ុន Yunnan Airport Group ដែលជាប្រតិបត្តិករ មានភាគហ៊ុនចំនួន ៣,៤ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_987.txt	ក្រុមប្រដាប់អាវុធជនជាតិភាគតិចចំនួន១០ ក្រុម នៅថ្ងៃទី៣ ខែមេសា បានរិះគន់លើការបង្រ្កាបយ៉ាងឃោរឃៅលើក្រុមបាតុករពីសំណាក់ក្រុមយោធាមីយ៉ាន់ម៉ា។ បើតាមក្រុមឧទ្ទាម ខ្លួននឹងឈរនៅខាងប្រជាជនមីយ៉ាន់ម៉ា ដែលទាមទារឱ្យរបបសឹក បញ្ចប់ការដឹកនាំរបស់ខ្លួន។ ការប្រកាសរបស់ក្រុមឧទ្ទាមមីយ៉ាន់ម៉ាបែបនេះ អាចនឹងធ្វើឱ្យមីយ៉ាន់ម៉ាធ្លាក់ទៅក្នុងសង្រ្គាមស៊ីវិល។	Relate ជិតពីរខែមកនេះ បាតុកម្មប្រឆាំងនឹងរបបសឹកមីយ៉ាន់ម៉ា ត្រូវបានធ្វើឡើងឥតដាច់ ដើម្បីទាមទារឱ្យបង្កើតរដ្ឋាភិបាលស៊ីវិលឡើងវិញ និងដោះលែងអ្នកជាប់ឃុំទាំងអស់។ ការប៉ះទង្គិចរវាងក្រុមបាតុករ និងក្រុមប៉ូលិសបានកើតឡើងជាញឹកញាប់នៅក្នុងទីក្រុងធំៗ ដែលបណ្តាលឱ្យមានអ្នកស្លាប់ និងរបួសជាច្រើននាក់។ មកទល់ពេលនេះ អ្នកស្លាប់ក្នុងអំឡុងពេលបាតុកម្ម បានកើនដល់ ៥៥៦នាក់ និងអ្នកដែលត្រូវបានចាប់ខ្លួនមានជាច្រើនពាន់នាក់។ ទាក់ទិននឹងបញ្ហាខាងលើ ក្រុមឧទ្ទាមមីយ៉ាន់ម៉ាចំនួន ១០ ក្រុម បានបើកកិច្ចប្រជុំតាមប្រព័ន្ធវីដេអូមួយនៅក្នុងថ្ងៃទី៣ ខែមេសា។ «មេដឹកនាំរដ្ឋាភិបាលយោធា ត្រូវតែប្រកាន់នូវគណនីភាព»។ នេះជាការលើកឡើងរបស់មេដឹកនាំក្រុមឧទ្ទាមRestoration Council of Shan State លោកYawd Serk ដោយបានបន្ថែមថា កិច្ចព្រមព្រៀងបទឈប់បាញ់ ទាមទារឱ្យក្រុមប៉ូលិស ត្រូវតែបញ្ឈប់រាល់សកម្មភាពបង្រ្កាបលើប្រជាជនមីយ៉ាន់ម៉ាទាំងអស់។ កន្លងមកក្រុមយោធា បានប្រកាសអនុវត្តបទឈប់បាញ់ជាឯកតោភាគីរយៈពេល ១ខែ ប៉ុន្តែខ្លួននឹងចាត់វិធានការលើសកម្មភាពទាំងឡាយណា ធ្វើឱ្យប៉ះពាល់ដល់សកម្មភាពរដ្ឋាភិបាលយោធា។ ការប្រកាសរបស់យោធាមីយ៉ាន់ម៉ាបែបនោះ ធ្វើឡើងបន្ទាប់ពីខ្លួនបានវាយប្រហារតាមផ្លូវអាកាសលើក្រុមឧទ្ទាមសហភាពជាតិ Karen ដែលធ្វើឱ្យមានប្រជាជនភៀសខ្លួនទៅព្រំដែនថៃជាច្រើនពាន់នាក់។ ការវាយប្រហារតាមផ្លូវអាកាសនេះ ធ្វើឡើងបន្ទាប់ពីក្រុមKaren បានគ្រប់គ្រងមូលដ្ឋានយោធាមួយកន្លែងរបស់របបសឹក។ ក្នុងកិច្ចប្រជុំតាមប្រព័ន្ធវីដេអូដដែលនេះ មេដឹកនាំក្រុមឧទ្ទាមRestoration Council of Shan State ក៏បានសង្កត់ធ្ងន់ផងដែរថា ក្រុមឧទ្ទាមទាំង ១០ក្រុម នឹងឈរនៅជាមួយប្រជាជន ដែលទាមទារឱ្យមានការបញ្ចប់ការដឹកនាំបែបរបបសឹកនៅមីយ៉ាន់ម៉ា។ ការប្រកាសរបស់ក្រុមឧទ្ទាមនេះ អាចធ្វើឱ្យមីយ៉ាន់ម៉ា ធ្លាក់ចូលទៅក្រុងសង្រ្គាមស៊ីវិលមួយ។ កន្លងមកប្រេសិតពិសេសអង្គការសហប្រជាជាតិសម្រាប់មីយ៉ាន់ម៉ា ក៏បានទាមទារឱ្យក្រុមប្រឹក្សាសន្តិសុខអង្គការសហប្រជាជាតិ ចាត់វិធានការឱ្យបានទាន់ពេលផងដែរ ដើម្បីបង្ការប្រទេសមួយនេះ មិនឱ្យធ្លាក់ក្នុងសង្រ្គាមស៊ីវិល។ ចំណែកក្រុមយោធា នៅក្នុងថ្ងៃដដែលនេះ បានឆ្លើយតបថា មីយ៉ាន់ម៉ា នឹងមិនធ្លាក់ចូលទៅក្នុងសង្រ្គាមស៊ីវិលឡើង ប្រសិនបើភាគីពាក់ព័ន្ធ គោរពតាមកិច្ចព្រមព្រៀងបទឈប់បាញ់។ គួររំលឹកថា ក្រុមឧទ្ទាមទាំង១០ក្រុមនេះ គឺជាសមាជិកហត្ថលេខី នៃ «កិច្ចព្រមព្រៀងបទឈប់បាញ់នៅទូទាំងប្រទេស» ដែលធ្វើឡើងដោយរដ្ឋាភិបាលស៊ីវិលរបស់លោកស្រីអ៊ុងសាន ស៊ូជី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9870.txt	ក្រសួងពាណិជ្ជកម្ម និងក្រសួងអធិការកិច្ច សម្រចប្រើប្រាស់ថ្នាលផ្ទៀងផ្ទាត់ឯកសារ Verify.gov.kh ដើម្បីបង្កើនល្បឿនប្រសិទ្ធភាពការងារ ដែលមានសុវត្ថិភាពខ្ពស់ និងលុបបំបាត់នូវការក្លែងបន្លំឯកសារសាធារណៈនានា។ ក្រសួងដែលសម្រេចប្រើប្រាស់ថ្នាលផ្ទៀងផ្ទាត់ឯកសារនេះ នឹងត្រូវបានរៀបចំប្រព័ន្ធហេដ្ឋារចនាសម្ព័ន្ធឌីជីថល ដោយក្រសួងប្រៃសណីយ៍ និងទូរគមនាគមន៍។	ក្រសួងពាណិជ្ជកម្ម និងក្រសួងអធិការកិច្ច បានចុះអនុស្សរណៈយោគយល់ស្តីពី កិច្ចសហប្រតិបត្តិការដាក់ឱ្យប្រើប្រាស់ថ្នាលផ្ទៀងផ្ទាត់ឯកសារ Verify.gov.kh ការរៀបចំប្រព័ន្ធតភ្ជាប់អ៊ីនធឺណិត និងការរៀបចំវគ្គបណ្តុះបណ្តាលជំនាញឌីជីថលដល់មន្ត្រី ជាមួយក្រសួងប្រៃសណីយ៍ នៅថ្ងៃទី២៣វិច្ឆិកា។ កិច្ចសហប្រតិបត្តិការនេះ ក្រសួងប្រៃសណីយ៍ នឹងជួយគាំទ្រដល់ក្រសួងទាំងពីរ ក្នុងការធ្វើបរិវត្តកម្មឌីជីថលផ្ទៃក្នុង ដើម្បីឆ្លើយតបនឹងគោលនយោបាយរដ្ឋាភិបាលឌីជីថល ២០២២-២០៣៥។ លោកស្រី ចម និម្មល រដ្ឋមន្រ្តីក្រសួងពាណិជ្ជកម្ម បានលើកឡើងថា ថ្នាលផ្ទៀងផ្ទាត់ឯកសារ Verify.gov.kh បានឆ្លើយតបចំគោលដៅនៃតម្រូវការជាក់ស្តែង ក្នុងការលុបបំបាត់ការក្លែងក្លាយឯកសារ, ផ្តល់ភាពងាយស្រួលក្នុងការប្រើប្រាស់ និងផ្ទៀងផ្ទាត់ភាពត្រឹមត្រូវ នៃឯកសារ។ ជាពិសេស ជំរុញការធ្វើបបរិវត្តកម្មឌីជីថល ក្នុងការផ្តល់សេវាសាធារណៈ។ លោកស្រី បានបញ្ជាក់ថា ៖ «ថ្នាលផ្ទៀងផ្ទាត់ឯកសារនេះ នឹងបង្កើនជំនឿទុកចិត្តបន្ថែមទៀត ពីសាធារណជន ដែលជាពាណិជ្ជករ អាជីវករ ធុរជន និងសាធារណជនជាតិ និងអន្តរជាតិ មកលើប្រសិទ្ធភាពនៃការផ្តល់សេវាសាធារណៈរបស់ក្រសួងពាណិជ្ជកម្ម»។ ជាមួយគ្នានេះ លោក ហួត ហាក់ រដ្ឋមន្ត្រីក្រសួងអធិការកិច្ច បានចាត់ទុកថ្នាលផ្ទៀងផ្ទាត់ឯកសារ Verify.gov.kh នេះ ជាការធ្វើសមាហរណកម្មប្រព័ន្ធរដ្ឋាភិបាលគ្រប់ក្រសួង-ស្ថាប័ន និងធានាបាននូវការលើកកម្ពស់គុណភាពនៃការផ្តល់សេវាសាធារណៈដល់ប្រជាពលរដ្ឋ តាមគ្រប់រូបភាព គ្រប់ពេលវេលា និងគ្រប់ទីកន្លែង។ (ឆ្វេង) លោក ហួត ហាក់ រដ្ឋមន្ត្រីក្រសួងអធិការកិច្ច ចុះMOU ជាមួយ លោក ជា វ៉ាន់ដេត រដ្ឋមន្រ្តីក្រសួងប្រៃសណីយ៍ លើប្រើប្រាស់ថ្នាលផ្ទៀងផ្ទាត់ឯកសារ Verify.gov.kh .jpg បន្ទាប់ពីចុះហត្ថលេខាអនុស្សរណៈយោគយល់គ្នារួចរាល់ហើយ ក្រសួងប្រៃសណីយ៍ នឹងរៀបចំដាក់QR Codeស្តង់ដា លើឯកសាររបស់ក្រសួងពាណិជ្ជកម្ម និងក្រសួងអធិការកិច្ច ដែលអាចផ្ទៀងផ្ទាត់បានតាមថ្នាល Verify.gov.kh។ លើសពីនេះ ក្រសួងប្រៃសណីយ នឹងរៀបចំបណ្តាញហេដ្ឋារចនាសម្ព័ន្ធ និងតភ្ជាប់អ៊ីនធឺណិត ស្របតាមតម្រូវការនៃការប្រើប្រាស់ជាក់ស្តែង និងការកំណត់តម្រូវការនៃប្រើប្រាស់កុំព្យូទ័រ ឬ ឧបករណ៍ឌីជីថលជារបស់រដ្ឋ និងការប្រើប្រាស់Software ដែលមានអាជ្ញាបណ្ណក្នុងការងារប្រចាំថ្ងៃ។ ជាមួយគ្នានេះ ក្រសួងប្រៃសណីយ៍ ក៏ដាក់កម្មវិធីកំណត់មុខសញ្ញាមន្ត្រីជំនាញ ដែលត្រូវទទួលបានការបណ្តុះបណ្តាល និងពិគ្រោះយោបល់រៀបចំផែនការសកម្មភាពការងារ ក្នុងក្របខណ្ឌគណៈកម្មាធិការរដ្ឋាភិបាលឌីជីថល រួមទាំងគិតគូរពីប្រព័ន្ធបច្ចេកវិទ្យាឌីជីថល សម្រាប់ការងារប្រចាំថ្ងៃ ដល់មន្ត្រីរបស់ក្រសួងព័ត៌មាន និងក្រសួងទេសចរណ៍ ផងដែរ។ លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ បានបញ្ជាក់ថា៖ «ការអនុវត្តនូវថ្នាលផ្ទៀងផ្ទាត់ឯកសារ Verify.gov.kh គឺជាផ្នែកសំខាន់មួយក្នុងការជំរុញល្បឿននៃការធ្វើបរិវត្តកម្មឌីជីថលនៅក្នុងជួររដ្ឋាភិបាលទាំងមូល ដើម្បីប្រែក្លាយក្រសួង-ស្ថាប័នសាធារណៈ ទៅជារដ្ឋាភិបាលឌីជីថល ប្រជាពលរដ្ឋឌីជីថល ដែលសម្រេចឱ្យបាននៅឆ្នាំ២០៣៥»។ កិច្ចសហប្រតិបត្តិការខាងលើនេះ គឺជាលើកទី៧ហើយ ដែលក្រសួងប្រៃសណីយ៍ ដាក់ឱ្យប្រើប្រាស់នូវថ្នាលផ្ទៀងផ្ទាត់ឯកសារ Verify.gov.kh និងការធ្វើឌីជីថលូបនីយកម្មក្នុងក្រសួង ស្ថាប័នរដ្ឋ និងគ្រឹះស្ថានឧត្តមសិក្សាបានចំនួន២៨ស្ថាប័ន ក្នុងដំណើរការកសាងរដ្ឋាភិបាលឌីជីថល និងពលរដ្ឋឌីជីថល។ ថ្នាលផ្ទៀងផ្ទាត់ឯកសារ Verify.gov.kh គឺជាថ្នាលរបស់រដ្ឋាភិបាល ដែលអភិវឌ្ឍឡើងដោយក្រសួងប្រៃសណីយ៍ និងត្រូវបានដាក់ឱ្យប្រើប្រាស់ក្នុងគោលបំណងលុបបំបាត់ការក្លែងបន្លំឯកសារ ជាពិសេសផ្តល់ភាពងាយស្រួលក្នុងការប្រើប្រាស់ និងផ្ទៀងផ្ទាត់ភាពត្រឹមត្រូវនៃឯកសារ ផ្តល់ទំនុកចិត្ត ចំណេញពេលវេលា និងកាត់បន្ថយចំណាយនានា ព្រមទាំងជំរុញការធ្វើបរិវត្តកម្មឌីជីថល ស្របតាមឧត្តមានុវត្តជាអន្តរជាតិ។ រដ្ឋមន្ត្រីក្រសួងប្រៃសណីយ៍ បានបន្ថែមថា ការផ្ទៀងផ្ទាត់ឯកសារតាមថ្នាល Verify.gov.kh ត្រូវធ្វើឡើងតាមរយៈការដាក់បញ្ជូល QR Code ស្តង់ដា ដោយប្រើបច្ចេកវិទ្យាប្លុកឆេន(Blockchain) ដែលមានសុវត្ថិភាពខ្ពស់នៅលើសន្លឹកឯកសារនីមួយៗ។ ទន្ទឹមនេះ ការប្រើប្រាស់ឯកសារដែលមានដាក់QR Code ស្តង់ដានេះ មិនតម្រូវឱ្យមានការធ្វើនីត្យានុកូលកម្ម លើឯកសារថតចម្លងក្នុងទម្រង់ជាក្រដាសឡើយ៕ (ឆ្វេង) លោក ហួត ហាក់ រដ្ឋមន្ត្រីក្រសួងអធិការកិច្ច ចុះMOU ជាមួយ លោក ជា វ៉ាន់ដេត រដ្ឋមន្រ្តីក្រសួងប្រៃសណីយ៍ លើប្រើប្រាស់ថ្នាលផ្ទៀងផ្ទាត់ឯកសារ Verify.gov.kh .jpg អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9871.txt	វៀតណាមនឹងយកពន្ធអប្បបរមាសកលចំនួន ១៥ភាគរយលើក្រុមហ៊ុនធំៗដែលមានប្រាក់ចំណូលចាប់ពី៨០០លានដុល្លារឡើង។	តំណាងរាស្រ្តចំនួន ៤៦២រូប (៩៣.៥២ភាគរយ) នៃរដ្ឋសភាវៀតណាម កាលពីចុងខែវិច្ឆិកា បានបោះឆ្នោតអនុម័តលើសេចក្តីសម្រេចមួយស្តីពីការអនុវត្តពន្ធលើប្រាក់ចំណូលសាជីវកម្មបន្ថែមតាមបទប្បញ្ញត្តិស្តីពីការយកពន្ធអប្បបរមាសកល ។ ពន្ធអប្បបរមាសកល ជាកិច្ចព្រមព្រៀងដែលប្រទេសអភិវឌ្ឍទាំង៧ (G7) សម្រេចបានក្នុងខែមិថុនា ឆ្នាំ២០២១ ដើម្បីទប់ស្កាត់សាជីវកម្មចម្រុះជាតិសាសន៍ធំៗដែលទទួលបានប្រាក់ចំណេញច្រើនតែមិនចង់បង់ពន្ធនៅប្រទេសដែលយកពន្ធលើប្រាក់ចំណេញខ្ពស់ តាមរយៈការដាក់ទីស្នាក់ការនៅប្រទេសយកពន្ធលើប្រាក់ចំណេញទាប។ បើតាមសេចក្តីសម្រេចខាងលើ វៀតណាមនឹងដាក់ពន្ធអប្បបរមាសកលចាប់ពីថ្ងៃទី១ ខែមករា ឆ្នាំ២០២៤ ។ អត្រាពន្ធដែលអាចអនុវត្តចាប់ពី ១៥ភាគរយសម្រាប់សហគ្រាសពហុជាតិដែលមានប្រាក់ចំណូលសរុបចំនួន ៧៥០លានអឺរ៉ូ (ប្រហែល៨០០ លានដុល្លារ) ឬច្រើនជាងនេះក្នុងរយៈពេលពីរឆ្នាំ។ វិនិយោគិនដែលត្រូវបង់ពន្ធនឹងត្រូវបង្ខំឱ្យបង់ពន្ធអប្បបរមជាសកលនៅវៀតណាម។ ថវិកាដែលព្យាករថានឹងប្រមូលបានមានជាង ១៤៦០០ពាន់លានដុង(៦០០លានដុល្លារ) នៅពេលដែលសាជីវកម្មវិនិយោគបរទេសចំនួន១២២ នៅវៀតណាមបានបង់ពន្ធនេះ។ នេះបើតាមសារព័ត៌មាន VnExpress ដកស្រង់ទិន្នន័យពីអគ្គនាយកដ្ឋានពន្ធដារ។ យ៉ាងណាមិញ ការដាក់ពន្ធអប្បបរមាជាសកលនឹងជះឥទ្ធិពលដោយផ្ទាល់ទៅលើអត្ថប្រយោជន៍នៃសហគ្រាសវិនិយោគបរទេសក្នុងអំឡុងពេលនៃការលើកលែង និងកាត់បន្ថយពន្ធ ជាមួយនឹងអត្រាពន្ធមានប្រសិទ្ធភាពទាបជាង ១៥ភាគរយ។ នោះមានន័យថា ការលើកទឹកចិត្តពន្ធរបស់វៀតណាមសម្រាប់អាជីវកម្មបរទេសនឹងលែងមានប្រសិទ្ធភាពទៀតហើយ ដូច្នេះវាអាចប៉ះពាល់ដល់បរិយាកាសវិនិយោគ។ តំណាងរាស្រ្តវៀតណាមមួយចំនួនបានស្នើឲ្យរដ្ឋាភិបាលគួរមានដំណោះស្រាយលើកទឹកចិត្តវិនិយោគសមស្របណាបន្ថែមទៀត ដោយបញ្ជាក់ពីរបបលើកទឹកចិត្តពន្ធសម្រាប់អ្នកវិនិយោគថ្មីដែលចូលមកវិនិយោគនៅវៀតណាម។ គូរបញ្ជាក់ថា អង់គ្លេស ជប៉ុន កូរ៉េខាងត្បូង និងសហភាពអឺរ៉ុបត្រូវបានរំពឹងថានឹងដាក់ពន្ធអប្បបរមាជាសកលនៅឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9872.txt	បន្ថែមពីការផលិតសម្ភារៈប្រើប្រាស់ វៀតណាមបានចាប់យកក្រុមហ៊ុនបច្ចេកវិទ្យាធំៗដូចជា Microsoft, Apple ដែលធ្វើឲ្យប្រទេសនេះ មានកំណើននៃការនាំចេញផលិតផលអេឡិចត្រូនិកទៅកាន់ពិភពលោក ជាពិសេសបាននាំមុខកូរ៉េខាងត្បូងក្នុងការនាំចេញទៅអាម៉េរិក ។	យោងតាមសារព័ត៌មាន Asia Times នាថ្ងៃទី៣១ ខែតុលា ការបោះជំហានដ៏គួរឲ្យកត់សម្គាល់ចំពោះសេដ្ឋកិច្ចវៀតណាម គឺការនាំទំនិញដ៏ច្រើនលើសលប់ទៅកាន់អាម៉េរិកដែលមិនមែនវាយនភណ្ឌទៀតទេ ប៉ុន្តែវាជាផលិតផលបច្ចេកវិទ្យាកម្រិតខ្ពស់។ អំឡុងពេលរីករាលដាលជំងឺកូវីដ-១៩ និងកម្តៅនៃភាពតានតឹងពាណិជ្ជកម្មរវាងអាម៉េរិក និងចិន វៀតណាមបាននាំមុខកូរ៉េខាងត្បូងដើម្បីក្លាយជាដៃគូពាណិជ្ជកម្មធំបំផុតទី៦ របស់អាម៉េរិកបើផ្អែកទៅលើតម្លៃនាំចូលនៅឆ្នាំ ២០២២។ នៅចុងឆ្នាំ ២០២៣ ផលិតផលសំខាន់ៗជាច្រើនរបស់ក្រុមបច្ចេកវិទ្យា Apple នឹងត្រូវប្រមូលផ្តុំនៅវៀតណាម។ ជំនួសឱ្យការប្រជែងជាមួយនឹងចិនដែលជារោងចក្រពិភពលោក វៀតណាមបានចាត់ទុកខ្លួនឯងថាជាចំណែកផលិតកម្មបន្ថែមពីចិននៅក្នុងខ្សែច្រវាក់ផ្គត់ផ្គង់ពិភពលោក។ ជាមួួយការធ្វើដូច្នេះ វៀតណាមបានចាប់យកចំណែកទីផ្សារនាំចេញបច្ចេកវិទ្យាមួយចំនួនរបស់ចិន និងជាអ្នកទទួលផលដ៏ធំបំផុតនៃការកាត់ផ្តាច់សេដ្ឋកិច្ចអាម៉េរិក-ចិន។ វៀតណាមបានផ្តល់កន្លែងអាទិភាពមួយសម្រាប់ក្រុមហ៊ុនបច្ចេកវិទ្យាហិរញ្ញវត្ថុ fintech បរទេសក្នុងការកាត់បន្ថយហានិភ័យ និងតម្រង់ទិសឡើងវិញនៅពេលប្រឈមមុខនឹងការប្រកួតដ៏អស្ចារ្យរវាងអាម៉េរិក និងចិន។ ភាពលេចធ្លោរបស់វៀតណាមគឺសាជីវកម្ម Apple ដែលផ្លាស់ប្តូរផលិតកម្មចេញពីចិន។ ទន្ទឹមនេះ ក្រុមហ៊ុន Amkor Technology Group ដែលមានមូលដ្ឋាននៅអាម៉េរិកក៏បានបណ្តាក់ទុនចំនួន ១,៦ពាន់លានដុល្លារនៅក្នុងរោងចក្រសឺមីកុងឌុចទ័រ។ លើសពីនេះវៀតណាមក៏កំពុងស្វាគមន៍ការត្រលប់មកវិញរបស់សាជីវកម្មចិន Huawei ផងដែរ ។ វៀតណាមមានសក្តានុពលដើម្បីក្លាយជាប្រទេសនាំចេញទំនិញបច្ចេកវិទ្យាខ្ពស់លំដាប់ទី៤បន្ទាប់ពីចិន តៃវ៉ាន់ និងអាល្លឺម៉ង់។ ទោះបីវៀតណាមបច្ចុប្បន្នកំពុងកាន់តំណែងទី៧ ក៏អត្រាកំណើនរបស់ខ្លួននាពេលថ្មីៗនេះ មិនអាចប្រៀបផ្ទឹមបានទេ។ ទំនិញបច្ចេកវិទ្យាខ្ពស់របស់វៀតណាម មានអត្រានៃការនាំចេញរហូតដល់៤២ភាគរយនៅឆ្នាំ២០២០ កើនឡើងពី១៣ភាគរយក្នុងឆ្នាំ២០១០។ វៀតណាមកំពុងហាក់កំពុងដើរតាមលំនាំរបស់ចិន ក្នុងកិច្ចខិតខំប្រឹងប្រែងរបស់ខ្លួនដើម្បីក្លាយជាសេដ្ឋកិច្ចដែលមានប្រាក់ចំណូលមធ្យមកម្រិតខ្ពស់។ គោលនយោបាយរបស់វៀតណាមត្រូវបានចាត់ទុកថា មិនមានការគំរាមកំហែងដល់សេដ្ឋកិច្ចលោកខាងលិច និងអាស៊ីទេ។ តាមរយៈគោលនយោបាយការបរទេសឯករាជ្យ វៀតណាមអាចទប់ស្កាត់ និងអភិវឌ្ឍក្នុងបរិយាកាសភូមិសាស្ត្រនយោបាយសព្វថ្ងៃបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9873.txt	«សុខចិត្តយកលេខ១០ក្នុងក្រុមលេខ១ ជាមួយយកលេខ១ក្នុងក្រុមលេខ១០»។ នេះជាការបញ្ជាក់របស់សម្តេចនាយករដ្ឋមន្ត្រី ហ៊ុន ម៉ាណែត នាពិធីប្រកាសឱ្យអនុវត្តជាផ្លូវការ «កម្មវិធីគោលនយោបាយអាទិភាពទី៥ និងទី៦» របស់រដ្ឋាភិបាលអណត្តិទី៧ ដែលផ្តោតលើវិស័យកសិកម្ម។	នាពិធីដែលរៀបចំនៅក្រសួងកសិកម្ម រុក្ខាប្រមាញ់ និងនេសាទ ព្រឹកថ្ងៃចន្ទ ទី២០ ខែវិច្ឆិកា នេះ សម្តេច ហ៊ុន ម៉ាណែត បានលើកឡើងថា ក្នុងបរិការភូមិសាស្ត្រនយោបាយកាន់តែស្មុគស្មាញ ហើយសេដ្ឋកិច្ចពិភពលោកកាន់តែពិបាកព្យាករ កម្ពុជាកាន់តែមិនអាចបោះបង់ ឬព្រងើយកន្តើយចំពោះការអភិវឌ្ឍន៍កសិកម្ម បើទោះបីជាមិនអាចពឹងផ្អែងទាំងស្រុងតែលើវិស័យនេះក៏ដោយ។ ប្រមុខរដ្ឋាភិបាល បានបញ្ជាក់ពីផែនការទំនើបកម្មវិស័យកសិកម្ម ពីការពឹងផ្អែកដោយពលកម្មតាមបែបប្រពៃណី ទៅជាកសិកម្មដែលពឹងផ្អែកលើជំនាញ បច្ចេកវិទ្យា រួមទាំងការផ្សារភ្ជាប់ពីកសិកម្មតាមបែបគ្រួសារទៅជាកសិកម្មតាមបែបឧស្សាហកម្មដែលមានស្តង់ដារខ្ពស់ អាចប្រកួតប្រកួតប្រជែង ហើយថែមទាំងអាចផ្គង់ផ្គង់ជាវត្ថុធាតុដើមដល់ខ្សែច្រវាក់ផលិតកម្ម ទាំងក្នុងស្រុក ក្នុងតំបន់ និងសកលលោក។ តើធ្វើដូចម្តេច? សម្តេច ហ៊ុន ម៉ាណែត បានចង្អុលបង្ហាញពីតួអង្គ៣សំខាន់ ដែលក្នុងនោះមាន អ្នកប្រតិបត្តិ ពោលគឺកសិករ វិស័យឯកជន និងអ្នកពាក់ព័ន្ធវិស័យកសិកម្ម បន្ទាប់មក គឺរាជរដ្ឋាភិបាល និងចុងក្រោយ គឺអតិថិជនដែលជាអ្នកប្រើប្រាស់។ សម្តេចនាយករដ្ឋមន្ត្រី បានអះអាងពីតួនាទីដ៏សំខាន់របស់តួអង្គទាំងបីនេះ ក្នុងខ្សែច្រវាក់ផលិតកម្ម និងការផ្គត់ផ្គត់ ដោយត្រូវអនុវត្តការងារប្រទាក់ក្រឡាគ្នា បំពេញបន្ថែមឱ្យគ្នាទៅវិញទៅមក ដើម្បីផលប្រយោជន៍រួម។ «ប្រទេសយើងតូច ហើយបើយើងតូចប្រកួតគ្នាតូចទៀត យើងមិនឈ្នះគេទេ ខ្ញុំសូមឱ្យគិតគូរវិស័យនេះ ក្នុងក្របខណ្ឌព្រៃទាំងមូលកុំគិតដើមឈើមួយដើម»។ នេះជាការក្រើនរំលឹករបស់សម្តេច ហ៊ុន ម៉ាណែត ដោយចង់ឃើញអ្នកពាក់ព័ន្ធវិស័យកសិកម្មរួមគ្នាសម្រាប់ទីផ្សារក្រៅស្រុក ជាជាងការប្រកួតប្រជែងតែគ្នាឯងនៅក្នុងស្រុក។ ដោយចាំបាច់និយាយដល់ទីផ្សារធំៗ នៅអាហ្រ្វិក ឬអាមេរិកឡាទីន សម្តេចចង់ឱ្យអ្នកពាក់ព័ន្ធសំឡឹងមើលទីផ្សារក្នុងតំបន់អាស៊ានផ្ទាល់ ដែលកម្ពុជាចាំបាច់ត្រូវពង្រឹងខ្លួន ព្រោះអ្នកទិញក៏ត្រូវមានជម្រើសរបស់ខ្លួន និងប្រែប្រួលគ្រប់ពេលផងដែរ។ សម្តេច ហ៊ុន ម៉ាណែត លើកឡើងថា ការរៀបចំផ្ទះខ្លួនឯងឱ្យបានល្អ គឺជាកិច្ចការសំខាន់។ សម្តេចចោទសួរថា «តើយើងយកលេខ១ក្នុងក្រុមចំណាត់ថ្នាក់លេខ១០ ឬយកលេខ១០ក្នុងក្រុមចំណាត់ថ្នាក់លេខ១?។ ក្នុងន័យនេះ ប្រមុខរដ្ឋាភិបាល លើកទឹកចិត្តឱ្យមានការរួមគ្នាប្រកួតប្រជែងកម្រិតខ្ពស់ ព្រោះបើកម្ពុជាបានលេខ១ តែកសិកម្មនៅតែមិនសូវរឹងមាំ ផលលាភក៏មិនសូវបានច្រើននោះដែរ។ សម្តេចបានបន្ថែមថា រដ្ឋាភិបាលគិតគូរពីផលប្រយោជន៍រួមនៃវិស័យកសិកម្មទាំងមូលនៅកម្ពុជា ជាជាងផលប្រយោជន៍របស់ក្រុមហ៊ុនណាមួយ។ សម្តេចបានលើកជាឧទាហរណ៍ពាក់ព័ន្ធនឹងវិស័យស្រូវអង្ករ ដោយជំរុញឱ្យគិតគូរដល់ការប្រកួតប្រជែងជាមួយប្រទេសជិតខាង ជាពិសេសការរៀបចំជាសហគមន៍កសិកម្មទំនើប ដែលទំនើបទាំងការគិត និងរបៀបរបនៃកិច្ចសហការគ្នា។ មកដល់ពេលនេះ រដ្ឋាភិបាលអាណត្តិទី៧របស់សម្តេច ហ៊ុន ម៉ាណែត ដែលដំណើរការបាន៣ខែ ប្រកាសជាបន្តបន្ទាប់លើការអនុវត្តគោលនយោបាយអាទិភាពទាំង៦នៃយុទ្ធសាស្ត្របញ្ចកោណ ដំណាក់កាលទី១របស់ខ្លួន។ កម្មវិធីទី៥ និងទី៦ ដែលប្រកាសដាក់ឱ្យអនុវត្តនៅថ្ងៃនេះ គឺ ទី៥ ការដាក់ចេញនូវយន្តការសម្របសម្រួល និងកម្មវិធីហិរញ្ញប្បទាន សំដៅលើកស្ទួយផលិតកម្ម រកទីផ្សារ និងរក្សាលំនឹងថ្លៃកសិផលសំខាន់ៗ ក្នុងកម្រិតសមរម្យ និងទី៦ ការដាក់ពង្រាយមន្ត្រីបច្ចេកទេសកសិកម្មទៅគ្រប់ឃុំ-សង្កាត់ ដែលមានសកម្មភាពកសិកម្ម នៅទូទាំងប្រទេស ដើម្បីជំរុញការលើកកម្ពស់ផលិតភាពកសិកម្ម និងជួយដល់គ្រួសារកសិករ ក្នុងការលើកស្ទួយផលិតផលកសិកម្មរបស់ខ្លួន និងការរៀបចំឱ្យមានសមាគមកសិករនៅតាមទីជនបទ។ គោលដៅសំខាន់នៃគោលនយោបាយអាទិភាពទាំងពីរនេះ គឺការលើកស្ទួយផលិតកម្មកសិកម្ម រកទីផ្សារ និងរក្សាលំនឹងថ្លៃកសិផល តាមរយៈកម្មវិធីហិរញ្ញប្បទាន ដាក់ពង្រាយមន្រ្តីកសិកម្មឃុំ សង្កាត់ និង ការអភិវឌ្ឍសហគមន៍កសិកម្មទំនើប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9874.txt	នៅខែវិច្ឆិកា ប្រាក់ដុល្លារបានបាត់បង់តម្លៃ ៣,៧ភាគរយបើធៀបទៅនឹងរូបិយប័ណ្ណសំខាន់ៗ ។ ប្រាក់ដុល្លារទន់ខ្សោយនឹងធ្វើឲ្យប្រទេសនាំចូលទំនិញដោយទូទាត់ជាលុយដុល្លារ ទទួលបានផលចំណេញច្រើន។ ផ្ទុយទៅវិញវានឹងដាក់សម្ពាធដល់ប្រជាជនអាម៉េរិក ជាពិសេសនឹងនាំអតិផរណាកើនឡើងសារជាថ្មី។	ប្រាក់ដុល្លារធ្លាក់ថ្លៃជាដំណឹងល្អសម្រាប់ប្រទេសដែលពឹងផ្អែកលើការនាំចូលទំនិញតាមរយៈការទទូតដោយប្រើលុយនេះ ព្រោះភាគច្រើនទំនិញទាំងនោះត្រូវបានចុះបញ្ជីជាប្រាក់ដុល្លារ ក៏ដូចជាប្រទេសដែលត្រូវសងបំណុលជារូបិយប័ណ្ណនេះផងដែរ។ ប៉ុន្តែសម្រាប់អាជីវកម្ម និងអ្នកប្រើប្រាស់នៅអាម៉េរិកនឹងត្រូវចំណាយកាន់តែច្រើនក្នុងការទិញទំនិញនានា។ តាមពិតទៅ សន្ទស្សន៍ប្រាក់ដុល្លារបានកើនឡើងខ្លាំងចាប់ពីខែកក្កដាដល់ខែតុលាដែលមានច្រើនជាង ៧ភាគរយដោយសារសេដ្ឋកិច្ចអាម៉េរិកមានកំណើនឡើងវិញ ហើយធនាគារកណ្តាល (Fed) អាចនឹងរក្សាអត្រាការប្រាក់នៅកម្រិតខ្ពស់។ អត្រាការប្រាក់ខ្ពស់នឹងទាញតម្លៃប្រាក់ដុល្លារឲ្យឡើងថ្លៃ។ យ៉ាងណាមិញ សេដ្ឋកិច្ចអាម៉េរិកបានបង្ហាញពីសញ្ញានៃការថមថយក្នុងខែវិច្ឆិកា ដែលធ្វើឱ្យមានការរំពឹងថា Fed នឹងបញ្ចប់ដំណើរការដំឡើងអត្រាការប្រាក់ និងកាត់បន្ថយអត្រាការប្រាក់ក្នុងពេលឆាប់ៗនេះ។ នៅខែវិច្ឆិកាឆ្នាំ ២០២៣ ប្រាក់ដុល្លារបានបាត់បង់តម្លៃ ៣,៧ភាគរយធៀបនឹងកញ្ចប់រូបិយប័ណ្ណសំខាន់ៗ។ លោក Ulrich Leuchtmann នាយកស្រាវជ្រាវរូបិយប័ណ្ណបរទេសនៅធនាគារ Commerzbank បានប្រាប់ទូរទស្សន៍ CNN ថា ប្រាក់ដុល្លារនឹងធ្លាក់ចុះនៅ២ត្រីមាសខាងមុខ ប្រសិនបើមានភស្តុតាងច្បាស់លាស់បន្ថែមទៀតថា Fed នឹងកាត់បន្ថយអត្រាការប្រាក់នោះ។ ចំណែកលោក Cameron Willard សមាជិកនៃក្រុមស្រាវជ្រាវទីផ្សារមូលធនស៊ុយអែតនៅ Handelsbanken បានព្យាករថា ប្រាក់ដុល្លារនឹងបន្តធ្លាក់ចុះនៅឆមាសទី១ឆ្នាំក្រោយរហូតដល់ការបោះឆ្នោតខែវិច្ឆិកា។ «ខ្ញុំគិតថា ប្រាក់ដុល្លារនឹងមិនបាត់បង់តម្លៃក្នុងរយៈពេលវែងនោះទេ។ បើវាអាចកើតឡើងមែននុះ លុះត្រាតែមានរូបិយប័ណ្ណផ្សេងមកជំនួសហើយអាចទុកចិត្តបាន។ ប៉ុន្តែបច្ចុប្បន្ន ប្រាក់ដុល្លារនៅតែជារូបិយប័ណ្ណបម្រុងរបស់ពិភពលោក និងជារូបិយប័ណ្ណដែលមានសុវត្ថិភាពបំផុត»។ លោក Willard បានអះអាងបែបនេះនៅក្នុងបទសម្ភាសជាមួយ CNN។ អ្នកណាចំណេញ អ្នកណាខាត ពេលប្រាក់ដុល្លារធ្លាក់ថ្លៃ? សម្រាប់ប្រទេសដែលពឹងផ្អែកលើការនាំចូលទំនិញ ប្រាក់ដុល្លារចុះថោកមានន័យថា ពួកគេត្រូវចំណាយតិចសម្រាប់ផលិតផលសំខាន់ៗដូចជាស្រូវសាលី និងប្រេងឆៅ។ ការណ៍នេះនឹងជួយឱ្យអតិផរណាធ្លាក់ចុះមកកម្រិតទាបនៅក្នុងសេដ្ឋកិច្ចប្រទសទាំងនោះ។ ឧទាហរណ៍ ជប៉ុន កូរ៉េខាងត្បូង ឥណ្ឌា និងបណ្តាប្រទេសក្នុងតំបន់ចាយប្រាក់អឺរ៉ូជាច្រើនដែលពឹងផ្អែកលើទំនិញនាំចូលនឹងទទួលបានផលចំណេញច្រើន។ នេះបើតាមលោក Mark McCormick នាយកទីផ្សារប្តូរប្រាក់បរទេសនៅក្រុមហ៊ុនហិរញ្ញវត្ថុ TD Securities ។ ក្រុមហ៊ុននាំចេញនៅអាម៉េរិកក៏ទទួលបានអត្ថប្រយោជន៍ផងដែរ ពីព្រោះតម្លៃផលិតផលរបស់ពួកគេនឹងមានតម្លៃថោកជាងនៅពេលប្តូរទៅជារូបិយប័ណ្ណផ្សេងទៀត។ ដូច្នេះទំនិញមានការប្រកួតប្រជែងជាងនៅបរទេស។ ទន្ទឹមនេះ ទំនិញដែលនាំចូលទៅអាម៉េរិកនឹងមានតម្លៃថ្លៃជាងមុន ដែលជួយឱ្យអាជីវកម្មអាម៉េរិកលក់ទំនិញក្នុងស្រុកប្រជែងបានប្រសើរជាងដៃគូបរទេស។ នេះបើតាមលោក Ulrich Leuchtmann ។ លើសពីនេះ នៅពេលប្រាក់ដុល្លារធ្លាក់ថ្លៃវាក៏ជាដំណឹងល្អសម្រាប់ទីផ្សារប្រទេសកំពុងរីកចម្រើន។ ប្រទេសជាច្រើននាពេលបច្ចុប្បន្នបានខ្ចីបំណុលជាប្រាក់ដុល្លារ ដូច្នេះនៅពេលដែលរូបិយប័ណ្ណនេះខ្សោយ វានឹងជួយឱ្យពួកគេសងបំណុលបានកាន់តែងាយស្រួល។ បន្ថែមពីនេះ ប្រាក់ដុល្លារចុះខ្សោយ នឹងបង្កើនឱកាសវិនិយោគនៅតាមបណ្តាប្រទេសនានានាកាន់តែច្រើន។ យ៉ាងណាមិញ អ្នកប្រើប្រាស់អាម៉េរិកនឹងមិនសប្បាយចិត្តទេជុំវិញព័ត៌មាននៃការធ្លាក់ថ្លៃប្រាក់ដុល្លារនេះ ដោយសារតែពួកគេនឹងត្រូវចំណាយកាន់តែច្រើនសម្រាប់ទំនិញនាំចូល ដូចជាស្រាបារាំង ឬរបស់របរនាំចូលពីចិន និងការធ្វើដំណើរទៅក្រៅប្រទេស។ លោក Leuchtmann បានលើកឡើងថា ជាទូទៅប្រាក់ដុល្លារទន់ខ្សោយនឹងធ្វើឱ្យប្រជាជនអាម៉េរិកកាន់តែក្រីក្របន្តិច ដោយសារពួកគេត្រូវចំណាយកាន់តែច្រើនសម្រាប់ការនាំចូល និងនាំចេញទំនិញបានតិចជាង។ ប្រសិនបើមិនមានការប្រែប្រួលទេនោះ ប្រាក់ដុល្លារធ្លាក់ថ្លៃនឹងធ្វើឱ្យអតិផរណានៅអាម៉េរិកកើនឡើង។ ប៉ុន្តែអតិផរណាវាអាស្រ័យលើកត្តាច្រើនទៀត។ ចំពោះការឡើងថ្លៃនៃវិស័យអចលនទ្រព្យដូចជាលំនៅឋាន និងទីផ្សារការងារដែលមានស្ថិរភាពនៅអាម៉េរិកបច្ចុប្បន្ន អាចជួយទប់ស្កាត់សម្ពាធអតិផរណាបានខ្លះ ទោះបីជាមានកំណើននៃការនាំចូលក៏ដោយ។ លោក Willard បាននិយាយថា ៖« ខ្ញុំគិតថា Fed មិនព្រួយបារម្ភពេកទេ ជុំវិញការធ្លាក់ថ្លៃប្រាក់ដុល្លារនេះ» ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9875.txt	បន្ទាប់ពីភ្នំពេញ ខេត្តតាកែវ ជាគោលដៅបន្ទាប់របស់ក្រសួងប្រៃសណីយ៍ និងទូរគមនាគមន៍ ក្នុងការរៀបចំហេដ្ឋារចនាសម្ព័ន្ធប្រព័ន្ធអ៊ិនធឺណែត និងសង់បង្គោលអង់តែនទូរសព្ទ ដើម្បីឱ្យមានសេវាគ្របដណ្តប់ពេញលេញនៅក្នុងឆ្នាំ២០២៤។ បច្ចុប្បន្ន ក្រសួងប្រៃសណីយ៍ កំពុងសង់បង្គោលអង់តែន ១៧៩កន្លែង នៅក្នុងខេត្តតាកែវ ដោយមួយបង្គោលអង់តែនមានតម្លៃយ៉ាងតិច២០ម៉ឺនដុល្លារ។	ក្រសួងប្រៃសណីយ៍ ចាប់ផ្តើមពីខេត្តតាកែវមុនគេ ក្នុងការរៀបចំប្រព័ន្ធសេវាទូរសព្ទ និងអ៊ិនធឺណែត តាមរយៈការសាងសង់បង្គោលអង់តែនរហូតដល់ ១៧៣កន្លែង។ លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ បានបញ្ជាក់ថា៖ «៤ ឬ៥ខែទៀត ការសាងសង់បង្គោលអង់តែន នឹងត្រូវបញ្ចប់ទាំងអស់»។ សំឡេង លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ ចេញពីខេត្តតាកែវនេះ ក្រសួងប្រៃសណីយ៍នឹងសាងសង់បង្គោលអង់តែននៅក្នុងខេត្តផ្សេងៗទៀតបានសិក្សារួចរាល់។ ដោយសារ មានការចូលរួមពីប្រជាពលរដ្ឋមូលដ្ឋាន លោក ជា វ៉ាន់ដេត មិនបារម្ភក្នុងការសង់សាងបង្គោលអង់តែនយឺតយ៉ាវតាមផែនការឡើយ។ លោកបាននិយាយបែបនេះក្នុងពិធីចុះហត្ថលេខាលើអនុស្សរណៈលើការយោគយល់ ស្តីពីកិច្ចសហប្រតិបត្តិការដាក់ឱ្យប្រើថ្នាលផ្ទៀងផ្ទាត់ឯកសារ verify.gov.kh រវាងក្រសួងប្រៃសណីយ៍ និងទូរគមនាគមន៍ ក្រសួងពាណិជ្ជកម្ម និងក្រសួងអធិការកិច្ច នាល្ងាចថ្ងៃទី២៣ វិច្ឆិកា។ លោកបន្តនិយាយដោយសង្ឃឹមយ៉ាងដូច្នេះ៖ «ឆ្នាំ២០២៤ ខេត្តទាំងអស់ត្រូវមានសេវាទូរសព្ទពេញ។ ដូច្នេះ នៅភ្នំពេញ តភ្ជាប់ទៅខេត្តបានទាំងអស់»។ នេះអ្វីដែលលោករដ្ឋមន្ត្រីក្រសួងប្រៃសណីយ៍ ខិតខំធ្វើដើម្បីឱ្យកម្ពុជា សម្រេចបាននូវគោលរបស់កម្ពុជា ក្នុងការក្លាយជារដ្ឋាភិបាលឌីជីថល ធុរកិច្ចឌីជីថល និងពលរដ្ឋឌីជីថល នៅឆ្នាំ២០៣៥៕ សំឡេង លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9876.txt	សិស្សដែលប្រឡងជាប់សញ្ញាបត្រទុតិយភូមិ(បាក់ឌុប)ហើយ តែគ្មានលទ្ធភាពបង់ថ្លៃសិក្សា គឺអាចស្នើសុំហិរញ្ញប្បទានគ្មានការប្រាក់ សម្រាប់ការសិក្សាថ្នាក់បរិញ្ញបត្រ លើជំនាញបច្ចេកវិទ្យាឌីជីថល នៅគ្រឹះស្ថានឧត្តមសិក្សាធំៗចំនួន៦ នៅរាជធានីភ្នំពេញ។ សិស្សដែលចាប់អារម្មណ៍អាចស្នើសុំកម្ចីនេះ ពីកម្មវិធីអភិវឌ្ឍន៍ជំនាញឌីជីថល(Digital Skill Development Program / DSDP) របស់ក្រសួងប្រៃសណីយ៍ និងទូរគមនាគមន៍ បានចាប់ពីពេលនេះទៅ។	បើតាមលោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ កម្មវិធីអភិវឌ្ឍន៍ជំនាញឌីជីថលនេះ មិនត្រឹមផ្តល់កម្ចីលើការសិក្សាគ្មានការប្រាក់ប៉ុណ្ណោះទេ តែថែមទាំងជួយប្រឹក្សាយោបល់ដល់សិស្សនិស្សិត ជួយសម្របសម្រួលការសិក្សា និងផ្តល់ការស្នាក់នៅឥតគិតថ្លៃសម្រាប់សិស្សមកពីខេត្តទៀត។ សំឡេងលោក ជា វ៉ាន់ ដេត រដ្ឋមន្ត្រីក្រសួងប្រៃសណីយ៍ «ខ្ញុំគិតទៅក្នុងមួយឆ្នាំយើងអាចផ្តល់[កម្ចីឱ្យសិស្ស]បានរហូតដល់៥០០០នាក់ សម្រាប់អ្នកនិទ្ទេស A B និងC» ។ លោក ជា វ៉ាន់ដេត ថ្លែងបែបនេះ នៅក្នុងពិធីចុះហត្ថលេខាលើអនុស្សរណៈលើការយោគយល់ ស្តីពីកិច្ចសហប្រតិបត្តិការដាក់ឱ្យប្រើថ្នាលផ្ទៀងផ្ទាត់ឯកសារ verify.gov.kh រវាងក្រសួងប្រៃសណីយ៍ និងទូរគមនាគមន៍ ក្រសួងពាណិជ្ជកម្ម និងក្រសួងអធិការកិច្ច នាល្ងាចថ្ងៃទី២៣ វិច្ឆិកា។ លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ និងទូរគមនាគមន៍។ រូបថត៖ ពត សែមតារារដ្ឋ (MPTC) លោករដ្ឋមន្ត្រីក្រសួងប្រៃសណីយ៍ បន្តរៀបរាប់ថា នៅពេលដែលសិស្សរៀនចប់ ហើយមានការងារធ្វើត្រឹមត្រូវ ដោយទទួលបានប្រាក់ខែចាប់ពី៥០០ដុល្លារឡើង សិស្សបង់វិភាគទានចូលកម្មវិធីអភិវឌ្ឍន៍ជំនាញឌីជីថលនេះវិញ ត្រឹម២០ភាគរយនៃបៀវត្សប្រចាំខែ ដើម្បីទ្រទ្រង់និរន្តរភាពនៃកម្មវិធីសម្រាប់សិស្ស-និស្សិតជំនាន់ក្រោយ។ លោក ជា វ៉ាន់ដេត បានបញ្ជាក់ដូច្នេះ៖ «ខ្ញុំបង្កើតកម្មវិធីនេះឡើងមិនត្រឹមដើម្បីកសាងពលរដ្ឋឌីជីថលប៉ុណ្ណោះទេ។ ប៉ុន្តែ អ្វីដែលសំខាន់នោះគឺខ្ញុំចង់ផ្តល់ឱកាសដល់កូនខ្មែរយើងដែលគ្មានលទ្ធភាពបន្តការសិក្សា។ កូនខ្លះរៀនពូកែណាស់ ប៉ុន្តែឪពុកម្តាយខ្វះលទ្ធភាពឱ្យរៀនបន្ត ក៏បោះបង់ការសិក្សា។ អ៊ីចឹងហើយបានខ្ញុំបង្កើតកម្មវិធីនេះឡើង ដើម្បីជួយដល់កូនខ្មែរយើង ជាពិសេសអ្នកខេត្តបានរៀនសូត្រ»។ ដោយឡែក គ្រឹះស្ថានឧត្តមសិក្សាដែលជាដៃគូអប់រំជាមួយក្រសួងប្រៃសណីយ៍លើកម្មវិធីអភិវឌ្ឍន៍ជំនាញឌីជីថលនេះ គឺមាន បណ្ឌិត្យសភាបច្ចេកវិទ្យាឌីជីថល, សាកលវិទ្យាល័យភូមិន្ទភ្នំពេញ, សាកលវិទ្យាល័យជាតិគ្រប់គ្រង, វិទ្យាស្ថានបច្ចេកវិទ្យាកម្ពុជា, សាកលវិទ្យាល័យអាម៉េរិកកាំងភ្នំពេញ និងសាកលវិទ្យាល័យផ៉ារ៉ាហ្គន។ កម្មវិធីអភិវឌ្ឍន៍ជំនាញឌីជីថលនេះ ត្រូវបានក្រសួងប្រៃសណីយ៍ប្រកាសដាក់ឱ្យដំណើរការជាផ្លូវការ កាលពីថ្ងៃទី២តុលា ឆ្នាំ២០២៣ ដើម្បីលើកកម្ពស់ការការអប់រំលើជំនាញបច្ចេកវិទ្យាឌីជីថល ប្រកបដោយគុណភាព។ លោក ជា វ៉ាន់ដេត ជឿជាក់ថា ការអនុវត្តកម្មវិធីនេះ នឹងទទួលជោគជ័យក្នុងការបង្កើតធនធានមនុស្សឌីជីថល ដែលជាកម្លាំងយ៉ាងសកម្មក្នុងការកសាងសេដ្ឋកិច្ច និងសង្គមឌីជីថល ដើម្បីនាំកម្ពុជាក្លាយជាប្រទេសមានចំណូលកម្រិតខ្ពស់នៅឆ្នាំ២០៥០។ លទ្ធផលនៃប្រការប្រឡងសញ្ញាបត្រមធ្យមសិក្សាទុតិយភូមិ (បាក់ឌុប)ប្រចាំឆ្នាំ២០២៣ ក្រសួងអប់រំ យុវជន និងកីឡា បានប្រកាសមានបេក្ខជនប្រឡងជាប់ចំនួន៩៨ ៤៦០នាក់ ស្មើ ៧២,៨៩ភាគរយ ក្នុងចំណោមបេក្ខជនសរុប។ សិស្សដែលទទួលបាននិទ្ទេស A មាន១៦៧៣នាក់, និទ្ទេស B មាន ៦៩៦៤នាក់, និទ្ទេស C មាន១៨ ៣០៨នាក់, និទ្ទេស D មាន៣៤ ២៤៦នាក់ និងនិទ្ទេស E មាន៣៧ ២៦៩នាក់៕ សំឡេងលោក ជា វ៉ាន់ ដេត រដ្ឋមន្ត្រីក្រសួងប្រៃសណីយ៍ លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ និងទូរគមនាគមន៍។ រូបថត៖ ពត សែមតារារដ្ឋ (MPTC) អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9877.txt	អ្នកប្រកបរបរសេដ្ឋកិច្ចក្រៅប្រព័ន្ធទាំងអស់ ដែលស្ម័គ្រចិត្តទៅចុះបញ្ជី នឹងទទួលបានការលើកលែងការផាកពិន័យ បំណុល រួមទាំងការលើកលែងពន្ធនានាសម្រាប់រយៈពេល៥ឆ្នាំ។ ប្រមុខរដ្ឋាភិបាល សម្តេច ហ៊ុន ម៉ាណែត បានអះអាងបែបនេះក្នុងពិធីប្រកាសដាក់ឱ្យអនុវត្តជាផ្លូវការ«យុទ្ធសាស្ត្រជាតិស្តីពីការអភិវឌ្ឍសេដ្ឋកិច្ចក្រៅប្រព័ន្ធ ឆ្នាំ២០២៣-២០២៨» នាព្រឹកថ្ងៃទី១០តុលានេះ។	រដ្ឋាភិបាលសម្រេចដាក់ចេញនូវការអនុគ្រោះមួយចំនួនដល់សហគ្រាសធុនតូច-មធ្យម ដើម្បីធានា និងលើកទឹកចិត្តពលរដ្ឋ ដែលប្រកបរបរសេដ្ឋកិច្ចក្រៅប្រព័ន្ធ អាចចូលរួមក្នុងការចុះបញ្ជី និងរួមចំណែកក្នុងការអនុវត្តគោលនយោបាយបានយ៉ាងប្រសើរ ។ ក្នុងនោះ រដ្ឋលើកលែងការផាកពិន័យ និងបំណុលទាំងអស់ក្នុងឆ្នាំ២០២៣-២០២៨ ចំពោះការមិនបានបំពេញអនុលោមភាពកន្លងមក។ សម្តេច ហ៊ុន ម៉ាណែត បានបញ្ជាក់ថា៖ « ការលែកលែងនេះ គឺដើម្បីបើកផ្លូវឱ្យសហគ្រាសដែលស្ថិតនៅក្នុងសេដ្ឋកិច្ចក្រៅប្រព័ន្ធ អាចធ្វើអន្តរកាល និងចាប់ផ្តើមអាជីវកម្មថ្មីនៅក្នុងសេដ្ឋកិច្ចក្នុងប្រព័ន្ធដោយមិនមានការព្រួយបារម្ភ»។ លើសពីនេះ រដ្ឋក៏លើកលែងកម្រៃសេវាចុះបញ្ជីពន្ធដារ និងកម្រៃសេវាធ្វើបច្ចុប្បន្នភាពដល់ម្ចាស់សហគ្រាសធុនមីក្រូ ដែលមកចុះបញ្ជីដោយស្ម័គ្រចិត្ត ផងដែរ។ ជាពិសេស រដ្ឋលើកលែងពន្ធលើប្រាក់ចំណូល ប្រាក់រំដោះពន្ធលើប្រាក់ចំណូល ពន្ធប៉ាតង់ និងពន្ធអប្បបរមា សម្រាប់រយៈពេល២ឆ្នាំ រួមទាំងលើកលែងថ្លៃសេវារដ្ឋបាលនានា សម្រាប់រយៈពេល ៥ឆ្នាំ ក្រោយការចុះបញ្ជី។ បើតាម សម្តេច ហ៊ុន ម៉ាណែត ការលើកលែងពន្ធបែបនេះ ដល់អ្នកប្រកបសេដ្ឋកិច្ចក្រៅប្រព័ន្ធ ដើម្បីជួយកាត់បន្ថយភាពក្រីក្រ និងវិសមភាពសង្គម, ជួយពង្រឹងភាពធន់នៃសេដ្ឋកិច្ចជាតិ រួមទាំងជួយបង្កើនកំណើនសេដ្ឋកិច្ចជាតិ។ សម្តេចបានបញ្ជាក់ថា គោលនយោបាយរបស់រដ្ឋាភិបាល ជាការលើកទឹកចិត្តឱ្យអ្នកប្រកបរបរក្រៅប្រព័ន្ធចូលក្នុងបញ្ជី ដោយមិនមានការបង្ខំឱ្យចូលនោះឡើយ។ «យើងចង់បានបងប្អូនចូលរួមឲ្យច្រើនក្នុងដំណាក់កាលអន្តរកាលនេះ ដើម្បីងាយស្រួលរដ្ឋាភិបាលចង់បានទិន្នន័យ ដើម្បីងាយស្រួលក្នុងការគ្រប់គ្រងគោលនយោបាយដើម្បីជួយបងប្អូនឲ្យទាន់ពេលវេលា និងចំគោលដៅ ជាពិសេសក្នុងពេលលំបាក»។ សេដ្ឋកិច្ចក្រៅប្រព័ន្ធរួមចំណែកបង្កើតការងារប្រមាណ៧០ភាគរយនៅលើពិភពលោក។ សម្តេច ហ៊ុន ម៉ាណែត បានសង្កត់ធ្ងន់ថា រដ្ឋាភិបាលគិតគូរយ៉ាងខ្លាំងចំពោះអ្នកសេដ្ឋកិច្ចក្រៅប្រព័ន្ធ ដែលប្រកបរបរតូចតាច និងអ្នកក្រុមងាយរងគ្រោះ ដោយសារការប៉ះពាល់សេដ្ឋកិច្ច អតិផរណា និងវិបត្តិផ្សេងៗ។ រដ្ឋាភិបាលក្នុងអាណត្តិទី៧នេះ បានផ្តោតលើគោលដៅអាទិភាពក្នុងការចាត់ចែងវិធានការបន្ទាន់នានា ជួយដល់អ្នកសេដ្ឋកិច្ចក្រៅប្រព័ន្ធ ដោយផ្អែកតាមបទពិសោធន៍កន្លងមក ជាពិសេសនាអំឡុងវិបត្តិកូវីដ-១៩៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9878.txt	ប្រតិបត្តិការប្រាក់ដុល្លារអាម៉េរិក (de-dollarization) ក្នុងពាណិជ្ជកម្មរុស្ស៊ី-ចិនស្ទើរតែគ្មានទៀតឡើយ ដោយការទូទាត់ជារូបិយប័ណ្ណរបស់ប្រទេសទាំងពីរបច្ចុប្បន្នមានរហូតដល់ ៩៥ភាគរយ។ នេះបើយោងតាមរដ្ឋមន្ត្រីក្រសួងអភិវឌ្ឍន៍សេដ្ឋកិច្ចរុស្ស៊ី Maksim Reshetnikov ។	ព័ត៌មាននេះត្រូវបានផ្តល់ឱ្យដោយលោក Maksim Reshetnikov នៅក្រៅវេទិកាធុរកិច្ចរុស្ស៊ី-ចិននាពេលថ្មីៗនេះនៅទីក្រុងប៉េកាំង។ រដ្ឋមន្ត្រីរូបនេះបាននិយាយថា ៦៨ភាគរយនៃតម្លៃប្រតិបត្តិការពាណិជ្ជកម្មសរុបរវាងរុស្ស៊ីជាមួយបរទេសត្រូវបានអនុវត្តជារូប្លិ៍ និងប្រាក់យ័ន។ ជាពិសេសនៅក្នុងពាណិជ្ជកម្មជាមួយចិន ការទូទាត់ជារូបិយប័ណ្ណរបស់ប្រទេសទាំងពីរមានរហូតដល់ ៩៥ភាគរយ។ យោងតាមទិន្នន័យពីក្រសួងអភិវឌ្ឍន៍សេដ្ឋកិច្ចរុស្ស៊ី ប្រាក់យ័នបានកើនលើសប្រាក់ដុល្លារអាម៉េរិកក្នុងការទូទាត់ការនាំចូលរបស់ប្រទេសជាមួយចិនចាប់តាំងពីឆ្នាំ ២០២២។ នៅឆមាសទី១ ឆ្នាំនេះ បរិមាណជួញដូរប្រចាំថ្ងៃជាមធ្យមនៃរូបិយបណ្ណរូប្លិ៍ជាមួយប្រាក់យ័ននៅលើទីផ្សារប្តូរប្រាក់ម៉ូស្គូបានឈានដល់ជិត ២០០ពាន់លានរូប្លិ៍ (២ពាន់លានដុល្លារ) កើនឡើង ១០០ដងបើធៀបនឹងដើមឆ្នាំ២០២២ ។ លើសពីនេះ ប្រជាប្រិយភាពរូបិយប័ណ្ណចិននៅក្នុងពាណិជ្ជកម្មបរទេសរបស់រុស្ស៊ី កើនឡើងគួរឲ្យកត់សម្គាល់ ។ នៅដើមខែតុលា ធនាគារអឺរ៉ុបសម្រាប់ការកសាងឡើងវិញ និងអភិវឌ្ឍន៍ (EBRD) បានចេញផ្សាយការសិក្សាមួយ ដោយផ្អែកលើកំណត់ត្រានាំចូលចំនួន ១២លានប្រតិបត្តិការពីរុស្ស៊ី។ បន្ថែមពីលើការប្រើប្រាស់ប្រាក់ដុល្លារក្នុងការទូទាត់ទ្វេភាគី ប្រាក់យ័នត្រូវបានប្រើប្រាស់ដោយរុស្ស៊ី ក្នុងពាណិជ្ជកម្មជាមួយម៉ុងហ្គោលី តៃវ៉ាន់ ហ្វីលីពីន ម៉ាឡេស៊ី អេមីរ៉ាតអារ៉ាប់រួម ថៃ ជប៉ុន តាជីគីស្ថាន និងសិង្ហបុរី។ ក្រៅពីនេះ ប្រាក់យ័នថែមទាំងលេចឡើងជាមធ្យោបាយនៃការទូទាត់ ក្នុងការនាំចូលម្តងម្កាលរបស់រុស្ស៊ីជាមួយអាម៉េរិក សហភាពអឺរ៉ុប និងអង់គ្លេស ដែលមានចំនួនប្រហែល ១ភាគរយទៅ ២ភាគរយនៃប្រតិបត្តិការ។ ប្រជាប្រិយភាពរបស់ប្រាក់យ័ន ឆ្លុះបញ្ចាំងពីការខិតខំប្រឹងប្រែងរបស់រុស្ស៊ី ក្នុងការលុបបំបាត់រូបិយប័ណ្ណនៃបណ្តាប្រទេស ដែលបានដាក់ទណ្ឌកម្មលើខ្លួន។ ទីក្រុងមូស្គូបានតែងអះអាងថា ប្រាក់ដុល្លារ និងអឺរ៉ូ ត្រូវបានខូចខាតដោយសារតែការរឹតបន្តឹងពាណិជ្ជកម្មជាមួយរុស្ស៊ី ហើយថាខ្លួនលែងជឿទុកចិត្តលើរូបិយប័ណ្ណទាំងនេះទៀតហើយ។ ទំហំពាណិជ្ជកម្មរុស្ស៊ី-ចិននៅឆ្នាំនេះ ត្រូវបានព្យាករថា ចំណូលអាចលើសពីគោលដៅដែលបានកំណត់ ២០០ពាន់លានដុល្លារដែលអាចឈានដល់ប្រហែល ២២០ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9879.txt	ការនាំចេញកង់របស់កម្ពុជា ទៅកាន់ទីផ្សារអន្តរជាតិ សម្រេចបានប្រមាណ៤២៤លានដុល្លារអាម៉េរិក នារយៈពេល៩ខែមកនេះ។ ប៉ុន្តែ ការនាំចេញនេះបានធ្លាក់ចុះដល់ ៤២,៨៥ភាគរយ បើធៀបនឹង គ្រាដូចគ្នាកាលឆ្នាំ២០២២។ នេះបើយោងតាមរបាយការណ៍ដែលសារព័ត៌មានថ្មីៗ ទទួលបានពីលោក ប៉ែន សុវិជាតិ រដ្ឋលេខាធិការក្រសួងពាណិជ្ជកម្ម។	លោក ប៉ែន សុវិជាតិ បានបញ្ជាក់ថា ការនាំចេញកង់របស់កម្ពុជាធ្លាក់ចុះបែបនេះ ដោយសារតែកម្លាំងបញ្ជាទិញពីបណ្តាប្រទេសនានា បានរងផលប៉ះពាល់ ពីវិបត្តិសេដ្ឋកិច្ច និងសង្រ្គាមរវាងរុស្សី-អ៊ុនក្រែន។ រដ្ឋលេខាធិការ និងអ្នកនាំពាក្យក្រសួងពាណិជ្ជកម្មរូបនេះបន្តនិយាយដូច្នេះ៖ «សព្វថ្ងៃ ប្រទេសដែលជាគោលដៅទីផ្សារកង់របស់យើង គឺពួកគេបានសម្រុកទិញស្បៀងអាហារ ជាជាងទិញសម្ភារប្រើប្រាស់។ យើងដឹងច្បាស់ហើយថា កង់ គឺមិនមែនជាប្រភេទទំនិញ ឬសម្ភារចាំបាច់ទេ។ ដូច្នេះហើយបានការនាំចេញរបស់យើងធ្លាក់បែបនេះ»។ ដ្បិត ក្នុងរយៈពេល៩ខែមកនេះ ការនាំចេញរបស់កម្ពុជាបានធ្លាក់ចុះគួរឱ្យកត់សម្គាល់ក្តី ប៉ុន្តែលោក ប៉ែន សុវិជាតិ រំពឹងថាការនាំចេញនេះ នឹងល្អប្រសើរឡើងវិញនៅដំណាច់ឆ្នាំ២០២៣។ លោកឡើងបែបនេះ ក៏ព្រោះរៀងរាល់ឆ្នាំចាប់ពីខែតុលា ដល់ខែធ្នូ ជារដូវកាលប្រទេសនៅតំបន់អឺរ៉ុបប្រារព្ធបុណ្យណូអែល និងពិធីបុណ្យប្រពៃណីផ្សេងៗដែលមានការបញ្ជាទិញកង់ច្រើនពីកម្ពុជា ក៏ដូចជាបណ្តាប្រទេសនានា សម្រាប់ធ្វើអំណោយជូនគ្នាទៅវិញទៅមក។ លោក សុវិជាតិ បន្ថែមយ៉ាងខ្លីថា៖ «ក្នុងខែតុលានេះ យើងបានការបញ្ជាទិញកង់ច្រើនជាងរាល់ខែពីទីផ្សារគោលដៅរបស់យើង»។ បច្ចុប្បន្ន កម្ពុជាបាននាំចេញកង់ទៅជាង ៥០ ប្រទេសជុំវិញពិភពលោក។ ប្រទេសដែលនាំចូលកង់ពីកម្ពុជាច្រើនជាងគេ មានសហរដ្ឋអាម៉េរិក អាល្លឺម៉ង់ អង់គ្លេស ជប៉ុន ចិន ប្រទេសក្នុងតំបន់អាស៊ាន ប៊ែលហ្ស៊ិក ហូឡង់ អូទ្រីស ស៊ុយអែត ដាណឺម៉ាក អូស្ត្រាលី និងកាណាដា...ជាដើម។ កង់ក្លាយជាផលិតផលនាំចេញសំខាន់មួយរបស់កម្ពុជា ក្រៅពីសម្លៀកបំពាក់ ស្បែកជើង និងកាបូប។ កាលឆ្នាំ ២០២២ ការនាំចេញកង់ពីកម្ពុជាទៅទីផ្សារអន្តរជាតិ មានទឹកប្រាក់ ៩៦៦,៧៥ លានដុល្លារ កើនជាង ៤៨ ភាគរយបើធៀបឆ្នាំ ២០២១។ គិតត្រឹមឆ្នាំ ២០២២ កម្ពុជាមានរោងចក្រកង់ចំនួន ៥ កំពុងដំណើរការ ដោយមានទីតាំងក្នុងតំបន់សេដ្ឋកិច្ចពិសេស ក្រុងបាវិត ខេត្តស្វាយរៀង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_988.txt	អគ្គលេខាធិការអង្គការអូតង់លោក Jens Stoltenberg បានសារភាពកាលពីថ្ងៃព្រហស្បតិ៍ម្សិលមិញថា សម្ព័ន្ធមិត្តមានទំនាក់ទំនងដ៏លំបាកជាមួយរដ្ឋបាលរបស់លោក Trump ហើយថា លោកមានការសន្ទនាដ៏លំបាកជាមួយអតីតប្រធានាធិបតីសហរដ្ឋអាមេរិកលោក Donald Trump។	ក្នុងអំឡុងពេលនៃសន្និសីទកាសែតរួមគ្នាមួយ ជាមួយលោក Alexander De Croo នាយករដ្ឋមន្ត្រីបែលហ្ស៊ិក នៅឯទីស្នាក់ការធំរបស់អង្គការអូតង់ ក្នុងទីក្រុង Brussels លោក Stoltenberg ត្រូវបានគេសួរអំពីទំនាក់ទំនងរបស់លោកជាមួយរដ្ឋបាលរបស់លោក Trump និងថាតើលោកគិតថាសម្ព័ន្ធមិត្តនេះនឹងនៅរស់រានមានជីវិតដែរឬទេ។ លោក Stoltenberg បាននិយាយថា ថ្វីបើមានការខ្វែងគំនិតគ្នាជាមួយលោកនិងអង្គការអូតង់ ដែលអាចមានជាមួយអតីតប្រធានាធិបតីសហរដ្ឋអាមេរិកក៏ដោយ បញ្ហាប្រឈមទាំងអស់នោះជាអ្វីដែលធ្វើឲ្យ «អង្គការអូតង់កាន់តែខ្លាំង»។ លោកបាននិយាយទៀតថា សម្ព័ន្ធមិត្តជានិច្ចកាលបានទទួលការគាំទ្រពីគណបក្សទាំង ២ នៅក្នុងសហរដ្ឋអាមេរិក ហើយនៅតែបន្ត។ ប្រធានអង្គការអូតង់បានបន្ថែមទៀតថា អង្គការអូតង់និងសហរដ្ឋអាមេរិកកំពុងធ្វើកិច្ចការជាមួយគ្នាយ៉ាងច្រើននៅពេលឥឡូវនេះ ជាងពួកគេធ្វើកាលពីប៉ុន្មានឆ្នាំមុនទៀត។ លោក Stoltenberg បាននិយាយបន្តទៀតថា៖ «យើងមានសមយុទ្ធកាន់តែច្រើនឡើង កងទ័ពសហរដ្ឋអាមេរិកកាន់តែច្រើនឡើងសកម្មភាពកើនឡើង សម្ព័ន្ធភាពអឺរ៉ុបនិងអាមេរិកខាងជើងរួមគ្នានៅតំបន់អឺរ៉ុប។ ដូច្នេះ ខ្ញុំគិតថា កម្លាំងនៃចំណងទាក់ទងឆ្លងកាត់មហាសមុទ្រ Atlantic ត្រូវបានបង្ហាញ តាមរយៈអ្វីដែលយើងបានធ្វើ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9880.txt	រដ្ឋាភិបាលគ្រោងចំណាយថវិកាសរុបចំនួន ៣៨ ៨២៩ប៊ីលានរៀល នៅឆ្នាំ២០២៤។ នេះបើតាមសេចក្តីព្រាងច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២៤ ដែលអង្គភាពអ្នកនាំពាក្យរដ្ឋាភិបាលបានដកស្រង់ខ្លឹមសារសង្ខេបដើម្បីផ្សព្វផ្សាយជាសាធារណៈ។	សេចក្តីព្រាងច្បាប់ដែលមាន៥ជំពូក និង១៤មាត្រា ស្ថិតក្នុងចំណោមរបៀបវារៈ៤ ដែលត្រូវបានពិភាក្សា និងអនុម័ត ដោយសម័យប្រជុំពេញអង្គគណៈរដ្ឋមន្ត្រី ដឹកនាំដោយសម្តេចនាយករដ្ឋមន្ត្រី ហ៊ុន ម៉ាណែត នាព្រឹកថ្ងៃទី២៧ ខែតុលា នៅវិមានសន្តិភាព។ ក្នុងចំណោមគម្រោងថវិកា ៣៨ ៨២៩ប៊ីលានរៀល (ជាង៩ពាន់លានដុល្លារអាមេរិក) នៅឆ្នាំ២០២៤ ថវិកាចំណាយនៅថ្នាក់ជាតិ មាន៣៤ ៤៩៧ប៊ីលានរៀល ដែលត្រូវជា ២៤,១៣ភាគរយនៃផលទុនសរុបក្នុងស្រុក (ផ.ស.ស.)។ ចំនួននេះ ថយចុះ ៥,៨ភាគរយ បើធៀបនឹងច្បាប់ហិរញ្ញវត្ថុឆ្នាំ២០២៣។ ក្រៅពី ថវិកាចំណាយនៅថ្នាក់ក្រោមជាតិ មាន ៤ ៣៣២ប៊ីលានរៀល ដែលមានសមាមាត្រស្មើនឹង ១១,៧ភាគរយនៃចំណាយថវិការដ្ឋសរុប ត្រូវជា ៣,០៣ភាគរយនៃ ផ.ស.ស កើនឡើង ៦,៦ភាគរយ ធៀបនឹងច្បាប់ហិរញ្ញវត្ថុឆ្នាំ២០២៣។ សេចក្តីប្រកាសព័ត៌មានរបស់អង្គភាពអ្នកនាំពាក្យរដ្ឋាភិបាលក៏បានបង្ហាញផងដែរថា វិស័យសង្គមកិច្ចនៅតែជាអាទិភាពសម្រាប់ការចំណាយនៅឆ្នាំ២០៤ ដូចជា ក្រសួងអប់រំយុវជន និងកីឡា, ក្រសួងការងារ និងបណ្តុះបណ្តាលវិជ្ជាជីវៈ, ក្រសួងសុខាភិបាល និងក្រសួងសង្គមកិច្ច អតីតយុទ្ធជន និងយុវនីតិសម្បទា។ ក្របខណ្ឌថវិកាឆ្នាំ ២០២៤ ជាឧបករណ៍ដ៏មានប្រសិទ្ធភាពមួយ សម្រាប់ឲ្យរាជរដ្ឋាភិបាល អាចឆ្លើយតបនឹងបញ្ហាប្រឈម និងហានិភ័យផងទាំងពួង ទាំងក្នុង និងក្រៅប្រទេស ដោយសម្តេចនាយករដ្ឋមន្ត្រី ហ៊ុន ម៉ាណែត បញ្ជាក់ថា ជាកក្តាកំណត់នៃភាពជោគជ័យរបស់រដ្ឋាភិបាល ដោយសម្តេចស្នើស្ថាប័នទាំងអស់យកទៅអនុវត្តឱ្យមានប្រសិទ្ធភាពខ្ពស់។ ប្រមុខរដ្ឋាភិបាលលើកឡើងពីគោលជំហរពង្រឹងប្រសិទ្ធភាពថវិកា ដោយផ្តោតការយកចិត្តទុកដាក់ជាពិសេសលើមនុស្ស សមត្ថភាពស្ថាប័ន ការកែទម្រង់រដ្ឋបាលសាធារណៈ និងការកែទម្រង់រចនាសម្ព័ន្ធ ដែលមានអភិបាលកិច្ចជាស្នូល។ «សម្ដេចនាយករដ្ឋមន្ត្រី ក៏បានចាត់ទុកឆ្នាំ២០២៤ ជាឆ្នាំសម្រាប់វាយតម្លៃអំពីការចំណាយ របស់រាជរដ្ឋាភិបាលឲ្យចំគោលដៅ និងមានប្រសិទ្ធភាពខ្ពស់»។ នេះបើតាមសេចក្តីប្រកាសព័ត៌មានរបស់អង្គភាពអ្នកនាំពាក្យរាជរដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9881.txt	ស្ថានភាពសេដ្ឋកិច្ចកម្ពុជាក្នុងឆ្នាំ២០២៣ ត្រូវបានមូលនិធិរូបិយវត្ថុអន្តរជាតិ(IMF)ព្យាករថា នឹងសម្រេចបានក្នុងកំណើន៥,៣ភាគរយ។ កំណើននេះ បានមកពីការងើបឡើងវិញនៃវិស័យទេសចរណ៍ និងវិស័យសេវាកម្មនានា។	លោក ដេវីដ ហ្វឺសឺ (Davide Furcer) ប្រធានក្រុមបេសកកម្ម Article IV នៃមូលនិធិរូបិយវត្ថុអន្តរជាតិ បានបញ្ជាក់ថា បើទោះការនាំចេញផលិតផលកាត់ដេរ និងវិស័យសំណង់-អចលនទ្រព្យ មានភាពថមថយ ក៏ប៉ុន្តែកម្ពុជានៅតែអាចសម្រេចបាននូវកំណើនសេដ្ឋកិច្ច ក្នុងអត្រា៥,៣ភាគរយ ដែលបានពីការងើបឡើងនៃវិស័យទេសចរណ៍ និងសេវាកម្ម។ លោក ដេវីដ ហ្វឺសឺ លើកឡើងបែបនេះក្នុងជំនួបការងារជាមួយលោក អូន ព័ន្ធមុនីរ័ត្ន ឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ នាថ្ងៃទី៣១តុលា។ នេះបើយោងតាមសេចក្តីប្រកាសព័ត៌មានរបស់ក្រសួងសេដ្ឋកិច្ច។ ប្រធានក្រុមបេសកកម្មរូបនេះបន្តនិយាយថា៖ «អត្រាអតិផរណាត្រូវបានវាយតម្លៃ នឹងថមថយក្នុងអត្រា ២,៣ភាគរយ ជាមធ្យមសម្រាប់ឆ្នាំ២០២៣ ហើយនឹងវិលទៅរកនិន្នាការរយៈពេលវែងវិញ ក្នុងអត្រា៣ភាគរយ នៅឆ្នាំ២០២៤ ដោយសារភាពស្រាកស្រាន្តនៃកត្តាតម្លៃទំនិញ»។ លោកបានបន្ថែមថា ចំពោះឱនភាពគណនីចរន្តនឹងរួមតូច មកត្រឹម២,១ភាគរយនៃកំណើនផលិតផលក្នុងស្រុកសរុប(DGP)ក្នុងឆ្នាំ២០២៣ ព្រោះតែការថយចុះការនាំចូលមាស ,ការងើបឡើងវិញនៃលំហូរទេសចរ និងកំណើនរឹងមាំនៃការនាំចេញផលិតកម្មកម្មន្តសាល មិនមែនកាត់ដេរ។ លោក ដេវីដ ហ្វឺសឺ (Davide Furcer) ប្រធានក្រុមបេសកកម្ម Article IV នៃមូលនិធិរូបិយវត្ថុអន្តរជាតិ។ រូបថត៖ MEF ទោះបីជាសម្ទុះនៃកំណើនសេដ្ឋកិច្ចកម្ពុជាក្នុងឆ្នាំ២០២៣ នៅមានភាពល្អក្តី ប៉ុន្តែIMF ក៏បានព្រមាននូវហានិភ័យមួយចំនួន ដែលអាចជះឥទ្ធិពលដល់កំណើនសេដ្ឋកិច្ចផងដែរ។ ក្នុងនោះ មានកាន់តែថមថយនៃតម្រូវការពីដៃគូពាណិជ្ជកម្មប្រទេសអភិវឌ្ឍន៍, ការផ្តល់ផលជះឥទ្ធិពលនៃភាពថមថយសេដ្ឋកិច្ចចិន, ឥទ្ធិពលលើសពីការរំពឹងទុកនៃការរឹតបន្ដឹងគោលនយោបាយរូបិយវត្ថុរបស់សហរដ្ឋអាម៉េរិក, ការកើនឡើងសម្ពាធបំណុល រួមទាំងការបន្តភាពបែកខ្ញែកទីតាំងភូមិសាស្ត្រសេដ្ឋកិច្ច-នយោបាយ។ ជាមួយគ្នានេះ លោក អូន ព័ន្ធមុនីរ័ត្ន បានលើកឡើងថា លទ្ធផលនៃការវាយតម្លៃរបស់ក្រុមបេសកកម្ម Article IV នៃមូលនិធិរូបិយវត្ថុអន្តរជាតិ លើស្ថានភាពម៉ាក្រូសេដ្ឋកិច្ចកម្ពុជា មានកម្រិតស្រដៀងគ្នានៃការវាយតម្លៃតួលេខកំណើនជារួមក្នុងឆ្នាំ២០២៣ និងរយៈពេលមធ្យមខាងមុខ។ លទ្ធផលនេះ ក៏បានបញ្ជាក់ពីបញ្ហាប្រឈម និងហានិភ័យនៃសេដ្ឋកិច្ចសកលនាបច្ចុប្បន្ន និងរយៈពេលខាងមុខ ដែលតម្រូវឱ្យមានការតាមដានជាប្រចាំ ឆ្លើយតបទៅនឹងស្ថានភាពប្រែប្រួលយ៉ាងឆាប់រហ័សនេះ។ បើតាមលោករដ្ឋមន្ត្រីសេដ្ឋកិច្ច បច្ចុប្បន្ន រដ្ឋាភិបាលកំពុងដើរលើមាគ៌ាដ៏សមស្របមួយ តាមរយៈការបន្តដាក់ចេញ និងអនុវត្តវិធានការអន្តរាគមន៍ ក៏ដូចជាគោលនយោបាយគាំទ្រផ្សេងៗយ៉ាងហ្មត់ចត់ ដើម្បីកាត់បន្ថយផលប៉ះពាល់ ដែលបន្សល់ពីវិបត្តិជំងឺកូវីដ-១៩ ក៏ដូចជាហានិភ័យ និងបញ្ហានានា ដែលបណ្តាលមកពីភាពមិនអំណោយផលនៃកត្តាភូមិសាស្ត្រនយោបាយ។ លោកអូន ព័ន្ធមុនីរ័ត្ន បានអះអាងទៅកាន់ក្រុមបេសកកម្ម Article IV នៃមូលនិធិរូបិយវត្ថុអន្តរជាតិយ៉ាងដូច្នេះ៖ « រាជរដ្ឋាភិបាលក៏កំពុងពង្រឹងគោលនយោបាយសារពើពន្ធ ដោយពង្រឹងប្រសិទ្ធភាពថវិកា ដោយបន្តអនុវត្តកៀរគរចំណូលឱ្យប្រសើរឡើង, ពង្រឹងវិស័យ និងប្រសិទ្ធភាពចំណាយ និងបន្តភាពប្រុងប្រយ័ត្នលើការគ្រប់គ្រងបំណុល»។ លោក អូន ព័ន្ធមុនីរ័ត្ន ឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ។ រូបថត៖MEF ក្នុងថ្ងៃជាមួយគ្នានេះ លោកស្រី ជា សិរី ទេសាភិបាលធនាគារជាតិនៃកម្ពុជា ទទួលបានពីការណែនាំមួយចំនួនពីលោក ដេវីដ ហ្វឺសឺ លើគោលនយោបាយម៉ាក្រូសេដ្ឋកិច្ច និងការកែទម្រង់រចនាសម្ព័ន្ធចាំបាច់នានា ដើម្បីបន្តរួមចំណែកគាំទ្រកំណើនសេដ្ឋកិច្ចកម្ពុជា ប្រកបដោយចីរភាព។ ការចុះផ្សាយរបស់ធនាគារជាតិ បានរៀបរាប់ថា លោក ដេវីដ ហ្វឺសឺ បានផ្ដល់អនុសាសន៍ដល់លោកស្រី ជា សិរី គឺពាក់ព័ន្ធនឹងនយោបាយរូបិយវត្ថុ និងម៉ាក្រូហិរញ្ញវត្ថុ ដែលក្នុងនោះមានធនាគារជាតិកំពុងអនុវត្តសព្វថ្ងៃ ខណៈអនុសាសន៍មួយចំនួនទៀត ត្រៀមដាក់អនុវត្តនាពេលខាងមុខ ដើម្បីបន្តគាំទ្រកំណើនសេដ្ឋកិច្ច រួមទាំងវឌ្ឍនភាពប្រព័ន្ធធនាគារ និងវិស័យហិរញ្ញវត្ថុប្រកបដោយស្ថិរភាព។ កន្លងមក IMF តែងតែផ្តល់នូវជំនួយបច្ចេកទេស និងការបណ្តុះបណ្តាលនានា ដល់មន្ត្រីធនាគារជាតិនៃកម្ពុជា ដើម្បីអភិវឌ្ឍធនធានមនុស្ស និងប្រសិទ្ធភាពនៃការអនុវត្តគោលនយោបាយរបស់ធនាគារជាតិនៃកម្ពុជា។ រយៈពេល៧ខែ ឆ្នាំ២០២៣ កម្ពុជាទទួលបានទេសចរបរទេសចំនួន ៣ ០៣៧ ៣៤៤នាក់។ ចំនួននេះ កើនប្រមាណ៣០០ភាគរយ ខណៈទេសចរផ្ទៃក្នុងមានជាង១៣លាននាក់ កើនប្រមាណ ៨០ភាគរយ ធៀបនឹងរយៈពេលដូចគ្នា កាលឆ្នាំ២០២២។ របាយការណ៍ពីក្រសួងទេសចរណ៍ បានបង្ហាញថា ភ្ញៀវទេសចរបរទេស ដែលមកកម្សាន្តកម្ពុជាច្រើនជាងគេ គឺជនជាតិថៃមានដល់ ១ ០២៨ ០២០នាក់។ បន្ទាប់មកជនជាតិវៀតណាម មានចំនួន ៨៧ ៦៦៩នាក់ និងចិន មាន ៥០ ៣៦៨នាក់។ កម្ពុជាទទួលបានទេសចរជនជាតិឡាវ ៣៣៥១៣នាក់, កូរ៉េខាងត្បូង១៤ ៧៧២នាក់, អាម៉េរិក ១៣ ៨៥៥នាក់, ឥណ្ឌូណេស៊ី៨ ៩៣៤នាក់, បារាំង៨ ៧១១នាក់, ម៉ាឡេស៊ី៧ ៣០៩នាក់ និងអង់គ្លេស ៦ ៧៥៥នាក់។ ដំណាច់ឆ្នាំ២០២៣នេះ ក្រសួងរំពឹងថា កម្ពុជាអាចទទួលបានភ្ញៀវទេសចរអន្តរជាតិ ប្រមាណ៥លាននាក់។ ចំនួននេះ ស្របតាមចក្ខុវិស័យនៃកំណើនទេសចរអន្តរជាតិទស្សនាកម្ពុជា ដែលក្រសួងគ្រោងទទួលបាន៨លាននាក់ និងទេសចរផ្ទៃក្នុង ប្រមាណ១៦លាននាក់ ក្នុងឆ្នាំ២០២៨៕ លោក ដេវីដ ហ្វឺសឺ (Davide Furcer) ប្រធានក្រុមបេសកកម្ម Article IV នៃមូលនិធិរូបិយវត្ថុអន្តរជាតិ។ រូបថត៖ MEF លោក អូន ព័ន្ធមុនីរ័ត្ន ឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ។ រូបថត៖MEF អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9882.txt	ភ្នំពេញ៖ កម្ពុជា កំពុងសិក្សាលើការបញ្ចូលសារធាតុស៊ុលហ្វី ក្នុងទឹកត្នោត និងស្ករត្នោត ដើម្បីជំរុញការប្រើប្រាស់ស្របតាមស្តង់ដារកូដិច (Codex) ប្រកបដោយសុវត្ថិភាព។ ស៊ុលហ្វីត សារធាតុគីមីម្យ៉ាង ដែលគេពេញនិយមបន្ថែមលើម្ហូបអាហារ និងភេសជ្ជៈផ្សេងៗ ក្នុងគោលបំណងធ្វើឱ្យមានភាពស្រស់ និងរក្សាទុកបានយូរ។	លោក ផាន អូន ប្រតិភូរាជរដ្ឋាភិបាលកម្ពុជាទទួលបន្ទុកជាអគ្គនាយកនៃអគ្គនាយកដ្ឋាន ក.ប.ប បានលើកឡើងថា ការបញ្ចូលសារធាតុស៊ុលហ្វីតក្នុងទឹកត្នោត និងស្ករត្នោត ពិតជាមានសារៈសំខាន់ ព្រោះថាវាអាចជួយពង្រឹងស្ដង់ដារ ប្រកបដោយសុវត្ថិភាពនូវផលិតដែលជាម៉ាក់សម្គាល់ភូមិសាស្ត្រទំនិញ (GI) មួយនេះឱ្យមានភាពប្រសើរឡើង។ នាពេលបច្ចុប្បន្ន អ្នកឡើងត្នោត និងអ្នកផលិតស្ករត្នោតមួយចំនួន មិនទាន់មានចំណេះជំនាញលើការប្រើប្រាស់សារធាតុគីមីទាំងនេះនៅឡើយ។ អ្នកខ្លះបានប្រើប្រាស់លើសកម្រិត ឯអ្នកខ្លះប្រើប្រាស់សារធាតុគីមី ដែលហាមប្រាម ទៅលាយជាមួយទឹកត្នោត ឬស្ករត្នោត ដូច្នេះហើយវាអាចបង្កផលប៉ះពាល់ធ្ងន់ធ្ងរដល់សុខុមាលភាពពលរដ្ឋកម្ពុជា។ ថ្វីដ្បិតថា ស៊ុលហ្វីត ពេញនិយមក្នុងវិស័យម្ហូបអាហារ ប៉ុន្តែ វាក៏បង្កផលប៉ះពាល់មួយចំនួនធំដល់សុខភាពផងដែរ ប្រសិនបើប្រើប្រាស់មិនត្រឹមត្រូវ។ ផលប៉ះពាល់របស់វាដូចជា ធ្វើឱ្យសម្ពាធឈាមចុះទាប វិលមុខ ពិបាកដកដង្ហើម ឈឺពោះ ក្អួតចង្អោរ និងរាករូស។ សម្រាប់អ្នកទាស់ចំណីធ្ងន់ធ្ងរ ឬអ្នកជំងឺមានរោគហឺត វាអាចបណ្ដាលឱ្យរន្ធត់ញាប់ញ័រ ភ្លឹកបាត់ស្មារតី និងអាចឈានដល់ការបាត់បង់អាយុជីវិត។ ករណីនេះ ក.ប.ប កំពុងបណ្ដុះបណ្ដាលមន្ត្រីសាខារាជធានី-ខេត្ត គោលដៅចំនួន៨ ឱ្យក្លាយជាគ្រូបង្គោលដើម្បីណែនាំបន្តដល់អ្នកឡើងត្នោត និងអ្នកផលិតស្ករត្នោតនូវវិធីសាស្រ្តនៃការប្រើប្រាស់សារធាតុស៊ុលហ្វីត តាមកម្រិតកំណត់ដែលមិនប៉ះពាល់ដល់សុខភាពអ្នកប្រើប្រាស់។ ការបណ្ដុះបណ្ដាលនេះ នឹងត្រូវអនុវត្តសម្រាប់៥ខេត្តដំបូង រួមមាន កំពង់ស្ពឺ កណ្ដាល កំពង់ចាម កំពង់ឆ្នាំង និងសៀមរាប។ លោក ផាន អូន ថ្លែងដូច្នេះថា៖«យើងតែងតែឮថា ការធ្វើស្ករត្នោតភាគច្រើនគេយកស្ករស និងខ្លាញ់មកលាយជាមួយទឹក ហើយកូរវា ដើម្បីឱ្យបានទៅជាស្ករត្នោត។ ហើយក៏មានករណីខ្លះទៀត ប្រើសារធាតុគីមី ដើម្បីធ្វើឱ្យស្ករត្នោតស។ ចំពោះមុខ យើងត្រូវបង្រៀនដល់បងប្អូនប្រជាកសិករ ជាពិសេសអ្នកដែលផលិតស្ករត្នោត ដើម្បីកុំឱ្យមានករណីនេះកើតឡើងទៀត ព្រោះថាការប្រើប្រាស់សារធាតុទាំងនេះ អាចធ្វើឱ្យប៉ះពាល់សុខុមាលភាពពលរដ្ឋ»។ លោក ថ្លែងក្នុងសិក្ខាសាលាស្តីពីការសិក្សាស្រាវជ្រាវអំពីការប្រើប្រាស់សារធាតុស៊ុលហ្វីត ក្នុងទឹកត្នោត និងស្ករត្នោតប្រកបដោយសុវត្ថិភាពស្របតាមស្តង់ដារកូដិច កាលពីថ្ងៃទី៣០ ខែតុលា។ យោងតាមសហគមន៍ស្ករត្នោតកំពង់ស្ពឺ ក្នុងមួយឆ្នាំកម្ពុជា អាចផលិតស្ករត្នោតបានប្រមាណ១៥០ ទៅ១៦០តោន។ គិតចាប់ពីខែធ្នូ ឆ្នាំ២០២២ ដល់ខែឧសភា ឆ្នាំ២០២៣ ស្ករត្នោតកំពង់ស្ពឺប្រភេទម្សៅ ប្រមាណ៧០តោន ត្រូវបាននាំចេញទៅទីផ្សារអន្តរជាតិ និងស្ករប្រភេទសាច់ ប្រមាណ៣០តោនត្រូវបានផ្គត់ផ្គង់នៅលើទីផ្សារក្នុងស្រុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9883.txt	ក្រសួងពាណិជ្ជកម្ម សម្រេចសហការជាមួយក្រុមហ៊ុនអនឡាញដ៏ធំប្រទេសចិន Alibaba ដើម្បីដាក់លក់ដោយត្រង់នូវផលិតផលកម្ពុជាលើទីផ្សារចិន ក៏ដូចជាបណ្តាប្រទេសអាស៊ាន តាមរយៈថ្នាលពាណិជ្ជកម្មសកលតាមប្រព័ន្ធអេឡិចត្រូនិក-Platform eWTP)។ ការសហការនេះ ត្រូវបានចុះហត្ថលេខាលើអនុស្សារណៈនៃការយោគយល់ (MOU)រវាងលោកស្រី ចម នម្មិល រដ្ឋមន្ត្រីក្រសួងពាណិជ្ជកម្ម និងលោកស្រី WEN Jia ភាគហ៊ុនិករបស់ Alibaba នាថ្ងៃទី១៧តុលា។	កិច្ចសហការនេះ មិនត្រឹមជួយលក់ផលិតផលខ្មែរក្នុងទីផ្សារចិនប៉ុណ្ណោះទេ តែវានឹងជួយជំរុញការធ្វើពាណិជ្ជកម្មតាមប្រព័ន្ធអេឡិចត្រូនិកថែមទៀត ខណៈបច្ចុប្បន្នក្រុមហ៊ុន Alibaba មានអតិថិជនប្រមាណ ១ ៣០០ លាននាក់នៅទូទាំងសកលលោក។ លោកស្រី WEN Jia បាននិយាយបែបនេះនៅចំពោះមុខសម្តេចនាយករដ្ឋមន្ត្រី ហ៊ុន ម៉ាណែត ក្នុងជំនួបការងារនៅរដ្ឋធានីប៉េកាំង។ កន្លងមក ក្រុមហ៊ុនយក្សរបស់ចិនមួយចិន ក៏បានដាក់លក់អង្ករ ម្រេច និងផ្លែមៀនរបស់កម្ពុជា នៅលើ eWTP របស់ខ្លួន ផងដែរ។ ជុំវិញនៃកិច្ចសហការនេះ សម្តេចហ៊ុន ម៉ាណែត សាទរ និងគាំទ្រក្រុមហ៊ុន Alibaba ដែលបានចូលរួមក្នុងកិច្ចសហប្រតិបត្តិការជាមួយក្រុមហ៊ុន-សហគ្រាស ព្រមទាំងក្រសួង-ស្ថាប័នពាក់ព័ន្ធរបស់កម្ពុជា តាមរយៈការនាំយកផលិតផល និងសេវាកម្មកម្ពុជា ទៅកាន់ទីផ្សារពិភពលោក។ ប្រមុខរដ្ឋាភិបាលកម្ពុជារូបនេះ មានសុទិដ្ឋិនិយមថា៖ « សហគ្រិនកម្ពុជា នឹងប្រើប្រាស់ថ្នាល ពាណិជ្ជកម្មតាមប្រព័ន្ធអេឡិចត្រូនិក Alibaba ដើម្បីទាញយកប្រយោជន៍ពីទីផ្សារអន្តរជាតិ ឱ្យបានជាអតិបរមា»។ ស្ថិតិពាណិជ្ជកម្មរបស់អគ្គនាយកដ្ឋានគយ និងរដ្ឋាករកម្ពុជា បានបង្ហាញថា ចាប់ពីខែមករាដល់កញ្ញា ឆ្នាំ២០២៣ ទំហំពាណិជ្ជកម្មរវាងកម្ពុជា-ចិន សម្រេចបានក្នុងរង្វង់ទឹកប្រាក់៩ ០០០លានដុល្លារអាម៉េរិក កើនបាន៣,៤ភាគរយ ធៀបនឹងរយៈពេលដូចគ្នាកាលឆ្នាំ២០២២។ ក្នុងនោះ ការនាំចេញពីកម្ពុជាទៅទីផ្សារចិនមានជាង១ ០០០លានដុល្លារ កើន១៨,៣ភាគរយ ខណៈការនាំចូលពីចិនវិញ កើនត្រឹម ១,៨ភាគរយ។ ចិនជាប្រទេសឈរក្នុងលំដាប់ទីមួយរបស់កម្ពុជាដែលជាមានទំហំពាណិជ្ជកម្មធំជាងគេ បន្ទាប់មក គឺសហរដ្ឋអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9884.txt	ក្នុងរយៈពេល១០ខែ ឆ្នាំ២០២៣នេះ កម្ពុជារកចំណូលបានចំនួន ២៧ ៨៨២ ៤៣៥ ដុល្លារពីការលក់សំបុត្រចូលទស្សនារមណីយដ្ឋានអង្គរ។ ចំណូលនេះកើនប្រមាណ ១០៩ភាគរយ ធៀបនឹងគ្រាដូចគ្នាធៀបនឹងឆ្នាំ២០២២។ ចំណែកទេសចរបរទេសដែលបានទិញសំបុត្រមានចំនួន ៦០២ ៥៧០នាក់។ នេះបើតាមសេចក្ដីប្រកាសព័ត៌មានរបស់គ្រឹះស្ថានអង្គរ នៅថ្ងៃទី១ខែវិច្ឆិកានេះ។	តាមសេចក្តីប្រកាសដដែល ចំណូលពីការលក់សំបុត្រចូលទស្សនាតំបន់អង្គរ តែនៅក្នុងខែតុលាកន្លងទៅ គឺមានចំនួន ២ ៩២៧ ០៣៨ដុល្លារ ទៅឱ្យភ្ញៀវទេសចរចំនន ៦៣ ០០៩នាក់។ ក្រៅពីតំបន់អង្គរ កម្ពុជាក៏បានលក់សំបុត្រទស្សនាតំបន់ប្រាសាទកោះកែរ បានចំនួន ១៤៩ ០១០ដុល្លារដែរ នៅក្នុងរយៈពេល១០ខែ ឆ្នាំ២០២៣នេះ។ រីឯចំណូលពីការលក់សំបុត្រទូកនៅកំពង់ផែចុងឃ្លៀស រយៈពេល១០ខែកន្លងមកនេះ មានចំនន ៤៤១ ៩៣៨ដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9885.txt	សៀមរាប៖ អាកាសយានដ្ឋានអន្តរជាតិសៀមរាបអង្គរ ដែលជាព្រលានយន្តហោះថ្មី ស្ថិតក្នុងស្រុកសូទ្រនិគម ខេត្តសៀមរាប ចាប់បើកដំណើរការជាផ្លូវការកាលពីថ្ងៃទី១៦ ខែតុលា។ ស្របជាមួយគ្នានេះ ព្រលានថ្មីនេះ ក៏មានសេវាកម្មតាក់ស៊ី និងឡានក្រុង ដឹកភ្ញៀវផងដែរ ប៉ុន្តែតម្លៃបានក្លាយជាប្រធានបទនៃការពិភាក្សា។	តាមសេចក្ដីជូនដំណឹង របស់ក្រុមហ៊ុនអង្គរ អ៊ិនធើណេសិនណល អ៊ែរផត អ៊ិនវេសនម៉ិន (AIAI) តម្លៃសេវាតាក់ស៊ីរថយន្តធុនតូចតិចជាង៧កៅអី មានតម្លៃ៣៥ដុល្លារ និងតម្លៃ៤០ដុល្លារសម្រាប់ឡានក្រុងតូចពី៨កៅអីដល់១៥កៅអី ក្នុងមួយជើងៗ។ ចំណែកតម្លៃឡានក្រុងវិញ មានតម្លៃ៨ដុល្លារក្នុងមួយជើង និងតម្លៃ១៥ដុល្លារ សម្រាប់ការធ្វើដំណើរទៅនិងមក។ ចំពោសេវាតាក់ស៊ីនេះ ស្ថិតក្រោមការគ្រប់គ្រង សមាគមដឹកជញ្ជូនទេសចរណ៍ប្រចាំអាកាសយានដ្ឋានអន្តរជាតិសៀមរាប (TTA)។ ចំពោះខ្សែផ្លូវឡានក្រុង អាកាសយានដ្ឋានអន្តរជាតិសៀមរាបអង្គរនេះ គឺធ្វើដំណើររវាងអាកាសយានដ្ឋាន ដល់ក្រុងសៀមរាប (ផ្សារទំនើបម៉ាក្រូ, ហាងរួចពន្ធ CDF និងផ្សារទំនើបអង្គរ) និងពីក្រុងសៀមរាប (ហាងរួចពន្ធ CDF) ដល់អាកាសយានដ្ឋានអន្តរជាតិសៀមរាបអង្គរ។ ជុំវិញតម្លៃសេវាដឹកជញ្ជូននេះ ពលរដ្ឋ ជាពិសេសអ្នកប្រើប្រាស់បណ្តាញសង្គម បានបញ្ចេញប្រតិកម្មជាបន្តបន្ទាប់។ «៨ដុល្លារថ្លៃពេកហើយ បើ៣ដុល្លារអាចទទួលយកបាន»។ នេះជាការលើកឡើងរបស់ម្ចាស់គណនីហ្វេសប៊ុកម្នាក់ ដែលយល់ស្របជាមួយពលរដ្ឋមួយចំនួនចំពោះការទាមទារឱ្យបញ្ចុះតម្លៃសេវាដឹកជញ្ជូន។ ជាមួយនឹងការរិះគន់ពីតម្លៃនេះ ក៏មានអ្នកនិយមលេងបណ្ដាញសង្គមហ្វេសប៊ុកខ្លះ ក៏យល់ស្របនឹងតម្លៃនេះផងដែរ ដោយពួកគេយល់ថាវាសមស្របទៅនឹងការចំណាយទៅប្រេងឥន្ធនៈបច្ចុប្បន្ន និងរយៈចម្ងាយនៃការធ្វើដំណើរផងដែរ។ «តាមពិតទៅ ប្រទេសណាក៏ដូចជាប្រទេសណាដែរ អ្នកដែលសម្រេចចិត្តប្រើប្រាស់សេវកម្មតាក់ស៊ីរបស់ព្រលាន ត្រូវដឹងច្បាស់ថា វាមានតម្លៃថ្លៃជាងមធ្យោបាយផ្ទាល់ខ្លួន និងជម្រើសផ្សេងទៀត»។ នេះជាការបញ្ចេញយោបល់របស់លោក រដ្ឋា។ គួរជម្រាបផងដែរថា អាកាសយានដ្ឋានអន្តរជាតិសៀមរាបអង្គរ ស្ថិតក្រោមការគ្រប់គ្រងរបស់ក្រុមហ៊ុន អង្គរ អ៊ិនធើណេសិនណល អ៊ែរផត អ៊ិនវេសម៉ិន (AIAI)។ ព្រលាននេះ មានចម្ងាយ៥១គីឡួម៉ែត្រពីក្រុងសៀមរាប ស្ថិតក្នុងភូមិតាយ៉ែក ស្រុកសូទ្រនិគម ខេត្តសៀមរាប។ ព្រលានយន្តហោះ វិនិយោគដោយវិនិយោគគិនចិននេះ ក្រោមទំហំទឹកប្រាក់មួយពាន់លានដុល្លារ ស្ថិតលើផ្ទៃដី៧០០ហិកតា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9886.txt	ក្រសួងពាណិជ្ជកម្មតាមរយៈសេចក្តីជូនដំណឹងចុះថ្ងៃទី១៧ ខែតុលា បានជម្រាបដល់ផលិតករ និងអ្នកនាំចេញទោចក្រយានទាំងអស់ អំពីការសម្រេចរបស់សហភាពអឺរ៉ុបដែលអនុញ្ញាតឱ្យកម្ពុជាអាចប្រើប្រាស់ «វត្ថុធាតុដើម ឬគ្រឿងបង្គុំទោចក្រយាន» ដែលមានដើមកំណើតនៅប្រទេសវៀតណាម សម្រាប់យកមកផលិតនៅកម្ពុជា ដើម្បីនាំចេញទៅសហភាពអឺរ៉ុប។	«យោងតាមការស្នើសុំរបស់ព្រះរាជាណាចក្រកម្ពុជាក្នុងការប្រើប្រាស់វិធានការបូកបន្ថែម (Extended Cumulation) ជាមួយសាធារណរដ្ឋសង្គមនិយមវៀតណាម សហភាពអឺរ៉ុប បានសម្រេចឱ្យប្រើវិធានបូកបន្ថែមនេះ តាមសេចក្តីសម្រេចលេខ (EU) 2023/1810 ចុះថ្ងៃទី១៩ ខែកញ្ញា ឆ្នាំ២០២៣ របស់គណៈកម្មការអឺរ៉ុប»។ នេះបើតាមសេចក្តីជូនដំណឹង។ ក្រសួងពាណិជ្ជកម្ម បានបញ្ជាក់ថា ការប្រើប្រាស់វត្ថុធាតុដើម ឬគ្រឿងបង្គុំ សម្រាប់ផលិតទោចក្រយាន ត្រូវអនុលោមតាមវិធានដើមកំណើតទំនិញ ស្ថិតក្រោមប្រព័ន្ធអនុគ្រោះពន្ធទូទៅរបស់សហភាពអឺរ៉ុប (EU’s GSP)។ ជាមួយគ្នានេះ ផលិតករ ឬអ្នកនាំចេញទោចក្រយានទាំងអស់ ត្រូវស្នើសុំការអនុញ្ញាតពីក្រសួងពាណិជ្ជកម្មនូវបរិមាណនៃការប្រើប្រាសវត្ថុធាតុដើម ឬគ្រឿងបង្គុំដែលនាំចូលពីប្រទេសវៀតណាម ឆមាស និងរបាយការណ៍ប្រចាំត្រីមាស ដើម្បីក្រសួងមានមូលដ្ឋានក្នុងការជូនដំណឹងទៅសហភាពអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.